
1. Ismeretes, hogy Trója eleste után általában kíméletlenül bántak a 
város lakosságával; két férfi volt csupán, Aeneas és Antenor, akire 
az achivok - valamely ősi vendégbarátság jogán, s mivel ők ketten 
mindig a béke helyreállítását és Helena kiadatását kezdeményezték, 
egyáltalán nem alkalmazták a hadijog szabályait. Antenor különféle 
kalandok után érkezett meg az Adriai-tenger legmélyebben fekvő 
öblébe nagyszámú enetus kíséretében, ezeket lázadás folytán 
Paphlagoniából kiűzték, és Trója falai alatt elveszítvén Pylaemenes 
nevű királyukat, lakóhelyet és vezért kerestek maguknak; elűzték a 
tenger és az Alpesek között lakó euganeusokat, ezt a területet az 
enetusok s a trójaiak foglalták el. A helyet, ahol először partra 
szálltak, Trójának nevezték el, innen veszi a nevét az egész vidék is, 
a népet pedig egyetemesen venetusnak nevezték el. Aeneas viszont, 
akit otthonából ugyancsak ez a csapás űzött el, de a sors nagyobb 
hatalom megteremtésére vezérelt, először Macedoniába érkezett, 
honnan hazát keresve Szicíliába vetődött, majd — innen 
továbbhajózva Laurentum földjét foglalta el. Ennek a helynek is 
Trója a neve. A trójaiak, mivelhogy véget nem érő bolyongásaik 
közben fegyvereiken és hajóikon kívül semmijük sem maradt, 
partraszállásuk után zsákmányt szereztek maguknak a vidéken; 
ezért Latinus király és az aborigo nép, a terület akkori urai, fegyvert 
fogván, összesereglettek a városból s a szántóföldekről, hogy a 
jövevények támadását  visszaverjék. Ettől kezdve kétfajta 
hagyomány maradt ránk: némelyek azt állítják, hogy Latinus 
vereséget szenvedvén a csatában, békét kötött, majd rokoni 
kapcsolatot létesített Aeneasszal; mások szerint pedig csatarendbe 
sorakoztak, s már-már harsant is a trombita, midőn az előkelőségek 
kíséretében előlépett Latinus, és beszélgetésre szólította az idegenek 
vezérét; megkérdezte tőle, hogy miféle nép az övé, honnét jött, 
milyen balsors űzte el hazájából, és mit keres itt a laurentumi 
földeken; mikor megtudta, hogy trójaiak, vezérük Aeneas, Anchises 
és Venus fia, hogy tűzvész pusztította hazájukból menekültek, 
lakóhelyet s város alapítására alkalmas földet keresnek, 
megcsodálva a népnek és vezérének nemességét, valamint háborúra 
és békére egyaránt készséges indulatát, jobbját nyújtotta, ekképpen 


pecsételve meg eljövendő barátságukat; ezután a két vezér 
szövetségre lépett, a két hadsereg pedig üdvözlettel köszöntötte 
egymást; Aeneas Latinusnál járt vendégségben, s ott történt, hogy 
Latinus a házi istenek színe előtt az állami szövetséget családi 
szerződéssel kötötte össze, feleségül adván leányát Aeneashoz. Ez az 
esemény végül is megerősítette a trójaiakat reményükben, hogy 
végleges és biztos lakhelyre találtak, és most már véget ért 
bolyongásuk. Várost alapítanak; Aeneas a várost felesége nevéről 
Laviniumnak nevezi. Új házasságából csakhamar fiúgyermek jött a 
világra, akinek szülei az Ascanius nevet adták. 

2. Később az aborigo és a trójai nép háborúba keveredett egymással. 
Turnus, a rutulusok királya, aki Aeneas megérkezése előtt jegyben 
járt Laviniával, rossz néven vette, hogy mellőzik a jövevény 
kedvéért, és háborút üzen mind Aeneasnak, mind Latinusnak. Az 
ütközetből egyik hadsereg sem került ki kívánsága szerint: a 
rutulusokat legyőzték; a győztes aborigók és trójaiak viszont 
elveszítették vezérüket, Latinust. Ezért Turnus és a rutulusok, nem 
bízván többé a dolgok jobbra fordulásában, elmenekültek az 
etruszkok virágzó és gazdag földjére, azok királyához, 
Mezentiushoz, aki Caere dúsgazdag városában tartotta székhelyét. 
Mezentius kezdettől fogva nem nézte jó szemmel az új város 
keletkezését, most pedig úgy vélte, hogy a szomszédság számára 
semmiképpen sem biztonságos, sem a trójai település növekedése, 
miért is habozás nélkül szövetséget kötött a rutulusokkal. 


Aeneas nem akarván annyit háborúskodni, s hogy az aborigók szívét 
megnyerje, nemcsak az övéivel azonos jogokat adott nekik, hanem 
latinnak nevezte el mindkét népet, hogy mindannyiukat egyformán 
hívják ezentúl; ettől fogva az aborigók odaadása és Aeneas király 
iránt való hűsége nem maradt el a trójaiak mögött. E 
rokonszenvben s a két nép napról — napra szorosabb 
egybeolvadásában bízva - noha Etruria hatalma úgy megerősödött, 
hogy nevének híre nemcsak a szárazföldet, de a tengert is az 
Alpoktól a szicíliai szorosig, egész Itáliát széltében-hosszában 
bejárta - Aeneas ugyan falak mögé vonulva is visszaverhette volna a 
támadást, mégis nyílt csatába vezette csapatait. Szerencsés ütközet 
volt ez a latinok számára, s egyben Aeneas utolsó tette halandó 
életében. A Numicus folyó partján nyugszik, akárkinek kell is 


ezután mondanunk; Juppiter Indigesnek nevezik. 


3. Ascanius, Aeneas fia még nem érett meg az uralkodásra; hanem a 
hatalmat megőrizték neki nagykorúsága napjáig; mindaddig 
asszonyi gyámság alatt állt, és fennmaradt a fiú számára a latin 
állam, a nagyapa és az apa királysága, mert Laviniának megvolt 
hozzá a tehetsége. Nem óhajtok itt arról vitázni - ugyan ki is tudna 
ilyen régmúlt eseményt biztonsággal megállapítani -, hogy ez az 
Ascanius vagy egy idősebb, azonos nevű, még a sértetlenül álló 
Trójában Creusától született fiú, aki apját menekülésében követte, 
volt-e az az Ascanius, más néven Julius, akit a Julius-nemzetség 
névadójaként tartanak számon. Ez az Ascanius, bárhol született, s 
bárki hozta is a világra, kétségtelenül Aeneas fia volt; mivel 
Lavinium túlnépesedett, az akkori állapotokhoz képest igen virágzó 
és gazdag várost anyjára, illetve mostohaanyjára hagyta, maga 
pedig az Albanus hegyen új várost alapított, melynek a 
hegygerincen elnyúló fekvése miatt az Alba Longa nevet adta. 
Lavinium alapítása és az Alba Longában való letelepedés között 
mintegy harminc esztendő telt el. 

A hatalom, kiváltképpen az etruszkok leverése után, annyira 
megnövekedett, hogy sem Aeneas halála után, sem azután, az 
asszonyi uralom, majd a gyermekkirály fölnevelkedése idején nem 
merészelt fegyvert fogni ellene sem Mezentius és az etruszkok, sem 
más. A békekötés alkalmával megegyeztek, hogy az etruszkok és a 
latinok között a határ az Albula folyó lesz, melynek most Tiberis a 
neve. 

Majd Ascanius fia, Silvius került uralomra - a véletlen folytán az 
erdőben jött a világra; ő nemzette Aeneas Silviust; az pedig Latinus 
Silviust. Emez jó néhány telepes rajt indított útnak, s azokat ma 
, régi-latinok"-nak hívják. Azóta minden albai király a Silvius 
melléknevet viseli. Latinus fia volt Alba, Alba fia Atys, Atysé Capys, 
Capysé Capetus, Capetusé Tiberinus, aki átkelés közben belefúlt az 
Albulába; emléke fönnmaradt az utókor számára, mert a folyót 
azóta nevéről nevezik. Ezután Tiberinus fia, Agrippa, majd Agrippa 
után Romulus Silvius vette át apjától a királyi hatalmat. Romulust 
villámcsapás érte, és így közvetlenül Aventinusra szállt a királyság. 
Emezt egy dombon temették el, mely ma része Róma városának, s 
az ő nevét viseli. Utána Proca uralkodott. Az ő fia volt Numitor és 


Amulius; Numitornak, legidősebb gyermekének hagyta örökül a 
Silvius nemzetség ősrégi királyságát. Az erőszak mégis legyűrte az 
atya végakaratát és az elsőszülöttség jogát: bátyját elűzvén, Amulius 
került a trónra. Bűnt bűnre halmozott; bátyja fiúgyermekeit 
megölette, leányát, Rhea Silviát a megtisztelő kitüntetés ürügyén 
Vesta papnőjévé avatta, s ekképpen az örökös szüzességi fogadalom 
révén elvette tőle a gyermekszülésnek még a reményét is. 


4. A sors azonban, úgy vélem, kedvezett egy ekkora város 
alapításának, s olyan hatalom kibontakozásának, mely az isteneké 
után a legnagyobb a világon. Erőszak áldozatául esve, ikerfiakat 
szült a Vesta-szűz, és akár jóhiszeműen, akár mivel a bűn is 
tisztességesebb, ha egy isten a tettes, a gyermekek kétséges 
származását Marsra fogta. De sem az istenek, sem az emberek nem 
mentették meg az anyát és a kisdedeket a király kegyetlenségétől. 
Amulius a  papnőt bilincsbe verve  bebörtönöztette és 
megparancsolta, hogy a fiúcskákat a folyóba vessék. Valamely 
végzetszerű véletlen folytán, csendes álló víz öntötte el a Tiberis két 
partját, s a kisdedeket vivő szolgák, bár a folyó valódi medrét sehol 
meg nem közelíthették, mégis remélték, hogy a csecsemők a még 
oly lanyhán folydogáló vízben is majdcsak megfulladnak. Így hát, 
mintha a királyi parancsot teljesítenék, az áradás szélén, ott, ahol 
most a Ruminalisfügefa áll - úgy mondják, egykor Romularis-fának 
hívták -, kitették a két fiúcskát. Tágas pusztaság volt akkoriban ez a 
vidék. Máig fönnmaradt a híre, hogy a kis sajka, amelyben a 
gyermekeket kitették, előbb libegni kezdett a folyón, majd amikor a 
víz visszahúzódott, fennakadt a szárazon; akkor a környező 
hegyekből a csecsemők sírására oda vetődött egy szomjas nőstény 
farkas; és lehajolva, szelíden emlőit nyújtotta nekik, majd 
gyöngéden nyaldosni kezdte a fiúcskákat; így talált rájuk a királyi 
nyáj pásztora - kiről azt állítják, hogy Faustulusnak hívták; ő aztán 
bevitte a gyermekeket a kunyhójába, és átadta feleségének, 
Larentiának, hogy fölnevelje őket. Van, aki úgy tudja, hogy Larentia 
rosszfajta személy volt, akit a pásztorok nőstény farkasnak 
neveztek; ez az eredete a csodás történetnek. Így születtek, így 
nevelkedtek hát a fiúk, s mihelyt ifjakká serdültek, nem henyéltek 
az istállóban vagy a marha mellett, hanem vadászva járták be 
keresztül-kasul az erdőt. Ettől erősödött meg testüklelkük; már 


nemcsak a vadállatokat gyűrték le, hanem megtámadták a 
zsákmánnyal megrakodott rablókat is, elvették tőlük a prédát, és 
szétosztották a pásztorok között, az ifjak napról napra növekedő 
csapatával pedig jóban-rosszban összeforrtak. 


5. A Palatium hegyen, amelyet az arkadiai Pallanteum városáról 
neveztek el Pallantiumnak, majd később Palatiumnak, a hagyomány 
szerint már akkor megtartották a Lupercalia nevű ünnepi játékot, 
melyet az arkadiai nemzetségből származó Evander honosított meg; 
ez abból állt, hogy mezítelen ifjak játékosan és pajkosságból, 
versenyfutást rendeztek Pan Lycaeus tiszteletére, akit a rómaiak 
azóta Inuusnak neveznek; állt a vigalom - az ünnep időpontját jól 
ismerték -, mikor a zsákmányuk elvesztése miatt haragos rablók 
alattomosan megtámadták őket; Romulus erősen védekezett, de 
Remust elfogták, és  kiszolgáltatván — Amulius királynak, 
bepanaszolták. Legfőbb bűneként azt emlegették, hogy a két testvér 
be-betört Numitor területére, s ott összegyűjtvén egy nagy csapat 
ifjút, ellenség módjára fosztogatott. Mindezekért Numitor kezére 
adták, hogy büntesse meg. Faustulus már kezdettől fogva sejtette, 
hogy királyi sarjakat nevel házában; tudta ugyanis, hogy a király 
parancsára kitették a csecsemőket, s az időpont, amelyben 
megtalálta őket, egybevágott az eseménnyel; de nem akarta időnek 
előtte közhírré tenni a dolgot, csak ha kedvező alkalom vagy a 
szükség parancsolja. Elsőként a szükség állt elő. Ezért félelmétől 
indíttatva föltárta az ügyet Romulusnak. Véletlen folytán Numitor, 
aki fogságban tartotta Remust, maga is meghallotta, hogy a fiúk 
ikertestvérek, és mérlegelvén korukat, valamint hogy legkevésbé 
sem vallanak szolgai származásra, lelkében fölrémlett unokáinak 
emléke; tovább vizsgálódva már-már maga is csaknem fölismerte 
Remust. És most mindenfelől cselt szőnek a király ellen. Romulus, 
nem az ifjak csapatával - mert az nyílt fegyveres fellépésre nem volt 
alkalmas -, hanem különféle utakon, más pásztorokat rendel a 
királyi palota elé, megtámadja a királyt; Remus pedig egy másik 
csapattal Numitor házából távozva megsegíti. Így aztán megölik a 
királyt. 


6. Numitor már a zűrzavar kezdetén kihirdette, hogy az ellenség 
betört a városba, és megtámadta a királyi palotát, és a fellegvár 
megszállása és fegyveres védelme céljából oda szólította Alba 
ifjúságát: az öldöklés végén látván, hogy a két ifjú üdvözlésre 
közeledik feléje, nyomban gyűlésbe hívta a népet, és föltárta előttük 
öccsének vele szemben elkövetett bűnét, továbbá unokái 
származását, hogyan jöttek a világra, miként nevelkedtek, miképpen 
ismerte föl őket, végül a zsarnok megöletését, amely tettnek ő maga 
az értelmi szerzője. A két ifjú, seregétől körülvéve, a gyülekezet 
közepére hatol, s királyként köszönti nagyapját, mire a sokaság 
egyetértően követi példájukat, s megerősíti Numitor címét és királyi 
hatalmát. Átengedvén Numitornak Alba királyságát, Romulus és 
Remus lelkében kívánság ébred, hogy a környéken, ahol kitették és 
fölnevelték őket, várost alapíthassanak. Volt is fölös számban mind 
albai, mind latin nép, számukat növelték még a pásztorok is: 
együttesen azt a reményt ébresztették, hogy mind Alba, mind 
Lavinium kicsinek tetszik majd a megalapítandó városhoz képest. 
De később megzavarta a megfontolásokat az öröklött betegség, a 
hatalomvágy, s a meglehetősen szelíden induló vállalkozásból rút 
versengés keletkezett. Mivelhogy ikertestvérek lévén, a kor alapján 
nem tehettek igazságot egymás között, a hely védőisteneire bízták, 
hogy jóslat útján válasszanak, kinek a nevét viselje az új város, ki 
uralkodjék fölötte Romulus a Palatinust, Remus az Aventinust 
választotta magának, hogy ott az égbolt gondos megfigyelése útján 
a madaraktól kérjen jóslatot. 


7. Azt mondják, elsőnek Remus kapott jelet: hat saskeselyűt; már- 
már kihirdette a jósjelet, amikor kétszer annyi jelent meg 
Romulusnak - és kit-kit a maga csoportja királyként köszöntött: 
azok a jelenségek időpontjának elsőbbsége, emezek a madarak 
száma alapján követelték a királyságot. Ebből vita támad, majd ölre 
mennek, s a harag végül gyilkossággá fajul; zavargás közben Remus 
egy ütéstől holtan terül el. Egy másik, ismertebb hagyomány szerint 
Remus, bátyját kigúnyolva, átugrotta állítólag az új falakat; emiatt 
Romulus haragra lobbant, és e szavak kíséretében: ,Így jár a 
jövőben, aki átugorja falaimat" - megölte őt. Romulus tehát 
egymaga kapta kézbe a hatalmat; a várost megalapítása után 
alapítójáról nevezték el. 

Romulus először a Palatinust, neveltetése helyét erősíti meg. Egyes 
isteneknek albai szokás szerint, Herculesnek pedig görög módra 
mutat be áldozatot úgy, amint azt Evander elrendelte. 

A hagyomány szerint ezen a vidéken történt, hogy Hercules, miután 
megölte Geryont, elhajtotta csodálatos szépségű ökreit, és nyáját 
maga előtt hajtva átúszta a Tiberist, majd hogy pihentesse s a dús 
legelőn jóllakassa az ökröket, és mivel a hosszú úton maga is 
elfáradt, elnyúlt a kövér fűben a folyó partján. Ott aztán, mihelyt az 
ételtől, bortól elrenyhülve elnyomta az álom, egy Cacus nevű 
helybeli pásztor, erejében bízva és az ökrök szépségétől 
elkápráztatva, el akarta hajtani a zsákmányt; rájött azonban, hogy 
ha a barlangjához tereli a csordát, a nyomok elvezetik oda 
keresésükre induló gazdájukat; így aztán háttal fordítván, a 
farkuknál fogva vonszolta a legszebb ökröket barlangjába. Hercules 
pedig, mikor pirkadatkor álmából fölserkenvén, végigjártatta 
szemét a csordán, nyomban észrevette, hogy hiányzik belőle 
elszaladt a szomszédos barlanghoz, talán arrafelé vezetnek a 
nyomok. De látván, hogy valamennyi nyom kifelé mutat, és másfelé 
egy sem visz, megzavarodva és bizonytalankodva egyszeriben 
összetereli és továbbhajtja az ellenséges területről a nyájat. Ekkor a 
csordából némelyik szokása szerint elbődült, sajnálván elhagyni a 
többieket, a barlangban pedig válaszképpen ugyancsak elbőgték 
magukat az oda bezárt ökrök, s hangjukra Hercules visszafordult. 
Cacus erőszakkal igyekezett megakadályozni, hogy behatoljon a 
barlangjába, de Herculesnek egy bunkócsapásától holtan terült el, 
hiába hívta segítségül a többi pásztort. 


Az idő tájt a Peloponnesosról odamenekült Evander uralkodott azon 
a területen, éspedig inkább tekintélye, semmint hatalma miatt; 
tisztelték őt írástudásáért, ami szokatlan tulajdonság volt e 
műveletlen emberek körében, de még inkább mert anyja volt az 
istennőként ismert Carmenta, akit a Sibylla Itáliába érkezése előtt 
jövendőmondásáért csodált a nép. Ezt az Evandert oda vonzotta a 
nyilvánvaló gyilkosságban tetten ért jövevény köré gyülekező 
pásztorok izgatott csoportja; majd meghallgatván az eseményt s a 
bűntett okát, észrevette, hogy a férfi termetre nagyobb, 
arcvonásaira — nézve  fönségesebb bármely  halandónál, és 
megkérdezte, ki ez az ember. 


Aztán hogy megtudta, mi a neve, ki az apja, hol a hazája, így szólt: 


, Üdvözlégy, Hercules, Juppiter gyermeke; Anyám, az istenek 
igazmondó hírmagyarázója megjövendölte nekem, hogy eljössz 
egykoron, és megszaporítva az égiek számát, a föld majdan 
leghatalmasabb népe oltárt emel neked; Nagy Oltár lesz annak a 
neve, és ott vallásos szertartásod szerint imádnak téged." 

Hercules jobbját nyújtva kijelentette, hogy elfogadja a jóslatot, 
szándékában áll beteljesíteni végzetét, oltárt emel és fölszenteli azt. 
Akkor áldoztak először, kifogván egy gyönyörű ökröt a csordából, 
Herculesnek, s a szertartáshoz, valamint a lakomához meghívták a 
vidék akkortájt legnevezetesebb családjait - a Potitiusok és 
Pinariusok családját. Véletlenségből úgy esett, hogy a Potitiusok 
időben megérkeztek, és föltálalták nekik az áldozati barom 
belsőségeit, a Pinariusok azonban csak a többi fogáshoz érkeztek, 
mikor a belsőségeket már elfogyasztották. Innen maradt fenn a 
szokás, hogy a Pinarius nemzetség, amíg csak él, nem ehet az 
áldozati állat belső részeiből. A Potitiusok pedig Evander tanításait 
elsajátítva, nemzedékről nemzedékre teljesítették a szent szertartás 
szolgálatait, míg végül a családi szolgálatot állami rabszolgák vették 
át, a Potitius nemzetség pedig teljesen kipusztult. Romulus 
akkoriban egyedül ezt az idegen vallásos szertartást vette át 
valamennyi közül, már akkor tisztelettel adózván a bátorság szülte 
halhatatlanságnak - őt is afelé vezette végzete. 


8. A vallásos szertartások dolgát elrendezve, gyűlésbe szólította a 
sokaságot, melyet egy testté, egységes néppé csakis a törvények 
erejével formálhatott, és jogrendszert adott neki; úgy vélte, hogy a 
bárdolatlan emberek szemében akkor lesz szent a törvény, ha a 
hatalom jelvényeivel ékesen maga is tiszteletre méltó. Különféle 
egyéb külsőségekkel is fönségesebbé tette megjelenését, főképp 
azzal, hogy tizenkét lictort vett maga mellé. Van, aki úgy véli, hogy 
az uralkodását meghirdető madarak száma miatt igazodott ehhez a 
számhoz. Én bizony nem restellem, azokkal értek egyet, akik szerint 
mind az effajta szolgaszemélyzet, mind a szolgák száma etruszk 
szomszédainktól származik éppúgy, mint a curulisi szék, a 
bíborszegélyű tóga, mert az etruszkoknál az a szokás járta, hogy 
tizenkét törzs közösen választott királyt, és valamennyi egy-egy 
lictort adott melléje. 

Eközben a város egyre növekedett, falait mind újabb területek köré 
vonva, inkább a jövendőbeli sűrű lakosság és nem az akkori 


népesség területének erődítésére. Majd hogy a hatalmas város 
üresen ne álljon, és nagyszámú lakosságot vonzzon magához, 
Romulus a városalapítók ősi szokása szerint maga köré gyűjtötte a 
homályos származású és alacsony sorból való emberek tömegét, 
mely mintha egyenest az ő számára a földből nőtt volna ki, és a 
Capitolium lejtőjének azon a helyén, amely most a két szent liget 
között körül van kerítve, menedékhelyet nyitott. Tömegesen 
menekültek oda a szomszéd népek közül szabadok, rabszolgák 
egyaránt, válogatás nélkül, új életmódra áhítozva; ez volt az első, a 
város külső nagyságához illő gyarapodás. És mikor Romulusnak már 
nem kellett attól félnie, hogy nincs kellő ereje, alkotmányt 
szerkesztett nekik. Száz senatort jelölt ki, vagy mert ez a szám 
elegendőnek tetszett, vagy mert éppen csak száz senatorságra 
alkalmas férfit talált. Annyi biztos, hogy e tisztségüknél fogva 
Atyáknak nevezte őket, ivadékaikat pedig patríciusoknak. 


9. Most már úgy megerősödött a római állam, hogy háborúban 
bármelyik szomszédjával szemben megállta volna a helyét; de az 
asszonyok hiánya folytán ez a nagyság csak egy nemzedéken át 
tartott volna, mivelhogy városukban nem volt remény utódokra, a 
szomszédokkal pedig nem házasodhattak. Akkor az Atyák tanácsára 
Romulus követeket küldött a szomszédos nemzetségekhez, hogy 
kössenek szövetséget s házasságot az új néppel: , A városok is, mint 
minden egyéb, alacsony sorból emelkednek föl; aztán a maguk 
erejéből s az istenek segítségével nagy hatalomra, nagy névre 
tehetnek szert; köztudomású, hogy Róma alapításánál jelen voltak 
az istenek, és nem hiányzott a vitézség sem; ne vonakodjanak hát a 
népek, hogy vérüket s nemzetségüket a miénkkel elvegyítsék." 


A követség szavait sehol sem fogadták jóindulattal: annyira 
megvetették őket, de egyszersmind féltették is önmagukat s 
utódaikat a szomszédságukban egyre növekvő hatalomtól. És 
elutasítván a követeket, többnyire azt kérdezgették, hogy 
asszonyoknak is nyitottak-e menedékhelyet, mert abból lenne ám 
csak méltó házasság. A római ifjúság rossz néven vette ezt, és nem 
volt vitás, hogy előbb-utóbb erőszakhoz folyamodik. Romulus, hogy 
kellő helyet és alkalmat biztosítson e tetthez, leplezvén lelke 
háborgását, ünnepélyt rendez nagy buzgón a Lovas Neptunus 


tiszteletére: Consualiának nevezi az ünnepet. Parancsot ad, hogy 
hívják meg a szomszédokat a látványosságokhoz; ami fényes 
pompát csak ismertek, és amit csak megtehettek, az ünnepségre 
pazarolták, hogy hírét, nevezetességét öregbítsék. Igen sokan 
gyűltek össze már csak kíváncsiságból is, hogy megtekintsék az új 
várost, a legtöbben mégis a közvetlen szomszédságból érkeztek: 
Caeninából, Crustumeriumból, Antemnaeből; a —— sabinok 
valamennyien eljöttek gyermekeikkel, feleségeikkel együtt. A 
vendéglátók barátságosan meghívták őket lakásaikba, ők pedig 
látván a város fekvését, falait s a házak sokaságát, elcsodálkoztak, 
hogy mily hamar megnőtt a római állam. 

Elérkezett az ünnepség ideje, s a látványosság teljesen elkápráztatta 
az emberek  szemét-eszét; ekkor előre megállapított jelre 
mindenfelől előtört a római ifjúság, hogy elrabolja a hajadonokat. 
Legtöbbjüket vaktában rabolták el, aszerint, hogy ki kinek akadt az 
útjába; némelyeket, a legszebbeket, az előkelő patríciusoknak 
szánták, s a köznép soraiból való emberek gondjára bízták, hogy 
házaikba elvezessék őket; egy leányt, aki mindegyiknél különb és 
szebb volt, mint mondják, egy Talassius nevű férfi emberei raboltak 
el; miközben sokan kérdezték tőlük, hogy kinek viszik, hogy baja ne 
essék, többször kiáltozták: , Talassiusnak": azóta is ezt kiáltozzák 
menyegzők alkalmával. A rémület megzavarta az ünnepi játékot, a 
hajadonok  megszomorított szülei menekülnek, vádolván a 
rómaiakat, hogy megsértették a vendégbarátság törvényét, s 
tanúnak hívják az isteneket, akiknek ünnepnapjára és ünnepi 
játékaira eljöttek, hogy vallásosságot és hűséget színlelve lépre 
csalták őket. Az elrabolt hajadonoknak sincs jobb okuk a reményre, 
és nem kisebb fölháborodásuk sem. De maga Romulus járt körbe, 
egyiktől a másikhoz magyarázkodva, hogy atyáik dölyfössége miatt 
történt ez, akik megtagadták a házasságkötést szomszédaikkal; de 
ők hitvestársakként osztoznak majd férjeikkel vagyonukban, 
hazájuk sorsában, közös gyermekeiken, pedig annál nincsen 
drágább kincse az embernek; csillapodjék hát haragjuk, s ha már 
testüket oda ajándékozta férjeiknek a véletlen, adják oda nekik a 
lelküket is; az igazságtalanság érzéséből gyakorta támad föl később 
a szeretet: jó férjekre találnak, mivelhogy valamennyi arra 
törekszik, hogy ne csak a maga kötelességét teljesítse híven, de 
kárpótolja őket szüleik és hazájuk elvesztéséért is. Aztán 
következett a férfiak széptevése, akik lángoló szerelmükkel és 
vágyukkal mentegették tettüket; az effajta könyörgés pedig mindig 


diadalmaskodik az asszonyi szíven. 


10. Az elrabolt nők lelke már lecsillapodott; de szüleik épp 
akkoriban  lázították föl  gyászruhájukkal,  könnyeikkel és 
siránkozásaikkal honfitársaikat. Panaszuk nem maradt otthonuk 
határai között, hanem mindenfelől Titus Tatiushoz, a sabinok 
királyához sereglettek; követeik is ott gyűltek össze, mivelhogy azon 
a vidéken Tatiusnak volt a legnagyobb híre. A sérelem Caenina, 
Crustumerium és Antemnae lakóit is érintette valamelyest. Tatius és 
a sabinok lagymatagon viselkedtek: a három nép egymással közösen 
készül hát a háborúra. De még Crustumerium és Antemnae lakói is 
a caeninabeliek szenvedélyéhez és haragjához képest meglehetős 
lassan hevülnek; így aztán a caeninaiak egymaguk támadják meg 
Róma földjét. Hanem amint széltében-hosszában dúlják az országot, 
Romulus hadsereggel száll szembe velük, s az első könnyed 
összecsapásból megtanulják, hogy erő nélkül a harag mit sem ér: 
Romulus szétszórja seregüket, megszalasztja s üldözőbe veszi 
maradékait; királyukat megöli és megfosztja fegyverzetétől; az 
ellenség vezérének megöletése után pedig egyetlen támadással 
beveszi a várost. Majd visszavezetvén győztes hadait, láthatják, 
hogy nemcsak tettei avatják nagyszerű férfivá, hanem azoknak 
megmutatása is; az ellenség megölt vezérének hadifelszerelését 
ugyanis egy külön e célra készült faalkotmányra akasztva maga 
vitte föl a Capitoliumra, és ott a pásztorok által megszentelt tölgyfa 
alá helyezte, majd ezzel az ajándékkal egyszersmind Juppiter 
templomának is kijelölte a helyét, és melléknévvel tisztelte meg az 
istent: , Juppiter Feretrius - mondta -, én, Romulus, a győztes király, 
e királyi fegyvereket hozom neked, s azon a területen, ahol 
lelkemben elhatároztam, templomot ajánlok föl neked, helyet, 
ahová példámat követve utódaim elhozzák neked az ellenség megölt 
királyainak és hadvezéreinek hadifegyverzetét." Ez az eredete a 
templomnak, melyet elsőként szenteltek föl Rómában. Az istenek 
úgy határoztak, hogy a templom alapítója ne hiába szóljon, utódai 
valóban elvigyék majd oda hadizsákmányukat, és az ajándék jó 
hírnevét sűrű ismétlődése el ne hervassza: azóta, annyi esztendő, 
oly sok háború folyamán mindössze kétszer adódott fővezéri 
fegyverzet hadizsákmányul: oly ritka, akinek ilyen dicsőség jut 
osztályrészül. 


11. Míg a rómaiak ilyesmit vittek véghez, Antemnae hadserege, 
megragadván az alkalmat, hogy a vidék elárvult, betört a római 
határokon. A római legiók azonban sebtiben fölvonultak, s a 
síkságon meglepték a szerte kalandozó ellenséget. Az első 
rajtaütésre, az első csatazajra szétszóródott az ellenség, városuk 
elesett; a kettős győzelmet ünneplő Romulust az elrabolt nők 
könyörgésének engedve megkérte felesége, Hersilia, hogy bocsásson 
meg szüleiknek, és fogadja be őket az állam polgárai közé, 
mondván, hogy így virágoztatja majd föl az egyetértés Róma 
hatalmát. Romulus könnyen ráállt a dologra. Azután a 
crustumeriumiak ellen vonult, akik továbbra sem hagyták abba a 
harcot. Ott még csekélyebb küzdelemre került a sor, mivelhogy 
társaik veresége már lelohasztotta harci kedvüket. Mindkét területre 
telepeseket küldtek: több ember akadt, aki föliratkozott, hogy a föld 
termékenysége miatt elmenjen Crustumeriumba. Hanem sokan 
vándoroltak be Rómába is, kiváltképpen az elrabolt nők szülei és 
rokonai. 

Az utolsó háborút a sabinok robbantották ki, s az valamennyinél 
nagyobb volt: ők ugyanis semmit sem tettek szenvedélyes 
haragjukban; harci kedvüket sem mutatták, míg meg nem kezdték a 
háborút. Higgadt tervüket csellel is megtoldották. Spurius Tarpeius 
volt a római erőd parancsnoka. Ennek hajadon leányát Tatius 
arannyal megvesztegette, hogy eressze be katonáit a fellegvárba: a 
leány kiment a falak elé, hogy vizet vigyen a szent szertartásokhoz. 
Amint a katonák beözönlöttek, a leányt fegyvereik alá temetve 
megölték, akár azért, hogy úgy lássék, mintha erővel foglalták volna 
el a fellegvárat, akár pedig hogy példát mutassanak, mennyire nem 
szabad hitelt adni az áruló szavának. Még azt is mesélik, hogy a 
sabinok súlyos aranykarpereceket viseltek a bal karjukon és 
gyönyörű szép ékköves gyűrűket, s hogy a leány azt követelte tőlük, 
amit bal kezükben fognak: így az arany ajándék helyett pajzsaikat 
dobálták rá. Mások azt állítják, hogy a leány az árulás jutalmául 
egyenesen azt kérte, ,ami baljukon van", ők pedig cselvetést 
gyanítva, a maga választotta fizetséggel gyilkolták meg. 


12. A sabinok végül is elfoglalták a fellegvárat; másnap pedig, 


amikor a csatarendben felsorakozott római hadsereg ellepte a 
Palatinus és Capitolinus dombok határolta térséget, a sabinok addig 
nem ereszkedtek le a síkságra, míg a rómaiak haragtól és a vár 
visszafoglalásának vágyától lángolva meg nem támadták őket. 
Mindkét oldalon a vezérek kezdeményezték a csatát, a sabinok 
részéről Mettius Curtius, a rómaiaknál Hostius Hostilius. Emez a 
továbbra is kedvezőtlen helyzetben tartott római sereg első sorában 
lelkesen . és — merészen küzdött. Mihelyt  Hostius elesett, 
megfutamodott és fölbomlott a római csatarend. A menekülők 
tömege magát Romulust is elsodorta a Palatium régi kapujáig, ahol 
fegyvereit az ég felé emelve így szólt: , Juppiter, te adtál parancsot 
madaraid útján, hogy itt, a Palatinuson vessem meg a város alapját. 
A fellegvár bűnös módon megvásárolva a sabinok hatalmában van; 
onnét a közbeeső völgyön áthaladva ide özönlenek fegyvereseik; de 
te, istenek és emberek atyja, legalább innét tartsd távol az 
ellenséget; nyugtasd el a rómaiak rémületét, és állítsd meg csúfos 
menekülésüket. Én pedig fogadom, hogy neked, Juppiter Stator 
templomot emelek itt emlékeztetőül az utódok számára, hogy a te 
mostani segítséged mentette meg Rómát." Ekképpen fohászkodott, s 
mintha csak megérezte volna, hogy Juppiter meghallgatta 
könyörgését, ezt mondta: , Rómaiak! A hatalmas és jóságos Juppiter 
arra utasít, hogy megálljatok és újra kezdjétek a harcot." A rómaiak, 
mintegy isteni szózat parancsára, megálltak: Romulus maga az első 
sorban küzdők közé siet. Mettius Curtius, a sabinok vezére lerohant 
a fellegvárból, és maga előtt kergette a Forumon szanaszét 
menekülő rómaiakat. Már nem járt messze a Palatium kapujától, 
amikor így kiáltott: , Legyőztük az álnok, a gyáva ellenséget; most 
megtudják, hogy más dolog szűz lányokat elrabolni, és más 
férfiakkal verekedni!" Ezt a dölyfös embert támadta meg Romulus 
egy szilaj ifjakból álló csapat élén. Mettius akkor történetesen 
lóhátról harcolt: annál könnyebben megszalaszthatták. A rómaiak 
üldözőbe vették a menekülőt; és királyuk bátorságától föllelkesedve, 
most egy másfajta római hadsereg űzi-kergeti a sabinokat. Mettius 
az üldözők lármájától megvadult lova hátáról a mocsárba veti 
magát; e tekintélyes férfi veszedelmes sorsa magára vonja a sabinok 
figyelmét. Ő pedig, erőt merítve embereinek biztatásából és együtt 
érző buzdításaiból, megmenekül; a rómaiak és a sabinok pedig a két 
hegy között elterülő völgyben újra kezdik a csatát; most azonban a 
rómaiak kerekednek felül. 


13. Akkor a sabin nők, akiknek sérelme miatt a háború kitört, 
hajukat szétzilálva, ruhájukat megszaggatva, asszonyi rettegésüket 
legyőzve, bánatukban merészen a röpködő fegyverek sűrűjébe 
vetették magukat, és váratlan hevességgel hol apáikat, hol férjeiket 
kérlelték, vessenek véget a harcnak, vessenek véget a haragnak; ne 
szennyezzék be magukat apósok és vők egymás vérének ontásával, 
ne fröcskölje be a vérbűn szülötteiket, akik ezeknek gyermekei, 
amazoknak meg unokái. ,Ha szemetekben gyűlöletes a rokoni 
kötelék, a házasság, miránk szálljon haragotok, mimiattunk folyik a 
háború, mi vagyunk férjeink és apáink sebesülésének s halálának 
okozói; inkább meghalunk, semhogy bármelyikőtöket elveszítve 
özvegyen vagy árván tovább éljünk." Megindítja ez az eset mind a 
tömeget, mind a vezéreket, elhallgatnak, és nyomban beáll a 
nyugalom, azután előlépnek a vezérek, hogy megkössék a 
szerződést. Nemcsak békét teremtenek, hanem a kettőből egy 
államot is. Egyesítik a királyságot, a hatalom teljességét Rómába 
viszik át. Ily módon a város megkettőződik, és hogy a sabinoknak is 
jusson valami, polgárait Cures városáról Ouiritesnek nevezik. E 
csata emlékezetére a helyet, ahol Curtius lova kilábalt a mély 
mocsárból, Curtius tavának hívják. 


Az oly szomorú háborúból hirtelen született vidám béke még 
kedvesebbé tette a sabin nőket férjeik, apáik, de mindenekelőtt 
Romulus szemében. Ezért amikor fölosztotta a népet harminc 
curiára, az ő nevükről nevezte el azokat. Az asszonyok száma 
bizonyára nagyobb volt harmincnál, de arról már nem szól a 
hagyomány, vajon koruk, méltóságuk vagy férjük rangja szerint, 
vagy talán sorshúzás útján választották-e ki, hogy kinek a nevét 
adják a curiáknak. Ugyanezen idő tájt három lovas centuriát is 
létrehoztak: a Ramnensisek Romulustól, a Titiensisek Titus Tatiustól 
veszik nevüket; a Luceres-centuria neve és származása bizonytalan. 
Attól fogva a két király nemcsak közösen, hanem egyetértésben is 
gyakorolta a hatalmat. 14. Néhány évvel később Tatius király 
rokonai elkergették a laurentumbeliek követeit; a laurentumiak a 
népek jogára hivatkoztak, de Tatiusnál többet nyomott a latban a 
rokonok szeretete és könyörgései. Így aztán bűneik miatt ő 
szenvedett meg. Laviniumban ugyanis, ahová egy ünnepi szertartás 
alkalmából érkezett, zendülés támadt, és őt megölték. Azt mondják, 


Romulus kevésbé vette szívére az esetet, mint ahogy illett volna, 
akár mivel nem érezte elég hűnek királyi társát, akár mert nem 
találta jogtalannak ezt a gyilkosságot. Még a háborútól is 
tartózkodott; hogy pedig a követeken esett sérelmet, valamint a 
király megöletését jóvátegye, Róma és Lavinium városai között 
megújította a szövetséget. 


Velük váratlanul kötöttek hát békét; de sokkal közelebb, csaknem 
Róma kapuja előtt újabb zavargás keletkezett. Fidenae lakói úgy 
vették észre, hogy hozzájuk túl közel növekvő hatalmú szomszéd él, 
és mielőtt még akkora erőre kapna, amilyenre a jövőben bizonyára 
szert tesz, megelőzik és haddal támadnak rá. Felfegyverzik az 
ifjúságot, s az megrohanja, földúlja a vidéket Róma és Fidenae 
között, majd mivel útjukat jobb kéz felől a Tiberis elzárja, balra 
fordulnak, és nagy rémületben tartva a szántóvetőket, dúlnak- 
fosztogatnak; egy rablócsapat a földekről hirtelen a városba ront 
első hírnökként. Fölserken Romulus - ily közeli háború ugyanis nem 
tűrhet halasztást -, serege élére áll, és Fidenaetől ezer lépésnyire 
tábort üt. Ott csekély őrséget hagyva hátra, összes többi csapatával 
elindul; katonái egy töredékének meghagyja, hogy a körös-körül 
sűrű cserjével borított, árnyas területen lesállásban meglapuljon, 
gyalogsága nagyobb részével és teljes lovasságával pedig 
továbbvonul, és amint eltervezte, zavart keltő és fenyegető 
támadással rajtaüt az ellenségen, s a lovasságot is bevetve, 
úgyszólván a kapukig kergeti. A megfutamodásra - melyet 
színlelniök kellett - ez a lovas csata érthető okot szolgáltatott. És 
mikor a lovasság mintha habozott volna, hogy harcoljon-e vagy 
megfutamodjon, a gyalogság is visszavonult; erre az ellenség 
hirtelen kiözönlött a kitárt kapukon, áttörte a római sereg 
arcvonalát, s a szorongatás és üldözés vágyától sarkallva a leshelyig 
hatolt előre. Talpra ugranak erre a rómaiak, és váratlanul támadnak 
az ellenség soraira; a rémületet fokozza még, hogy előjönnek a 
táborból is a csapatok, melyeket őrségként hátrahagytak. Így hát a 
fidenaebeliek hanyatt-homlok menekülnek, még mielőtt Romulus és 
vele együtt a szanaszéjjel kóborló katonák gyeplőt rántva 
hátrafordíthatnák lovaikat; és mivel ők valóban menekülnek, sokkal 
rendezetlenebb sorokban érkeznek el városukhoz, mint a színlelve 
futók, akiket még az imént üldöztek. Mégsem menekültek meg az 
ellenségtől: a római a sarkukban van, és még mielőtt a kapukat 
elreteszelik előttük, velük egy hadseregként hatol a városba. 


15. A háború láza a fidenaebeliekhez hasonlóan Veii lakóit is 
elkapta; részint rokonságuk Fidenae lakói ugyanis szintén etruszkok 
-, részint területük közelsége szította kedvüket, gondolván, hogy a 
római fegyver valamennyi szomszédságnak ellensége. Betörtek hát a 
római határokon inkább fosztogatás, semmint szabályos hadjárat 
céljából. Le sem táboroztak hát, meg sem várták az ellenség 
hadseregét, csak zsákmányt rabolva a szántóföldekről, hazatértek 
Veiibe. A római sereg viszont, miután nem talált ellenséget 
területén, végső leszámolásra készen és elszántan átkelt a Tiberisen. 
Mihelyt a veiiek meghallották, hogy a rómaiak tábort ütöttek, és a 
városhoz közelednek, elébük vonultak, hogy inkább nyílt csatában 
ütközzenek meg, semmint hogy körülzárva küzdjenek otthonaikért 
és falaikért. De a fegyverek erejének ezúttal semmiféle hadicsel nem 
volt segítségére, s a római király csakis veteránjai szilárdságának 
köszönhette a győzelmet; a szétszórt ellenséget a városfalakig 
üldözte, az erődítései és fekvése miatt védett várost azonban nem 
támadta meg, hanem visszatérőben a szántóföldeket fosztogatta 
inkább bosszúból, nem pedig a zsákmány kedvéért; Veii lakosai 
ettől a csapástól, nemkülönben a szerencsétlen kimenetelű csatától 
lesújtva követeket küldtek Rómába, hogy békét kérjenek. Földjük 
egy részét átengedve a rómaiaknak, száz esztendőre szóló 
fegyverszünetet kaptak. 


Nagyjából ez történt Romulus uralkodása alatt békében és 
háborúban, és nem találunk semmit, ami miatt kétségbe kellene 
vonnunk isteni eredetét és halála utáni istenségét, vagy bátorságát 
ősi királyságának visszaszerzésében, vagy bölcsességét, mellyel a 
várost megalapította, s háborús és békés eszközökkel megerősítette. 
Az ő jóvoltából vált ugyanis oly erőssé, hogy utána még negyven 
évig biztonságos békét élvezett. A nép mégis inkább kedvelte őt, 
mint a patríciusok, a katonák pedig mindenkinél jobban szívükbe 
zárták: háromszáz fegyveres, akiket  Celeresnek nevezett, 
testőrszolgálatot teljesített mellette nemcsak háborúban, hanem 
békében is. 


16. E halhatatlan alkotások végeztével egy napon szemlét akarván 


tartani hadserege fölött, gyűlést hívott össze az úgynevezett Kecske- 
mocsár melletti réten; ekkor nagy villámlással, mennydörgéssel 
hirtelen vihar tört ki, s a királyt oly sűrű felhőbe burkolta, hogy 
eltakarta a gyülekezet szeme elől; azóta Romulust nem látták többé 
a földön. Miután a nagy vihar után visszatért a nyugodalmas, tiszta 
fény, a római ifjúság is fölocsúdott rémületéből, és üresen látva a 
királyi trónt, elhitték az Atyáknak, akik ott álltak közvetlen 
közelében, hogy a vihar ragadta föl az égbe a királyt; aztán mintha 
az árvaság félelme sújtott volna le rájuk, egy ideig gyászos 
hallgatásba merültek. Majd  egynémelyek kezdeményezésére 
mindannyian magasztalni kezdik Romulust, az istentől született 
istent, Róma városának atyját és királyát, imádságaikban békéért 
könyörögnek hozzá, hogy mindenkor jóindulattal és kegyesen 
védelmezze sarjadékát. Úgy vélem, akadt már akkor is némely 
ember, aki titkon azt állította, hogy a királyt az Atyák tulajdon 
kezükkel tépték szét: mert ez a sötét híresztelés ugyancsak elterjedt; 
a másik változat a nagy férfi iránt érzett csodálat és a nagy 
megilletődés miatt vált közismertté. Azt is mondják, hogy egyetlen 
ember bölcs érvelése adott hitelt a dolognak. A fölbolydult város 
királya miatt bánkódott s haragra gyúlt az Atyák ellen, amikor a 
hagyomány szerint Proculus Julius, a valóban csodálatos ügy 
komoly tanúja, a nép előtt ezeket mondta: 

,Polgárok! A város atyja, Romulus, ma hajnalban az égből 
alászállva megjelent előttem. Amikor rémült döbbenettel és 
mélységes tisztelettel megálltam, s könyörögve kértem, hogy 
szembenézhessek vele, ezt mondta: vMenj és vidd hírül a 
rómaiaknak, az égiek akarata, hogy az én Rómám a földkerekség 
feje legyen; gyakorolják hát a  katonáskodást, legyenek 
meggyőződve róla, s hagyják utódaikra meggyőződésüket, hogy 
semmiféle emberi hatalom nem szállhat szembe a római 
fegyverekkel.x Így beszélt - mondta -, és eltűnt a magasban." 
Csodálatos, milyen bizalmat keltett Proculus, és hogy a 
halhatatlanság hite mennyire megenyhítette a népnek és a 
hadseregnek Romulus után érzett bánatát. 


17. Közben pedig a trónért folyó harc s a hatalomvágy háborgatta a 
patríciusok lelkét; még nem esett szó jelöltekről, mivel az új nép 
soraiból még senki sem tűnt ki rendkívüli módon: hanem pártharc 


folyt a rendek között. A sabin származásúak - mivel Tatius halála 
óta nem került ki soraikból uralkodó, attól féltek, hogy elveszítik 
politikai egyenlőségüket és jogukat a hatalomhoz - maguk közül 
akartak királyt választani, a régi rómaiaknak pedig nem kellett 
idegen király. Ha voltak is különféle nézeteltérések, mégis 
mindannyian királyt kívántak, mert még sohasem ízlelték meg az 
édes szabadságot. Azután meg a félelem is elfogta a patríciusokat, 
hogy majd kívülről támadják meg a sok ellenséges államtól 
körülvett várost, melynek nincs uralkodója, a hadsereget, melynek 
nincs vezére. Kívánták, hogy valaki uralkodjék felettük, és mégsem 
tudták rászánni magukat, hogy egyik a másiknak engedjen. Így hát 
a száz patrícius közösen uralkodott, éspedig úgy, hogy tíz decuriát 
alakítottak, és minden decuriából kiválasztottak egyet-egyet, hogy 
azok kormányozzanak. Tíz ember gyakorolta hát a hatalmat, 
közülük mindig egy viselte a hatalom jelvényeit, és előtte jártak a 
lictorok; ötnaponként véget ért egy-egy ember hatalma, és sorban 
átszállt mindegyikre; egy év telt el így, s ezalatt nem volt király. Ez 
okból hívják ezt az időszakot mai napig interregnumnak. A nép 
azonban zúgolódott, mondván, megsokszorozódott a szolgaság, egy 
úr helyébe föltámadt száz; és úgy tetszett, nem is tűrnek meg maguk 
fölött mást, mint királyt, azt is csak úgy, ha maguk választják. 
Mihelyt a patríciusok a mozgolódást észrevették, gondolták, jobb, 
ha fölajánlják, amit amúgy is elvesztenek; így aztán népszerűségre 
tettek szert, mert a legfelső hatalom gyakorlását átengedték a 
népnek, de több jogot mégsem adtak neki, mint amennyit 
maguknak megtartottak. Elhatározták, hogy a királyt a nép válassza 
ugyan, de ez csak akkor bír érvénnyel, ha a patríciusok jóváhagyják. 
A törvényhozásban és a tisztségviselők megválasztásában mai napig 
élvezik ezt a jogot, bár jelentősége megcsappant azóta: még mielőtt 
a nép szavazásra indul, s a szavazás eredménye ismeretlen, a 
patríciusok máris kinyilvánítják hozzájárulásukat. Az idő tájt az 
interrex egybehívta a népgyűlést; s így szólt: , Polgárok! Javunkra, 
békénkre s boldogulásunkra válasszatok királyt: így látják jónak az 
Atyák. Ha pedig Romulushoz méltó utódra esik választásotok, az 
Atyák jóváhagyják." Ez annyira megtetszett a népnek, hogy ekkora 
nagylelkűségre . mindenáron méltónak akarván mutatkozni, 
megszavazták s elrendelték, hogy a senatus határozza meg, ki 
legyen a király. 


18. Az idő tájt  széltében-hosszában Numa — Pompilius 
igazságosságáról és jámborságáról beszéltek. Sabin földön, Cures 
városában lakott, s amennyire csak a maga korában tehette, ő volt a 
legjáratosabb mind a vallás, mind a polgári jog dolgaiban. 
Tanítómesterének, mivelhogy mást nem ismernek, tévedésből a 
samosi Pythagorast tartják, holott az jó száz évvel később Servius 
Tullius királysága idején Itália túlsó partvidékén, Metapontum, 
Heracles és Croton környékén gyűjtötte maga köré a buzgó 
tanítványok seregét - tudott dolog ez. Ily messzi tájakról még ha 
azonos korban élt is, hogyan érkezhetett volna el híre a sabinokhoz? 
Vagy miféle nyelvi közvetítéssel serkentett volna bárkit is a tanulás 
vágyára? És mifajta oltalom alatt vergődhetett volna keresztül egy 
ember annyi különféle nyelvű és más-más szokás szerint élő nép 
földjén? Én úgy vélem tehát, hogy lelkületét a maga sajátos 
szelleme és erényei formálták, s nem idegen tanítások, hanem a régi 
sabinoknak, az akkori világ legromlatlanabb népének komor és 
szigorú nevelési módszere. Numa nevének hallatára a római 
senatorok érezték ugyan, hogy ha onnan választanak királyt, a 
sabinok javára dől el a hatalom, ilyen férfival szemben mégsem 
merészeltek mást javasolni, akár személy szerint közülük, akár a 
pártjukból valót - se patríciust, se közpolgárt -, végül is egyhangúlag 
elhatározták, hogy a királyi rangot Numa Pompiliusra ruházzák. 
Elhívatták, és miként Romulus, aki jóslatot kért a város alapításához 
és kormányzásához, Numa is meghagyta, hogy kérjék ki az istenek 
tanácsát. Majd a jós - akinek attól fogva mindvégig megmaradt ez a 
hivatalos papi tisztsége - fölvezette a fellegvárba, és Numa ott arccal 
délnek fordulva, leült egy kőre. A jós, fejét beborítva, a király 
balján foglalt helyet, jobb kezében egy sima szárú görbe botot 
tartva, melynek lituus a neve. E helyről, ahonnét tekintetével a 
várost és környékét befoghatta, az istenekhez folyamodott, és 
keletről nyugatra ívet vonva kezével, elhatárolta az égtájakat, 
mondván, hogy ,jobb felől dél, bal felől pedig észak"; szemben 
pedig, ameddig csak a szem ellát, egy képzeletbeli pontot jelölt 
meg. Majd baljába téve át a görbe botot, jobbját Numa fejére 
helyezte, s így imádkozott: , Juppiter Atya, ha isteni törvény, hogy 
ez a Numa Pompilius, kinek fejét érintem, Róma királya legyen, 
küldj nekünk nyilvánvaló jósjeleket, ama határok között, melyeket 
az imént megvontam." Majd fölsorolta, hogy milyen jeleket szeretne 
kapni. Mihelyt az isten megküldte a jeleket, Numát kikiáltották 


királlyá, s ő lejött a jóslatkérés megszentelt helyéről. 


19. Az erőszakkal és fegyverrel alapított új várost birtokába véve 
Numa most a jog, a törvény s az erkölcs alapján készült újból 
alapítani. De látván, hogy míg a háború tart, minderre rá nem 
szokhatnak, sőt a katonáskodás csak szítja a harci kedvet, úgy vélte, 
hogy ezt a vad népet 

csak oly módon szelídítheti meg, ha elszoktatja a hadviseléstől; az 
Argiletum tövében a háború és béke jelzőjeként egy Janus- 
templomot emelt; azt ha kinyitották, fegyverben állt a város, ha 
bezárták, körös-körül békességben éltek a népek. Numa uralkodása 
után a templom kétszer volt bezárva csupán, először T. Manlius 
consulsága idején, az első pun háború befejeztével, másodszor a mi 
korunkban engedték meg az istenek, hogy meglássuk - Augustus 
Caesar záratta be, midőn az actiumi csata után szárazföldön és 
tengeren kivívta a békét. Numa bezárta a templomot, mihelyt 
szövetségi szerződést kötött valamennyi szomszédjával. De mivel a 
külső veszedelem gondjának elmúltával a nagy nyugalomban 
eltespedhet a lélek, melyet az ellenségtől való félelem és a katonai 
fegyelem állandóan ébren tartott, úgy gondolta hát, hogy e 
tudatlan, — akkortájt faragatlan tömeget mindenekelőtt a 
leghatásosabb eszközzel, istenfélelemmel kell beoltani. És mivel ez 
valamilyen csodás magyarázat nélkül a lelkekbe nem hatolhatott, 
úgy tett, mintha Egeria istennővel éjjelente találkoznék: az ő 
tanácsára vezette be - mondta - az isteneknek legkedvesebb 
szertartásokat, és jelölte ki valamennyi istennek, kinek-kinek a 
maga papját. 

Mindenekelőtt felosztotta az évet tizenkét hónapra a hold járása 
szerint, de mivelhogy a hold egy-egy hónapban nem tölt ki harminc 
napot, s (hat) nap hiányzik a teljes évből, amely a nap 
körpályájához igazodik, szökőhónapokat iktatott be, így aztán a nap 
állása minden huszadik évben ugyanarra az időpontra esett, mint 
eredetileg, és minden esztendő és valamennyi nap tartama 
egyforma hosszú lett. Ugyancsak ő jelölt meg szerencsés és 
baljóslatú napokat, mivel haszonnal járt, ha időnként nem kellett 
tárgyalnia a néppel. 


20. Majd a papi tisztségek megszervezésére fordította figyelmét, 
noha a legtöbbet maga töltötte be, kiváltképpen azokat, amelyek 
ma a flamen Dialis hatásköréhez tartoznak. De mivel úgy vélte, 
hogy az effajta harcias népnek inkább Romulushoz, mint Numához 
hasonlatos királyai lesznek, akik maguk is hadba vonulnak, nem 
akarván, hogy a király főpapi kötelességei feledésbe menjenek, 
Juppiter állandó szolgálatára papot rendelt, s azt díszruhával és 
csak királyt megillető elefántcsont székkel (sella curulis) tüntette ki; 
rendelt mellé még két flament, az egyiket Mars, a másikat Ouirinus 
tiszteletére. Vesta-szüzeket választott - Alba városából való és Róma 
alapítójának rokonságából származó papi rendet; állami díjazást 
rendelt számukra, hogy a templom állandó jellegű szolgálatát 
ellássák; a szüzességi fogadalom és egyéb vallásos szertartások 
révén tiszteletre méltóvá és szentté nyilvánította őket. Mars 
Gradivus szolgálatára is kiszemelt tizenkét Salius-papot, kitüntető 
megkülönböztetésként hímzett tógát adományozott nekik, és ércből 
való mellvértet, melyet tunikájuk fölött viseltek. Elrendelte, hogy az 
, ancilé"-knek nevezett, égből aláhullott pajzsokat ünnepi tánc 
kíséretében, dalokat énekelve hordozzák körül a városon. Majd 
kinevezte főpappá az Atyák soraiból Numa Marciust, Marcus fiát, és 
átnyújtott neki egy, valamennyi szent szertartásról szóló, részletes 
leírást, mely fölsorolta a vallásos áldozatokat, az ünnepnapokat, a 
templomok nevét, ahol a szertartások lefolyhatnak, valamint azt is, 
hogy költségeik fedezetére honnan kell a pénzt előteremteni. 
Valamennyi egyéb - akár állami, akár magánjellegű - vallásos 
szertartást a főpap hatáskörébe utalt, hogy a nép tudja, kihez kell 
tanácsért fordulnia, s hogy az istenek tiszteletét se a hazai vallás 
elhanyagolása, se idegen szokások behozatala meg ne zavarja. 
Nemcsak az égiek vallásos tiszteletéről kellett azonban útmutatást 
adnia ennek a főpapnak, hanem a gyászszertartásokról s a holtak 
szellemének kiengeszteléséről is; fölvilágosítással szolgált továbbá a 
csodajelek természetéről, ha villámlás útján vagy egyéb látható 
alakban nyilvánultak meg, — azok érvényességéről vagy 
kiengesztelésének módjáról. Hogy az égiek esze járásából kilesse az 
effajta titkokat, Juppiter Eliciusnak templomot szentelt az 
Aventinuson, és madárjóslatok által kért tanácsot az istentől, 
melyek azok a jelek, amelyeket az isteni akarat megnyilvánulásának 
kell tekinteni. 


21. A sok tanácskérés meg fogadalomtétel teljességgel elvonta a 


népet az erőszakosságtól, a fegyverektől, s a kedélyeket elfoglalta ez 
a másfajta tevékenykedés: örökösen az istenek gondja foglalkoztatta 
őket, s midőn észrevették, hogy az égiek akarata érvényesül az 
emberi dolgokban, annyira eltelt jámborsággal a szívük, hogy ettől 
kezdve nem a büntetéstől és a törvénytől való félelem irányította 
legfőbb erőként az államot, hanem a hűség és az esküszó kötelme. 
És mivel maguk az emberek a király páratlan példamutatásához 
igazodtak szokásaikban, a szomszédos népek, amelyek azelőtt nem 
is városnak tekintették Rómát, hanem inkább haditábornak, mely 
azért fészkelődött közébük, hogy mindannyiuk békéjét földúlja, 
most nagy megbecsülésben részesítették, gondolván, hogy 
szentségtörés volna ezt az istenek jámbor tiszteletébe merült 
államot megtámadni. Volt egy liget, melynek közepén egy homályos 
barlang mélyéről kiapadhatatlan vizű forrás csobogott: mivel pedig 
Numa az istennővel való találkozás ürügyén, tanúk nélkül gyakran 
eljárt oda, ezt a ligetet a múzsáknak szentelte, mondván, hogy ott 
szoktak összejönni az ő feleségével, Egeriával. Magának a Hűségnek 
(Fides) is ünnepet alapított; meghagyta, hogy ahhoz a szentélyhez 
kétfogatú födött kocsin járjanak a papok, és ujjuk hegyéig elfödött 
kézzel végezzék el a szent szertartást jeléül annak, hogy 
megvédelmezik a Hűséget, és székhelyét még az emberi jobb kézben 
is szentnek tartják. De sok más ünnepet is alapított, és sok más 
helyet szentelt - ezeket a helyeket a papok , Argeus"-oknak hívták - 
az isteneknek. Életének fő műve mégis uralkodásának egész ideje 
alatt a béke és az ország megvédése volt. Ily módon két, egymást 
követő király más-más módon, egyik a háború, másik a béke 
eszközével növelte nagyra az államot. Romulus harminchét, Numa 
negyvenhárom évig uralkodott. Erős volt az állam, s a háború és 
béke művészete egymást egyensúlyban tartotta. 


22. Numa halála után ismét interregnumra került a sor. Aztán a nép 
királlyá kiáltotta ki Tullus Hostiliust, Hostilius unokáját, aki a 
fellegvár tövében a sabinok elleni csatában jeles hírnevet szerzett 
magának. Az Atyák jóváhagyták a választást. Az új uralkodó 
nemcsak a megelőző királytól különbözött, hanem még Romulusnál 
is szilajabb volt. Ifjú kora, férfias ereje, s mindehhez nagyapja 
dicsősége szította heves lelkületét. Úgy vélte, hogy nyugalomban 
elöregszik az állam, és ezért mindenféle okot keresett a háború 
kirobbantására. A véletlen úgy hozta, hogy római parasztok Alba 

mezőiről, albaiak pedig római földekről kölcsönösen zsákmányt 
hajtottak el egymástól. Albában akkoriban Gaius  Cluilius 
uralkodott. Mindkét részről csaknem egyazon időben küldtek 
követeket, hogy kártérítést követeljenek. Tullus lelkére kötötte 
övéinek, hogy mindenekelőtt megbízásukat teljesítsék: jól tudta, 
hogy az albaiak megtagadják a követelést; így tehát jogosan 
üzenhet hadat. Az albaiak hanyagabbul intézték a dolgot. Miután 
Tullus szívélyesen és barátságosan fogadta őket, jókedvűen 
vendégeskedtek a király asztalánál. Ezalatt a római követek 
elsőkként adták elő követelésüket, és mivel az albaiaktól tagadó 
választ kaptak, a harmincadik napon megüzenték a háborút. 
Jelentik ezt Tullusnak. Akkor Tullus lehetőséget ad az albai 
követeknek, hogy elmondják, milyen kérelemmel érkeztek. Amazok, 
mit sem sejtve, mentegetőzéssel vesztegetik az időt, mondván, 
mennyire sajnálják, hogy olyasmit adnak elő, ami majd nem nyeri 
el Tullus tetszését, de az utasítás erre kényszeríti őket; kártérítést 
követelni jöttek; s ha azt meg nem kapják, a parancs szerint hadat 
kell üzenniök. Erre Tullus: , Jelentsétek királyotoknak - mondja -: 
Róma királya az isteneket hívja tanúkul, hogy a két nép közül azt 
sújtja a háború valamennyi szenvedése, amelyik elsőként utasítja el 

kevélyen a kártérítést kérő követeket." 


23. Mindezt megjelentik otthon az albaiak. Mindkét fél a 
legnagyobb erővel készül a háborúra, mely leginkább 
polgárháborúhoz hasonlatos, úgyszólván apák és fiúk között, hiszen 
mind a kettő trójai ivadék, mivel Lavinium Trójából, Alba 
Laviniumból, a római nép pedig az 

albai királyok törzséből származik. E háború kimenetele mégsem 
volt túlságosan fenyegető, minthogy nyílt ütközet nem folyt, s csak 
egyik város házai pusztultak el, a két nép pedig egyesült. 

Elsőnek az albaiak törtek be nagy hadsereggel római területre. 
Táborukat a várostól alig ötezer lépésnyire ütik fel és körülárkolják, 
az árkot vezérük nevéről Cluilius-ároknak hívják több évszázadon 
keresztül, míg végül az idő az árokkal együtt a nevet is kitörli az 
emlékezetből. Ebben a táborban leli halálát Cluilius albai király; az 
albaiak — Mettius Fufetiust választják meg teljhatalmú 
hadvezérüknek. Ekkor Tullus, a király halálán felbuzdulva, azt 
híreszteli, hogy az istenek mindenható akarata előbb csak a nép 
fejét sújtotta, de majd valamennyi albait megbünteti a jogtalan 


háború miatt; majd éjnek idején, megkerülve az ellenség táborát, 
felbőszült hadseregével betör Alba területére. Ez aztán kicsalogatta 
állásaiból Mettiust. Amennyire csak lehet, megközelíti az ellenséget; 
majd parancsot ad, hogy egy követ jelentse Tullusnak: mielőtt 
megütköznének, szükség volna egy megbeszélésre: ha létrejön a 
találkozás, biztosan tudja, mind a rómaiak, mind az albaiak számára 
egyaránt lényeges javaslatot ad elő. Tullus nem utasítja vissza, de 
arra az esetre, ha a mondanivaló nem bizonyulna fontosnak, 
fölállítja seregét. Fölsorakoznak az albaiak is. Miután mindkét 
hadsereg csatarendben áll, néhány főember kíséretében előlép a két 
vezér. Az albai kezd beszélni: ,Úgy tudom, hogy sok volt a 
méltatlanság, a szövetségi szerződés értelmében megkövetelt, de 
vissza nem szolgáltatott birtok; ezeket sorolta föl e háború okául 
királyunk, Cluilius, s én nem kétlem, hogy te, Tullus, ugyanezeket 
rovod fel; de ha inkább igaz, semmint szemkápráztató dolgokat 
akarunk mondani - a hatalomvágy serkenti fegyverbe ezt a két 
szomszédos rokon népet. Akár igaz, amit mondok, akár nem: ezt 
annak kellett volna eldöntenie, aki a háborút elkezdte; engem az 
albaiak e háború vezetésére választottak meg. De íme, Tullus, 
figyelmeztetni szeretnélek valamire: az etruszkok haderejére, amely 
körülfog minket is, téged is, és te azt szükségképpen jobban 
ismered, mivelhogy ti közelebb vagytok hozzá. Nagy a hatalma az 
etruszkoknak szárazföldön és még nagyobb a tengeren. Jusson 
eszedbe, hogy midőn jelt adsz a csatára, a szemük rajta lesz ezen a 
két seregen, és mikor már fogytán az erőnk, kimerültünk, 
mindkettőnket, győztest s legyőzöttet egyaránt megtámadnak. Ha 
mégis szeretnek bennünket az istenek, amiért nem elégszünk meg a 
szabadság biztonságával, és inkább vállaljuk a hatalom vagy a 
szolgaság kockázatát, válasszunk olyan megoldást, amely 
mindkettőnket kötelez, és az egyik népre sem hoz nagy veszteséget, 
nagy vérontást." A javaslat Tullusnak nem volt ellenére, noha 
lelkének indulata és a győzelem reménye miatt hajlott a szilajságra. 
Kerestek és találtak mindkét félnek megfelelő megoldást, amit maga 
a véletlen szerencse tálalt elébük. 


24. Történetesen mindkét hadseregben volt egy-egy hármas iker 
férfitestvér, korra, erőre nézve mit sem különböztek egymástól. A 
Horatiusok és Curiatiusok - tudja ezt mindenki, nincs is ennél 
nevezetesebb dolog a régmúlt időkben; és mégis, ebben a híres 


ügyben tévednek a nevek tekintetében, hogy tudniillik melyik 
népből valók a Horatiusok és melyikből a Curiatiusok. A 
történetírók két oldalról vitatják; többségük mégis, úgy látom, 
rómaiaknak mondja a Horatiusokat: én ezeknek a véleménye felé 
hajlok. A királyok azt javasolták a hármas ikreknek, hogy küzdjenek 
meg egymással fegyverrel a hazájukért: , Ott lesz majd a hatalom, 
ahol a győzelem." Nincs ellenvetés, megegyeznek helyben és időben. 
De mielőtt megverekednének, szerződést kötnek egymással a 
rómaiak és az albaiak, és törvénybe foglalják, hogy a nép, melynek 
fiai a viadalban győznek, békességben uralkodik majd a másik nép 
fölött. 


Valamennyi szerződés más-más feltételekkel, egyébként mindegyik 
egyformán jön létre. Akkor, amint halljuk, így történt, és ennél 
régebbi szerződést nem ismer senki. A fetialis kérdést intéz Tullus 
királyhoz: , Megparancsolod-e nekem, király, hogy az albai nép 
pater patratusával szerződést kössek?" És mikor a király parancsot 
ad: , Szent füveket kérek tőled, király", mondja a fetialis. Mire a 
király: , Vedd a tiszta füvet." A fetialis a fellegvárból tiszta gyepfüvet 
hoz. Majd ezt kérdezi a királytól: , Megteszel-e engem, király, a 
Ouirisek római népének királyi hírnökévé, elismered-e segédeimet 
és fölszerelésemet is?" , Megteszlek - felel a király -, ha ebből sem 
rám, s a Ouirisek római népére nem származik hátrány." A fetialis 
Marcus Valerius volt; pater patratusnak - fejét és haját a szent ággal 
megérintve - Sp. Fusiust tette meg. A pater patratus tiszte, hogy 
kivegye az esküt, azaz hogy szentesítse a szerződést; ezt sok szóval, 
hosszú szöveg elmondásával végzi - nem érdemes elismételni. Majd 
felolvasván a feltételeket, azt mondja: , Hallgass meg, Juppiter; 
hallgass meg, Alba népének pater patratusa; hallgass meg te, Alba 
népe. Mindahhoz, amit azokból a táblákból vagy viasztáblákról 
elejétől végig hamis szándék nélkül felolvastak, és amiket itt ma 
világosan megértettek, azokhoz a törvényekhez a római nép 
elsőként sohasem lesz hűtlen. Ha akár állami döntés folytán, akár 
rosszhiszeműségből elsőként válna hűtlenné, akkor azon a napon 
úgy sújts le, ó, Juppiter, a római népre, mint ahogy ma én sújtok le 
itt erre a sertésre; a csapás annál súlyosabb legyen, amennyivel te 
hatalmasabb és erősebb vagy nálam." Mihelyt ezt kimondta, egy 
szikladarabbal letaglózta a sertést. Az albaiak meg a maguk szent 
szövegeit, a maguk esküjét mondták el a maguk vezérének, a maguk 
papjainak szájával. 


25. Miután megkötötték az egyezséget, a hármas ikrek, a 
megállapodás szerint fegyverükhöz nyúlnak. És miközben 
mindegyiket a maga népe biztatja, mondván, hogy hazai isteneik, 
szülőhazájuk és rokonságuk, valahány polgártársuk otthon, meg a 
hadseregben, mind az ő fegyvereikre, az ő kezükre szögezi 
tekintetét; amazok pedig nemcsak szilaj természetüktől ösztökélve, 
de a buzdító szavaktól is fellelkesülten előrelépkednek a két 
csatasor között. A két hadsereg pedig, ki-ki a maga tábora előtt 
letelepszik, és ha veszedelmet pillanatnyilag nem is érez, 
nyugtalanságot annál inkább: mert bizony a hatalom forgott 
kockán, néhány férfi erejére és szerencséjére bízva. Éber 
figyelemmel és aggodalommal kísérték hát a nem éppen kedves 
látványosságot. 


Megadják a jelt, és a három-három ifjú, kivonva fegyverét, mintha 
két hatalmas hadsereg bátorságát hordozná magában, összecsap. 
Sem egyik, sem másik csoport nem törődik a maga veszedelmével, 
lelküket csak államuk hatalma vagy szolgasága tartja izgalomban és 
hazájuk sorsa, mely olyanná lesz, amilyenné ők teszik majd. Már az 
első összecsapásra, amint csattogni kezdtek a fegyverek, és villogni 
a fényes kardok, óriási döbbenet fogta el a nézőközönséget; remény 
egyik felet sem kecsegtette - mindenkinek elállt a szava s a 
lélegzete. Egymásba fonódtak a karok, és most már nemcsak a 
testek mozgása, a fegyverek és kardok döntetlenül végződő 
összecsapása szolgált látványosságul, hanem a sebek is, meg a vér; 
mind a három albai megsebesült, két római pedig holtan omlott 
egymásra. Mikor ezek elbuktak, az albai hadsereg örömujjongásban 
tört ki, a római legiókat pedig ha a remény elhagyta is, a gond 
semmiképpen sem, és lélegzetüket visszafojtva lesték egyetlen 
emberüket, akit a három Curiatius körülfogott. De az véletlenül 
sértetlen maradt, s ha egymaga nem bírt is el hárommal, külön- 
külön megküzdhetett velük. Hogy tehát ellenfeleit elkülönítse 
egymástól, futásnak eredt, gondolván, hogy annyira üldözhetik 
csupán, amennyire a sebesülésük engedi. Már jókora távolságnyira 
jutott a csata színhelyétől, midőn hátrapillantva látja, hogy üldözőit 
meglehetősen nagy térség választja el egymástól; az első nem járt 
túl messzire tőle. Megfordul és nagy lendülettel rátámad: és míg az 
albai hadsereg azt kiabálja a Curiatiusoknak, hogy segítsék meg 


testvérüket, Horatius már megölvén ellenfelét, győztesként belekezd 
a második párviadalba. Ekkor a rómaiak hangos szóval - mint a 
játékokon, ha a vesztesnek látszó fél váratlanul összeszedi magát, 
segítik bajnokukat; az pedig igyekszik, hogy befejezze a viadalt. 
Mielőtt a másik - nem is járt messze - utolérte volna, a második 
Curiatiust is megölte. Most már egyenlő  hadiszerencsével 
küzdhettek egymás ellen, a két életben maradott, de esély és erő 
dolgában nem voltak egyformák: az egyik fegyvertől sebesítetlen és 
kétszeres győztesként,  szilajul vetette magát a harmadik 
küzdelembe; a másik sebétől megfáradva, futástól kimerülve, csak 
vonszolta magát, már-már legyőzetve attól, hogy két bátyját a 
szeme láttára mészárolták le, győztes ellenfelének kiszolgáltatja 
magát. Nem is volt az párviadal. Dicsekedve mondja a római: 
, Kettőt áldoztam föl halott testvéreim szellemének: a harmadikat e 
háború okaként áldozom föl, hogy Róma uralkodjék Alba fölött." 
Ezzel az albainak, aki fegyverét is alig bírta tartani, átdöfi a torkát 
kardjával, s midőn az már a földön hever, fegyvereitől megfosztja 
tetemét. 


A rómaiak ujjongva és lelkesedéssel fogadják Horatiust. Annál 
nagyobb volt az öröm, mert félelmetes volt a helyzet. Azután 
hozzálátnak, hogy más-más hangulatban, eltemessék halottaikat; az 
egyik nép hatalomban gyarapodva, a másik ellenfele hatalmának 
alávetve. (A sírok ott állnak ma is, ahol ki-ki elesett - a két római 
szinte egy helyütt, Albához közelebb, a három albai Róma 
irányában, de különböző helyeken, úgy, amint harcoltak.) 


26. Mielőtt széjjelszélednének, Mettius a szerződés értelmében 
megkérdezi Tullustól, hogy mit parancsol; az pedig meghagyja, 
hogy tartsa fegyverben az ifjúságot, mondván, szüksége lesz még a 
szolgálataikra, ha kitör a háború Veiivel. A két hadsereget tehát 
hazairányították. Az élen Horatius haladt, maga előtt tartva 
háromszoros zsákmányát; ennek a Horatiusnak a hajadon húga az 
egyik Curiatius jegyese, a Capenai-kapunál bátyja elé ment; amikor 
fölismerte bátyja vállán jegyesének harci köpenyét, melyet maga 
varrt neki, kibontotta haját, és zokogva idézte holt kedvese nevét. 
Felindul a kevély ifjú, hogy húga az ő diadala és a nép általános 
öröme idején ennyire siránkozik. Kardot ránt, és szitkozódva 


keresztülszúrja a lányt: ,Menj hát nem ide illő szerelmeddel a 
jegyesed után, nem törődve bátyáiddal, a holtakkal és az élővel, 
feledve hazádat. Így járjon valahány római nő, aki az ellenséget 
meggyászolja." Szörnyű bűntett volt ez mind az Atyák, mind a nép 
szemében, de frissen szerzett érdem állt szemben a merénylettel. 
Mégis törvénybe idézték a király elé. A király nem akarván, hogy ő 
hozza ezt a szomorú és háládatlan ítéletet, majd utána ő rendelje el 
a kivégzést, népgyűlést hívott össze, és ezt mondta: ,A törvény 
értelmében duumvireket nevezek ki, hogy gyilkosság bűntette miatt 
ítélkezzenek Horatius fölött." A törvény szövege rettentő volt: 
, Gyilkosság ügyében duumvirek ítélkezzenek; ha a duumvirek 
ítéletével szemben a vádlott föllebbez, a fellebbezést meg kell 
vitatni, ha a duumvireknek volt igazuk, a vádlott fejét fedjék el, 
kötözzék szégyenfához, és a városfalakon belül vagy akár a falakon 
kívül vesszőzzék halálra." E törvény értelmében duumvireket 
választottak, s ezek, mivel volt ilyen törvény, úgy vélték, nem 
menthetik föl Horatiust, még ha ártatlan is; el is ítélték, és akkor 
egyikük így szólt: , Publius Horatius, én téged gyilkosság bűntette 
miatt elítéllek. Menj, lictor, kötözd össze a kezét." Odalép a lictor, 
és meghurkolja a kezét. Ekkor Horatius, a törvényt bölcsen 
értelmező Tullus tanácsára, azt mondja: , Föllebbezek." A vita e 
föllebbezésről a nép színe előtt zajlott le. Az emberek megrendültek 
állásfoglalásukban, kiváltképpen mikor P. Horatius, az apa, 
kijelentette, úgy véli, leánya jogosan lelte halálát; ha nem így esik, 
atyai jogánál fogva fiát büntette volna meg. Majd azt kérte, hogy őt, 
akit még kevéssel ezelőtt kiváló sarjak körében látták, ne fosszák 
meg teljességgel gyermekeitől! Eközben az öreg, fiát átkarolva, a 
Curiatiusoktól elragadott zsákmányra mutatott azon a helyen, 
melyet ma is a Horatiusokról neveznek Pila Horatiának, és ezt 
mondta: ,Ezt az embert, polgárok, akit az imént kitüntetéssel 
elhalmozva láttatok, győzelmi dicsősége miatt ünnepelve, 
elnéznétek-e, amint kétágú villába szorítják nyakát, megvesszőzik, 
megkínozzák? Ily szörnyű látványt az albaiak szeme is aligha bírna 
el. Menj csak, lictor, kötözd meg a kezét annak, aki fegyveresen épp 
az imént szerzett hatalmat a római népnek... Menj és född el a fejét 
e város szabadítójának; kötözd a szégyenfához; vesszőzd meg akár a 
városfalakon belül, de talán ott, ellenfeleitől megszerzett harci 
fölszerelése és hadizsákmánya halmánál, akár túl a város falain, a 
Curiatiusok sírhalmai között. Mert ugyan hová is vezethetnéd el ezt 
az ifjút, ahol harci dicsősége megvédené e büntetés 


ocsmányságától." A nép nem nézhette közönyösen sem az atya 
könnyeit, sem a fiú minden veszedelemben rendíthetetlen 
nyugalmát: fölmentették hát inkább csodálatos bátorsága, semmint 
ügyének igazsága miatt. És hogy a nyilvánvaló gyilkosság miatt 
valamiképpen mégis vezekeljen, meghagyták az apának, hogy fiát 
közpénzen tisztítsa meg bűnétől. Az pedig bemutatott néhány 
engesztelő áldozatot, mely később hagyományossá vált a Horatius 
nemzetség körében, aztán keresztbe fektetett az úton egy gerendát, 
és mintegy iga alatt, fejét elfödve áthajtotta rajta a fiát. Ez a 
gerenda helyreállítva mai napig fönnáll: a Nővér Gerendája a neve. 
Horatiának azon a helyen, ahol a karddöfés érte, négyszögletes 
sziklából emeltek síremléket. 


27. De a béke nem sokáig maradt fönn Albával. A tömeg gyűlölete 
azért, hogy három katonára bízták az állam sorsát, bántotta a 
dictator hiúságát; és mivel bölcs meggondolásokkal semmire sem 
ment,  álnokságokkal kezdte volna honfitársai lelkületét 
megbékíteni. Így hát, miként azelőtt a háború kellős közepén 
békére, most a béke kellős közepén háborúra törekedett; de mert 
úgy vélte, hogy a maga államában több a dühödt szenvedély, mint 
az erő, más népeket szított a nyílt és hadüzenet alapján viselendő 
háborúra, övéinek a szövetség örve alatt az árulás szerepét tartotta 
fenn; Fidenae tehát római colonia, és Veii csatlakozott ehhez a 
szövetségi tervhez, és miután megegyeztek abban, hogy Alba 
átmegy az ő oldalukra, fegyverbe szállnak, és harcra kelnek. 


Miután Fidenae nyíltan elpártolt, Tullus seregestül elhívatja 
Mettiust Albából, és fölvonul az ellenség ellen. Átkel az Anio folyón 
és Confluentesnél üti föl táborát. E pont és Fidenae között kelt át a 
Tiberisen a veiibeli hadsereg. Ezek csatarendbe sorakozva a folyó 
mentén a jobbszárnyat tartják; a fidenaebeliek inkább a hegynek 
támaszkodva alakítják ki a balszárnyat. Tullus a veii ellenséggel 
fordítja szembe az övéit, az albaiakat pedig a fidenaei legiók ellen 
vonultatja föl. Az albai vezérnek bátorsága sem volt több a 
hűségénél. Sem maradni, sem nyíltan átpártolni nem merészel, 
hanem szinte észrevétlenül a hegyek felé húzódik vissza; és mihelyt 
úgy véli, hogy már eléggé visszavonult, fölsorakoztatja valamennyi 
csapatát, és tétovázva, hogy időt nyerjen, szélesen elnyújtja 


alakulatait: szándéka az volt, hogy ahhoz a félhez csatlakozik, 
amelyiknek kedvez a szerencse. A legközelebb álló rómaiak először 
igen elcsodálkoztak, mikor észrevették, hogy szövetségeseik 
távozásával fedezetlen maradt az oldaluk; egy lovas vágtában jelenti 
a királynak, hogy az albaiak elhagyják a csatamezőt. Tullus ebben a 
rémületes helyzetben tizenkét Salius-papot fogad, és a Félelemnek 
(Pavor) és Rémületnek (Pallor) pedig szentélyt alapít. Jó hangosan, 
hogy az ellenség is meghallja, parancsot ad a lovasnak, hogy térjen 
vissza a csatába: nincs szükség semmiféle ijedelemre; az albai 
hadsereg csakis az ő parancsára végzi az állandó mozdulatot, hogy a 
védtelen fidenaebelieket hátba támadja; azt is elrendeli, hogy a 
lovasok tartsák föl dárdájukat. Ezzel a római gyalogság java 
részének szeme elől elzárta az albai hadsereg távozásának 
látványát; akik mégis látták, elhiszik, amit a királytól hallottak, s 
csak annál hevesebben csatáznak. Félelem fogja el az ellenséget: 
hallották a fennhangon elmondott parancsot, s a fidenaebeliek nagy 
része, akik egy római coloniához tartoztak, tudott is latinul. Ezért, 
hogy hirtelen rohamot intézve a dombról, az albaiak el ne vágják 
őket a várostól, megfutamodnak. Tullus üldözi őket, és miután 
szétszórta a fidenaebeliek szárnyát, még vadabbul támad rá a 
szövetségeseik rémületétől megdöbbent veiibeliekre. Azok nem 
állják a támadást, de rendezetlen futásukban elállja útjukat hátuk 
mögött a folyó. Miután odáig eljutottak, némelyek rútul eldobálják 
fegyvereiket, és vakon nekimennek a víznek, másokat, akik még 
habozva álldogálnak a parton, és nem tudják elhatározni, hogy 
meneküljenek vagy harcoljanak-e, ott tipor el az ellenség. Nem volt 
még ennél kegyetlenebb római ütközet. 


28. És ekkor az albai hadsereg, a csata szemlélője, levonult a 
síkságra. Mettius az ellenség leverése alkalmából 
szerencsekívánatait fejezi ki Tullusnak; Tullus szívélyesen válaszol 
Mettiusnak. Hogy minden jóra forduljon, elrendeli, egyesítsék az 
albai tábort a rómaiakéval; másnapra pedig tisztító áldozatot készít 
elő. 

Mihelyt megvirrad, elvégezvén a szokásos előkészületeket, 
parancsot ad, hogy hívják gyűlésbe mindkét hadsereget. A kikiáltók 
a tábor túlsó széléről elindulva elsőknek az albaiakat serkentik föl. 
Ezeket a dolog újdonsága is vonzza, hallani is akarják a római király 
szónoklatát, és a közelébe tolonganak. A megbeszélés értelmében, 
körülveszi őket a fölfegyverzett római legio: a  centuriók 


kötelességévé teszik, hogy haladéktalanul teljesítsék a kapott 
parancsokat. Tullus pedig így kezd beszélni: , Rómaiak! Ha volt 
valaha háborútok, amelynek alkalmából hálát adhattatok először a 
halhatatlan isteneknek, azután a magatok hősiességének, akkor a 
tegnapi csata az volt. Nem annyira az ellenséggel kellett 
megküzdenetek, hanem annál nagyobb és veszedelmesebb csatát 
kellett vívnotok szövetségeseitek álnok árulásával. Mármost hogy 
tévedésbe ne essetek: az albaiak nem az én parancsomra vonultak 
vissza a hegy lábához - nem az én utasításom volt, csak jobbnak 
láttam, ha annak tüntetem föl, mert így nem tudjátok meg, hogy 
elhagytak benneteket, és ez figyelmeteket nem vonja el a csatától; 
az ellenség sorai között pedig félelem támad, és fölébred a 
menekülés gondolata, ha azt hiszik, hogy hátba támadják őket. Nem 
minden albai részese ennek a bűnnek, amelyről szólok: vezérüket 
követték, éppúgy, mint ahogy ti is megtettétek volna, ha 
csapatotoknak irányváltoztatást vezényelek. Íme, Mettius, ő ennek a 
hadmozdulatnak az iránymutatója, Mettius e háború kieszelője, 
Mettius a római-albai szövetségi szerződés megszegője. De 
vetemedjék csak még valaki hasonló tettre a jövőben, ugyan fényes 
példát szolgáltatok személyén minden halandónak." Fegyveres 
centuriók veszik körül Mettiust: a király pedig, amint elkezdte, úgy 
mondja tovább: , Javára, üdvére, boldogulására szolgáljon a római 
népnek, nekem és nektek is, albaiak. Az a szándékom, hogy Alba 
népének apraját-nagyját Rómába telepítem át, a népnek polgárjogot 
adok, az előkelőket beválasztatom az Atyák soraiba - egy várost, 
egy államot alkotunk; aminthogy hajdan egy népből kettőre oszlott 
Alba városa, úgy most majd eggyé olvad ismét." E szavakra a 
fegyveresektől körülzárt, védtelenül álló albai ifjúság lelkében 
különféle érzésekkel, de egyazon félelem hatása alatt mélyen 
hallgat. Megszólal Tullus: , Mettius Fufetius! Ha képes volnál 
megtanulni, hogy mi a hűség, és miként kell megtartani a 
szerződéseket, én magam tanítanálak meg rá, és meghagynám 
életedet; de mivelhogy gyógyíthatatlan a jellemed, bűnhődésed 
tanítsa meg az emberiséget, hogy szentnek tekintse, amit te durván 
megsértettél. És miként kevéssel ezelőtt a lelkedet osztottad ketté 
Fidenae és Róma között, úgy ma a testedet adod oda, hogy 
kettészakítsák." Majd odaintett két négylovas kocsit és Mettiust, 
kezét-lábát  szétterpesztve közéjük kötözteti, majd egymással 
ellenkező irányba meghajtják a lovakat, s a két kocsi kettészakítja a 
testet, magával vonszolva a hozzákötözött végtagokat. Mindenki 


elfordítja tekintetét a szörnyű látványtól. Ez volt az első és utolsó 
büntetés a rómaiaknál, amely semmibe vette az emberiesség 
törvényeit: egyébként joggal dicsekedhetünk azzal, hogy enyhébb 
büntetéseket egyetlen nép sem alkalmazott. 


29. Időközben már lovasokat menesztettek Albába, hogy a 
lakosságot Rómába költöztessék. Majd legiókat vezényeltek ki a 
város lerombolására. Ezek áthaladtak a város kapuin, de belül nem 
fogadta őket riadalom, rettegés, amint városok megszállása idején 
szokás, mikor az ellenség betöri a kapukat, ostromgépekkel 
lerombolja a falakat, vagy erőszakkal megszállja a fellegvárat, és a 
katonák dühös lármája, rohanása fegyverek és tűz ropogásával 
keveredik mindenfelé; hanem keserves csönd és néma bánat 
szorította össze a szívét mindenkinek. Rémületükben nem gondoltak 
rá, mit hagyjanak hátra, mit vigyenek magukkal, némelyek 
bizonytalanul, — egymástól  kérdezősködve, házuk küszöbén 
álldogáltak, mások, hogy utoljára még egyszer láthassák, ődöngve 
járták be lakásukat. És már hátuk mögött a távozást parancsoló 
katonák lármázása, már hallatszik a város túlsó végéből a háztetők 
ropogása, oda látszik a távol eső helyekről fölemelkedő por, mely 
felhőként nyomakodik be mindenfelé; kiki vaktában felkapja, ami 
keze ügyébe esik, és már megy is, elhagyván családi tűzhelyét, házi 
isteneit, a házat, melyben született és fölnevelkedett; ellepi az 
utakat a hurcolkodók végeláthatatlan csapata, és amint egymásra 
néznek, kölcsönösen elfogja őket a szánalom, s újra könnyekre 
fakadnak, keserves jajszavak hangzanak, kiváltképpen az asszonyok 
szájából, amikor elhaladnak  fegyveresektől megszállt szent 
templomaik előtt - mintha csak fogságban hagynák hátra isteneiket. 
Mihelyt az albaiak elhagyták a várost, a római katonaság a földdel 
egyenlővé tesz valamennyi házat, köz- és magánépületet, és 
egyetlen óra alatt négyszáz esztendő - ennyi ideig állt fönn ugyanis 
Alba - művét romhalmazzá, pusztasággá változtatja. Az istenek 
templomait azonban - így szólt a királyi parancs - mégis 
megkímélik. 

30. Róma ugyanakkor növekedik Alba romjain. Megkettőződik 


lakóinak a száma; a városhoz csatolják a Caelius-dombot, és hogy az 
emberek sűrűbben lakják, ezt a helyet választja királyi palotája 
székhelyéül Tullus - elfoglalja és  odaköltözik. Az  albai 
előkelőségeket - hogy az állami életnek ez az oldala is megerősödjék 
- befogadja az Atyák soraiba: így jutnak be a patríciusok közé a 
Juliusok,  Serviliusok, — Ouinetiusok,  Geganiusok,  Curiatiusok, 
Cloeliusok; a maga növelte rend székházának megteszi az egyik 
templomot, melyet apáink koráig Curia Hostilia néven ismertek. És 
hogy valamennyi rend erejét az új nép soraiból valamelyest 
megnövelje, tíz lovasosztagot soroz be az albaiak közül; a legiók 
közül a régieket ugyancsak velük egészíti ki, és újakat is belőlük 
szervez. 

Erejében ekként bizakodva Tullus hadat üzen a sabinoknak, akiket 
akkoriban az etruszkok után férfiak és fegyverek dolgában a 
leggazdagabb népnek ismertek. Mindkét oldalon esett jogtalanság, 
jóvátételt pedig hiába követeltek. Tullus fölpanaszolta, hogy 
Feronia templománál, mikor állt a legforgalmasabb vásár, elfogták a 
római kereskedőket; a sabinok pedig azt, hogy embereiket, akik 
hajdan Rómában a szent ligetbe menekültek, fogva tartották. Efféle 
háborús okokat emlegettek. A sabinok nagyon is jól emlékeztek rá, 
hogy haderejük egy részét még Tatius helyezte át Rómába, továbbá 
hogy Róma hatalma a nemrégiben hozzácsatolt Alba népességével 
megnövekedett; épp ezért külső segítség után néztek. Ott volt a 
szomszédban Etruria, az etruszkok közül is legközelebb Veii városa. 
A veiibeliek lelkében lappangott még a harag a háború miatt, de 
forrongásra egyébként is hajlamosak lévén, önkénteseket toboroztak 
- a nincstelen nép és némely kalandor szemében a zsold is számított 
egyet-mást: hivatalosan nem segítették meg őket, a veii nép - a 
többieknél ez kevésbé feltűnő - hűségesen megtartotta a 
Romulusszal — kötött szerződést. — Mindkét oldalon nagy 
erőfeszítéseket téve készültek a háborúra, s már látható volt, hogy a 
szerencse annak kedvez, aki elsőnek támad, mikor Tullus 
megindította a támadást, és elsőnek tört be a sabinok földjére. 
Heves ütközet folyt a Malitiosa-erdőnél, ahol a gyalogság hadereje, 
de főként a minap megerősített lovasság a római hadseregnek 
szerzett nagy előnyt. A lovasok heves támadása megzavarta a 
sabinok csatarendjét, úgyhogy sem az ütközetben helytállni, sem 
visszavonulni nem tudtak súlyos vereség nélkül. 


31. A sabinok legyőzetése után, midőn Tullus katonai és az egész 
római állam hatalma és dicsősége teljében volt, egyszer csak 
jelentik a királynak és az Atyáknak, hogy a Mons Albanuson 
kőzápor hullott. Mivel a hírt alig-alig hitték el, a csoda 
megtekintésére embereket küldtek ki, akiknek szeme láttára sűrűn 
hullott a kő az égből, mint a jégeső, ha a szélvihar sodorja nagy 
tömegben a mezőkön. Hallani véltek egy hatalmas erejű hangot is a 
hegy tetején zöldellő ligetből: hogy az albaiak áldozzanak hazai 
szertartásaik szerint - mert azokat a nép, miként isteneit, hazájával 
együtt elhagyta és elfeledte, és vagy átvette a római vallás 
gyakorlatát, vagy talán sorsa miatt haragra gyúlva elhanyagolta az 
istenek tiszteletét. A csodajel hatására a rómaiak is kilencnapos 
hivatalos ünnepet rendeltek el, akár mert így szólt a Mons 
Albanusról az égi hang - azt mondják, így történt -, akár mert a 
haruspexek így tanácsolták: annyi mindenképpen fönnmaradt, hogy 
valahányszor ugyanerről a csodáról hírt hallanak, kilencnapos 
ünnepet ülnek. 


Nem sokkal ezután járvány tört ki. Ennek következményeként 
ellustultak kissé a katonáskodástól, pedig a harcias király nem 
hagyott nekik nyugtot a fegyveres szolgálattal; úgy vélte, hogy a 
katonáskodás egészségesebbé teszi az ifjakat, mint az otthoni élet; 
végül maga is hosszan tartó betegségbe esett. És ez nemcsak a 
testét, hanem szilaj szellemét is annyira megtörte, hogy ő, aki 
egyáltalán nem tartotta királyhoz méltónak, hogy a vallás 
kérdéseivel foglalkozzék, egyszerre mindenfajta apró vagy komoly 
babonának kiszolgáltatta magát, és a népet is vallásos dolgokkal 
árasztotta el. Széltében-hosszában, mindenki a Numa királysága 
idején volt állapotokat kívánta vissza, és a betegségtől való 
menekvésre segítségnek egyedül azt tartotta, ha békéért és 
kegyelemért könyörögnek az istenekhez. Azt mondják, hogy Numa 
följegyzéseit lapozgatva, maga a király bukkant rá titkos 
szertartásokra, melyeket Juppiter Elicius tiszteletére végeztek; 
ezeket a szent szertartásokat elvonulva, egymaga akarta elvégezni, 
de helytelenül kezdte meg és végezte el a vallásos gyakorlatot, és 
nemcsak hogy égi jeladást nem kapott, hanem Juppiter haragjában, 
amiért a szent szertartást megsértette, villámcsapást küldött rá, és a 
király házával együtt elégett. Tullus nagy  hadidicsőségben 
harminckét esztendeig uralkodott. 


32. Tullus halála után, ősi szokás alapján, az Atyákra szállt a 
hatalom, ők pedig interrexet neveztek ki. A népgyűlésen a nép 
Ancus Marciust választotta meg királynak; az Atyák jóváhagyták a 
választást. Ancus Marcius anyai ágon Numa Pompilius unokája volt. 
Uralkodása kezdetén jól eszébe véste mind nagyapja dicső emlékét, 
mind azt, hogy az előző uralkodó egyébként kiváló cselekedeteiben 
egyetlen fogyatékosság mutatkozott: a vallás elhanyagolása vagy 
helytelen gyakorlata; ő tehát legfontosabb teendőjének tartotta, 
hogy a Numa idejében bevezetett hivatalos vallásgyakorlatokat 
megújítsa, és elrendelte, hogy azokat a pontifex a király 
följegyzéseiből fehér lapra másolja és nyilvánosságra hozza. Így hát 
mind a békét áhító polgárok, mind a szomszédos államok népe 
abban reménykedett, hogy a király nagyapja jellemét és elveit kelti 
életre. A latinok tehát, akikkel Tullus idejében szövetségi szerződést 
kötöttek, ezen fölbátorodva betörtek Róma területére; mikor pedig a 
rómaiak elégtételt követeltek, dölyfös választ adtak, gondolván, 
hogy a római király puhány, és királyi hivatását csak a szentélyek 
meg az oltárok között gyakorolja. De Ancus két jellemet egyesített 
magában: Numáról sem, de Romulusról sem feledkezett meg; meg 
aztán úgy vélte, hogy nagyapja uralkodása idején, amikor még új és 
kissé fegyelmezetlen volt ez a nép, jobban kellett a béke; de azt is 
látta, hogy míg Numának az igazság megsértése nélkül jutott 
osztályrészül a béke, ő nem kapja meg olyan könnyedén; próbára 
teszik a türelmét, s ha tehetik, számba sem veszik őt, s ez a kor 
egyébként is inkább Tullushoz, semmint Numához hasonlatos 
embert kíván. 

Mégis, mint ahogy Numa a békeidők vallásos gyakorlatát 
szabályozta, akként kívánta ő a háborús szertartásokat megalapozni, 
hogy a háborúkat ne csak megvívják, hanem valamely szertartás 
alapján is üzenjék meg; az Aeguicole ősrégi népétől másolta le a 
jogszokást - ma a fetialisok gyakorolják -, amelynek alapján a 
hadüzenő fél elégtételt követel. Mikor a követ elérkezik annak a 
népnek a  határaihoz, amelytől elégtételt követel, fejét 
gyapjúszalaggal övezve így szól: 


, Halljad, Juppiter, halljátok ti, ilyen és ilyen népnek - s itt 
megnevezi, hogy melyiknek határai, és te is halld meg, jog. Én a 
római nép hivatalos követe vagyok; igazságos és szent 
megbízatással érkezem, adjatok hitelt szavaimnak." Majd előadja a 


követeléseket. Azután tanúnak idézi Juppitert: ,És ha ezeket az 
embereket és tárgyakat igazságtalanul és bűnös módon követelem 
vissza, ne engedd, hogy hazámba valaha is visszatérhessek." A követ 
néhány szó és az esküminta csekély változtatásával megismétli ezt a 
szöveget a határ átlépésekor, az első ember előtt, aki szemközt jön 
vele, belépve a városkapun, és amikor a forumra érkezik. Ha nem 
adják meg, amit követel, harminchárom nap elteltével - ennyit ír elő 
a szent törvény - ekképpen üzen hadat: , Halljad, Juppiter, és te is, 
Janus Ouirinus, halljátok valamennyien, ti égi, földi és alvilági 
istenek! Tanúnak idézlek titeket, hogy ez a nép - és megnevezi, 
hogy melyik - igazságtalan, és nem teljesíti törvényes kötelességét. 
De ezekről a dolgokról kikérjük majd az öregek tanácsát hazámban, 
hogy mi módon szerezzünk érvényt jogainknak." Ezzel a követ 
tanácskozás céljából visszatér Rómába. A király ezután nyomban ily 
szavakkal kér tanácsot az Atyáktól: , Ezekről a dolgokról, pörös 
tárgyakról és panaszokról, amelyekről a Ouirisek római népének 
pater patratusa tárgyalt a régi latin nép pater patratusával és a régi 
latin emberekkel, amely dolgokat, pörök tárgyát, panaszokat se meg 
nem adják, se meg nem váltják, holott megadni és megváltani 
kötelességük volna, mondd szól ahhoz, kinek véleményét elsőként 
kikéri -, miként vélekedel?" Mire amaz így felel: , Tiszta és szent 
háborúval kell megszereznünk, ami jár. Így gondolom, ezt 
javaslom." Majd sorra megkérdeztek mindenkit; és ha a jelenvoltak 
többsége egyetértett, eldöntötték a háború ügyét. És akkor a fetialis 
egy vashegyű vagy keményre égetett dárdát elvisz az illető nép 
határaihoz, és ott nem kevesebb, mint három felnőtt férfiember 
jelenlétében azt mondja: 


, Mivel a régi latinok népei és a régi latin emberek a Ouirisek római 
népe ellen cselekedtek, és mivel a Ouirisek római népe háborút 
rendel el a régi latinok ellen, és a Ouirisek római népének senatusa 
elhatározta, helyeselte és megszavazta a háborút a régi latinok népe 
ellen, ezért a római nép és én a régi latin népeknek és a régi latin 
embereknek hadat üzenek, és velük háborút kezdek." Amint ezt 
elmondta, átdobta a dárdát a határon. Ily módon követeltek 
elégtételt a latinoktól, és üzenték meg a háborút, és ezt a szokást 
átvette az utókor is. 


33. Ancus ezután a flamenek és más papok gondjaira bízta a vallás 
ügyeit, és újonnan sorozott hadseregével elindult, és támadással 
elfoglalta Politorium latin városát; követvén a régebbi királyok 
szokását, akik az állam határai közé befogadott ellenség számával 
gyarapították Róma hatalmát, az egész lakosságot átköltöztette 
Rómába. És miután a Palatinus környéke a régi rómaiak települése 
volt, a sabinok a Capitoliumot s a fellegvárat, az albaiak a Mons 
Caeliust lepték el, az új lakosoknak az Aventinust jelölték ki. Nem 
sokkal később Tellenae és Ficana elfoglalása után újabb polgárság 
csatlakozott hozzájuk. Politorium ellen nyomban megismételték a 
háborút, mert mihelyt kiürítették, a régi latinok elfoglalták; a 
rómaiak azért is látták jó okát a város elpusztításának, hogy ne 
váljék mindig az ellenség menedékévé. Végezetül a csata 
teljességgel . Medulliánál — tömörült össze, ahol váltakozó 
hadiszerencsével, különféle győzelmekkel folyt a harc: a város 
ugyanis egyrészt erődítésekkel ellátva, erős  őrségtől védve 
biztonságban volt; másrészt a síkságon táborozó latin hadsereg jó 
néhányszor megütközött közelharcban a rómaiakkal. Végül Ancus 
valamennyi csapatának erőfeszítésével először győz nyílt csatában; 
hatalmas zsákmánnyal megrakodva tér vissza Rómába, ott sok ezer 
latint az állam határai közé fogad, és hogy az Aventinust a 
Palatinusszal összekösse, Murcia oltáránál telepíti le őket. A 
Janiculust is hozzácsatolják a városhoz, nem mintha még nagyobb 
térségre volna szüksége, hanem inkább hogy a domb az ellenségnek 
fellegvárként hasznára ne váljék; úgy döntöttek, hogy nemcsak 
fallal erősítik meg, hanem a kényelmesebb közlekedés céljából 
cölöphidat vernek - ez volt az első ilyen híd a Tiberisen -, úgy kötik 
össze a várossal. Ugyancsak Ancus király műve a Ouirisek árka, 
amellyel a síkság felől megközelíthető oldalakon megerősítették a 
várost. Miután Róma hatalma ily nagy mértékben megnövekedett, 
lakossága megsokasodott, bonyolult kérdéssé vált megkülönböztetni 
a helyest a hely telentől, és bizony elszaporodtak a titokban 
elkövetett . bűntettek; a szüntelenül növekvő vakmerőség 
elrettentésére börtönt építenek a város közepén, mely fenyegetően 
magaslik a Forum fölé. E király uralkodása alatt nemcsak a város 
növekszik, hanem kitágulnak a szántóföldek és a határok is: Veiitől 
elhódították a Maesis-erdőt is, ezzel a tengerig terjesztették ki Róma 
területét, a Tiberis torkolatánál pedig megalapították Ostia városát, 
s körülötte sópárolókat rendeztek be; Ancus kiváló haditettei 

közben Juppiter Feretrius templomát is kibővítette. 


34. Ancus uralkodása alatt egy Lucumo nevezetű tevékeny és 
vagyonos ember költözött Rómába, mert mindenáron valami 
előkelő tisztséget szeretett volna betölteni, és remélte, hogy ott 
elérheti, ami Targuiniiben - mivel ott is idegen származásúnak 
számított - lehetetlen volt számára. 

A corinthusi Demaratus fia volt, apja belső háborúskodás folytán 
menekült el hazulról, és történetesen Targuiniiben telepedett le, 
megházasodott, majd két fia született. Lucumo és Arruns néven 
nevezték őket. Lucumo túlélte apját, és ő lett vagyonának örököse. 
Arruns előbb halt meg, mint az apja, és feleségét várandósan hagyta 
hátra; az apa nem sokkal élte túl a fiát, és mivel nem tudott menye 
terhességéről, úgy halt meg, hogy végrendeletében nem 
gondoskodott unokájáról; a fiúcska tehát, aki nagyapja halála után 
így örökségre nem számíthatott, szűkös anyagi helyzete miatt az 
Egerius nevet kapta. Lucumónak viszont, a vagyon örökösének, a 
gazdagság már amúgy is a fejébe szállt; gőgjét csak növelte 
házassága az igen előkelő házból való Tanaguillal, aki nem 
egykönnyen nyugodott volna bele, hogy férje házában kevésbé 
előkelő környezetben éljen, mint ott, ahol született. Az etruszkok 
lenézték Lucumót, a menekült jövevény fiát; Tanaguil meg nem 
tűrhette ezt a méltatlanságot, így hát elfojtva természetes 
ragaszkodását szülőföldjéhez, és azért, hogy férjét megbecsült 
helyzetben lássa, elhatározta, hogy elköltözik Targuiniiből. Úgy 
tetszett, hogy céljának Róma a legalkalmasabb: az új nép körében, 
ahol minden nemesség még fÍriss, és a rátermettség szülötte, meglesz 
a helye egy erős és dolgos férfinak; elvégre Tatius király is sabin 
volt, Numát Curesből hívták el királynak. Ancust is sabin anya 
szülte, nemességének egyedüli bizonyítéka Numa képmása. Az 
asszony könnyedén rábírja ezt a becsvágyó embert, akinek Targuinii 
amúgy is csak az anyja hazája. Fölkerekednek mindenestül, és 
átköltöznek Rómába. Épp a Janiculushoz érnek; Lucumo ott ül 
felesége mellett a kocsin, mikor egy kitárt szárnyú sasmadár 
leereszkedik, könnyedén lekapja és elviszi sapkáját, majd hangos 
szárnycsattogással kering a kocsi fölött, és mintha isteni 
megbízatást teljesítene, ismét szépen a fejére helyezi; azután eltűnik 
a levegőégben. Azt mondják, Tanaguil boldogan fogadta ezt a 
csodajelet, mert - mint általában az etruszkok - járatos volt az égi 
jelek magyarázatában. Megölelte férjét, mondván, kimagasló, nagy 


szerencsét remélhet: mivelhogy olyan madár, arról az égtájról, 
annak az istennek küldötteként érkezett; jóslatát az ember 
legkiemelkedőbb testrésze körül jelezte; és vajon nem azért vette-e 
le az ékességet egy ember fejéről, hogy égi rendelésből helyezze rá 
vissza. Ilyen reményeket és gondolatokat vittek magukkal 
megérkezvén Rómába, ahol házat vásároltak, s a férfi fölvette a L. 
Targuinius Priscus nevet. A rómaiak körében föltűnt a jövevény 
meg a gazdagsága; ő pedig szíves szóval, nyájas meghívókkal, jó 
szolgálatokkal segítette elő szerencséjét, hogy akit csak lehet, 
megnyerjen magának, míg végül eljutott a híre a királyi palotáig. 
Hamarosan jobban is megismerte a király, mert oly készségesen és 
ügyesen segített neki, hogy családias barátságába fogadta, és 
tanácsát kérte akár magántermészetű, akár állami ügyről esett szó, 
akár békében, akár háborúban; végezetül a király végrendeletében 
gyermekei gyámjává tette meg a minden dologban kitapasztalt 
barátot. 


35. Ancus huszonnégy esztendeig uralkodott. Rátermettség és 
dicsőség dolgában mind a háború, mind a békés uralkodás 
művészetében bármelyik királyi elődjével fölért. Már a fiai is 

csaknem felserdültek. Épp ezért sürgette Targuinius, hogy a 
királyválasztó  népgyűlést mielőbb összehívják. A megjelölt 
időpontban elküldte a két fiút vadászni. Úgy mondják, ő volt az 
első, aki mindenáron királyságra pályázott, és beszédet mondott, 
hogy a nép szavazatait megnyerje magának: Nem új dolog, amire 
törekszik - mondotta -, ha ő volna az első, talán méltatlankodhatna 
vagy csodálkozhatna valaki, de ő már a harmadik idegen 
származású ember, ki Rómában királyi hatalomra pályázik, és maga 
Tatius nemcsak idegen volt, amikor megtették királynak, hanem 
éppenséggel ellenség. Numa pedig még a várost sem ismerte, nem is 
vágyott királyi méltóságra, úgy kínálták fel neki önként. Ő azonban 
- mondta -, mihelyt a maga gazdája lett, feleségestül, vagyonostul 
Rómába költözött, életének nagyobbik felét, amelyben már közéleti 
tevékenységet folytat az ember, Rómában élte le, nem pedig régi 
hazájában; a politikai és hadiélet római törvényeit, a római vallás 
szertartásait csöppet sem szégyelleni való mestertől, magától Ancus 
királytól tanulta; mindenkivel vetélkedett a király iránti odaadás és 
tisztelet dolgában, a mások iránt való jóindulat tekintetében pedig 
maga a király sem múlta felül. Nem is hazudott, amikor ezeket 


kijelentette, s a római nép hatalmas többségének egyetértésével 
királlyá választotta. 

Az egyébként kiváló férfi becsvágya nemcsak addig tartott, amíg a 
trónra áhítozott, hanem megmaradt uralkodó korában is; volt rá 
gondja, hogy a maga uralmának megerősítése, de egyszersmind az 
állam hatalmának növelése végett is még száz főt beválasszon a 
patríciusok soraiba; ezeket utóbb a ,kisebb nemzetségek"-nek 
hívtak, s szilárdan pártján álltak a királynak, akinek jóvoltából a 
Curiába bevonultak. 

Első háborúját a latinokkal vívta; ott rohammal elfoglalta Apiolae 
városát; mivel pedig nagyobb zsákmányt ejtett, mint amekkorát a 
háború híre keltett, fényesebb és szebb kiállítású játékokat 
rendezett, mint az elődei. Akkor jelölték ki a cirkusz helyét, 
melynek ma Circus Maximus a neve. A patríciusoknak és a 
lovagoknak helyet osztottak ki, hogy ki-ki elkészítse nézőtéri ülését, 
melyeket , fori"-nak neveztek; ezekből a villa formájú, gerendákkal 
alátámasztott, tizenkét láb magasságban épült páholyokból nézték 
az előadást. A játékon lovasok és főként Etruriából való ökölvívók 
szerepeltek. Attól kezdve évről évre fönnmaradtak az ünnepi 
játékok, melyeket hol Római, hol Nagy Játékoknak hívnak. Ugyanez 
a király a Forum körül helyeket osztogatott magánosoknak, hogy 
építkezzenek; oszlopcsarnokokat, üzleteket is létesített. 


36. Arra készült, hogy a várost kőfallal körülvegye, amikor 
vállalkozásában a sabin háború megzavarta. Oly váratlanul jött ez 
az esemény, hogy az ellenség már az Anio folyón is átkelt, mielőtt 
még a római hadsereg fölvonulhatott és föltartóztathatta volna őket. 
Rómában rémület uralkodott; eleinte kétséges volt a győzelem, és 
mindkét részről nagy veszteséggel folyt a harc. Később az ellenség 
csapatai visszavonultak táborukba, és időt engedtek a rómaiaknak, 
hogy erejüket összeszedve, újrakezdjék a csatát. Targuinius pedig 
fölismerve, hogy a hadseregnek leginkább a lovasság a gyengéje, 
elrendelte, hogy a Ramnes, Tities és Luceres nevű lovasszázadok 
mellé, akiket még maga Romulus szervezett, újakat állítsanak fel, 
azok az ő nevét viseljék, és azt hagyják az utókorra. Mivel annak 
idején Romulus jóslatot kért erre rendelkezése előtt, Attus Navius, 
az akkori idők hírneves augurja kijelentette, hogy a madarak 
kedvező jelzése nélkül sem a régi szokásokon változtatni, sem 
újakat bevezetni nem lehet. Haragra gerjedt ettől a király, és gúnyt 


űzve - úgy mondják - az augur tudományából, így szólt: , Rajta hát, 
te szent ember, kérj jóslatot, hogy megtörténhet-e az, amit én most 
fejemben forgatok?" A jós megkérdezvén a madarakat, annyit szólt 
csupán, hogy bizony megtörténhet. 


, Nekem pedig az járt az eszemben, hogy te majd egy borotva 
pengéjével kettészelsz egy köszörűkövet. Nosza, fogd csak, és vidd 
véghez, ha egyszer a madaraid ezt lehetségesnek jövendüölik." A jós 
pedig - állítólag - habozás nélkül kettészelte a követ. Attus födött 
fejű szobra ott állt valamikor a történet színhelyén, a Comitium 
lépcsőin a Curiától balra; a köszörűkövet is ott helyezték el - mint 
mondják - emlékeztetőül e csodás eseményre, az utókor számára. Az 
biztos, hogy a  madárjóslatoknak és a  madárjósok papi 
személyzetének annyira megnövekedett a becsülete, hogy azontúl 
akár háborúban, akár békében, semmi sem történhetett, amíg 
jóslatot nem kértek; a népgyűléseket, a katonai sorozásokat, a 
legfontosabb  államügyeket elhalasztották, ha a madarak 
kedvezőtlen előjeleket küldtek. Targuinius maga sem változtatta 
meg akkor a lovas centuriákat: csak megduplázta a létszámot úgy, 
hogy a három centuria ezernyolcszáz lovast számláljon; ezeket, akik 
a csapatokhoz csatlakoztak, , utóbbjöttek"-nek nevezik. Manapság, 
mivel a számuk megduplázódott, , hat centuriá"-nak hívjuk őket. 


37. Így megnövelvén a csapatok létszámát, újból fölveszi a harcot a 
sabinokkal. Hanem azonkívül, hogy megnövelte a római hadsereg 
erejét, titokban még cselt is alkalmazott; az Anio partján halomban 
heverő fát fölgyújtva a folyóba dobatta; a szél nemcsak a lángot 
szította, de jó néhány fatuskót el is sodort, és föltorlaszolt a híd 
cölöpei körül, s a híd kigyulladt. Ez a dolog már csata közben is 
megrémítette a sabinokat, s amikor szétszóródtak, menekülésüket is 
meggátolta: sokan, ha megmenekültek is az ellenségtől, belevesztek 
a folyóba; fegyverzetüket elsodorta a Tiberis Rómáig, ahol 
fölismerték őket, mielőtt még a hírmondó elmondhatta jelentését a 
győzelemről. Ebben a csatában kiváltképpen a lovasság aratott 
dicsőséget: a két szárnyon helyezkedtek el, és mikor középütt a 
velük egy vonalban fölsorakozott gyalogságot visszaszorították, úgy 
törtek elő két oldalról, hogy - mint mondják - nemcsak 
megállították a hátrálókra egyre hevesebben támadó sabin legiókat, 


hanem váratlanul meg is futamították őket. A sabinok rendezetlen 
sorokban futva menekültek a hegyekbe, de csak kevesen jutottak el 
odáig; javarészt, mint már említettem, a folyónak szorították őket. 
Targuinius úgy vélte, hogy tovább kell üldöznie a megrémült hadat, 
és miután a zsákmányt s a foglyokat elküldte Rómába, hatalmas 
halomba rakatta, és - Vulcanusnak ajánlva - fölgyújtotta az 
ellenségtől zsákmányolt fegyvereket, majd tovább nyomulva betört 
seregével a sabinok területére. A sabinok ámbár vereséget 
szenvedtek, s eredményesebb harcra már reményük sem lehetett, 
meggondolásra pedig nem maradt idejük, szedett-vedett 
hadseregükkel ellenálltak; mikor ismét szétszórták őket, és már-már 
mindent veszni láttak, békét kértek. 


38. Collatiát és a városon innen fekvő területet elvették a 
sabinoktól; Egeriust - a király testvérbátyjának a fiát - hagyták hátra 
Collatia városparancsnokaként. Collatia városa, amint olvasom, 
ekképpen adta meg magát, s a megadás szövege így hangzott: A 
király megkérdezte: , Ti vagytok-e a követek, akiket Collatia 
lakossága szószólóiként küldött, hogy magatokat és Collatia 
lakosságát a kezünkbe adjátok?" , Mi vagyunk." , Hatalmában áll-e 
Collatia lakosságának, hogy ezt megtegye?" , Hatalmában áll." 
,Átadjátok magatokat és Collatia népét, a várost, a szántóföldeket, 
vizeket, határköveket, szentélyeket, a vallási szertartásokhoz és 
emberi életmódhoz szükséges fölszereléseket az én kezembe, 
valamint a római nép hatalmába?" ,Átadjuk." , Én pedig átveszem." 
A sabin háború befejezése után Targuinius diadalmasan tért vissza 
Rómába. Majd a régi latinok ellen indított háborút. Ott sohasem 
került sor döntő jelentőségű ütközetre, hanem az egyes városokat 
megtámadva végül valamennyi latin nevű települést meghódította: 
Corniculum, — Ó-Ficulea, — Cameria, — Crustumerium,  Ameriola, 
Medullia, Nomentum - ezek vagy régi latin települések voltak, vagy 
olyan népeké, akik a latinokhoz csatlakoztak. Ezután békét 
kötöttek. 


A békében megindított munkákat még nagyobb lelkesedéssel 
végezte, mint amilyen lendülettel háborút viselt, s így a nép 
semmivel sem élt nagyobb nyugalomban otthon, mint amikor 
katonáskodott. Arra készült ugyanis, hogy a várost, amely részben 
még nem volt megerődítve, kőfallal veszi körül - e munka 


megindítását a sabin háború zavarta meg -, majd a Forum körül 
elterülő, mélyebb helyeket és más, a dombok határolta völgyeket, 
mivel a síkságról nehezen folyt le a víz, a Tiberisbe vezető 
csatornákkal csapolta le, továbbá lerakta az alapjait a capitoliumi 
Juppiter-templomnak - szinte megsejtvén a hely eljövendő 
nagyságát -, ekként váltva be a sabin háború idején tett fogadalmát. 


39. Ez idő tájt mind látszatra, mind következményeire nézve 
rendkívüli csoda történt a királyi palotában: egy Servius Tullius 
nevű alvó fiúcskának - így szól a történet - sok ember szeme láttára 
lángra lobbant a feje. E nagy esemény keltette hangos lármára 
fölserkent a királyi pár, és amint egyik házicseléd vízért szaladt, 
hogy megfékezze a lángokat, a királyné visszatartotta; mihelyt a 
zajongás elült, megtiltotta, hogy a fiúhoz hozzányúljanak, amíg 
magától föl nem ébred; s azután az álommal együtt a láng is 
elszállt. Akkor pedig félrevonta férjét, így szólt Tanaguil: , Látod-e 
ezt a fiút, akit mi ily szerény módon nevelünk? Elhiheted nekem, 
válságos időkben ő lesz a mi fénysugarunk, fenyegetett királyságunk 
védelmezője; ezentúl a legnagyobb figyelemmel neveljük, mert 
hatalmas dicsőséget hoz még miránk és Rómára egyaránt." Ettől 
kezdve a fiúval gyermekükként bántak, és lehetővé tették, hogy 
elsajátítsa valamennyi ismeretet, amely a nagy szerencse 
várományosainak elméjét csiszolni hivatott. És könnyedén 
bekövetkezett, amit az istenek is úgy akartak: az ifjú valóban királyi 
jellemmé fejlődött, és mikor Targuinius vő után nézett, a római 
ifjúság egyetlen tagja sem vehette föl vele a versenyt semmilyen 
tekintetben, a király tehát neki adta leánya kezét. 

Bármi volt is az oka ennek a nagy tisztességnek, azt már mégsem 
hihetjük, hogy Servius anyja, vagy kiskorában éppenséggel ő maga 
is rabszolga lett volna. Én inkább azoknak a véleményét osztom, 
akik így mesélik el a dolgot: amikor Corniculum városát elfoglalták, 
megölték Servius Tullius nevű fejedelmét; feleségét, aki férje 
halálakor várandós volt, fölismerték a többi rabnő között, és a 
római királyné, tekintettel kivételes nemesi rangjára, nem engedte, 
hogy rabszolgasorsra jusson; az asszony Rómában, a királyi 
palotában hozta világra fiát; e nagy jótétemény nyomán szívbéli 
barátság fejlődött ki a két asszony között, s a fiúcskát, aki kicsi kora 
óta a palotában nevelkedett, szeretet és megbecsülés övezte: 


anyjának a sorsa, hogy szülővárosának elfoglalása után az ellenség 
kezére jutott, volt az oka annak, hogy Serviusról azt hitték: 
rabnőnek a fia. 


40. — Targuinius — uralkodása kezdetétől számítva mintegy 
harmincnyolc év elteltével nemcsak a király, hanem az Atyák és a 
nép is igen nagy megbecsülésben részesítette Servius Tulliust. Akkor 
Ancus két fia, már előzőleg is erősen méltatlankodott azon, hogy 
gyámjuk csel útján elüldözte őket atyjuk országából, s hogy Rómába 
idegenből jött, még csak nem is a szomszédos, itáliai törzsből való 
király uralkodik; de a méltatlanság most meg is növekedett a 
szemükben: ha még Targuiniusról sem rájuk száll vissza a királyi 
hatalom, hanem még mélyebbre, szolgák kezébe süllyed, hogy 
ugyanabban az államban közel száz esztendővel az istentől fogant 
Romulus után, aki még istenként a földön élt, maga uralkodott, 
hogy tehát őutána egy rabnő, rabszolgafia tartsa kezében a 
hatalmat; gyalázat a közös római névre, de kiváltképpen az ő 
családjukra, hogy noha Ancus király férfisarjadéka él, megtűrik, 
hogy Rómában jövevény, sőt, még annál is alávalóbb szolga 
uralkodjék. Elhatározzák, hogy a gyalázatot fegyverrel szüntetik 
meg. A jogtalanság okozta fájdalom azonban főként Targuinius, 
nem pedig Servius ellen lobbantotta föl haragjukat; először is azért, 
mert a király ha életben marad, súlyosabb bosszút áll a 
gyilkosságért, mint valamely magánember, aztán meg ha megölik is 
Serviust, választ majd a király másik vőnekvalót magának, s 
megteszi örökösévé így hát inkább a király ellen szőnek cselt. A 
gaztettre két szilaj természetű pásztort válasz tanak ki, s azok 
megszokott, paraszt szerszámaikkal fölszerelve bemennek a királyi 
palota előcsarnokába, és veszekedést színlelnek hangosan, ahogy a 
torkukon kifér, hogy magukra vonják a királyi szolgaszemélyzet 
figyelmét; majd mindketten a királyt szólítják, és zajongásuk eljut a 
palota belsejébe, míg végül maga elé hívatja őket Targuinius; előbb 
mindketten egyszerre hangoskodnak, majd fölváltva igyekeznek 
túlkiabálni egymást; a lictor csöndet parancsol, és fölszólítja őket, 
hogy előbb egyik, majd a másik beszéljen, végül fölhagynak vele, 
hogy egymás szavába vágjanak. Egyik pásztor, úgy, amint 
eltervezték, belefog a mondókájába; miközben a király figyelmesen, 
teljesen elmerülve hallgatja, a másik bárdját előrántva, fejbe vágja 


Targuiniust; majd otthagyva, a sebben feledi a szerszámot, 
mindketten kirohannak az ajtón. 


41. Mialatt a haldokló Targuiniust környezetének tagjai fölemelték, 
a lictorok már el is fogták a menekülőket. Zajongás, népcsődület, az 
emberek egymástól tudakolják, hogy mi történt. Tanaguil a 
fölfordulás közepette elrendeli, hogy zárják be a királyi palota 
kapuit, kizavarja a bámészkodókat. Nagy serényen összeszedi a seb 
gyógyításához alkalmas gyógyszereket, mintha még volna remény a 
gyógyulásra, majd más intézkedésekhez folyamodik, ha mégis 
csalatkoznék reményében. Hamar elküld Serviusért, kinek jobbját 
megragadva rámutat mármár halott férjére, s így kéri, álljon bosszút 
ipáért, s ne tűrje, hogy vele kényük-kedvük szerint bánjanak el 
ellenségeik. , Tiéd a királyi hatalom, Servius - mondta -, ha férfi 
vagy, és nem azoké, akik mások keze által követték el ezt a 
szörnyűséges gaztettet. Talpra hát, kövesd az isteneket, 
útmutatóidat, akik isteni tűzzel övezve fejedet, jövendölték meg 
egykor dicső híredet. Most hát lelkesítsen ama isteni láng; most jött 
el valóban az ébredés ideje. Mi idegenek voltunk, úgy uralkodtunk; 
mindig arra gondolj csupán, hogy ki vagy, s ne arra, hogy honnan 
való. S ha ez a váratlan esemény megbénítja a fejedet, menj az 
enyém után." Már alig tarthatták föl a tömeg zajongását, nyomását, 
ekkor Tanaguil a palota fölső részén a Nova Viára nyíló ablakból - a 
király ugyanis Juppiter Stator templomának szomszédságában 
lakott beszédet intéz a néphez. Azt mondja: legyenek nyugodtak; a 
király egy váratlan csapástól elkábult: a fegyver nem fúródott 
mélyen a testébe; már magához is tért; megvizsgálták a sebet, és 
megtisztították a vértől; jóra fordul minden; bízik benne, hogy 
mihamar viszontlátják a királyt; időközben arra kéri a népet, 
Servius Tullius szavának engedelmeskedjék; ő lát törvényt, ő 
gyakorolja majd a király valamennyi teendőjét. Servius pedig 
megjelent királyi ruhában, lictoraival, és leülve a királyi székre, 
némely ügyben meghozta döntését, másban úgy tesz, mintha előbb 
megbeszélné még a királlyal. Így aztán néhány napon keresztül, 
mikor Targuinius már elköltözött az élők világából, halálát 
eltitkolván, úgy tett, mintha csak helyette működnék, közben pedig 
a maga hatalmát erősítgette; végül kiderült a dolog, oly nagy volt a 
sírás-rívás a palotában. Servius erős őrségre támaszkodva volt az 


első király, aki a nép határozata nélkül, pusztán a patríciusok 
akaratából uralkodott. Ancus fiai pedig, mihelyt hírül vették, hogy 
vétkük segítőit kézre kerítették, hogy a király él, és Servius mekkora 
hatalmat élvez, száműzetésbe vonultak Suessa Pometia városába. 


42. Servius családi kapcsolataival szinte jobban megerősítette 
hatalmi helyzetét, mint hivatalos intézkedéseivel; s hogy Targuinius 
fiai ne tápláljanak olyan indulatokat személyével szemben, mint 
Ancus fiai Targuinius ellen, hozzáadta két leányát Lucius és Arruns 
Targuiniushoz, a király két fiához; hanem emberi okoskodás csak 
nem törheti meg a végzet kényszerítő hatalmát; ellenkezőleg, 
királysága akkora irigységet keltett, hogy még háznépe körében is 
mindenféle ármánykodás és gyűlölség burjánzott. 


A fönnálló nyugalmas helyzet szempontjából éppen jókor tört ki a 
háború Veiivel - a fegyverszünet ideje ugyanis lejárt -, és más 
etruszk népekkel. Ebben a háborúban Serviusnak csillogott mind 
katonai erénye, mind jó szerencséje; az ellenség hatalmas seregét 
szórta szét, s amikor visszatért Rómába, nem volt többé kétséges a 
királyi tekintélye, akár a senatus, akár a nép hangulatát tették 
próbára. Most aztán hozzáfogott a békés idők legnagyobb művéhez; 
mint ahogy Numa a vallás rendszerének megszervezője, Servius úgy 
vonul be az utókor emlékezetébe, mint aki államunkban a rendek 
elkülönítését valósította meg, s ezzel világosan megkülönböztette 
egymástól az egyes osztályok rang és vagyon szerint való fokozatait. 
Bevezette ugyanis a censust, a jövendőbeli birodalom legüdvösebb 
intézményét, amelynek révén az állami kötelezettségeket akár 
háború, akár béke idején nem személyenként osztották szét, mint 
annak előtte, hanem az illető vagyoni helyzetének megfelelően; a 
census alapján osztályokat és centuriákat szervezett, és megalkotta 

ezt a háborúban és békében egyaránt kitűnő rendet. 


43. Azokból, akiknek a vagyona százezer as-ra vagy annál is többre 
rúgott, nyolcvan centuriát szerveztek, negyvenet az idősebbekből, 
negyvenet az ifjakból - együttesen első osztály volt a nevük -, az 
idősek feladata, hogy készen álljanak a város védelmére, a fiataloké, 


292 


hogy külháborút viseljenek: előírásos fegyverzetük, mely testük 
védelmére szolgált, a következő volt: bőrsisak, kerek pajzs, 
lábszárvédő, mellvért - mindez bronzból; támadó fegyverük a 
lándzsa és a kard. Ehhez az osztályhoz csatoltak még két kézműves 
centuriát, melyeknek tagjai nem fegyveres szolgálatot teljesítettek: 
feladatukká tették, hogy háborúban a hadigépeket kezeljék. A 
második osztály a százezer és hetvenötezer as között mozgó vagyon 
birtokosaiból állott, ezekből - öregekből és fiatalokból egyaránt - 
húsz centuriát írtak össze; kerek pajzs helyett bőrpajzsot viseltek, 
mellvért kivételével azonos fegyvereik voltak az előbbiekkel. A 
harmadik osztály számára ötvenezer as vagyont állapított meg; 
ugyanannyi volt itt is a centuriák száma, ugyanolyan a kor szerinti 
megoszlás; a fegyverzeten sem változtatott, csak a lábszárvédő 
maradt el. A negyedik osztály tagjainak vagyona huszonötezer as, a 
centuriák száma ugyanannyi, mint az előző osztályban, a fegyverzet 
megváltozik, nem maradt más, csak a lándzsa meg a hajítódárda. Az 
ötödik osztály létszáma nagyobb a többinél; harminc centuriát 
szerveznek belőlük; ezek parittyákat és hajításra alkalmas köveket 
hordanak maguknál; hozzájuk tartoznak még a kürtösök és 
trombitások, akiket két centuriába osztottak be; ennek az osztálynak 
a vagyonát tizenegyezer as-ban állapították meg. A lakosság 
hátralevő része ennél is kevesebb vagyonnal rendelkezett; ezekből 
egy centuriát alakítottak, és fölmentették őket a katonai szolgálat 
alól. Miután Servius a gyalogságot ily módon fölfegyverezte és 
fölosztotta, az állam előkelőiből tizenkét lovas centuriát sorozott be; 
ezenkívül a Romulus alakította három lovas centuria helyett még 
hatot szervezett, de régi néven, amelyet a jóslatok idején nyertek. 
Lovak vásárlására tízezer as-t kaptak közpénzből, az állatok 
eltartására pedig az özvegyekre kivetett évi két-kétezer as-t juttatták 
nekik. Ily módon a király a terheket a szegényekről a gazdagokra 
hárította: és még megtisztelő rangot is adott nekik: nem tartotta 
fönn ugyanis a Romulustól örökül hagyott, s a többi király által 
megőrzött, fejenkénti szavazás rendjét, mely azonos érvényességet 
és azonos jogot biztosított mindenkinek, hanem fokozatokat 
állapított meg, melyek szerint úgy tetszett, mintha senkit sem zártak 
volna ki a szavazásból, és a hatalom mégis teljesen az állam 
előkelőségeinek kezében futott össze: elsőként ugyanis a lovagokat 
szólították szavazásra, majd az első osztály nyolcvan centuriáját, és 
ha nem volt meg az egyetértés - ami csak nagy ritkán esett meg -, a 
második osztály szavazatát kérték, ennél alább jóformán sohasem 


kellett . ereszkedniök, vagyis annyira, hogy a legalsóbb 
néposztályokra sor kerüljön. Nem kell csodálkoznunk, hogy ez a 
mai rendszerünk a maga teljes harmincöt tribusával, valamint az 
ifjakból és öregekből álló kétszer annyi centuriájával korántsem 
egyezik a Servius Tullius által meghatározott számmal. Servius a 
kerületek és a már betelepített dombok figyelembevételével 
négyfelé osztotta a várost, s az egyes részeket, gondolom, a kirótt 
adó nevéről (a tributumról) tribusoknak nevezte. Az is az ő 
gondolata ugyanis, hogy ki-ki vagyoni helyzete szerint egyenlő 
módon adózzék; ezek a tribusok aztán sem a centuriák számával, 
sem azok megoszlásával nem álltak semmiféle összefüggésben. 


44. Az adóbecslés befejeztével ennek végrehajtását Servius egy igen 
szigorú törvény meghozatalával kívánta gyorsítani; 
börtönbüntetéssel, sőt halállal fenyegetvén mindenkit, aki nem 
becsültette meg vagyonát, elrendelte, hogy valamennyi római 
polgár, lovas és gyalogos egyaránt ki-ki a maga centuriája körében 
hajnalban jelenjék meg a  Mars-mezőn. Mihelyt ott mind 
felsorakoztak, disznó-, juh- és birkaáldozat bemutatásával tisztította 
meg őket bűneiktől, s ekként befejezvén a ,lustrum" tisztító 
ünnepét, így nevezte el a vagyonbecslést is, mivelhogy ezzel ért 
véget. Ezen a ,lustrum"-on állítólag nyolcvanezer polgár nevét 
vették nyilvántartásba; legrégibb történetírónk, Fabius Pictor, 
hozzáfűzi, hogy ez csupán a fegyverforgató férfiak száma. 

Ennyire nagyszámú lakosság miatt szükségesnek látszott, hogy 
megnöveljék a város területét. Servius a városhoz csatolta tehát a 
Ouirinalis és a Viminalis dombot; ezután tovább építette az 
Esguiliaet, és maga is oda költözött, hogy e lakónegyednek kellő 
megbecsülést biztosítson; továbbá sáncokkal, árkokkal és fallal vette 
körül Rómát; ily módon kijjebb tolta a pomeriumot is. A pomerium, 
ha a szó puszta jelentését tekintjük, annyit jelent, mint 
,postmoerium": tulajdonképpen inkább , circamoerium" (a fal két 
oldalán húzódó sáv), melyet az etruszkok, hajdanában, amerre a 
falakat építeni akarták, jóslatokat kérve és mindkét oldalról biztos 
határokat kijelölvén, szabadnak nyilvánítottak, valahányszor új 
várost alapítottak, mégpedig úgy, hogy sem befelé ne állhassanak 
épületek - nem úgy, mint manapság -, és a külső oldalon is 
maradjon egy emberi művelés nélkül hagyott földsáv. Ezt a keskeny 


területet, amelyen akár lakni, akár szántani-vetni tilos volt, 
,pomerium"-nak hívták a rómaiak, nemcsak mert a városfal mögött 
feküdt, hanem azért is, mert a fal is mögötte húzódott; és 
valahányszor a népesség növekedésével kijjebb kellett tolni a 
falakat, egyszersmind a megszentelt határokat is kiszélesítették. 


45. A város állami tekintélye megnőtt, mind háborús, mind békés 
időkben alkalmas belső szervezettségre tett szert; Servius tehát arra 
törekedett, hogy ne mindig fegyveres erővel, hanem bölcs 
előrelátással is növelje Róma hatalmát, s egyszersmind szépségét is 
emelje valamelyest. Már akkor nagy hírben állt az Ephesusi Diana 
szentélye; úgy hírlett, hogy ezt az asiai városállamok közösen 
építették. Servius csodálattal emlékezett meg erről az egyetértésről 
és közös isteneikről a latin előkelőségek körében, akikkel 
készakarva mind magánemberként, mind hivatalosan barátságot 
kötött. Folyton-folyvást ismételgetve szavait, elérte, hogy a latinok a 
római néppel közösen templomot emeltek Dianának Rómában. 
Ezzel elismerték Róma felsőbbségét, amiből később oly gyakran 
támadt háború. A latinok nem is igen törődtek ezzel a dologgal, hisz 
annyiszor tettek már eredménytelen kísérletet, és akkor mégis akadt 
egy sabin férfi, aki elérkezettnek látta az alkalmat, hogy a maga 
elgondolásából visszaszerezze a hatalmat. Az egyik sabin gazda 
házában világra jött egy csodálatosan nagy és szép üsző; két szarva 
századokon keresztül Diana templomának csarnokában függött e 
csoda emlékezetére. A dolgot csodának tekintették, mint ahogy az is 
volt; s a jósok azt jövendölték, hogy amely város polgára Dianának 
áldozza az üszőt, azé lesz a hatalom. Ez a mendemonda eljutott a 
Diana-szentély elöljárójának a fülébe is; a sabin gazda pedig az első 
napon, amely áldozat bemutatására alkalmasnak mutatkozott, 
behajtotta az üszőt Rómába, Diana templomához, és ott az oltár 
előtt fölajánlotta az istennőnek. A templom római papja 
megbámulta ugyan az áldozati barom hírhedten hatalmas termetét, 
mégis jól emlékezvén a jóslatra, így szólt a sabinhoz: , Hogyan 
gondolod ezt, jó idegen? Tisztátalanul mutatnál be áldozatot 
Dianának? Előbb élő vízben kell megmártanod magadat. Amott, a 
völgy mélyén folyik a Tiberis." Az idegen tisztelte a vallást, s hogy a 
jóslat szerint való eredmény bekövetkezzék, mindent a szabálynak 
megfelelően akart elvégezni; nyomban lement hát a Tiberishez: 


eközben a római föláldozta az üszőt Dianának. Örült is neki nagyon 
a király meg a város népe. 


46. Ámbár Servius évek óta kétségtelenül kezében tartotta a 
hatalmat, mégis fülébe jutott az ifjú Targuinius itt-ott elejtett szava, 
hogy ő nem a nép akaratából uralkodik; így hát miután az 
ellenségtől elfoglalt földeket fejenként, személy szerint kiosztotta, 
mindenkinek a rokonszenvét elnyerte, bátran odaállt a nép elé, 
hogy megkérdezze: , Akarják-e, óhajtják-e, hogy ő legyen a király?" 
Soha nem látott egyetértéssel választották királlyá. Ez azonban mit 
sem csökkentette Targuinius reménységét, hogy megszerezze a trónt 
magának; ellenkezőleg, még biztosabban számított rá, mivel tudta, 
hogy a senatus helyteleníti a nép javára történt földosztást, úgy 
vélte, most még hevesebben vádolhatja Serviust az Atyák előtt, és 
itt az alkalom, hogy megerősítse a maga helyzetét a Curiában - 
nagyra törő fiatalember volt, és becsvágyát otthon, felesége Tullia is 
egyre tüzelte. 

Mert a római királyi ház is követte a bűnös tragédiák példáját, hogy 
mihamarabb meggyűlöljék a királyokat, eljöjjön a szabadság, és 
véget vessen a bűnben fogant királyi hatalomnak. Ennek a L. 
Targuiniusnak - nem tudni, Priscus Targuiniusnak fia-e vagy 
unokája; én a történetírók többségével együtt a fiának tartom - volt 
egy bátyja, Arruns Targuinius, egy szelíd lelkületű ifjú. A két 
fiatalember - amint már említettem - feleségül vette Tullus király 
két leányát, akik maguk is különböztek egymástól jellemükben. A 
véletlen műve volt, hogy nem a két szilaj természetű házasodott 
össze - úgy vélem, a római nép szerencséjére -, azért, hogy Servius 
uralkodása valamelyest tovább tartson, és megvethesse az állami 
élet erkölcsi alapjait. A vad lelkületű Targuinia fájlalta, hogy 
férjében a hatalomvágynak, a vakmerőségnek nyomát sem találja. 
Teljességgel a másik Targuiniushoz vonzódott, azt csodálta, 
mondván, hogy az az igazi férfi, az igazán királyi vérből való; húgát 
megvetette, amiért szerencsésen ilyen férjre találva, asszonyaként 
nem támogatja merészen. A hasonló természet csakhamar 
egymáshoz vonzza őket, hiszen rendszerint a gonoszhoz gonosz illik 
leginkább, de a mindent fölforgató zűrzavar kezdeményezője ezúttal 
az asszony volt. Rákapott a titkos beszélgetésekre a másik asszony 
férjével, és nem volt gyalázkodó szó, amivel férjét a bátyja előtt, 


húgát a férje előtt ne illette volna, erősen bizonygatta, hogy jobban 
járt volna, ha maga elözvegyült, a férfi pedig nőtlen maradt volna, 
mint hogy rossz házasságban élnek, és mindkettőjüket megbénítja 
házastársuk erőtlen gyávasága; ha az istenek olyan férjet adtak 
volna neki, amilyet érdemel, egykettőre a maga házában teremtene 
olyan királyi hatalmat, mint amilyet apjánál lát. Hamarosan eltölti a 
maga vakmerőségével az ifjú lelkét; Lucius Targuinius és a kisebbik 
Tullia, miután csaknem egymás után következő két temetéssel az új 
nász számára szabaddá tették otthonukat, házasságot kötöttek, 
melyet Servius inkább nem ellenzett, semmint helyeselt. 


47. És most napról napra nagyobb veszély fenyegette Tullius 
öregségét, egyre bizonytalanabbá vált királysága; mert az asszony 
egyik bűntett után máris a másik felé sandított. Férjének nem volt 
tőle se éjjele, se nappala, nehogy végül is kiderüljön: hiába lettek 
nemrégiben testvérgyilkosok; nem az hiányzott neki, hogy valaki 
feleségének mondhassa magát, sem az, hogy valakivel némán 
rabszolgaságban éljen - hanem olyan emberre vágyott, aki méltónak 
véli önmagát a királyságra, aki nem feledkezik meg róla, hogy 
Targuinius Priscusnak a fia, s aki inkább birtokolni akarja a 
hatalmat, mintsem annak elérését remélni. , Ha te az vagy, akinek 
véltelek, mikor házasságra léptem veled, uramnak s királyomnak 
nevezlek; de ha nem az vagy, akkor rosszabbra fordult a sorsom, 
mert a tunyasághoz bűn is társult. Miért nem fogsz fegyvert? Nem 
származol se Corinthusból, se Targiniiből, mint apád, nem kell 
idegen trónra törnöd: házad és hazád istenei, atyád képmása és 
királyi palotád s a palotában a királyi trón, valamint a Targuinius 
név - mindez királlyá avat, királlyá tesz téged. Vagy ha ehhez nincs 
bátorságod, minek vezeted orránál fogva Rómát? Miért tűröd, hogy 
királyfinak tartsanak? Térj vissza innen  Targuiniibe vagy 
Corinthusba; süllyedj vissza nemzetségedhez, hiszen olyan vagy, 
mint öcséd, nem pedig mint apád." Ilyen és ehhez hasonló 
szidalmakkal ösztökéli az ifjú embert, s maga sem nyugodhat bele, 
hogy míg Tanaguil, az idegen asszony, véghez tudta vinni, hogy 
egymás után kétszer is megszerezte a koronát, egyszer a férjének, 
másszor a vejének, ő, a királyi vérből való leány, mit se számítson, 
ha arról van szó, ki legyen király, s ki ne. 


Felesége őrjöngő becsvágya Targuiniust is tettre buzdította, 
meglátogatta a patríciusokat, kiváltképpen a kevésbé előkelő 
családokat, és támogatásukat kérte; emlékeztette őket, hogy atyja 
mennyi jót tett velük; úgy illenék, hogy most leróják hálájukat neki, 
ajándékokkal vesztegette meg a fiatalembereket; fényes ígéreteivel, 
valamint a királyra szórt vádaskodásaival mindenfelé nagy 
befolyásra tett szert. Végül úgy látta, elérkezett az ideje, s egy 
csapat fegyveres kíséretében megrohanta a Forumot. Majd általános 
rémületet keltve, leült a királyi palotában a trónszékre, és kikiáltó 
útján a palotába hívatta a patríciusokat, Targuinius király színe elé. 
Az Atyák nyomban összegyűltek, némelyek már a dologra 
felkészülve érkeztek, mások azért jöttek, mert féltek, hogy 
távolmaradásuk vesztüket okozza; az újszerű, meglepő fordulat 
megdöbbentette őket, úgy vélték, Serviusnak betelt a végzete. 
Targuinius ekkor rágalmazni kezdte a királyt alacsonyrendű 
származása miatt: ,Az a rabnőtől született rabszolga apja 
szégyenletes halála után meg sem tartotta a interregnumot, mint 
annak előtte szokásban volt, a királyi széket egy asszony 
ajándékaként foglalta el, nem pedig a királyválasztó népgyűlés 
egybehívása, a nép szavazata útján, az Atyák jóváhagyásával. 
Születésénél fogva, és mivelhogy ily módon jutott királyságra, a 
nincstelenek kegyét hajhászta, akik közül maga is származott, 
gyűlölte a tőle idegen előkelő rendbelieket, földbirtokaikat 
kiosztotta az aljanépnek; valamennyi terhet, melyet azelőtt a 
közösség viselt, az állam előkelőire hárított át; azért vezette be a 
censust, hogy a gazdagok vagyonát megirigyeltesse, és minden 
készen álljon, hogy amikor kedve támad, odaajándékozza a 
szűkölködőknek." 


48. E szónoklat kellős közepén érkezett meg Servius, akit egy 
rémült hírnök serkentett fel, s a királyi palota csarnokából azt 
kiáltotta neki: , Mi dolog ez, Targuinius? Hogyan merészelted, míg 
én élek, egybehívni az Atyákat, és elfoglalni királyi székemet?" Mire 
Targuinius dölyfösen azt válaszolta, hogy ő az apja helyét foglalta 
el; sokkal jobb, ha egy király fia örökli a trónt, nem pedig rabszolga; 
Servius épp elég sokáig vezette orránál fogva és sértegette gazdáit. 
Ekkor a két párt hívei között zajongás támadt; és máris összecsődült 
a nép a Curiánál; nyilvánvalóvá vált, hogy aki most győz, annak 
kezében marad a hatalom. Ekkor Targuinius, a helyzet adta 


kényszerűségből a legnagyobb vakmerőségre vetemedve, mivel 
életkor és testi erő neki kedvezett inkább, derékon kapta Serviust, 
kivitte a tanács házából, s lehajította a lépcsőn; majd visszatért, 
hogy a senatus együtt maradjon. 


A király szolganépe és kísérete szétszaladt; maga Servius csaknem 
félholtan, a királyi kíséret nélkül futott háza felé, amikor Targuinius 
emberei, akiket az a menekülő üldözésére küldött, megölték. 
Föltehető - mivel az asszony egyéb gaztettől sem riadt vissza -, hogy 
a gyilkosság Tullia biztatására történt. Annyi mindenesetre biztos, 
hogy Tullia kocsin hajtatott a Forumra, és ügyet sem vetve az ottani 
férfisokaságra, kihívatta férjét a Curiából, és elsőként szólította 
királynak. Férje fölszólítására, hogy távozzék ebből a kavargásból, 
hazafelé indult, és a Vicus Cyprius fölső végéhez érkezett, ahol 
nemrégiben még Diana szentélye állt; ott jobbra kanyarodott a 
Clivus Urbius felé irányítva a kocsit, hogy az Esguilinus dombra 
érjen; ekkor a kocsis holtsápadtan megállt, megrántotta a gyeplőt, 
és megmutatta úrnőjének Servius földön heverő tetemét. Förtelmes 
és embertelen bűntett emlékezetét őrzi az a hely - Vicus 
Sceleratusnak hívják -, amelyen, úgy mondják, nénje és férje 
bosszuló  szellemeinek ösztökélésére  Tullia  keresztülgázolt 
kocsijával apja holttestén; a vér és az apagyilkosság nyoma 
meglátszott a vöröslő kocsin, összefröcskölte és beszennyezte 
Tulliát, ő pedig magával vitte a vérfoltokat férje otthonának házi 
isteneihez, akiknek haragja folytán a királyi hatalom baljóslatú 
kezdetét hamarosan hasonló vég követte. 


Servius Tullius negyvennégy esztendeig uralkodott oly módon, hogy 
jó és mértéktartó királyi utód is aligha vehette volna föl vele a 
versenyt; az is növeli dicsőségét, hogy vele együtt meghalt az 
igazságos és törvénytisztelő királyi hatalom. De bármily szelíd, 
bármily mértékletes volt is hatalma, szándékában állott, némely 
szerzők szerint, hogy lemondjon róla, mivelhogy az egy ember 
hatalmát jelentette; hogy hazáját szabaddá tegye, le is mondott 
volna, ha családjának egyik bűnös tagja közbe nem lép. 


49. Ezután kezdte meg uralkodását L. Targuinius, akire a Superbus 
melléknevét ragasztották rá cselekedetei miatt, mivelhogy vő létére 
nem engedte apósát eltemetni, mondván, hogy Romulus is 


temetetlen pusztult el: továbbá megölette a legelőkelőbb 
patríciusokat, akikről úgy vélte, hogy Servius oldalán állottak. 
Csakhamar rádöbbent, hogy a hatalom megszerzésének 
törvénytelen módja, melyet maga alkalmazott, ellene is például 
szolgálhat, így hát testőrséggel vette magát körül: a hatalomhoz 
ugyanis nem volt egyéb joga, csupán az erőszak, mert sem a nép 
akarata, sem a senatus határozata nem tette királlyá; ráadásul, 
mivel a polgárok rokonszenvének megnyerésére reménye sem 
lehetett, rettegésben tartotta őket, hogy megvédje hatalmát. Mind 
több embert akarván megfélemlíteni, főbenjáró pörökben maga 
ítélkezett a tanács meghallgatása nélkül: halálra Íítélhetett, 
száműzhetett, vagyonától megfoszthatott nemcsak gyanús vagy 
bűnös személyeket, hanem olyanokat is, akiktől egyebet nem, csakis 
zsákmányt remélhetett. A  senatorok száma ily módon 
nagymértékben megcsappant, és Targuinius elrendelte, hogy 
újabbak megválasztására nem kerülhet sor; azt akarta ugyanis 
elérni, hogy a testület kis létszáma miatt jelentéktelenné váljék, és 
ne méltatlankodjék azon, hogy mit sem cselekedhet. Ő volt az első 
király, aki szakított az ősi szokással, amely szerint minden közügyet 
a senatusban tárgyaltak mmeg; az államot háza népének 
határozataival igazgatta; háborút üzent, békét, állami szerződéseket 
és szövetségeket a maga belátása szerint kötött vagy bontott föl, 
akivel csak kívánt, a nép és a senatus határozata nélkül. Erősen 
igyekezett, hogy a latin nép rokonszenvét elnyerje, hogy idegen 
támogatással nagyobb biztonságban élhessen a római polgárok 
között; a latinok előkelőségeivel nemcsak vendégbarátságot kötött, 
hanem rokoni kapcsolatra is lépett, például a tusculumi Octavius 
Mamiliusszal - a legelőkelőbb latinnal, aki, ha a hírnek hihetünk, 
Ulixestől és Circe istennőtől származott. Ehhez a Mamiliushoz adja 
férjhez leányát, és ezzel veje számos rokonának, barátjának 
rokonszenvét megnyeri magának. 


50. Targuinius tekintélye már erősen megnövekedett a latinok 
előkelő családjainak a körében, s ő egy napon Ferentina ligetébe 
hívta őket össze, mert közös dolgaikról óhajtott tárgyalni velük. 
Számosan gyülekeztek már pirkadatkor; Targuinius maga sem 
feledkezett meg az időpontról, mégis, csak kevéssel napnyugta előtt 


érkezett meg. A nap folyamán sokféle dolgot meghánytak-vetettek a 


gyülekezetben; az ariciai Turnus Herdonius szilajul támadta a távol 
levő Targuiniust: ,Nem is csoda, hogy Rómában a Superbus 
melléknevet adták neki." Titokban ugyanis már ezt suttogták, 
széltében-hosszában így nevezték. , Van-e dölyfösebb magatartás, 
mint ily módon gúnyt űzni a latinok nevéből? Távoli házaikból ide 
rendelni a főembereket, s az, aki a gyűlést meghirdeti, távol marad! 
Bizonyára ki akarja puhatolni, mekkora a türelmük, s ha magukra 
veszik a jármot, majd nyakára ül az engedelmeseknek. Ki ne látná, 
hogy uralomra pályázik a latin nép fölött? Mert hogy polgártársai 
rábízták a hatalmat - ha ugyan rábízták, és nem maga rabolta el 
apagyilkosság árán -, megérdemelhetné talán a bizalmat a latinoktól 
is (még akkor is, idegen!); ha azonban az övéi is megelégelték már, 
hogy egyiküket a másik után végzik ki, száműzetésbe küldik, 
javaitól megfosztják, miért remélhetnének jobb jövőt a latinok? Ha 
rá hallgatnak - mármint Turnus Herdoniusra -, ki-ki hazatér, és nem 
becsüli többre ezt az összejövetelt, mint az, aki összehívta." Ilyen és 
ehhez hasonló értelemben beszélt ez a lázadó és bajkeverő ember, 
aki ékesszólásával befolyásra tett szert hazájában - éppen beszéde 
közepén tartott, amikor betoppant Targuinius, és véget vetett a 
szónoklatnak; mindenki hátat fordított neki, hogy Targuiniust 
köszöntse. Az pedig a körülötte támadt csöndben, miután 
szomszédai fölszólították, hogy tisztázza magát, miért érkezett ily 
későn, elmondta, hogy döntőbírónak kérték föl egy apa és fia vitás 
ügyében, és hogy kibékítésük gondja tartotta vissza ennyi ideig; 
mivelhogy ez ügy miatt egész napját elvesztegette, másnap 
szándékozik előadni javaslatait. De Turnust állítólag ez sem 
hallgattatta el; azt mondta ugyanis, hogy nincs annál rövidebb 
eljárás, mert apa és fia között kevés szóval rendet lehet teremteni: 
, Ha nem engedelmeskedik atyjának, maga lássa kárát." 


51. Ily szitkokat szórva a római királyra, az ariciai polgár eltávozott 
a gyűlésről. Targuiniust jobban bántotta ez a dolog, mint ahogy 
mutatta, és nyomban Turnus megöletésének gondolatát forgatta 
fejében, hogy a latinokat is hasonló rettegéssel töltse el, mint amivel 
odahaza honfitársait féken tartotta. Mivel azonban hatalmi szóval 
nyíltan nem tehette el Turnust láb alól, koholt vád alapján tört az 
ártatlan ember életére. Rábírt néhány, az ellenpárthoz tartozó 
ariciait, hogy vesztegessék meg Turnus egyik rabszolgáját: engedje 


meg, hogy egy halom kardot helyezzenek el titkon gazdája 
szállásán. Mindez még akkor éjszaka meg is történt; Targuinius 
pedig mintha fölkelés híre keltett volna izgalmat lelkében, kevéssel 
pirkadat előtt magához kérette a latinok fő embereit, mondván, 
hogy tegnapi késlekedése úgyszólván isteni gondviselés műve volt 
mind a maga, mind a többiek üdvére. Hírét vette, hogy Turnus az ő 
és a nép vezetőinek legyilkoltatására készül, hogy egymaga 
uralkodjék a latinok fölött; tegnap, a gyűlésen akarta megtámadni 
őket; a dolgot azonban el kellett halasztania, mert a gyűlés 
összehívója, akit elsősorban szemelt ki magának, nem jelent meg. 
Azért kelt ki annyira az ő távolmaradása miatt, mert a késlekedés 
szétfoszlatta reményét. Nem kétséges, hogy ha igaz a hír, holnap 
hajnalban, amikor a gyűlésre érkeznek, az összeesküvők csapatával, 
fölfegyverkezve, Turnus is ott lesz. Úgy mondják, hatalmas 
mennyiségű fegyver van a szállásán: hogy igaz-e vagy nem, 
nyomban megtudható. Arra kéri őket, jöjjenek el vele Turnushoz. 
Gyanússá vált a dolog; Turnus vad indulata és tegnapi beszéde, 
továbbá Targuinius késlekedése, mely látszólag elodázhatta a 
gyilkos merényletet. Elmentek; hajlandók voltak elhinni a dolgot, 
mégis úgy, hogy ha nem találnak fegyvereket, alaptalannak tekintik 
a többit is. Odaérkezvén fölkeltik álmából Turnust, őrséggel veszik 
körül, lefogják rabszolgáit, akik ellenállnak, mert szeretik 
gazdájukat; mikor azonban a lakásban mindenfelé elrejtett kardokat 
előhozzák, nyilvánvalóvá válik az ügy, és Turnust bilincsbe verik; 
nagy zajongással nyomban összeverődik a latinok gyülekezete is. 
Amint a kardokat kirakták a ház közepén, oly kegyetlen gyűlölet 
robbant ki Turnus ellen, hogy meghallgatása nélkül újfajta halálos 
ítélettel sújtották: a Ferentina folyó forrásánál letaszították a 
mélybe, és kővel megrakott vesszőfonadék alatt a vízbe fojtották. 


52. Ezután Targuinius gyűlésbe hívta a latinokat, és megdicsérte 
őket, hogy a forradalmi változásokra törekvő Turnust nyilvánvaló 
főbenjáró bűne miatt méltó büntetésben részeltették, majd így 
szónokolt: tulajdonképpen ősi jogra hivatkozhatna, hiszen latinok 
valamennyien, Alba városából származnak, és így ama régi 
szerződés köti őket, miszerint Tullusról Alba 

coloniáival egyetemben - a római államra szállt; ő azonban úgy véli, 
mindannyiuknak hasznosabb, ha azt az ősi szerződést megújítják, s 
a latinok ekképpen mintegy részesként osztozhatnának a római nép 


szerencséjében, s nem kellene örökké rettegniök és elszenvedniök, 
hogy fölégetik városaikat, földúlják földjeiket, mint ahogy azelőtt, 
Ancus és az ő apja uralkodása idején tűrniök kellett. Nem került 
nagy fáradságába, hogy meggyőzze a latinokat, noha a szerződés a 
római államnak biztosított előnyt: egyébként látták, hogy a latinok 
főemberei a király mellett állnak, továbbá ki-ki elegendő 
bizonyságot nyert Turnus esetéből, hogy miféle veszély fenyegeti, 
ha netán ellenkeznék a királlyal. Megújították tehát a szerződést; a 
latin ifjúság pedig parancsot kapott, hogy a szerződés értelmében, 
meghatározott napon teljes számban jelenjék meg fegyveresen 
Ferentina ligetében. Róma királyának parancsára el is mentek 
mindenfelől az ifjak; hogy pedig saját tisztjük, parancsnokságuk, 
hadi jelvényeik ne legyenek, latin-római vegyes egységeket 
szervezett, két-két manipulust egyesítve, majd ismét kettéosztva az 
egyesített csapatot; az ekként megduplázódott manipulusok élére 
centuriókat állított. 


53. Noha igazságtalan király volt is békeidőkben, nem bizonyult 
rossz hadvezérnek, sőt, a hadiművészetben nem maradt volna el 
elődei mögött, ha elfajzott természete más tekintetben el nem 
homályosítja ezt az erényét. Elsőként indította meg a volscusok 
elleni hadjáratot, mely utána még kétszáz esztendeig tartott, és 
elhódította tőlük Suessát és Pometiát. Ott, a zsákmány eladásából 
negyven ezüsttalentumot szerzett, és azt egy akkora méretű 
Juppiter-templom alapítására ajánlotta föl, mely méltó az istenek és 
emberek atyjához, a római birodalomhoz és magának a helynek a 
fenségéhez; a zsákmányolt pénzösszeget tehát félretette a templom 
fölépítése céljára. 

Majd a szomszédos város, Gabii ellen indított háborút, mely tovább 
tartott, mint gondolta; miután a támadás hiábavalónak bizonyult, és 
a falaktól visszaűzetve, a város ostromára reménye sem 
maradhatott, végül is a rómainak a legkevésbé sem mondható 
módszerhez, cselhez és csaláshoz folyamodott. Úgy tett, mintha 
fölhagyván a háborúval, a templom alapjainak lerakása és egyéb 
városi munkálatok kötnék le a figyelmét, s eközben három fia közül 
a legkisebbik, Sextus, megállapodás szerint Gabiiba menekült, s ott 
elpanaszolta, hogy immár tűrhetetlen számára apja kegyetlensége. 
Az idegenek után most már a tulajdon családját sújtja a 
kegyetlensége, fölingerli gyermekeinek nagy száma, és mint ahogy a 


senatust kipusztította, ugyanezt akarná otthonában is elérni, hogy 
se utódot, se örököst ne hagyjon maga után. Ő tehát elmenekült 
apja fegyverei és kardja elől, s egyedül csak L. Targuinius 
ellenségeinél érzi magát biztonságban. Tévedésbe ne essenek, 
Targuinius csak úgy tesz, mintha abbahagyta volna a háborút - 
tovább tart az, és az első alkalommal megtámadja őket, amikor nem 
is gondolnak rá. És ha náluk nincs hely a kérelmező számára, 
bejárja egész Latiumot, a volscusok, továbbá az aeguusok és a 
hernicusok földjét addig-addig, amíg eljut olyan emberek közé, akik 
majd tudják, miképpen védelmezzék meg a gyermekeket apáik 
kegyetlen és istentelen kínzásaitól. Ki tudja, hátha talál majd 
valakit, aki bátor szívvel hadra kel, és fegyvert fog a példátlanul 
dölyfös király s a páratlanul erőszakos nép ellen. A gabiibeliek, 
látva, hogy ha nem marasztalják, haragra lobban, és nyomban 
továbbáll, jószívvel fogadták Sextust. Azt mondják, nincs azon mit 
csodálkozni, amilyen honfitársaihoz, amilyen szövetségeseihez, 
éppolyan most már a gyermekeihez is a király; ha más nem marad 
hátra, végül önmagát emészti majd el. Örülnek, hogy Sextus eljött 
hozzájuk, és úgy vélik, nincs messze az az idő, amikor éppen az ő 
segítségével, Gabii kapuitól Róma falai alá teszik át a háború 
színhelyét. 


54. Ettől kezdve Sextus jelen van az állami tanácsüléseken. Ott 
egyéb kérdésekben a régi gabiibeliek véleményéhez csatlakozik, 
mondván, hogy ők azokhoz jobban értenek - ő ugyan 

ott mindig a háború szószólójaként lép föl, ebben az egy kérdésben 
kivételes szakértelmet tulajdonít magának, mivelhogy mindkét nép 
fegyveres erőit ismeri, és tudja, mennyire gyűlölik a római polgárok 
a királyt, akinek kegyetlenségét még tulajdon gyermekei sem 
szenvedhetik. Ily módon lassanként lázadásra tüzelte Gabii 
előkelőit, maga pedig a legharciasabb fiatalok élén portyákra, 
zsákmányszerzésre indult, valamennyi szavát-tettét úgy irányította, 
hogy növelje bizalmukat maga iránt, míg végül a hadjárat 
vezetőjévé választották. A köznép nem is sejtette, mi történik, 
hiszen Róma és Gabii között apró csatározások folytak, többnyire 
Gabii javára; így hát Gabii apraja-nagyja szentül hitte, hogy Sextus 
Targuinius az istenek küldötte hadvezérük. A katonák körében, 
mivelhogy társuk volt a veszélyben s a fáradságban, és bőkezűen 
osztozkodott velük a zsákmányon, akkora szeretetnek örvendett, 


hogy Targuinius, az apa nem volt nagyobb úr Rómában, mint a fia 
Gabiiban. Mikor aztán úgy látta, elég erőt gyűjtött már, hogy bármit 
megtehet, egyik emberét elküldi apjához Rómába, mit óhajt, hogy 
mit tegyen, mert az istenek kegyelméből egyedül tartja kezében a 
hatalmat Gabiiban. A hírnöknek, gondolom, mert nem tartották 
teljesen megbízhatónak, nem adtak szóbeli választ; a király, mintha 
mérlegelné, hogy mit tegyen, kiment a palota kertjébe, fiának 
hírnöke követte; ott föl s alá járkálva, úgy mondják, pálcájával 
lecsapdosta a  mákvirágok fejét. A hírnök belefáradva a 
kérdezősködésbe, és abba, hogy választ várjon, hite szerint, 
dolgavégezetlen tér haza Gabiiba, beszámol arról, hogy maga mit 
mondott és mit látott: haragból talán vagy gyűlölségből, de 
meglehet, hogy kevélységből, a király egyetlen szót ki nem ejtett a 
száján. Sextus pedig mihelyt észbe vette, hogy mit akar apja, és 
fölfogta a rejtélyes némaság értelmét, az állam előkelőségeit eltette 
láb alól, némelyeket bűnvádi eljárás alapján, másokat úgy, hogy 
kihasználta népszerűtlen voltukat. Sokat nyilvánosan végeztek ki, 
akik ellen viszont csak nehézségek árán tudtak bizonyítékot 
fölhozni, azokat titkon pusztították el. Némelyeknek megengedték, 
hogy önként száműzetésbe menjenek, másokat kényszerítettek rá, a 
távollevők vagy meggyilkoltak javait pedig szétosztották. Folyt az 
adományozás, a préda; és az egyéni gazdagodás édes érzése 
elterelte a figyelmet az állam gondjáról, míg végezetül mind józan 
belátás, mind anyagi erő hiányában Gabii a legcsekélyebb ellenállás 
nélkül a római király kezére jutott. 


55. Targuinius, mihelyt hatalmába kerítette Gabiit, békét kötött az 
aeguusok népével, és megújította a szövetséget az etruszkokkal. 
Ezután a Rómában folyó munkálatokra fordította figyelmét; 
közöttük is elsőnek a Juppiter-templomra a Tarpeii-sziklán, hogy 
azt neve és uralkodása emlékére úgy hagyja az utókorra: ,a két 
Targuinius - az apa tett rá fogadalmat, a fiú fölépítette". Ezt a 
területet a többi vallásos kegyhelytől megszabadítva teljesen 
Juppiternek és a fölépítendő templomnak akarta átadni; ezért 
elrendelte, hogy néhány ott álló szentélyt és oltárt, melyeket Tatius 
király ajánlott az isteneknek hajdanában, a Romulus elleni csata 
válságos idejében, s amelyeket csak később avattak föl - a szent 


292 


jellegtől előírás szerint mentesítsenek. Az építkezés alapozási 


munkálatainak kezdetén, mint mondják, az istenek maguk is 
szükségesnek érezték, hogy a hatalom nagyságára utaló jelet 
küldjenek: a madarak ugyanis valamennyi kegyeleti hely 
fölszentelésének megszüntetésére kedvező jelet adtak, csupán 
Terminus berke szent jellegének megszüntetését nem helyeselték; 
ezt az előjelet és jóslatot úgy fogták föl, hogy Terminus nem mozdul 
el a helyéről, az istenek közül egyedül ő nem távolítható el a neki 
szentelt területről - ez az állam megállapodott helyzetét, biztonságát 
jelenti. A folyamatosságot hirdető jóslat vétele után újabb csodajel 
következett, amely a hatalom nagyságát jövendölte meg: azt 
mondják, a templom alapozása közben kiástak egy emberi fejet, 
melynek orcája épen maradt. A jel kétségtelenül arra mutatott, hogy 
ez a hely lesz majd a hatalom fellegvára, a világ legfőbb pontja, így 
jövendölték meg a jósok, nemcsak a városbeliek, hanem azok is, 
akiket e dolog miatt tanácskérés végett Etruriából elhívattak. A 
királyt mindez a kiadások növelésére ösztönözte; a pometiai 
zsákmánynak az építkezés teljes költségét fedeznie kellett volna, de 
alig futotta belőle az alapozáshoz szükséges összeg. Ami engem 
illet, én inkább hiszek az idősebbik Fabiusnak, aki azt állítja: a 
zsákmány negyven talentum volt, mint Pisónak, aki negyvenezer 
font e célra félrerakott ezüstről ír; ekkora összeget senki sem 
remélhet egyetlen város megsarcolásából, és több is volna ez, mint 
amennyibe bármelyik, legnagyszerűbb mai építkezésünk alapozása 
kerülhetne. 


56. Targuinius most már a templom fölépítésére fordította teljes 
figyelmét, Etruriából mindenfelől kézműveseket hozatott, s az 
építkezéshez nemcsak közpénzt használt föl, hanem a nép keze 
munkáját is. Az pedig nem volt csekélység, ráadásul még a katonai 
szolgálat tetejében végezték el; a nép azonban mégsem zúgolódott 
annyira, amiért tulajdon kezével kellett templomot építenie, mint 
később, ha egyéb, nem oly látványos, de annál fáradságosabb 
munkákhoz vezényelték ki, így: a Circus padsorainak alapozásához, 
vagy a Cloaca Maxima, a föld alatt ásandó csatornahálózathoz, 
melyet az egész város szemetének gyűjtőhelyéül szántak; két akkora 
mű, mellyel nagyszerű új építményeink is aligha vetekedhetnek. 
Effajta munkálatokkal foglalkoztatta Targuinius a népet, mivel arra 

a meggyőződésre jutott, hogy a dologtalan tömeg terhére van az 


államnak; másfelől pedig telepesek szétküldésével szélesebb állami 
határok között akart velük területet foglaltatni; telepeseket küldött 
tehát Signiába és Circeiibe, hogy e két város mind a szárazföld, 
mind a tenger felől Róma erődítményéül szolgáljon. 


Miközben e szorgos munka folyt, rémítő jósjel tűnt fel: az egyik 
faoszlopból kígyó siklott le, s a királyi palotában nagy zűrzavart, 
rémületet keltett; a király szívét nem annyira a hirtelen támadt 
félelem járta át, inkább balsejtelem szorongatta. Ezért, noha 
közérdekű csodajelek megfejtéséhez általában etruszk jósokat 
hívattak, most, hogy ez a jelenség láthatóan a királyi háznak szólt, 
megrémült, és elhatározta, hogy elküld Delphibe, a világ 
leghíresebb jósdájába. A jóshely válaszát senki másra nem 
merészelte rábízni, csak két fiára - elküldte hát őket az akkoriban 
még ismeretlen földeken és még annál is kevésbé ismert tengereken 
át Görögországba. Titus és Arruns útnak is indult; kísérőül adták 
melléjük L. Junius Brutust, a király húgának, Targuiniának a fiát, 
aki teljesen más szellemű ifjú volt, mint amilyennek mutatta magát. 
Mihelyt megtudta, hogy nagybátyja a római előkelőségeket, köztük 
az ő testvérbátyját is meggyilkoltatta, elhatározta, nem engedi, 
hogy jelleme félelmet, vagyona pedig irigységet ébresszen a király 
lelkében,  eldöntvén magában, hogy a megvetés nagyobb 
biztonságot nyújt neki, mint amekkora védelmet a jog s az igazság. 
Szabad elhatározásból ostobaságot színlelt tehát, és eltűrte, hogy a 
király mindenétől megrabolja, s még akkor sem tiltakozott, amikor 
ráragasztották a Brutus melléknevet - e név leple alatt várakozott a 
római népnek ez a megszabadítója, míg elérkezett az ideje. Őt vitték 
tehát magukkal a Targuiniusok Delphibe, inkább udvari bolondnak, 
semmint kísérőjükként - azt mondják, Brutus aranypálcát rejtett egy 
kivájt somfabot burkába, s azt vitte ajándékba Apollónak tulajdon 
jelleme jelképeként. Apjuk megbízatását teljesítvén, elfogta a vágy 
az ifjakat, hogy megtudakolják, kire száll majd kettőjük közül Róma 
királysága. A barlang mélyéről állítólag ez a válasz érkezett: , Róma 
fölött a legfőbb hatalom azé lesz, aki közületek, ó, ifjak, elsőnek 
csókolja meg az anyját." A két Targuinius, hogy a Rómában maradt 
Sextus tudomást ne szerezzen a válaszról, s így ő is részesévé ne 
váljék a hatalomnak, megparancsolja, hogy mindenáron hallgatni 
kell a dologról. Maguk között pedig sorsot húznak, hogy Rómába 
visszatérve melyikük csókolja meg előbb az anyját. Brutus 
másképpen értelmezte a Pythia válaszát; úgy tett, mintha 


megcsúszott volna, elesett, és megcsókolta a földet, hiszen az 
valamennyi halandónak közös édesanyja. Majd visszatértek 
Rómába, ahol nagy erővel készülődtek háborúra a rutulusok ellen. 


57. Az Ardeában lakó rutulusok népe - már amennyire azon a 
vidéken és akkoriban lehetett kitűnt gazdagságával; a háború is 
azért tört ki, mert Róma királya, miután a középítkezések hatalmas 
kiadásai kimerítették, mindenáron arra törekedett, hogy újra 
meggazdagodjék, és a zsákmány révén lecsillapíthassa a 
népharagot; a nép ugyanis nem csupán kegyetlensége miatt 
neheztelt uralkodására, hanem leginkább azért, mert a király oly 
hosszú ideig valójában rabszolgának való munkával foglalkoztatta. 
Kísérlet történt, hogy egyetlen rohammal bevehető-e Ardea: amikor 
ez nem sikerült, a rómaiak ostromzárral és erődítésekkel kezdték 
szorongatni az ellenséget. Ezekben az állandó táborokban - így van 
ez az inkább hosszan tartó, mint heves harcok közt folyó háborúban 
- . meglehetősen könnyen adtak szabadságot, persze inkább a 
főembereknek, mint a közkatonáknak; a király fiai is baráti 
összejöveteleken, vidám lakomákon mulatták magukat. Egyszer 
éppen Sextus Targuiniusnál iddogáltak - ott vacsorázott Egerius fia, 
Targuinius Collatinus is, amikor, véletlenül, az asszonyokra 
terelődött a szó. Ki-ki csodálatos módon dicsérte a magáét; a 
vetélkedés hevében csak azt mondja Collatinus, semmi szükség itt 
szavakra; néhány óra alatt megtudhatják, mennyivel különb a 
többinél az ő Lucretiája. , Nos hát, ha ifjú a vér bennünk, szálljunk 
lóra, és lássuk a magunk szemével, milyenek is az asszonyaink. Ami 
a férj váratlan megérkezésekor a szeme elé tárul, kinekkinek 
szolgáljon ékes bizonyítékul." Bortól felhevülve mindnyájan így 
kiáltottak: , Rajta hát!" Lóra pattantak, és elvágtattak Rómába. 
Estefelé érkeztek meg, és ellovagoltak Collatiába: Lucretiát, nem 
úgy, mint a király menyeit, fényűző lakomán, baráti társaságban, 
vidám időtöltésben, hanem háza előcsarnokában szolgálóleányai 
körében találták, késő este, lámpavilágnál, gyapjút fonva. A 
feleségek versenyében Lucretiáé maradt a dicsőség. Nyájasan 
fogadta érkező férjét és a Targuiniusokat; a győztes férj pedig 
barátságosan meghívja a királyi ifjakat. Sextus Targuinius nyomban 
bűnös vágyra gyúl, hogy Lucretián erőszakot vegyen; mind 
szépsége, mind napnál fényesebb erényessége föllobbantja vágyát. 
Ez alkalommal azonban fiatalokhoz illő játékkal eltöltött éjszaka 
után mindahányan visszatérnek a táborba. 

58. Néhány nappal később Sextus Targuinius, Collatinus tudta 
nélkül, egyetlen bajtársa kíséretében megérkezik  Collatiába. 
Szívesen fogadják, mivelhogy mit sem tudnak szándékáról, és 
vacsora után bevezetik a vendégszobába; a vendég szerelemtől 
lángolva, miután megbizonyosodott róla, hogy körös-körül 
mindenki alszik, kivont karddal bemegy az alvó Lucretiához, és bal 
kezét az asszony keblére tapasztva azt mondja: , Hallgass, Lucretia; 
Sextus Targuinius vagyok; a kezemben fegyver; meghalsz, ha 
egyetlen hang elhagyja a szádat!" Az álmából fölriasztott, rémült 
asszony nem lát maga körül segítséget, csak a fenyegető halált - 
ekkor Targuinius megvallja szerelmét, kérleli, könyörgő szavait 
fenyegetésekkel tűzdeli meg, és mindenféleképpen szeretné 
fölkavarni az asszony lelkét. Látva, hogy Lucretia elszánt, és még a 
halálfélelem sem hajlítja — meg, azzal fenyegeti, hogy 
becstelenségének kelti hírét, s így tetézi az asszony rémületét: ha 
meghalt, meztelenre vetkőztet és megfojt egy rabszolgát, s mellé 
fekteti - mondja neki Targuinius -, hadd beszélje a világ, hogy 
mocskos házasságtörés miatt gyilkolták meg. Ez a fenyegetés 
legyőzte a szilárd  erényességet; szenvedélyének győzelmes 
kielégülése után eltávozott Targuinius, büszkén, hogy megrabolta 
egy asszony becsületét; Lucretia a nagy bánattól lesújtva egyazon 
követet küldi apjához Rómába és férjéhez Ardeába: , Jöjjenek - 
üzeni -, egy-egy bizalmas barátjuk kíséretében; sürgősen cselekedni 
kell, szörnyűséges dolog történt." Sp. Lucretius P. Valeriusszal, 
Volesius fiával érkezett meg, Collatinus pedig L. Junius Brutusszal, 
akivel éppen együtt tért vissza Rómába, mikor felesége hírnökével 
szembetalálkozott. Lucretiát hálószobájában ülve, mély bánatban 
találták. Övéinek megérkezésekor könnyekre fakadt, és férjé 
kérdésére, hogy ,Jól vagy?", így felelt: , Csöppet sem. Hogyan 
lehetne jól egy asszony, aki elvesztette erényességét? Idegen férfi 
nyomát találod az ágyadban, Collatinus; egyébként csak a testem 
mocskolódott be, a lelkem ártatlan, tanúm lesz rá a halál. De 
adjátok jobbotokat és szavatokat, hogy nem marad büntetlen a 
házasságtörő. Sextus Targuinius volt, aki tegnap éjjel vendég 
álarcában ellenségként érkezett, hogy rám, de - ha férfiak vagytok - 
önmagára is vészt hozó gyönyörűséget raboljon." Rendre szavukat 
adják mindannyian; vigasztalják a bánatos lelkű nőt, s a bűnt, mivel 


erőszakkal kényszerítették, a merénylőre hárítják; a szándék bűnös, 
nem a test, és ahol nincs gonosz szándék, ott vétek sincsen. ,A ti 
gondotok - mondta Lucretia -, hogy megkapja a magáét; én ha 
fölmentem is magamat a bűntől, a büntetéstől nem akarok 
szabadulni; Lucretia nem szolgáltathat példát egyetlen bűnös 
asszonynak sem arra, hogy életben maradhat." A kést, melyet ruhája 
alatt rejtegetett, szívébe döfte, és sebére hullva, haldokolva 
összeesett. Férje és apja fájdalmasan fölkiált. 


59. Mialatt a két férfit gyászuk foglalta el, Brutus kirántotta Lucretia 
sebéből a vértől csöpögő kést, és azt maga előtt tartva így beszélt: 
,A király e gaztettének megtörténte előtt oly szűzies vérre 
esküszöm, s titeket hívlak tanúságul, ó, istenek, hogy L. Targuinius 
Superbust, bűnös feleségével és valamennyi utódával együtt tűzzel- 
vérrel és teljes erőmből elüldözöm, és nem tűröm, hogy akár ez a 
család, akár más Rómában királyként uralkodjék." Ezzel átnyújtja a 
kést Collatinusnak, majd Lucretiusnak és  Valeriusnak, akik 
elképedve látják a csodát, a Brutus keblében föltámadt új szellemet. 
Amint kívánja, úgy esküsznek; gyászukból harag támad, és Brutust, 
aki a királyság kiirtására szólítja őket, vezérükként követik. 


Lucretia holttestét a házból a Forumra viszik, az emberek pedig 
összecsődülnek, és a szokásos módon előbb ámuldoznak a meglepő 
dolgon, majd méltatlankodnak. Mindenki a királyi gazság, az 
erőszaktétel miatt háborog. Cselekvésre serkenti őket az apa bánata, 
de ugyanakkor Brutus is, aki ostorozza a sírás-rívást, az erőtlen 
jajveszékelést, és arra tüzel, hogy fogjanak fegyvert, amint 
férfiakhoz, rómaiakhoz illik azok ellen, akik ellenségként 
merészeltek bánni velük. A legharciasabb ifjak önként jelentkeznek 
fölfegyverkezve; követi őket az egész fiatalság. A csapat egy részét 
Collatia kapuinál hátrahagyva, őrszemeket állítanak, hogy hírül ne 
vihessék a fölkelést a királyi családnak - a többiek pedig Brutus 
vezetése alatt Rómába vonulnak. Oda érkezvén, amerre csak 
megfordult a fölfegyverzett tömeg, mindenütt rémületet és 
riadalmat keltett; de mihelyt az emberek látták, hogy főemberek 
haladnak az élen, úgy gondolták: bármi is az, nem ok nélkül 
történik. Rómában sem keltett kisebb megbotránkozást a szörnyű 
tett, mint Collatiában; a városból mindenfelől a Forumra sereglik a 


nép. Amint egybegyűltek, a kikiáltó a királyi testőrgárda tribunusa 
elé szólította a népet - ezt a tisztséget történetesen épp Brutus 
töltötte be. És Brutus akkor szónoklatot tartott, föltárva szívét- 
lelkét, mindazt, amit addig leplezett: beszélt Sextus Targuinius 
erőszakos szerelmi szenvedélyéről, Lucretia bűnös 
megbecstelenítéséről és siralmas haláláról, Lucretius Tricipitinus 
elárvulásáról, akit leánya halálánál is fájóbban, keservesebben 
sújtott le a halál oka. Beszélt a király személyes durvaságáról, 
továbbá a föld alatti árkok, szennycsatornák építésére kényszerített 
köznép kínlódásáról, nyomorúságos életéről: a római férfiakat - 
mondta -, akik valamennyi szomszédos népet leigázták, harcosokból 
kézművesekké, kőfaragókká változtatta. Emlékezetükbe idézte 
Servius Tullius király méltatlan meggyilkolását, a holttestet, melyen 
tulajdon leánya gázolt keresztül bűnfertőzte kocsijával, és 
megidézte a szülőkért bosszúálló isteneket. Ilyen, és gondolom, még 
nagyobb, a fölháborodás hevében  fölidézett szörnyűségek 
elbeszélésével, amit a történetírónak még előadni is nehéz, 
föltüzelte a dühöngő tömeget, hogy fossza meg trónjától a királyt, 
és száműzze Rómából L. Targuiniust feleségével és gyermekeivel 
együtt. Majd az önként jelentkező ifjakat besorozza, fölfegyverzi, és 
elindul Ardeába, a táborba, hogy föllázítsa a hadsereget a király 
ellen; Róma fölött a hatalmat Lucretiusra, a király által már előbb 
kinevezett városi praefectusra bízza. A nagy zűrzavarban Tullia 
elmenekült a palotából; amerre járt, átkot szórt rá férfi s nő 
egyaránt, megidézvén a fúriákat, hogy álljanak bosszút az 
apagyilkos asszonyon. 


60. Mihelyt hírül vitték a táborba az eseményeket, a király a 
zendüléstől megrémülve, útra kel Rómába, hogy a forrongást 
elnyomja, de Brutus értesülvén érkezéséről, megváltoztatja az 
útirányt, nehogy szembetalálkozzék vele; csaknem ugyanabban az 
időben, de más-más úton, Brutus Ardeába, Targuinius Rómába 
érkezik. Targuinius zárt kapukra talál, őt pedig száműzöttnek 
nyilvánítják. Róma szabadítóját viszont örömmel fogadják a 
táborban, s onnan a király fiait elűzik. Közülük kettő apját követte, 
és száműzetésbe vonult, az etruriai Caere városába. Sextus 
Targuinius Gabiiba ment, tulajdon királyságába, de ott bosszút 
álltak rajta, és megölték azok, akik erőszakoskodásai, gyilkosságai 
miatt régtől fogva gyűlölték. 


L. Targuinius Superbus huszonöt esztendeig uralkodott. A királyi 
uralom korszaka Róma alapításától a város fölszabadításáig, 
kétszáznegyvennégy esztendeig tartott. Majd a Servius Tullius-féle 
szabályzat szerint a városi praefectus rendeletéből összehívott 
comitia centuriata két consult választott. A két consul neve: L. 
Junius Brutus és L. Targuinius Collatinus. 


MÁSODIK KÖNYV 


1. Arról szólok most, miképpen élt ettől fogva a szabad római nép 
háborúban és békében, amikor évente választott tisztségviselők és 
emberek  akaratánál hatalmasabb törvények kormányozták. 
Kiváltképpen édes volt a szabadság az utolsó király kegyetlensége 
után. Elődei ugyanis oly módon uralkodtak, hogy érdemük szerint 
emlegethették őket mind, legalább egyes városrészek alapítói 
között, amelyekkel mint az általuk megsokasított lakossággal maguk 
gyarapították a várost; az sem kétséges, hogy Brutus, aki oly nagy 
dicsőséget szerzett a gonosz király elűzésével, a legrosszabb 
szolgálatot tette volna népének, ha idő előtt áhítozván a 
szabadságra, valamelyik régebbi királyt űzi el trónjáról. Mert ugyan 
mire vezetett volna, ha az a pásztorokból és kóbor jövevényekből 
álló, hazájából menekült népség egy sérthetetlen templom védelme 
alatt, a királyság félelmétől mentesen szerzi meg magának a 
szabadságot, vagy akár a büntetlenség jogát, s a tribunatus viharos 
körülményei között zavarogni kezd, majd harcot indít a patríciusok 
ellen egy idegen városban, mielőtt még a hitvestársi, a gyermekeik 
iránti szeretet és ragaszkodás magához a földhöz - ehhez pedig 
hosszú idő kell - eggyé nem forrasztotta? A még ki sem fejlődött 
államot szétzúzta volna a visszavonás; a mértéktartás azonban 
kedvezett neki, és az effajta hatalom ápolása oda vezetett, hogy az 
állami élet a maga teljes kivirágzása idején hozhatta meg a 
szabadság édes gyümölcsét. 

Azt, hogy a szabadság ekkor vette kezdetét, inkább azért mondjuk, 
mert a consuli hatalmat egy-egy évre korlátozták, és nem azért, 
mintha a királyi hatalmat bármi kevéssé is csökkentették volna. A 
királyok valamennyi joga, valamennyi hatalmi jelvénye az első 
consulokra szállt; attól tartottak csupán, hogy ha mindkét consul 
megkapja a vesszőnyalábokat, kétszeres félelmet keltenek; hivatali 
tiszttársa előzékenysége folytán elsőnek Brutus kapta kézbe a 
vesszőnyalábokat. És ő semmivel sem mutatkozott keményebbnek a 
szabadság kivívásában, mint annak megőrzésében. A frissen szerzett 
szabadságra ráéhezett népet, mindenekelőtt, hogy könyörgéssel 
vagy királyi ajándékokkal senki meg ne lágyíthassa szívét, szent 
esküvel eskette föl, hogy soha többé nem tűr meg királyt Rómában. 


Majd, hogy a senatus ereje számbelileg is gyarapodjék, a király 
gyilkosságai miatt megfogyatkozott patríciusok számát a lovagi 
rend vezetőiből háromszázra egészítette ki; állítólag azóta hívják 
össze a senatust ekképpen: , Atyák és összeírottak"; összeírottaknak 
nevezték ugyanis az új senatust, a régiekhez választottakat. 
Csodálatos, mily nagy hasznára vált ez az állami megbékélés 
ügyének, valamint a patríciusok és a nép között kialakuló 
egyetértésnek. 


2. Most aztán a vallás ügyeire fordítottak nagy figyelmet; és 
mivelhogy egynémely állami szertartásokat maguk a királyok 
végeztek, hogy tehát a királyt sehol vissza ne sírják, úgynevezett 
, áldozókirály"-t választanak. Ezt a papi tisztséget a pontifexnek 
rendelik alá, hogy a névvel együtt járó tisztség kárára ne váljék a 
szabadságnak, mert az volt az idő tájt a legfőbb gond. 

Nem is tudom, hogy ezt a mindenfelől megnyilvánuló, aprólékos 
gondoskodást nem vitték-e túlzásba. Az egyik consul semmit nem 
vétett, csak a neve gyűlöletes volt a nép előtt: 


,A Targuiniusok szerfölött hozzászoktak a királysághoz: az már 
Targuinius Priscus idején megkezdődött; utána Servius Tullius 
került a trónra; de a közbeeső idő sem volt elég ahhoz, hogy 
Targuinius Superbus elfeledje, vagy akár csak más ember 
tulajdonának tekintse a királyi széket, hanem családi örökségeként 
bűnös úton, erőszakkal kaparintotta vissza: Superbust elűzték, és 
most Collatinus kezében a hatalom: a Targuiniusok nem képesek 
egyszerű polgá rokként élni. Nem tetszik ez a név, veszélyes a 
szabadságra." Effajta beszéd járja városszerte alig észlelhető módon 
terjesztik némelyek, akik az emberek véleményét akarják 
kipuhatolni, és amikor már a nép gyanút fogott, Brutus gyűlést hív 
össze. Ott először is elismétli a nép eskü alatt tett fogadalmát, hogy 
nem tűr meg Rómában se királyt, se mást, aki a szabadságot 
veszélyezteti; mindenáron vigyázni kell rá, és nem szabad, hogy 
akár a legcsekélyebb dolog is elkerülje a figyelmüket, ha arról van 
szó; kedve ellen való, hogy egy másik ember dolgát említi, nem is 
tenné szóvá, ha a hazaszeretete ezt meg nem követelné tőle: úgy 
véli, a római nép nem nyerte vissza teljes biztonsággal a 
szabadságát; a királyi nemzetség, a királyi név él még, nemcsak a 
városban, hanem a kormányhatalomban is; ez fenyegeti a 


szabadságot, ez áll az útjában. , Ezt a félelmet, mondta, te oszlasd 
el, L. Targuinius, a magad akaratából. Nem feledjük, megvalljuk: te 
űzted el a királyokat; fejezd is be ezt a jótéteményt, vidd el innét a 
királyok nevét is. Polgártársaid, gondom lesz rá, nemcsak a 
vagyonodat adják ki neked, hanem bőkezűen tesznek is hozzá, ha 
kevés. Barátukként távozz innen; szabadítsd meg a várost a talán 
hiábavaló rettegéstől: az a meggyőződés él a lelkünkben, hogy a 
királyság innen csak a Targuinius nemzetséggel együtt távozik 
véglegesen." A consulnak a váratlan és új dolog hallatára 
megdöbbenésében elállt a szava, majd amint beszédbe fog, 
körülállják az állam főemberei, és nagy könyörgéssel ugyanezt kérik 
tőle. A többiek kevéssé indítják meg Collatinust; mikor aztán a nála 
idősebb, nagy tekintélyű Sp. Lucretius, aki ráadásul még tulajdon 
apósa is volt, váltakozva hol kérlelni, hol rábírni igyekezett, hogy 
engedjen a város egyhangú óhajának, a consul megijedt, hogy 
később, magánemberként mindehhez még vagyonának elvesztése és 
egyéb baj is járulhat, lemondott hivataláról, és magával vivén 
vagyonát, Laviniumba költözött Rómából. Brutus egy senatusi 
határozat alapján javaslatot terjesztett a nép elé, hogy a Targuinius 
nemzetség valamennyi tagját száműzzék, a comitia centuriatán P. 
Valeriust választotta tiszttársul, akinek segítségével a királyokat 
elkergette. 


3. Noha senkinek sem volt kétsége felőle, hogy küszöbön áll a 
háború a Targuiniusok ellen, az mindenkinek várakozásával 
szemben, mégis késett; egyébként amitől senki sem tartott, csel és 
árulás folytán csaknem elveszett a szabadság. 


Volt a római ifjúság körében néhány, nem is alacsony származású 
fiatalember, akik a királyság idején szabadabban folytathatták 
kicsapongásaikat, s a Targuinius fiúk egykorú  cimboráiként 
megszokták a királyi életmódot. Ezek most, hogy mindenki egyenlő 
jogokat élvezett, szerették volna visszaállítani kivételes helyzetüket, 
és egymás között azon keseregtek, hogy a mások szabadsága nekik 
szolgaságot hozott: a király mégiscsak ember, akitől megkaphattak 
bármit, ha kellett, akár jogosan, akár jogtalanul; akkor bizony volt 
helye kedvezésnek, jótéteményeknek; a király tudott haragudni, de 
megbocsátani is; különbséget tehetett barátja és ellensége között. A 


törvény: zord és könyörtelen, üdvösebb és jobb a nincstelen, mint a 
vagyonosok számára; nincs enyhítés, nincs kegyelem, ha néha nem 
bír magával az ember; veszedelmes dolog ily sok emberi 
gyarlósággal fölruházva, örökké bűntelenségben élni. Így hát rossz 
hangulatban érték őket amúgy is a király követei, akik csak a 
Targuinius-féle vagyon miatt érkeztek, és említést sem tettek 
hazatérésükről. A senatus meghallgatta kívánságukat, majd néhány 
napon keresztül vitatkoztak róla; mert ha nem adják ki a vagyont, 
okot szolgáltatnak a háborúra, ha kiadják, eszközöket és segítséget 
nyújtanak hozzá. Eközben a követek kétszínű játékba fognak: 
nyíltan a vagyont követelik, titokban azonban a királyság 
helyreállítására kovácsolnak terveket; és mintha csupán dolguk után 
járnának, a nemesifjak hangulatát, kedélyállapotát vizsgálgatják, azt 
igyekeznek kipuhatolni. Akik szívesen fogadják elbeszélésüket, 
azoknak átnyújtanak egy levelet a Targuiniusoktól, és megbeszélik 
velük, hogy éjszaka, titokban fogadják be a királyi családot a 
városba. 


4. Elsőkként a Vitellius és Aguilius fivéreket avatták be a dologba. A 
Vitelliusok testvérhúga a consul Brutus hitvese, és ebből a 
házasságból született, inmár ifjúvá serdült két gyermekük, Titus és 
Tiberius: nagybátyjuk tanácsára őket is bevonják a szövetkezésbe. 
Rajtuk kívül néhány, ugyancsak nemesi származású fiatalembert is 
beavattak a tervbe - de hogy azok kik voltak, már feledésbe merült. 
Eközben, mivel a senatusban győzött a vélemény, hogy a 
Targuiniusoknak vissza kell adni javaikat, ugyanez okból a 
követeknek is további tartózkodást engedélyeztek Rómában, mert a 
consulok hozzájárulásával járműveket kell szerezniök a királyi 
család vagyontárgyainak elszállításához; ezt az időt az 
összeesküvőkkel való tanácskozásra használják föl a követek, és 
folytonos sürgetéssel rábírják cinkosaikat, hogy adjanak kezükbe 
egy, a Targuiniusoknak szóló levelet: másként hogy is hihetnék el, 
hogy követeik nem légből kapott tájékoztatást adnak nekik ily nagy 
fontosságú ügyben? - mondták. A hűség zálogaként átnyújtott levél 
később a bűntett bizonyítékául szolgált. A Targuiniusokhoz induló 
követek elutazásának előestéjén ugyanis, épp a Vitelliusok házában 
gyűltek össze vacsorára az összeesküvők, s ott eltávolítván a 
fültanúkat, ahogy az már szokás, részletesen meghányták-vetették 
egymás között az újabb tennivalókat; beszélgetésüket kihallgatta az 
egyik rabszolga, aki már előbb is észrevette készülődésüket, mégis 


várt, amíg elérkezik az alkalom, hogy a levelet a követek kezébe 
adják, mert ha azt megkaparintják, annál nincs jobb bizonyíték. 
Mihelyt megtudta, hogy a levelet átadták, jelentette a dolgot a 
consuloknak. Ezek elindultak a lakásukból, hogy elfogják a 
követeket és az összeesküvőket, és elkerülve a riadalmat, csírájában 
elfojtották az egész ügyet; először is a levél kézre kerítésére volt 
gondjuk, hogy az el ne tűnjék. Az árulókat nyomban bilincsbe 
verték, a követek dolgában valamelyest tétováztak; és ámbár 
nyilvánvaló, hogy ellenség módjára cselekedtek, mégis az 
idegeneket megillető jogot érvényesítették velük szemben. 

5. A királyi javak ügye - előzőleg ugyanis visszaadásukra hoztak 
határozatot -, újabb megfontolás végett, ismét a senatus elé került. 
Ott pedig felháborodás lett úrrá az Atyákon, és nem engedték se 
visszaadni, se az állam számára elkobozni a vagyont. Odaadták a 
köznépnek, hogy hordja széjjel, gondolván, ha királyi préda tapad a 
kezéhez, elvész a remény is a velük való megbékélésre. A 
Targuiniusok földjét, mely a város és a Tiberis között húzódott, 
Marsnak szentelték, abból lett később a Campus Martius. Azt 
mondják, aratásra érett termés állt rajta. A Mars-mezőn termett 
gabona elfogyasztását a vallás tiltotta; az odaküldött nagy 
embertömeg levágta tehát a kalászokat szárastul, kosarakba rakta és 
beleöntötte a Tiberisbe, melynek vize, mint nyár derekán mindig, 
alacsonyan állt. A gabona előbb fönnakadva a homokzátonyokon, 
kupacokban leülepedett az iszapban; ebből, meg a folyó egyéb 
hordalékából lassanként sziget képződött. Később, úgy hiszem, 
építményekkel és emberi munkával kellőképpen feltöltött és 
megerősített területet csináltak belőle, hogy templomokat, sőt 
oszlopcsarnokokat is megbírjon. 


Miután a királyi család vagyonát széthordták, elítélték az árulókat; 
az ítélet végrehajtása azért volt különösképpen látványos, mert a 
consuli tisztség arra kötelezte az apát, hogy gyermekei 
halálbüntetését elrendelje; ily módon azt, akit egyébként el kellett 
volna távolítani, hogy ne lássa a dolgot, a sors arra jelölte ki, hogy 
maga legyen az ítélet végrehajtója. Ott álltak a cölöphöz kötözve, 
csupa előkelő ifjú; de mintha a többi csupa ismeretlen arc lett 
volna, csak a consul fiai vonták magukra mindenkinek a tekintetét; 
az emberek nem is annyira a büntetést fájlalták, mint inkább annak 


megérdemelt okát: hogy ezek itt - gondolták magukban az emberek 
- ebben az évben, amikor hazájuk fölszabadult, s épp az apjuk Róma 
szabadítója, amikor az újonnan keletkezett consuli tisztség egy 
Junius házból való férfinak jutott osztályrészül, ezek az ifjak azt 
tervezték, hogy az isteneket, embereket, Róma apraját-nagyját 
kiszolgáltatják az egykor oly kegyetlen, ma pedig ellenséges érzéssel 
eltelt, száműzött királynak. A consulok fölmentek a helyükre, és 
utasították a lictorokat, hogy hajtsák végre az ítéletet. A meztelenre 
vetkőztetett bűnösöket megvesszőzik és bárddal lefejezik, közben 
egész idő alatt az apa vonásait, arcát figyeli mindenki - az állami 
igazságszolgáltatás képviselőjének arckifejezése mögött 
megmutatkozott az apai érzés. 


A vétkesek megbüntetése után, hogy fényes példamutatással két 
oldalról is megakadályozzák az effajta bűncselekményeket: a 
közpénzből jutalmat, továbbá teljes szabadságot és polgárjogot 
adtak a följelentőnek. Úgy mondják, ekkor szabadítottak föl először 
rabszolgát a , vindicta" nevű vesszővel; mások úgy vélik, hogy a 
, vindicta" a rabszolgától veszi a nevét: Vindiciusnak hívták ugyanis. 
Azóta úgy szokás, hogy aki ily módon szabadul föl, a római 
polgárjogot is elnyeri. 


6. Mikor a történteket hírül vették, Targuiniust nemcsak fájdalom 
fogta el, hanem gyűlöletre és haragra is lobbant, amiért nagy 
reménye szertefoszlott; s látva, hogy a cselszövésnek bezárult az 
útja, nyílt háború megindítását határozta el, és támogatást kérve, 
sorra járta Etruria városait; kivált a veii- és targuiniibelieket 
ostromolta kérésével: ne engedjék, hogy ő, aki vérükből való, s a 
minap még egy birodalom ura, most hazátlanul, ínségesen, a 
szemük láttára pusztuljon el serdülő fiaival együtt. Másokat 
idegenből hoztak uralkodónak Rómába: s őt, a királyt, aki háború 
révén gyarapította Róma hatalmát, tulajdon rokonai kergették el 
bűnös összeesküvéssel. Azok pedig, mivel nem akadt olyan, aki 
egymaga méltó volna a királyságra, földarabolták a királyi 
méltóságot; vagyonát odaadták a népnek, hogy hordja széjjel, s így 
mindenki bűnrészessé váljék. Az a szándéka, hogy visszaszerezze 
hazáját és trónját, és leszámoljon a hálátlan polgárokkal. Adjanak 
segítséget, támogassák őt; jöjjenek hát, és álljanak bosszút a maguk 
hajdani sérelméért is, hogy annyiszor legyilkolták legióikat, s 


fosztogatták földjüket. 

Ezek a szavak tettre bírták a veiibelieket, és ki-ki azt hangoztatta 
fenyegetően, hogy ,most kell lemosniok a gyalázatot, éspedig egy 
római vezérletével — visszaszerezniök, amit a háborúban 
elveszítettek". "Targuinii lakosait a név és a rokoni kötelék 
ösztönözte; jólesett látniok, hogy valaki az övéik közül uralkodik 
Rómában. 

A két város tehát két hadsereget állít ki Targuiniusnak, hogy 
harcban visszaszerezze trónját, és megbüntesse a rómaiakat. Amint 
római területre érkeznek, a consulok az ellenség elébe mennek. 
Valerius a négyszögletes csatarendbe fölsorakozott gyalogságot 
vezeti; Brutus földerítőként a lovasság élén halad. Ugyanígy első 
lovas az ellenség seregében, aki legelöl léptet, Arruns Targuinius, a 
király fia, maga a király mögötte jön, a legiókkal. Amint Arruns 
előbb a távolból, a lictorokról látja, hogy ott a consul, majd 
közelebbről az arcvonásairól fölismeri Brutust, haragra gyúlva szól: 
, Íme a férfi, aki bennünket száműzöttként elkergetett hazánkból. S 
ő lépked itt a mi fejedelmi jelvényeinkkel ékesen. Legyetek tanúim, 
ó, királyokat megbosszuló istenek." 


Megsarkantyúzza lovát, és dühöngve ráront egyenest a consulra. 
Brutus észreveszi, hogy őt éri támadás; akkoriban dicsőségszámba 
ment, hogy a hadvezér szívvel-lélekkel belevesse magát a csatába; 
Brutus tehát lelkesen veszi föl a harcot; gyűlölködve csapnak össze; 
és miközben ki-ki az ellenfél testén üt sebet, nem gondol rá, hogy 
magamagát fedezze, így aztán egymás bőrpajzsát keresztülszúrva, a 
két lándzsa hegyén ki-ki fönnakad, és haldokolva csúszik le lováról. 
Egyidejűleg a lovasság is harcba indul, és nem sok idő múltán 
támadásba lendül a gyalogság is. Váltakozó kimenetelű volt a csata, 
s a harc szinte egyforma hadiszerencsével végződött: a jobbszárny 
mindkét oldalon győzött, a balszárnyat mindkét helyen 
visszaverték. A veii sereg, mely hozzászokott, hogy a római 
hadsereg legyőzi, szétszóródva megfutamodott; a targuiniibeliek 
ellenben, az új ellenfél, nemcsak hogy helytálltak, de a maguk 
oldalán vissza is verték a rómaiakat. 


7. Noha így folyt le a csata, Targuiniust és az etruszkokat akkora 
félelem szállta meg, hogy dolgukvégezetlen abbahagytak mindent, 
és éjszaka mindkét hadsereg, mind a veii, mind a targuinii 

visszavonult a maga városába. E csatához egy csoda fűződik: a 


következő éjszaka csöndjében Arsia erdejéből harsány hang szólalt 
meg, úgy vélik, Silvanus hangja volt; ezt mondta: , Eggyel több 
etruszk esett el a csatában; a háborúban a római sereg győzött." 
Annyi bizonyos, hogy a rómaiak győztesekként, az etruszkok pedig 
mint vesztesek vonultak el; másnap hajnalhasadáskor ugyanis, 
amikor már egyetlen ellenséges katona sem volt a láthatáron, P. 
Valerius consul összeszedette a zsákmányt, és diadalmenetben tért 
vissza Rómába. Hivatali tiszttársának az akkoriban lehetséges 
legpompásabb temetést rendezte; de még ennél is nagyobb 
dicsőséget jelentett a köznép bánata Brutus halála miatt, 
kiváltképpen az asszonyoké, akik egy éven keresztül atyjukként 
gyászolták a megsértett erényesség e kérlelhetetlen bosszulóját. 

Az életben maradt másik consul népszerűségét - ennyire 
változékony a nép rokonszenve nemcsak gyűlölködés, hanem 
gyanú, sőt kegyetlen vádaskodás váltotta föl. 

Elhíresztelték, hogy királyságra törekszik, mivel Brutus helyébe nem 
választott tiszttársat, ellenben a Velia domb tetején házat építtetett 
magának: ,Ott a magasan fekvő, erődített helyen, bevehetetlen 
fellegvár készül." Ez a széltében-hosszában szállongó szóbeszéd 
hitelre talált, és felháborodással töltötte el a consult. Gyűlésbe hívta 
a népet, és leeresztvén a vesszőnyalábokat, a szónoki emelvényre 
lépett. A tömeg szívesen látta, hogy meghajtják színe előtt a 
hatalom jelvényeit, nyílt elismerése ez annak, hogy a nép fensége és 
ereje nagyobb, mint a consulé. A consul, fölszólítva a népet, hogy 
hallgassa meg őt, magasztalni kezdte tiszttársa jó sorsát, hogy 
hazája  fölszabadítójaként, a legmagasabb méltóságban, a 
köztársaságért folyó harc közben, ragadta el a halál, dicsősége 
teljében, mielőtt az még gyűlölködés tárgyává lehetett volna: ő 
ellenben túlélte saját dicsőségét, azért maradt meg, hogy vád és 
gyűlölet célpontja váljék belőle; lesüllyedt a haza fölszabadítójából 
az Aguiliusokig és a Vitelliusokig. , Hát sohasem lehet akkora erény 
a szemetekben, hogy gyanúval meg ne sérthesse senki? Tarthattam- 
e attól én, a királyok elszánt ellensége, hogy egykor azzal vádolnak, 
hogy királyi hatalomra török? Gondolhattam-e valaha, hogy tőlem, 
még ha a Capitolium tetején lakom is, félnek honfitársaim? Ilyen 
gyönge szálon függ az én jó hírem a ti szemetekben? Olyan ingatag 
alapokon nyugszik becsületem, többet nyom-e a latban, hogy hol 
vagyok, mint hogy ki vagyok? Publius Valerius háza nem áll 
útjában a szabadságotoknak, polgárok; biztonságban lehettek a 
Velia felől; a síkságon építem föl a házamat, de nem, inkább a domb 


lábánál, hogy ti meggyanúsított polgártársatok fölött lakozzatok; a 
Velián azok építkezzenek, akikre a köztársaságot nyugodtabban 
rábízhatjátok, mint P. Valeriusra." Nyomban elszállíttatta az 
építőanyagot a Velia lábához, és a házat a völgy legmélyén, azon a 
helyen építette föl, ahol ma Vica Pota szentélye áll. 


8. Ezután törvényjavaslatokat terjesztett elő, amelyek nemcsak 
fölmentették a consult a gyanú alól, hogy királyi hatalomra vágyik, 
hanem annak ellenkezőjére fordítva a dolgot, a néphatalom 
barátjává tették: ezek miatt kapta a Publicola melléknevet. 
Kiváltképpen szívesen fogadta a nép e törvényt, amely arról 
intézkedett, hogy a tisztviselők döntése ellen a néphez lehet 
föllebbezni, valamint azt, amely kimondta, hogy aki a királyság 
visszaállítására terveket sző, vagyonával együtt személye is átkozott 
lesz. 


E törvényeket, hogy a nép kizárólag az ő érdemének ismerje el, 
maga emelte jogerőre, s csak később hívott össze gyűlést, amelyen 
tiszttársát megválasztották. Az idős Sp. Lucretiust választották 
consullá, akinek erejéből azonban már nem futotta, hogy a consuli 
tisztséggel járó feladatokat ellássa, és néhány nap múlva meg is 
halt. Lucretius helyét M. Horatius Pulvillus töltötte be. Némely 
régebbi történetírónál nem találom Lucretius consul nevét; Brutus 
után nyomban Horatius következik náluk; úgy vélem, azért merült 
feledésbe az alakja, mert semmilyen esemény nem teszi 
emlékezetessé consulságát. 


Még mindig nem szentelték föl Juppiter templomát a Capitoliumon; 
Valerius és Horatius, a két consul, sorsot húzott, hogy ki avassa fel. 
A sors választása Horatiusra esett; Publicola pedig elment a 
háborúba, Veii ellen. Valerius rokonsága a kelleténél jobban a 
szívére vette, hogy az ily nagy hírű templom felszentelése 
Horatiusnak jutott osztályrészül. Arra törekedtek, hogy mindenáron 
megakadályozzák, és mert egyébbel hiába próbálkoztak, mikor a 
consul már rátette kezét az ajtófélfára, és közben az istenekhez 
könyörgő imádságát mondta, elterjesztették a hírt, hogy meghalt a 
fia, s a gyászoló család tagja nem szentelhet föl templomot. Nem 
hitt-e a hírnek Horatius, vagy akkora lelkierőről tett-e tanúságot - 
erről nem maradt ránk bizonyossággal semmi, és magyarázatot 


találni sem könnyű: foglalatoskodásától elfordulva egyebet nem is 
szólt erre a hírre, csak rendelkezett, hogy gondoskodjanak a 
tetemről, majd kezét le sem véve az ajtófélfáról, folytatta az imát, és 
felavatta a templomot. Ezek az események zajlottak le a város 
határain belül és kívül a királyok elűzetése után az első 
esztendőben. A következő évre P. Valeriust másodízben és T. 
Lucretiust választották consullá. 


9. A Targuiniusok már Lars Porsennánál, Clusium királyánál 
kerestek menedéket. Ott pedig kérést jó tanáccsal vegyítve, hol 
könyörögtek - ne tűrjék el, hogy ők, akik etruszk eredetűek, 
egyazon vérből valók, s a nevük is azonos, szűkölködve, 
száműzöttként éljenek -, hol arra intettek, hogy ne hagyják 
bosszulatlan a királyok elűzetésének újonnan fölvett szokását. Épp 
elég édes a szabadság íze: hacsak a királyok legalább akkora erővel 
meg nem védik trónjukat, amekkorával a városok megdönteni 
törekszenek őket - egyenlővé válik a legmagasabb a legalacsonyabb 
rendűvel; nem marad az államokban semmi kiváltságos, semmi, ami 
a többi fölé emelkednék; vége a királyság intézményének, amely 
pedig a legszebb intézmény istenek és emberek között. 

Porsenna úgy véli, Etruriának csak kedvező, ha Rómában király, 
mégpedig etruszk nemzetségbeli király uralkodik - ellenséges 
hadsereggel Rómába indul hát. Sohasem ismert rémület szállta meg 
a senatust: oly erős hatalomnak számított akkortájt Clusium, s oly 
nagy volt Porsenna híre. Nemcsak az ellenségtől féltek, hanem 
tulajdon polgártársaiktól is, attól tudniillik, hogy a római köznép 
rettegéstől lenyűgözve visszafogadja a királyokat Rómába, vagy 
akár szolgaság árán is megszerzi a békét. A senatus tehát ez idő tájt 
sok — kedvezményt nyújtott a népnek. — Elsősorban az 
élelmiszerellátásra fordított gondot, és némely megbízottat a 
volscusokhoz, másokat  Cumaeba küldött, hogy gabonát 
vásároljanak. A só eladásának kizárólagos joga, mivel az ára 
magasra szökött, teljesen az államra szállt, s azt a magánosoktól 
megvonták; a népet fölmentették a vámfizetés és adózás alól, hogy 
ezt a terhet a gazdagok viseljék, mert ők elbírják: a szegények épp 
eléggé teljesítik fizetési kötelezettségüket azzal, hogy gyermekeket 
nevelnek. A patríciusoknak ez a jóindulata az elkövetkező válságos 
körülmények között, Róma ostroma és az éhínség idején, oly nagy 
egyetértésben forrasztotta eggyé a várost, hogy a , király" nevétől 


semmivel sem rettegtek jobban a hatalmasok, mint akár a 
legnyomorultabbak, és nem akadt később egyetlen ember sem, aki 
népbolondító szólamaival akkora népszerűségre tett volna szert, 


mint annak idején bölcs igazgatásával a senatus testülete. 


10. Az ellenség közeledtére mindenki bemenekül a földekről a 
városba; magát a várost is védőőrséggel veszik körül. Egyfelől a 
falak, másfelől a behatolást gátló Tiberis miatt biztonságosnak 
tetszett a város: a cölöphíd azonban csepp híján utat nyitott az 
ellenségnek, ha nincs az az egyetlen férfi, Horatius Cocles: Róma 
városának őt adta azon a napon oltalmazójául a szerencse. Éppen 
őrt állt a hídon, amikor látja, hogy hirtelen támadással bevéve a 
Janiculust, az ellenség beözönlik, övéinek megrettent tömege pedig 
fegyverzetét, csatarendjét odahagyja. Horatius Cocles egyenként 
föltartóztatva a katonákat útjukat állja, az istenek és emberek 
hűségére esküdve bizonygatja, hogy hiába menekülnek, ha 
őrhelyüket elhagyják; ha a hátuk mögött átjárást engednek a hídon, 
egyszeriben több lesz az ellenség a Palatinuson és a Capitoliumon, 
mint a Janiculuson. Így hát arra figyelmezteti, buzdítja őket, hogy 
tűzzelvassal, minden lehetséges módon pusztítsák el a hidat: ő 
pedig, amennyire egyetlen test képes rá, egymaga föltartóztatja 
addig az ellenséget. A híd feljáratához lépked hát, alakja kimagaslik 
a csatából megfutók között, akiknek csak a háta látszik, s 
előreszegezvén fegyvereit, készen áll a küzdelemre, és csodálatra 
méltó bátorságával még az ellenséget is ámulatba ejti. Két embert 
mégis vele tartott szégyenérzete, Sp. Larciust és T. Herminiust - 
mind családjuk, mind tetteik miatt jó hírű férfiak. Velük együtt 
tartóztatta föl Horatius Cocles egy kevéssé a végveszedelem első 
viharát, mely egyúttal a csata legzajosabb szakasza is volt; 
végezetül kettőjüket is biztonságba kényszerítette a keskeny átjárón 
keresztül, amikor a hidat időközben leromboló bajtársaik 
figyelmeztetően visszahívták őket. Majd fenyegető tekintetét 
körülhordozta az etruszkok főemberein, és hol egyenként szólítva 
őket párviadalra, hol együttesen szidalmazva valamennyit, mondja, 
hogy dölyfös királyok szolgáiként, mit sem gondolva tulajdon 
szabadságukkal, mások leigázására érkeztek ide. Egy darabig 
tétováznak az etruszkok, s méregetik egymást, hogy ki kezdje meg a 
viadalt; aztán szégyenükben mégis mozdul a csatasor, és lármát 


csapva mindenfelől kivetik a dárdát az egymagában álló ellenfélre. 
A dárdák fönnakadtak a bőrpajzson, ő pedig továbbra is elszántan 
állt szemben velük, hatalmas lábát szétterpesztve; már-már azon 
voltak, hogy rohammal elsodorják az útból a férfit, amikor egyazon 
időben hallatszott mind a recsegő híd robaja, mind a rómaiak 
diadalordítása - kellő gyorsasággal vitték véghez munkájukat; a 
váratlan rémület megállította a rohamot. És ekkor megszólalt 
Cocles: , ÓÓ, Tiberinus atyám, te szent, könyörgök hozzád, fogadd 
kegyes folyódba ezeket a fegyvereket s ezt a harcost." És azon mód, 
fegyveresen beugrott a Tiberisbe, s a rázuhanó sok fegyver között 
sértetlenül átúszott övéihez - olyan dolgot merészelt, amely az 
utókor előtt inkább csodaszámba megy, semmint hitelesnek tetszik. 
Az állam hálás volt páratlan bátorságáért: szobrot emeltek neki a 
GComitiumon; továbbá akkora darab földet ajándékoztak neki, 
amekkorát ekevasával egy nap alatt bekeríthetett. A hivatalos 
tiszteletadás számos fajtája között az egyes emberek buzgalma is 
megcsillant: nagy szükség idején ugyanis ki-ki a maga 
élelmiszerkészleteihez mérten, önmagát fosztva meg a tápláléktól, 
vitt neki ajándékba valamicskét. 


11. Miután első kísérletét visszaverték, Porsenna megváltoztatta 
tervét, most már nem rohammal igyekezett bevenni a várost, hanem 
körülzárta, őrséget helyezett el a Janiculuson, maga pedig a 
síkságon, a Tiberis partján ütött tábort; majd hajókat vont össze 
mindenfelől, úgy őrködött, hogy gabonát semmiképpen se 
szállíthassanak Rómába, ha viszont alkalom adódik a portyára, 
átszállíthassák a folyón a katonaságot, hol itt, hol ott; rövid idő alatt 
oly bizonytalanná tette a szántóföldeket Róma körül, hogy nemcsak 
a föld terményeit, de valamennyi jószágot is behajtották a városba, 
és többé senki sem merészelt a kapukon kívül legeltetni. Az 
etruszkoknak ezt a kihívó magatartását nemcsak félelemből tűrték 
el a rómaiak, hanem bölcs belátásból is. Valerius consul ugyanis 
csak az alkalmat várta, hogy egy nagyobb létszámú, szétszóródott 
csapaton rajtaüssön, elnézte hát az apróbb dolgokat, s a kemény 
bosszúállást fontosabb eseményekre tartogatta. Hogy tehát a 
fosztogatókat tévútra vezesse, elrendelte, hogy övéi hajtsanak ki 
rengeteg lábasjószágot az Esguilinusi-kapun, mely az ellenségtől 


legtávolabb esett; gondolta, hogy az ellenség bizonyára megtudja 
ezt, mivelhogy az ostrom meg az éhínség miatt több hűtlen 
rabszolga átszökött hozzá. Meg is tudta az ellenség az egyik 
szökevény jelentéséből; és a teljes zsákmány reményében sokkal 
számosabban keltek át a folyón, mint máskor. Ekkor P. Valerius 
meghagyja, hogy T. Herminius csekély létszámú csapattal 
rejtőzködjék el a Gabii felé vezető útra a második mérföldkőnél, Sp. 
Larcius pedig könnyű gyalogosaival álljon a Porta Collinánál, amíg 
az ellenség el nem halad mellettük; akkor vágják el az útját, hogy 
vissza ne térhessen a folyóhoz. A második consul, T. Lucretius 
néhány egységgel a Porta Naevián vonul ki; maga Valerius a Mons 
Caeliusról vezeti le válogatott cohorsait, s az ellenség először őket 
pillantja meg. Mihelyt Herminius a zajongást meghallotta, előrohant 
rejtekéből, és hátba támadta az etruszkokat, akik Lucretius felé 
fordultak; jobbról-balról itt a Porta Collina, amott a Porta Naevia 
felől ugyancsak fölhangzik a csatazaj; közrefogva leöldösik hát a 
fosztogatókat, mert nem elég erősek a harchoz, aztán meg 
mindenfelől el is van zárva a menekvés útja. Így végződtek hát az 
etruszkok nagyszabású portyái. 


12. Az ostrom azonban mégsem maradt abba, sem a gabonahiány, 
sem a drágaság; Porsenna pedig reménykedett, hogy ha tovább tart 
a gyűrű, végül elfoglalja a várost. Ekkor C. Mucius, egy előkelő ifjú, 
méltatlannak ítélve, hogy a római népet, melyet szolgasága idején, a 
királyok alatt, háborúban egyetlen ellensége sem tartott ostrom 
alatt, most fölszabadultan éppen az etruszkok zárják körül, akiknek 
hadseregét oly gyakran szalasztotta meg - ez a C. Mucius tehát 
elhatározta, hogy valami nagy és vakmerő cselekedettel 
megbosszulja ezt a  méltánytalanságot, és nyomban saját 
elhatározásából behatol az ellenség táborába; később azonban 
tartván tőle, hogy ha a consulok egyetértése és mindenki tudta 
nélkül indul útnak, a római őrség elfogja és szökevényként 
visszaviszi; mert a város akkori helyzete elfogadhatóvá tette ezt a 
vádat. Elment hát a senatusba. , Az a szándékom, Atyák - mondta -, 
hogy átkelek a Tiberisen, s ha sikerül, behatolok az ellenség 
táborába, nem a zsákmány kedvéért, se nem azért, hogy 
pusztításaikért bosszút álljak; nagyobb tettre vállalkozom, ha 
megsegítenek az istenek." A senatorok megadják az engedélyt. Ő 


pedig fegyvert rejtve ruhájába, útnak indul. 

Megérkezik s megáll a tömeg sűrűjében a királyi trón emelvényéhez 
közel. Történt pedig, hogy ott éppen zsoldot osztottak a 
katonáknak, s az írnok a királyéval egyforma öltözékben s mellette 
ülve foglalatoskodott, a katonák meg csoportosan eléje járultak; 
Mucius nem merészel kérdezősködni, melyikük vajon Porsenna; 
hiszen azzal, hogy nem ismeri a királyt, fölfedte volna magát; így 
aztán vaktában szerencsét próbálva, az írnokot öli meg a király 
helyett. Miközben vértől csepegő fegyverével a  rémüldöző 
tömegben utat vágva menekülni igyekszik, a zajra odacsődülő 
királyi csatlósok megfogják, visszahurcolják és odaállítják a királyi 
emelvény elé; ő azonban még ebben a fenyegető helyzetben is 
inkább félelmetesen, semmint félve, ezeket mondta: ,Római polgár 
vagyok, C. Mucius a nevem. Ellenség az ellenséget megölni jöttem, 
lelkem éppúgy el van szánva a halálra, mint a gyilkolásra: 
cselekedni, de tűrni is egyaránt római erény. Nem egyedül én 
táplálok ilyen érzést irántad; hosszú a sora azoknak, akik utánam 
ugyanerre a dicsőségre szomjaznak. Ezentúl, ha úgy tetszik, vértezd 
föl magad a lehetőségre, hogy bármely órában életedért küzdj, s 
hogy királyi csarnokodban ott találd ellenségedet fegyverrel a 
kézben. Mi, a római ifjúság így üzenünk néked hadat. Sose félj te 
fegyveres erőtől vagy ütközettől: egymagadnak lesz találkozásod 
mindegyikünkkel." A király a veszedelemtől megrettenve haragra 
lobban, fenyegetőzve parancsot ad, hogy gyújtsanak tüzet körülötte, 
ha egykettőre föl nem fedi a cselszövést, amire kétértelmű 
célzásokkal utalt: , Nos hát, hogy meglásd - mondta Mucius -, mily 
silány dolog a test azok szemében, akik nagy dicsőségre tartanak 
igényt", jobbját beletartja az áldozat számára meggyújtott tűzbe. És 
mintha semmit sem érezne, elégeti a kezét; e csodától megdöbbenve 
felugrik székéről a király, és megparancsolja, hogy távolítsák el az 
ifjút az oltártól. ,És most menj mondja Porsenna -, mivelhogy 
önmagad ellen kegyetlenebb dolgot műveltél, mint énellenem. 
Dicsőíteném bátorságodat, ha az hazám szolgálatában állana; most 
pedig a hadijog következményei alól fölszabadítva, épen és 
sértetlenül bocsátalak el." Mire Mucius mintegy viszonozva a nemes 
tettet, így szólt: , Mivelhogy becsülete van szemedben a 
bátorságnak, jó szóért megkapod tőlem, amit fenyegetéssel hiába 
próbáltál kivenni belőlem: háromszázan vagyunk előkelő római 
ifjak, akik esküvel fogadtuk, hogy ily módon törünk az életedre. A 


sors engem választott elsőnek; a többi, bármi történjék is az 
elsőkkel, megjelenik mindahány, ha eljön az ideje, míg csak téged 
kezünkre nem juttat a szerencse." 


13. Mucius elbocsátása után - attól fogva jobb keze elvesztése miatt 
a Scaevola melléknevet kapta - Porsenna követei is megérkeztek 
Rómába; a királyt annyira megdöbbentette az első életveszély, 
amelyből csak a merénylő tévedése miatt menekült meg, továbbá az 
annyiszor elkövetkező küzdelem lehetősége, ahány összeesküvő 
életben marad, hogy önszántából kínált békeföltételeket a 
rómaiaknak. A föltételek között, hiábavalóan, szó esett a 
Targuiniusok uralmának helyreállításáról, nem mintha nem tudta 
volna, hogy a rómaiak úgyis megtagadják, hanem inkább mert ő 
maga nem tagadhatta meg ezt a feltételt a Targuiniusoktól. Eleget 
tettek azonban a Veii terület visszaadásáról szóló kérésének, s 
annak, hogy a rómaiak túszokat állítsanak, ha azt akarják, hogy 
visszavonja  őrcsapatait a  Janiculusról. Ilyen  föltételekkel 
megkötötték a békét, Porsenna  elvezényelte hadseregét a 
Janiculusról, és elhagyta Róma földjét. 

A senatus C. Muciusnak vitézségéért földet adományozott a Tiberis 
túlsó partján - később Mucius-féle mezőknek nevezték ezt a 
területet. A vitézségnek effajta megbecsülése a nők lelkében is 
fölkeltette a vágyat, hogy állami kitüntetésben részesüljenek; 
Cloelia, egy hajadon leány a túszok között, mikor az etruszkok 
táborában a Tiberis partjának közelében helyezték el őket, 
rászedvén az őröket, egy leánycsapat élén az ellenség 
hajítófegyvereinek záporában átúszta a Tiberist, és valamennyi 
társát épségben visszavezette Rómába családjaik körébe. A király, 
mihelyt jelentették neki, hogy mi történt, haragra gerjedt, és 
elküldte Rómába megbízottait, hogy követeljék vissza túsznak 
Cloeliát: a többiekkel nem is igen törődik. Később csodálatba 
csapott át dühe, mondván, hogy ,a Coclesek és Muciusok tettét 
fölülmúlja ez a cselekedet", majd kijelenti, hogy , amennyiben nem 
szolgáltatják ki a túszt, úgy tekinti, hogy megszegték a szerződést, 
de ha kiszolgáltatják, épségben és sértetlenül küldi vissza övéihez". 
Mindkét fél megtartotta szavát; a rómaiak a szerződés értelmében 
visszaadták a béke zálogát, az etruszkok királyánál pedig nemcsak 
biztonságban volt, hanem nagy becsben is állt a hősiesség. 


Megdicsérte a leányt, és azt mondta, neki ajándékozza a túszok egy 
részét, válassza ki maga, akiket csak akar. Cloelia elé vezették 
valamennyi túszt, ő pedig, úgy mondják, a serdületlen gyermekeket 
választotta; szűz lányhoz méltó elhatározás, maguk a túszok is 
helyeselték, hogy azokat kell mindenáron az ellenség kezéből 
kiszabadítani, akikben életkoruk miatt leginkább tehetnek kárt. 
Miután helyreállt a béke, a rómaiak az újfajta női vitézséget újfajta 
tiszteletadással, lovasszoborral jutalmazták: a Sacra Via fölső végén 
helyezték el a lovas szűz szobrát. 


14. Az etruszk királynak ez a békés visszavonulása ellenkezik azzal 
az ősidőkből egyéb szertartásokkal együtt mai napig fönnmaradt 
szokással, hogy ,elárusítják Porsenna király javait". A szokás 
eredete vagy az, hogy háborúban született, és béke idején sem 
feledték el, vagy hogy szelídebb forrásból nőtt ki, mint amivel az 
ellenség  ,javainak eladása" elnevezés  hivalkodik. Azok a 
történetírók járnak legközelebb az igazsághoz, akik azt mondják, 
hogy a Janiculusról távozó Porsenna a szomszédos és termékeny 
Etruria szántóföldjeiről összehordott élelemmel gazdagon fölszerelt 
tábort ajándékul hagyta a rómaiaknak, mivelhogy a város a hosszan 
tartó ostromzár miatt nagy szükséget látott; s hogy a nép, mint 
ellenséges tulajdont szét ne hurcolja, később , Porsenna javai" néven 
áruba bocsátották - ezzel a címmel inkább az ajándék miatt érzett 
hálájukat óhajtották jelezni, semmint a királyi vagyon eladását, 
hiszen az sohasem volt a római nép tulajdonában. 


Felhagyván a római háborúval, Porsenna, nehogy úgy lássék, 
mintha hiába vezette volna hadseregét erre a vidékre, Arruns nevű 
fiát a csapatok egy részével elküldte, hogy rohanja meg Ariciát. A 
város lakosságát előbb megdöbbentette a váratlan támadás; később 
azonban segítség érkezett mind a latin népektől, mind Cumaeből, s 
ez akkora reménységgel töltötte el őket, hogy nyílt csatába 
merészeltek bocsátkozni az etruszkokkal. Az ütközet kezdetén oly 
heves támadást indítottak az etruszkok, hogy menten szétszórták az 
ariciaiakat. A cumaei csapatok azonban cselfogást alkalmaztak az 
erővel szemben, így hát egy kissé oldalvást kitértek támadóik elől, 
hogy azok vágtában elrobogjanak mellettük, majd megfordulva, 
hátba támadták őket. Ekképpen a már-már győztes etruszkokat 


közrefogva lekaszabolták. A sereg csekély töredéke, vezérét és 
fegyvereit elvesztvén, mivel közelebbi menedéket nem találhatott, 
mind állapotát, mind külső megjelenését tekintve szánalomra méltó 
menetben Rómába érkezett. Ott szívélyesen fogadták és egyes 
házakba osztották szét őket. Mikor sebeik begyógyultak, némelyek 
vendéglátóik jószívűségének hírvivőiként visszatértek hazájukba; 
közülük sokat visszatartott a szeretet Róma és házigazdáik iránt; 
ezeknek lakóterületet jelöltek ki, melynek azóta Vicus Tuscus a 
neve. 


15. Consullá P. Lucretiust és P. Valerius Publicolát, majd utánuk Sp. 
Larciust és T. Herminiust választották. Abban az esztendőben jött 
utoljára követség Porsennától, hogy hívják vissza a trónra a 
Targuiniusokat; azt válaszolták nekik, hogy a senatus követséget 
küld majd a királyhoz, és nyomban menesztik is a legelőkelőbb 
patríciusokat. , Nem mintha röviden meg nem adhatnák a választ, 
hogy nem kell nekik többé király, mégis inkább válogatott 
patríciusokból álló küldöttséget indítanak a királyhoz, ahelyett hogy 
követeinek Rómában adnák meg a választ; azért teszik ezt, hogy 
végérvényesen szűnjön meg most már ennek az ügynek az 
emlegetése, különben hiába a sok kölcsönös jó szándék, csak 
ingerlik egymást, ha a király olyasmire törekszik, ami a római nép 
szabadsága ellen való, a rómaiak pedig, hacsak könnyelműen 
önmaguk pusztulását nem kívánják, megtagadják a kérését annak, 
akitől legszívesebben semmit sem tagadnának meg. A római nép 
már nem királyságban, hanem szabad államban él. Épp ezért el is 
határozta, hogy kapuit inkább az ellenségnek nyitja meg, semmint a 
királyoknak; mindannyiuknak egybehangzó fogadalma, hogy a 
köztársaság végórája egyúttal Róma végórája is legyen. Ha tehát 
Porsenna boldogulást kíván Rómának, arra kérik, hagyja 
szabadságban élni. A király tisztelettől áthatva így felelt: 
, Mivelhogy ez szilárd elhatározástok, nem terhellek többé 
benneteket hiábavaló zaklatásaimmal, és nem kecsegtetem a 
Targuiniusokat sem olyan segítség reményével, melyet megadni 
úgysem áll módomban. Keressenek immár, fegyveres erővel vagy 
békességgel, száműzetésük idejére más helyet maguknak, hogy 
többé ne zavarja semmi a békét közöttünk." Szíves szavait még 
barátságosabb tettek követték: hazabocsátotta a még hatalmában 
levő túszokat; a Janiculuson kötött szerződéssel neki juttatott Veii 


területét visszaadta. Targuinius, miután reménysége a hazatérésre 
szertefoszlott, vejéhez, Mamilius Octaviushoz tette át száműzetése 
székhelyét, és Tusculumba költözött. A rómaiak pedig híven 
megőrizték a Porsennával kötött békét. 


16. M. Valerius és P. Postumius lett ezután consul. Abban az 
esztendőben szerencsés kimenetelű háborút vívtak a sabinokkal; a 
consulok diadalmenetet tartottak. Ezután a sabinok nagyobb 
erőfeszítéssel készültek föl a háborúra. Ellenük, valamint azért, 
hogy Tusculumból, ahonnan nyíltan ugyan nem, de mégis 
gyanítható volt a támadás, váratlan veszedelem ne keletkezzék, P. 
Valeriust negyedszer, T. Lucretiust pedig másodszor választották 
consullá. Ekkor visszavonás támadt a háború és a béke hívei között 
a sabinok táborában, s ez jelentős erőket vitt át a rómaiak oldalára. 
Attius Clausust ugyanis - akit később Rómában Appius Claudiusnak 
neveztek -, a békepárt vezetőjét, annyira üldözték a háborús 
zavarkeltők, hogy nem bírt szembeszállni, és tulajdon párthívei 
nagyszámú csapatának kíséretében elhagyta Inregillum városát, 
majd Rómába menekült. Polgárjogot és földet adományoztak nekik 
az Anio folyó túlsó partján, és , régi" Claudius tribunusnak nevezték 
őket, amikor később ugyanonnan újabb tribus-társak csatlakoztak 
hozzájuk. Appiust a senatus tagjává választották, és nem telt bele 
sok idő, a legelőkelőbbek méltóságára emelkedett. A consulok 
ellenséges hadsereg élén betörtek sabin területre s annyira 
földúlták, majd az ütközet során annyira megtörték az ellenség 
erejét, hogy sokáig nem kellett lázadástól tartani. Diadalmenetben 
tértek vissza Rómába. 


P. Valerius, akit egyhangúlag a legkiválóbb hadvezérnek és 
államférfinak tartottak, egy évvel később, Agrippa Menenius és P. 
Postumius consulsága idején meghalt dicsősége teljében, de oly 
szerény anyagi viszonyok között, hogy hagyatékából még a temetés 
költségeire sem futotta; állami pénzből fizették meg. A római 
asszonyok éppúgy meggyászolták, mint Brutust. Ugyanabban az 
esztendőben két latin colonia, Pometia és Cora, az auruncusokhoz 
pártolt. Megkezdődött a háború az auruncusok ellen; szétszórták a 


hatalmas hadsereget, mely a határokat átlépő consuloknak szilajul 
útját állta, s ezzel az auruncusok ellen viselt háború teljes egészében 


Pometia előtt torlódott össze. A gyilkolás nem mérséklődött jobban 
az ütközet után sem, mint harc közben; holttest is több akadt, mint 
ahány fogoly, a foglyokat is legyilkolták válogatás nélkül; a háborús 
gyűlölet nem kímélte még a háromszáz átadott túsz életét sem. Ez 
évben is volt diadalmenet Rómában. 


17. A következő két consul, Opiter Verginius és Sp. Cassius előbb 
emberi erővel, majd fonott védőtetők és más alkalmatosságok 
igénybevételével, megtámadta Pometiát. Az auruncusok inkább 
engesztelhetetlen gyűlöletből, semmint reménykedve vagy kedvező 
alkalmat találva törtek ki ellenük; többnyire gyújtószerszámmal, 
nem pedig fegyverrel fölszerelve rohannak elő, és ölnek, 
gyújtogatnak mindenfelé. Fölgyújtják az ostromgépeket, és sok 
ellenséget megsebesítenek, legyilkolnak: az egyik consult is - de 
hogy melyiket a kettő közül, azt nem mondják meg a történetírók -, 
aki súlyosan megsebesülve lecsúszott lováról, egy hajszálon múlt, 
hogy meg nem ölték. E balul végződött vállalkozás után 
visszatérnek Rómába; a nagyszámú sebesült között viszik az 
élethalál között lebegő consult is. Majd elég hamarosan, alighogy a 
sebesültek meggyógyultak, s a hadsereg létszámát kiegészítették, 
még nagyobb haraggal és megnövekedett hadierővel ismét 
megtámadják Pometiát. És mikor a kijavított ostromgépekkel és 
egyéb hadifölszerelésekkel odáig jutottak, hogy a katonaság éppen 
felhágjon a falakra, a város megadta magát. Az auruncusok 
egyébként éppoly kegyetlen bánásmódban részesültek a város 
megadása után, mintha csak elfoglalták volna; a főembereket 
bárddal lefejezték, a colonia lakosait eladták rabszolgának, a várost 
lerombolták, a földet pedig áruba bocsátották. A consulok is inkább 
kemény bosszúállásuk emlékére tartottak diadalmenetet, nem pedig 
a befejezett háború jelentősége miatt. 


18. A következő évben Postumus Cominius és T. Largius viselte a 
consuli tisztséget. Abban az esztendőben az ünnepi játékok idején 
egy csapat sabin fiatalember bolondos kedvében cifralányokat 
rabolt el; csődület, nagy ricsaj, dulakodás támadt, és úgy látszott, 
hogy ebből a jelentéktelen dologból fegyveres zendülés lesz. A latin 
háború fenyegető veszélyén kívül ráadásul még az a hír is elterjedt, 
hogy Octavius Mamilius fölbujtására harminc nép szövetségre lépett 


egymással. 


Ily döntő események izgalmában történt első ízben említés arról, 
hogy dictatort kell választani. De sem azt, hogy melyik évben, sem 
hogy kik voltak akkor a consulok, akik a Targuiniusok pártján álltak 
- ez a hír járta ugyanis -, nem tudjuk hitelesen. Azt sem tudjuk, 
hogy kit választottak meg elsőként dictatornak. A legrégibb 
történetíróknál mégis azt találom, hogy elsőnek T. Larciust 
kiáltották ki  dictatornak, Sp. Cassiust pedig a lovasság 
parancsnokának. Consuli tisztséget viselt férfiak jöhettek csak 
szóba: ezt mondta ki a dictator választásáról szóló törvény. Ezért is 
hajlok inkább arra a véleményre, hogy Larciust, aki már viselt 
consulságot, és nem Mannius Valeriust, Marcus fiát, Valesus 
unokáját, aki még nem volt consul, választották meg, hogy 
feljebbvalója és irányítója legyen a consuloknak; ha pedig 
mindenáron ebből a családból akartak volna dictatort választani, 
sokkal inkább megválaszthatták volna az apját. M. Valeriust, aki 
elismerten érdemes és consulviselt férfi volt. 


Megválasztották tehát az első dictatort Rómában, és amikor 
meglátták az előtte hordozott bárdokat, a népet a nagy félelem arra 
ösztönözte, hogy feltétel nélkül engedelmeskedjék a parancsszónak; 
nem fordulhattak ugyanis segítségért a másik tisztségviselőhöz, 
mint a consulok esetében, akik egyenlő hatalommal rendelkeztek, a 
néphez sem fellebbezhettek nem volt más segítség, csakis a teljes 
engedelmesség. A sabinok körében is félelmet keltett, hogy 
Rómában dictatort választottak, kiváltképpen, mivel azt hitték, 
miattuk történt az intézkedés. Követeket küldenek hát, hogy 
tárgyaljanak a békekötésről. Küldötteik arra kérik a dictatort és a 
senatust, hogy bocsássák meg egynémely fiatalember hibáját, de azt 
kapják válaszul, hogy , fiatalembereknek elnéznek egyet-mást, de 
koros férfiaknak, akik háborút háborúra tetéznének, már nem". 
Mégis, megkezdődtek a béketárgyalások, és meg is kötötték volna a 
békét, ha a sabinok kezességet vállalnak akkora összeg fizetésére, 
amekkorát háborús készülődésükre fordítottak - a rómaiak ugyanis 
ezt követelték tőlük. Megtörtént a hadüzenet; de hallgatólagos 
megegyezésre csöndben folyt le az esztendő. 


19. Servius Sulpicius és Manius Tullius consulsága következik; 


semmi említésre méltó nem történik. Ezután Titus Aebutius és Caius 
Vetusius a consul. Az ő consulsága alatt ostrom alá fogják Fidenaet 
és beveszik Crustumeriát; Praeneste a latinoktól átáll a rómaiakhoz, 
és most már halaszthatatlanná válik a jó néhány év óta fenyegető 
háború a latinokkal. 

Aulus Postumius, dictator, és Titus Aebutius, a lovasság 
főparancsnoka, nagy gyalogos- és lovascsapatok élén elindul a 
Regillus-tóhoz, hogy ott, Tusculum mezején megütközzék az 
ellenség seregével; mikor azonban meghallották, hogy a 
Targuiniusok ott vannak a latinok hadseregében, nem bírták 
haragjukat türtőztetni, és azon nyomban támadást indítottak. Az 
ütközet jóval keményebb és véresebb volt, mint a többi. A vezérek 
ugyanis nem elégedtek meg a hadmozdulatok irányításával, hanem 
maguk is elvegyültek a harcosok soraiban, s a római dictator 
személyén kívül nem akadt senki a két hadsereg előkelőségei között, 
aki sebet ne kapott volna. Postumiusra, aki az első sorban buzdítja 
és vezényli katonáit, lóháton rohan rá Targuinius Superbus, aki 
pedig már idős, az ereje is fogytán, de oldalsebet kap: övéi köréje 
sereglenek, és biztonságba helyezik. A másik szárnyon Aebutius, a 
lovasság főparancsnoka, Octavius Mamiliust támadja meg; az 
etruszk parancsnok látja jól, hogy közeledik, és elébe lovagol: a 
gyűlöletnek akkora erejével döfi egymásba dárdáit a két 
szembevágtató, hogy Aebutiusnak a karjába fúródik, Mamiliusnak 
pedig a keblébe hatol a fegyver. Emezt is hátraviszik a latinok a 
második csatasorba; Aebutius, mivelhogy sebesült karjával nem tud 
fegyvert fogni, elhagyja a harcteret. A latinok vezérét nem tartja 
vissza sebe az ütközet irányításától, és mivel látja, hogy övéi 
megzavarodnak, magához szólítja a száműzött rómaiak csapatát, 
melynek élén L. Targuinius fia áll. Elveszett javaik, elrabolt hazájuk 
miatt iszonyú haraggal küzdöttek, s a csata egyensúlyát valamelyest 
helyreállították. 


20. A rómaiak már-már visszavonultak ezen a részen, amikor M. 
Valerius Publicola öccse megpillantotta a száműzöttek csapatának 
első sorában hivalkodó ifjú Targuiniust, és föllángolt benne a 
családi büszkeség, hogy háza dicsősége ne csak a királyok 
elűzéséből, hanem megöletésükből is álljon, megsarkantyúzza lovát, 
és dárdát szegezve Targuiniusra ront. Targuinius 

övéi közé húzódik vissza haragos támadója elől; Valerius 


vakmerően a száműzöttek arcvonalára tör, de valaki oldalról 
rátámad és keresztülszúrja; lovasának sebesülése nem gátolja 
futásában lovát, és a haldokló római, miközben fegyverei 
ráhullanak, földre zuhan. Postumius dictator, amint látja a kiváló 
férfi elestét, a száműzöttek szilaj támadását, és övéinek zavart 
futását, fölszólítja tulajdon csapata válogatott testőrgárdáját, és jelt 
ad nekik, hogy ha övéik közül valakit menekülni látnak, úgy 
bánjanak vele, mint ellenséggel szokás. A kettős rémülettől 
ösztönözve a rómaiak felhagynak a futással, az ellenség felé 
fordulnak, és helyreáll a csatarend. A dictator cohorsa akkor először 
veti bele magát az ütközetbe; a csorbítatlan erejű és harci kedvű 
ifjak megtámadják s kaszabolják a száműzötteket. És íme, más harc 
tör ki ismét az előkelőségek között. Mihelyt a latinok hadvezére 
látja, hogy a száműzöttek csapattestét a római dictator körülzárja, a 
kisegítő csapatokból néhány manipulust szervez, és élükre állva, 
néhányadmagával az első sorba tör. T. Herminius, a legatus látva, 
hogy ezek csatarendben közelednek feléje, ruhájáról és 
fegyverzetéről felismeri köztük Mamiliust, és még nagyobb erővel 
támadja meg, mint épp az imént a lovasság főparancsnoka, mikor az 
ellenség vezérével harcba bocsátkozott; egyetlen döfés az oldalába, 
és Mamiliusnak vége - de őt is szúrás éri, miközben ellenfele 
holttestét " megfosztja  fegyverzetétől, és amikor győztesen 
hátraviszik a táborba, kileheli lelkét, mihelyt sebeit kötözni kezdik. 
Ekkor lovasaihoz röpül a dictator, és biztatja őket, hogy ha a 
gyalogság kifáradt, szálljanak le a lóról, és gyalogosan vessék be 
magukat a harcba. Engedelmeskednek a szavának: leugrálnak 
lovaikról, az első sorok elé rohannak, és pajzsaikkal födözik őket. 
Nyomban visszanyeri bátorságát a gyalogos sereg, mikor látja, hogy 
az előkelő ifjakból álló csapat éppúgy harcol, mint ők, és megosztja 
vele a veszedelmeket. Most végre visszaverik a latinokat, 
csatarendjük zavarodottan meghátrál. A lovasok ismét lóra szállnak, 
hogy üldözhessék az ellenséget, nyomukban jár a gyalogság. Ekkor 
a dictator, hogy semmiféle isteni vagy emberi segítség 
igénybevételét ne mellőzze, állítólag fogadalmat tett, hogy szentélyt 
emel Castornak, és jutalmat ígér azoknak, akik elsőnek vagy 
másodiknak lépnek be az ellenség táborába; oly magasra csapott a 
lelkesedés, hogy a rómaiak ugyanazzal a lendülettel, amellyel az 
ellenséget szétszórták, a tábort is elfoglalták. Így folyt le a csata a 
Regillus-tó partján. A dictator meg a lovasság főparancsnoka 
diadalmenetben tért vissza Rómába. 


21. A következő három esztendőben sem béke nem volt, sem 
háború. A consulok: 0. Cloelius és T. Larcius, utánuk pedig A. 
Sempronius és M. Minucius. Emezeknek consulsága idején 
szentelték föl Saturnus templomát, és alapították a Saturnalia 
ünnepet. Majd A. Postumiust és T. Verginiust választották meg 
consuloknak. Némely történetírónál azt olvasom, hogy ebben az 
esztendőben folyt le a Regillus-tó melletti csata; A. Postumius, 
mivelhogy nem bízott meg hivatali tiszttársa hűségében, lemondott 
a consulságról. Később dictatornak tették meg. Oly sok az időrendi 
tévedés, kinél-kinél eltérő a tisztviselők névsora, így aztán meg sem 
állapítható, hogy melyik consul ki után következett sorra, vagy 
hogy egyik-másik esztendőben mi zajlott le, oly régi dolgok ezek, s 
annyira eltérnek egymástól a régi történetírók is. 


Majd Ap. Claudius és P. Servilius töltötte be a consuli tisztet. Ez az 
esztendő arról nevezetes, hogy megérkezett Targuinius halálhíre. 
Cumaeben halt meg, ahol a latinok hatalmának összeomlása után 
Aristodemus tyrannusnál húzódott meg. Ez a hír fölrázta a 
patríciusokat, de fölrázta a népet is; a patríciusok körében túlontúl 
nagy volt az öröm; a köznéppel, holott mindaddig a legnagyobb 
figyelemben  részeltették, igazságtalanul — kezdtek bánni az 
előkelőségek. Ugyanabban az évben a Targuinius király alapította 
Signia Coloniát újabb telepesek kiküldésével újraszervezték. 
Rómában huszonegy tribust állítottak föl. Mercurius templomát 
május tizenötödikén avatták föl. 


22. A volscusok népével a latin háború alatt sem békében, sem 
harcban nem éltek a rómaiak: a volscusok ugyanis fölszerelték 
segélycsapataikat, hogy a latinok segítségére küldjék őket, ha a 
római dictator nem cselekszik idejében; a római azonban idejében 
cselekedett, hogy ne kényszerüljön a latinokkal és a volscusokkal 
egyszerre harcolni. Ezzel a haraggal lelkükben vezették a consulok 
legióikat a volscusok földje ellen. A volscusok csöppet sem tartottak 
tőle, hogy tervük miatt büntetést kapnak, s a váratlan esemény 
megdöbbentette őket; fegyveres ellenállásra nem is gondolnak, 
hanem Cora és Pometia előkelőségeinek háromszáz gyermekét 
ajánlják föl túszokként. Erre a rómaiak harc nélkül kivonják 
legióikat a területükről. A volscusok nem sokkal később, 


megszabadulván a félelemtől, visszanyerték tulajdon jellemüket: 
készülnek is mindjárt a titkos háborúra, és fegyveres támadásra 
szövetkeznek a hernicusokkal. Kiküldik megbízottaikat, hogy 
széltében-hosszában szítsanak lázadást Latiumban; de a minapában 
a Regillus-tónál elszenvedett vereség óta a latinok haraggal és 
gyűlölettel néznek mindenkire, aki harcra biztatja őket, s még a 
követek bántalmazásától sem riadnak vissza: a volscusokat elfogják, 
és elviszik Rómába. Ott átadják őket a consuloknak, és kitudódik, 
hogy a volscusok meg a hernicusok háborúra készülnek a rómaiak 
ellen. Amikor a senatus előtt tárgyalják a dolgot, az Atyák annyira 
megörülnek neki, hogy hatezer latin hadifoglyot szabadon 
bocsátanak, és a szövetség kérdését, melyet csaknem egyszer s 
mindenkorra elutasítottak, most az újonnan megválasztandó 
consulok elé terjesztik. Ennek meg a latinok örvendeznek: nagy a 
becsülete a béke híveinek. Aranykoszorút küldenek ajándékba 
Juppiternek a Capitoliumra. A követekkel és az ajándékkal együtt 
érkeznek az övéikhez a hazabocsátott hadifoglyok - zajongó, nagy 
tömeg. Fölkeresik a házakat, ahol addig szolgáltak; megköszönik, 
hogy szívélyesen és tisztességgel bántak velük nehéz helyzetükben; 
majd vendégbarátságot kötnek gazdáikkal. Azelőtt sohasem fűzte 
össze ily szoros állami és családi kötelék a latin népet a római 
állammal. 


23. Kitörőfélben volt azonban a háború a volscusokkal, az állam 
határain belül pedig békétlenség uralkodott, föllángolt a gyűlölet a 
patríciusok és a plebejusok között, kiváltképpen az adósság révén 
rabszolgaságra vetett emberek miatt. Azon méltatlankodtak, hogy a 
határokon kívül ők harcolnak a szabadságért, az állam hatalmáért, 
otthon pedig polgártársaik rabságban tartják és elnyomják őket; 
szabadabban élnek háborúban, mint békében, biztonságosabban az 
ellenség, — mint  polgártársaik körében. Az elégedetlenség 
észrevétlenül erősbödött, majd egyetlen személy kivételesen 
méltatlan sorsa lángra lobbantotta. Egy idős ember, nyomorúsága 
valamennyi nyomát magán viselve, megjelent a Forumon; csupa 
mocsok a ruhája, de még undorítóbb, sápadt és csontig 
lesoványodott teste; torzonborz haja és szakálla miatt szinte 
elvadult az arca. De még így, alakjából kivetkőzve is fölismerték, és 
azt mondogatták, hogy valamikor egy centuria parancsnoka volt, s 


nagy sajnálkozva sorolgatni kezdték katonai érdemeit; hőstettei 
bizonyságául maga is megmutogatta csupasz mellén a csatatéren 
szerzett számos sebesülése nyomát. Az emberek érdeklődésére, hogy 
honnét ez az öltözék, ez az ijesztő külső, mikor csaknem egy 
gyűlésre való nép csődült köréje, elmondta, hogy a sabin háborúban 
verekedett, s ezalatt a fosztogatók nemcsak a termést vitték el 
szántóföldjéről, hanem a tanyáját is fölgyújtották, széthordták 
mindenét, a jószágot elhajtották, s ő, mivelhogy a legrosszabbkor 
követelt adóját meg nem fizethette, adósságba verte magát. Az 
adósság a kamatokkal egyre gyarapodott, s előbb az apjától és 
nagyapjától rámaradt földet vitte el, utóbb egyéb vagyonkáját is; 
végül mint valami fertőző kórság, a testét is ellepte; hitelezője pedig 
nem is szolgaságra vetette, hanem gyötrelmes kényszermunkával 
kínozta. Megmutatta a hátát, melyet ütlegek fÍriss nyoma 
éktelenített. Erre a látványra s a hallottak nyomán hatalmas 
zajongás keletkezett. A tömeg már nem marad meg a Forumon, 
hanem keresztül-kasul bejárja a várost. A szolgaságra vetett adósok 
láncra verve vagy bilincs nélkül mindenfelől a nyilvánosság elé 
tódulnak, és a polgárok pártfogásáért rimánkodnak. Mindenfelé 
akadnak önkéntes csatlakozók a lázadáshoz; a sok csapat szerte 
ellepi az utakat, és lármázva a Forumra rohan. Nagy veszélybe 
került az a senator, aki történetesen a Forumon tartózkodott, és e 
tömegbe ütközött; és nem kímélték volna meg a veréstől egyiket 
sem, ha a consulok, P. Servilius és Ap. Claudius hamar közbe nem 
lépnek, hogy megfékezzék a lázadást. Most hozzájuk fordul a 
tömeg, s mutogatja nekik bilincseit és egyéb nyomorúságát: , Ezt 
érdemelték", mondják, és ki-ki átkozza katonáskodását, akárhol 
harcolt, és már inkább fenyegetőzve, semmint kérve követelik, hogy 
hívják egybe a senatust; körülveszik a Curiát, hogy az állami 
tanácskozásnak maguk is szemtanúi és irányítói legyenek. A 
consulok még csak néhány senatort tudtak összeszedni - aki éppen 
az útjukba akadt; a többieket a rémület nemcsak a Curiától, de még 
a Forumtól is távol tartotta - így hát a senatus, mivel nem volt meg 
a kellő létszám, mit sem tehetett. És ekkor a nép úgy vélte, hogy a 
senatorok a bolondját járatják vele, csak időt akarnak nyerni, és 
nem véletlenül maradtak távol, nem is félelmükben, hanem mert 
meg akarják buktatni az ügyet, maguk a consulok is csak 
alakoskodnak, nem is kétséges már, hogy csak gúnyt űznek 
nyomorúságából. S már közel volt a pillanat, hogy még a consuli 
tisztség fensége sem fékezheti meg az emberek dühét, amikor végül 


mégis megérkeztek a senatusba azok, akik eddig nem tudták 
bizonyossággal eldönteni, hogy nagyobb veszélyt jelent-e, ha 
eljönnek, mint ha távol maradnak. Végre kellő számban összegyűlt 
a senatus, de sem az Atyák, sem a consulok nem bírtak egymással 
megegyezni. Az erőszakos természetű Appius azt kívánta, hogy a 
consulok hatalmi szóval intézzék el az ügyet: ,ha egyet-kettőt 
lefognak, majd lecsillapodik a többi", a szelídebb, orvoslásra 
hajlamos Servilius viszont úgy gondolta, hogy biztonságosabb is, 
könnyebb is meghajlítani, mint megtörni a lázadó lelkületű 
tömeget. 


24. Időközben még félelmetesebbé válik a helyzet: latiumi lovasok 
vágtatnak Rómába a riasztó hírrel, hogy a volscusok ellenséges 
hadsereggel közelednek, hogy megostromolják a várost. A viszály 
oly mértékben kettéosztotta a lakosságot, hogy ez a hír egészen 
különböző módon érintette a patríciusokat és a népet. A köznép 
ujjongott örömében, mondván, íme, ez az istenek bosszúja az Atyák 
dölyfössége miatt; arra biztatják egymást, hogy ne álljanak be 
katonának: , Pusztuljon el mindenki, csak ők ne; katonáskodjanak 
csak a patríciusok, fogjanak fegyvert az Atyák, viseljék a háború 
veszélyeit is ők, akik a hasznát látják." A senatust azonban kétfelől - 
a polgárok és az ellenség oldaláról - szorongatta félelem és 
aggodalom, arra kérték Servilius consult, tudván, hogy a kettő közül 
inkább ő érez együtt a néppel: szabadítsa meg az államot ebből az 
ijesztő helyzetből. Ekkor a consul fölfüggeszti a tanácsülést, és 
odaáll a népgyűlés elé. Ott bizonygatja, hogy az Atyáknak gondjuk 
van a népre; a vitát, amely az állam legnagyobb osztályának 
érdekéről folyt - noha az mégis csak egy része a lakosságnak - 
félbeszakította egy, mindannyiukat megdöbbentő hír; lehetetlen, 
hogy bármit előbbre valónak tekintsenek a háborús védelem 
kérdésénél, amikor az ellenség úgyszólván a kapuk előtt áll, s még 
ha nem szorítana is az idő, sem a népnek nem válik becsületére, 
hogy addig nem fog fegyvert hazájáért, amíg a díjat meg nem kapta 
érte, sem az Atyákra nézve nem dicsőség, hogy polgártársaik baján 
inkább félelmükben segítenek most, mint jóakaratból valamelyest 
későbbi időben. A gyűlésen mondottak hitelét megerősítette egy 
rendelettel, mely kimondja, egyetlen római polgárt sem szabad 


bilincsbe verni vagy fogva tartani, hogy aztán ne jelentkezhessék a 
consuloknál katonának, egyetlen katona vagyonát sem szabad 
szolgálatteljesítésének ideje alatt lefoglalni vagy eladni, sem 
gyermekeit, sem unokáit szabadságukban korlátozni. Mihelyt 
nyilvánosságra hozták a rendeletet, valamennyi jelen volt adós-rab 
nyomban jelentkezett katonának; de városszerte  elősiettek 
mindenfelől a magánosok házaiból is, mivelhogy hitelezőjüknek 
immár nem volt joga, hogy akadályozza őket - és a Forumra 
özönlöttek, hogy katonának fölesküdjenek. Nagy csapat alakult 
belőlük, mely a volscusok 


ellen viselt háborúban mind vitézségével, mind állóképességével 
kitűnt a többi közül. A consul felvonultatja a csapatokat, és nem 
messze az ellenségtől tábort üt. 


25. A volscusok számítva arra, hogy a rómaiakat viszály osztja meg, 
s hogy az éjszaka sötétje kedvez az átszökésnek vagy az árulásnak, a 
következő éjjel óvatosan megtámadják a tábort. Az őrség észreveszi 
őket, fölserkenti a hadsereget; adott jelre fegyverhez kap mindenki; 
a volscusok vállalkozása tehát nem sikerült. Az éjszaka hátralevő 
része . mindkét — oldalon nyugalomban telt el. Másnap 
hajnalhasadáskor a volscusok betömik az árkokat, és megrohanják a 
sáncot. Már-már minden oldalról elérik a tábor falait, s ekkor a 
consul, ámbár körülötte valamennyien, de elsősorban az adós-rabok 
hangosan követelik, hogy adja már meg a jelet, egy kissé húzza- 
halasztja a dolgot, hogy megtapasztalja a katonák harci kedvét; 
majd amikor teljesen nyilvánvaló a hatalmas lelkesedés, végezetül 
megadja a jelt a harcolni vágyó katonaságnak a kitörésre. 
Nyomban, már az első összecsapásra szétfut az ellenség; a 
menekülőket üldözi a gyalogság, ameddig csak bírja, és hátulról 
kaszabolja, a lovasság egészen a táborukig űzi a megrettent 
támadókat. Majd a tábort is körülzárják a legiók, és miután a 
volscusokat a rémület kikergeti onnan, elfoglalják és kifosztják. 
Másnap Suessa Pometia alá vonulnak a legiók, ahová az ellenség 
menekült - a várost néhány nap alatt beveszik; megszállják és 


prédára bocsátják. A szűkölködő katonák valamelyest összeszedik 
magukat; a consul, dicsősége teljében, visszavezeti Rómába 
győzelmes hadseregét. Útban Róma felé, Ecetra városbeli volscusok 
követei közelednek feléje, akik városuk sorsát féltik most, hogy 
Pometia elesett. Ezeknek senatusi határozattal békét biztosítottak, 
földjüket azonban elvették tőlük. 


26. Nyomban ezután a sabinok is megriasztották a rómaiakat: 
inkább riadalom volt ugyanis, mint háború. Egy éjjel bejárta Rómát 
a hír, hogy a fosztogató sabin hadsereg elérkezett az Anio folyóhoz; 
földúlják a vidéket, és gyújtogatják a  majorokat. Azonnal 
odavezényelték valamennyi lovascsapat élén A. Postumiust, aki a 
latin háború idején dictator volt; követte őt Servilius consul 
válogatott gyalogsággal. A szerte kóborlókat a lovasság bekerítette, 
de a sabin legio sem bírt szembeszállni a szembejövő gyalogsággal. 
A meneteléstől meg az éjszakai fosztogatástól kifáradva, a tanyákon 
rabolt élelemtől és bortól eltelve, legnagyobb részüknek még a 
meneküléshez is alig maradt ereje. 

Ugyanezen az éjszakán, amelyen hírül vették, be is fejezték a sabin 
háborút, de másnap, amikor mindenfelé megszületett a béke 
reménysége, auruncus követek érkeztek a senatushoz, jelentvén, 
hogy ha a rómaiak ki nem vonulnak a volscusok területéről, ők 
hadat üzennek. A követekkel egy időben az auruncusok hadserege is 
elindult hazájából; a hír, hogy Ariciától nem messze már látták is az 
ellenséget, akkora zűrzavart keltett Rómában, hogy a senatus nem 
volt képes sem rendszabályokat hozni, sem nyugodt választ adni a 
fegyvercsörtetőknek, hiszen közben maguk a patríciusok is 
fegyverkeztek. Csatarendbe sorakoznak, elindulnak tehát Ariciába; 
nem messze onnét megütköznek az auruncusokkal, s egyetlen 
csatában szétverik őket. 


27. Szétszórván az auruncusokat, mivelhogy néhány nap alatt annyi 
hadigyőzelmet aratott a római nép, várta volna, hogy a consul 
ígéreteit, a senatus pedig adott szavát teljesíti; Appius azonban 
mind vele született gőgös lelkülete miatt, mind azért, hogy tiszttársa 
ígéretét meghiúsítsa, a lehető legszigorúbb ítéleteket hozta az 
adósságok ügyében. Ettől kezdve nemcsak az addigi adós- 


rabszolgákat (nexi) szolgáltatták ki hitelezőiknek, hanem még 
újabbakat is szolgaságra vetettek. Valahányszor katonával történt 
ilyesmi, az a másik consulhoz föllebbezett. Serviliusnál egész 
csődület támadt: volt, aki ígéreteit hánytorgatta fel; mások háborús 
érdemeiket és kapott sebeiket fitogtatták; követelték, hogy vagy 
terjessze ügyüket a senatus elé, vagy legyen segítségükre, mint 
consul a polgártársainak, mint hadvezér a katonáinak. A consult 
megindította mindez, mégis rákényszerült, hogy halogassa a dolgot: 
oly heves ellenzője volt az ügynek nemcsak tiszttársa, hanem az 
előkelőek egész pártja is. Így aztán a középutat járva sem a nép 
gyűlöletét el nem kerülte, sem a senatus jóindulatát el nem nyerte: 
a patríciusok gyönge kezű és bajkeverő consulnak tartották, a nép 
kétszínűnek, és csakhamar éppúgy meggyűlölték, mint Appiust. A 
consulok azon versengtek egymással, hogy melyikük szentelje föl 
Mercurius templomát. A senatus a nép elé utalta a dolgot: 
amelyiküket a nép parancsa a fölszentelésre kijelöli, az rendelkezik 
majd a gabona elosztásáról, az állítja fel a kereskedők egyesületét, 
és végzi pontifexként az ünnepi szertartásokat. A nép M. Laetoriust, 
az egyik rangidős centuriót bízta meg a fölszentelés feladatával, 
hogy nyilvánvaló legyen: nem őt kívánják e rangját meghaladó 
feladat — tisztességében részesíteni, hanem a  consulokat 
megszégyeníteni. Iszonyúan megdühödött erre az egyik consul meg 
a senatorok. A népnek azonban megnőtt az önbizalma, és teljesen 
más úton járt, mint annak előtte, már most lemondott a consulok 
meg a patríciusok segítségéről, és ha meglátta, hogy egy adóst a 
bíróságra kísérnek, mindenfelől összesereglett; úgy zajongott, úgy 
kiabált, hogy senki sem hallgatta meg a consulok rendeleteinek 
kihirdetését, és ha mégis kihirdették, senki sem engedelmeskedett 
nekik. Erőszak uralkodott és félelem, most már nem az adósok, 
hanem a hitelezők szabadsága forgott veszélyben, mert az 
összeverődött sokaság a consulok szeme láttára elagyabugyált 
egyeseket. Mindezeken kívül még a sabin háború is fenyegetett, és a 
sorozási fölhívásra senki sem jelentkezett. Appius őrjöngött, és 
csalárdsággal vádolta tiszttársát, aki elárulta a haza ügyét, azért, 
hogy a nép lecsillapodjék, és nemcsak hogy adósügyekben nem 
ítélkezett, de nem hajtotta végre a sorozásról szóló senatusi 
határozatot sem; azért mégsem maradt teljesen magára az állam, és 
nem bukott még el a consuli hatalom; majd ő egymaga megvédi az 
Atyák és a maga hivatalának fenségét. És mikor a napról napra 
újabb szabadosságokra buzdult tömeg körülállta, parancsot adott, 

hogy fogják el a lázadás egyik föltűnően viselkedő vezérét. Az, 
miközben a lictorok elvonszolták, a néphez föllebbezett; a consul, 
mivel nem volt kétséges előtte a nép döntése, nem adott helyt a 
fellebbezésnek, makacskodását azonban mégis megtörte az 
előkelőek bölcs belátása és tekintélye, nem pedig a nép zajongása: 
annyi bátorság lakozott benne a gyűlölet elviselésére. Napról napra 
sűrűsödtek a bajok, nem csupán nyilvános tüntetések zajlottak, 
hanem ami sokkal veszélyesebb, csoportosulások és titkos 
megbeszélések is folytak. Végül lejárt a nép szemében gyűlöletes két 
consul hivatali ideje, Serviliust mindkét párt megutálta, Appius 
legalább a patríciusoknál nagy becsben állott. 


28. Utánuk A. Verginius és T. Vetusius töltötte be a consuli 
tisztséget. A nép pedig, mivel nem tudta, mit várhat a consuloktól, 
éjszakai összejöveteleket tartott hol az Esguilinuson, hol az 
Aventinuson, hogy meggondolatlan lépések folytán szorult 
helyzetbe ne kerüljön a Forumon, és ne csak vaktában, a véletlen 
szerint cselekedjék. Ezt a consulok veszélyesnek tartották - az is volt 
-, és jelentést tettek róla a senatusnak, de nem volt rá mód, hogy 
előterjesztésükről szabályosan határozzanak: az Atyák oly zajosan, 
oly nagy kiabálással fogadták mindenfelől, mondván, hogy a 
consulok, amit  hatalmuknál fogva  intézniök kellene, ha 
népszerűtlen a dolog, a senatusra hárítják. Annyi bizonyos, hogy ha 
a köztársaság élén igazi tisztviselők állanának, Rómában nem 
tartanának egyebet, mint az állam érdekében összehívott 
gyűléseket; most, ezer senatusra és gyűlésre (hiszen némelyek az 
Esguilinuson, mások az Aventinuson gyűléseznek) oszlik, szakad 
szét az állam. Egyetlen férfi, nem consul kellene, Herculesre - 
amilyen Ap. Claudius, és az egy szempillantás alatt szétszórná az 
effajta csődületeket. A consulok e támadásra azt tudakolták, mit 
tegyenek hát - úgy fognak eljárni, határozottan és keményen, amint 
az Atyák óhajtják; elhatározzák, hogy a lehető legerélye sebben 
lebonyolítják a sorozást; a tétlenség miatt ragadtatja magát 
szabadosságokra a nép. A senatusi ülés feloszlott, s a consulok a 
forumi emelvényre lépnek; név szerint szólítják az ifjakat. Senki 
sem válaszol, amikor a nevét fölolvassák, körös-körül özönlik- 
hullámzik a tömeg, és mintegy gyűlésen mondja ki, hogy nem 


csaphatják be többé a népet; sohasem kapnak többé egyetlen 
katonát sem, ha helyre nem áll a bizalom az állam iránt; adják 
vissza tehát kinek-kinek a szabadságát, mielőtt fegyvert adnak a 
kezébe, hogy hazájukért, polgártársaikért harcoljanak, ne pedig 
gazdáikért. A consulok pontosan tudták, hogy milyen megbízatást 
adott nekik a senatus, de akik a senatus épületének falain belül oly 
szilajul szónokoltak, azok közül senki sem mutatkozott, hogy 
megossza velük gyűlöletes szerepüket; pedig az összecsapás a 
néppel hevesnek ígérkezett. Mielőtt a consulok a végső 
rendszabályokhoz folyamodtak volna, jónak látták, hogy még 
egyszer meghányják-vessék a dolgot a senatusban. De akkor az 
Atyák szinte odasereglettek a consulok székei köré, és még a 
legifjabb senator is azt követelte, hogy mondjanak le hivatalukról, 
és vonuljanak vissza a hatalomtól, melyet megvédelmezni nincs 
bátorságuk. 


29. Mindkét fél hangulatát kellőképpen megismervén, végül is így 
beszélnek a consulok: , Azt ne mondjátok, egybegyűlt Atyák, hogy 
nem szóltunk idejében, mily hatalmas lázadás van kitörőben. 
Követeljük, hogy akik leghangosabban vetik szemünkre a 
gyávaságot, legyenek ott velünk, amikor a sorozást megtartjuk. 
Akkor majd a legkíméletlenebb senator belátása szerint járunk el, 
ha úgy kívánjátok." Ezzel visszatértek a forumi emelvényre; 
szántszándékkal olyasvalakinek a nevét olvastatják fel, aki a 
többiekkel együtt ott áll a szemük előtt. Az nem felel, és néhány 
ember, hogy erőszakkal hozzá ne nyúljanak, köréje tömörül, a 
consulok pedig odaküldik hozzá a lictort. De a tömeg elkergeti. , Ez 
aztán a méltatlan gaztett", kiabálnak a senatorok, akik a 
consuloknak segédkeznek, s leszállnak az emelvénytől, hogy a lictor 
segítségére siessenek. A lictorral még nem történt egyéb, csak 
megakadályozták abban, hogy letartóztassa az illetőt, aki nem 
jelentkezett, hanem a tömeg dühe most a senatorok felé fordult; a 
consulok közbelépésére azonban lecsillapodott a forrongás: sem kő, 
sem fegyver nem röpült, nagyobb volt a ricsaj, a dühkitörés, mint az 
erőszaktevés. A senatust nagy lármával összehívják, s az még annál 
is nagyobb lármával tanácskozik; akiket megkergettek, vizsgálatot 
követelnek, mások nagy hangon helyeselnek, inkább zajongással és 


zsibongással, semmint bölcs érvekkel. Végül is elült a haragjuk, s 
amikor a consulok szemükre lobbantották, hogy a Curiában 
semmivel sem több a józan ész, mint a Forumon, megkezdődött a 
szabályos tanácskozás. Három javaslat hangzott el, P. Verginius az 
általános érvényű rendelkezés ellen emelt szót; csak azok ügyében 
kívánt intézkedni, akik P. Servilius consul szavát követve a 
volscusok, az auruncusok s a sabinok ellen viselt háborúban 
katonáskodtak. T. Larcius szerint nem olyan idők járnak, hogy 
csupán azokat az adósokat oldozzák föl, akik a múltban érdemeket 
szereztek; a köznép teljesen eladósodott, és nem képes talpra állni, 
ha gyökeres megoldást nem találnak a számára: ellenben ha ki-ki a 
másiktól eltérő helyzetbe kerül, inkább a viszály élesedik közöttük, 
semmint hogy megbékélnének egymással. Ap. Claudius, akinek 
kegyetlen természetét a nép gyűlölete meg a patríciusok elismerő 
véleménye csak jobban elvadította, azzal érvelt, hogy nem a 
nyomorúság, hanem a zabolátlanság okozta ezt a nagy zavargást, s 
a nép nem haragos, hanem pimasz. Ez a baj is a föllebbezés jogából 
származott: a consulok fenyegetőzhetnek csupán, hatalmuk nincs, 
mivelhogy azokhoz föllebbezhet bárki, akik vele együtt vétkesek. 
,Rajta hát - mondja -, kiáltsunk ki valakit dictatornak, akinek a 
szava ellen nincs föllebbezés; és máris lelohad a lángja mindannak, 
ami most lobog. Akkor üssön meg valaki egy lictort, ha majd bizton 
tudja, hogy a háta meg az élete annak az egy embernek a kezében 
van, akinek a méltóságát megsérti." 


30. Sokan szörnyűnek és kegyetlennek ítélték Appius javaslatát - s 
valóban az is volt -, de Verginius és Larcius javaslatát sem tartották 
éppen üdvösnek, ami a példaadást illeti, így kivált Larcius, amely 
teljesen megszüntetné a hiteléletet; mindkettőnél inkább a 
középúton járt, és  mértéktartóbbnak tekintették  Verginius 
indítványát. De a pártérdek és az egyéni előny hajhászása, ami 
mindig sértette és sérteni is fogja a közérdeket, Appiust segítette 
győzelemre, és kicsin múlott, hogy személy szerint őt ki nem 
kiáltották dictatornak; az pedig igen fölháborította volna a népet, 
éppen a legveszélyesebb időpontban, amikor a volscusok, az 
aeguusok és a sabinok, mindnyájan egyszerre fogtak fegyvert. De a 
consuloknak és a korosabb senatoroknak volt rá gondjuk, hogy ezt a 
tulajdon súlyánál fogva nyomasztó hatalmat szelíd természetű 
férfira bízzák. M. Valeriust, Volesus fiát választják meg dictatornak. 
És habár a nép jól látta, hogy dictatort ellene választottak, mégis, 


mivel Valerius testvérbátyja jóvoltából jött létre a föllebbezési 
törvény, nem félt, hogy bántalom vagy kegyetlenség éri e család 
részéről; megerősítette hitében egy, a dictator által kibocsátott 
rendelet, mely szinte megegyezett Servilius consul rendeletével; 
végül is úgy vélték, jobb hinni az embernek és a hatalomnak, s 
felhagyván a küzdelemmel, beálltak katonának. Soha nem volt még 
ekkora hadsereg, tíz legio alakult meg;  hármat-hármat a 
consuloknak, négyet pedig a dictator rendelkezésére adtak. 

A háborút már nem halogathatták. Az aeguusok betörnek Latium 
földjére. A latin nép követei arra kérik a senatust, hogy küldjenek 
segítséget, vagy engedjék meg, hogy határaik védelmére maguk 
fogjanak fegyvert. Biztonságosabbnak tetszett, ha a rómaiak védik 
meg a lefegyverzett latinokat, mint megengedni, hogy azok újra 
fegyvert ragadjanak. Elküldik Veturius consult; ő véget vetett a 
pusztításnak: az aeguusok visszavonulnak a síkságról, és inkább 
helyzetükben, mint fegyvereikben bízva, a hegyek magas hágóin 
biztosítják állásaikat. A másik consul a volscusok ellen vonul, s nem 
akarván hiába tölteni idejét, kiváltképpen a termés elpusztítása 
révén csalogatta elő az ellenséget, hogy az ő táborához közelebb eső 
helyen ütközzék meg vele nyílt csatában. A táborok között a mezőn, 
ki-ki a maga sánca előtt, sorakozik föl a két ellenséges hadsereg. A 
volscusok hadereje nagyobb; így hát laza rendben, fennhéjázóan 
bocsátkoznak harcba. A római consul meg sem indítja seregét, azt 
sem engedélyezi, hogy válaszoljanak a csatakiáltásokra, hanem 
parancsot ad, hogy hajítódárdáikat földbe szúrva, mozdulatlanul 
álljanak: mihelyt kartávolságnyira érkezik az ellenség, akkor 
támadjanak kardot rántva, teljes erőből. A volscusok a rohanástól 
meg az ordítozástól kifáradva azt hitték, a rómaiaknak a rémülettől 
földbe gyökerezett a lábuk, és mikor észreveszik, hogy 
ellentámadást kapnak, s a kardok szemük előtt villognak, 
megzavarodnak, mintha csapdába estek volna, és megfutamodnak; 
de még a meneküléshez sem futotta most már az erejükből, hiszen 
rohamra kezdték is meg az ütközetet. A rómaiak viszont, mivel a 
csata kezdetén nyugodtan álltak, pihent erővel könnyen utolérték a 
fáradt sereget, rohammal elfoglalták a tábort, s a táborától 
megfosztott ellenséget Velitrae városáig üldözték, ahová győztes és 
legyőzött egy időben tört be; ott aztán az öldöklés valahány módján 
több vért ontottak, mint magában az ütközetben. Csak némelyeknek 
kegyelmeztek, akik fegyvertelenül megadták magukat. 


31. Miközben ez történik a volscusok ellen, a dictator szétszórja és 
megszalasztja a sabinokat, a legádázabb háborús ellenfelet, s 
elpusztítja a táborukat. Lovasrohammal áttörte középen az első 
sorokat, ahonnan kiindulva a két szárny a kelleténél szélesebbre 
nyílik, és nem alkalmas többé, hogy megszilárdítsa a hátraszorított 
sorokat; majd a gyalogság tör rá a megzavarodott seregre; egyazon 
rohammal foglalják el a tábort és vetnek véget a hadjáratnak. A 
Regillus-tó menti csata óta nem volt ennél nevezetesebb ütközet 
azokban az években. A dictator diadalmenetben vonul be Rómába. 
A szokványos tiszteletadásokon kívül neki és utódainak ülőhelyet 
adományoznak a cirkuszban; azon a helyen sella curulist állítanak 
föl. 


A legyőzött volscusoktól elveszik Velitrae földjét; lakosságot 
küldenek ki Velitraebe Rómából, és ott coloniát alapítanak. 
Röviddel ezután az aeguusokkal bocsátkoznak harcba a rómaiak, 
noha a consul ezt helytelenítette, mivel a terület alkalmatlannak 
bizonyult az ellenség — megtámadására; — katonái azonban 
meggyanúsították, mondván: húzza-halogatja a hadműveletet, hogy 
a dictator lemondjon hivataláról, mielőtt ők még hazatérhetnének, 
és éppúgy semmivé váljanak az ígéretei, mint annak idején a 
consuléi; kényszerítik tehát, hogy vaktában és kockázatosan, 
egyenest a hegynek irányítsa seregét. Ez a hibás vállalkozás az 
ellenség gyávasága miatt mégis kedvező véget ért, mert mielőtt még 
a római dárdák elérték volna az aeguusokat, a rómaiak 
vakmerőségén elképedve, elhagyták a kiválóan megerősített helyen 
épült táborukat, és hanyatt-homlok rohantak le a túloldali völgybe. 
Ez pedig elegendő zsákmányt és vértelen győzelmet hozott a 
rómaiaknak. 

Hiába volt a három győztes háború, az állam belső gondjai továbbra 
is foglalkoztatták mind a patríciusokat, mind a plebejusokat: az 
uzsorások hol hízelgéssel, hol furfanggal, nemcsak a nép, hanem a 
dictator törekvéseit is meghiúsították. Valerius ugyanis, mihelyt 
Vetusius consul hazatért, mindenekelőtt a győzelmes nép ügyét 
terjesztette a senatus elé, és napirendre tűzte javaslatát a 
szolgaságra vetett adósok helyzetéről. A javaslatot elvetették. , Nem 
tetszik nektek - mondta erre Valerius -, hogy a belső béke szószólója 
vagyok. Hitemre mondom, nincs messze a nap, hogy azt óhajtjátok, 


bárcsak magamfajta védelmezője támadna a római plebsnek. Ami 
engem illet, sem polgártársaimat nem ringatom tovább hiú 
reményben, sem magam nem maradok hiábavalóan dictator. A 
belső viszály és a háború miatt kellett ez a hivatal az államnak; 
határainkon túl béke uralkodik, de azt nem engedik meg, hogy 
falaink között is megszülessék; inkább vagyok magánember, mint 
dictator, ha a lázadásban részt kell vennem." Ezekkel a szavakkal 
távozott a Curiából, és lemondott dictatori tisztségéről. A nép pedig 
világosan látta, hogy önszántából, fölháborodásában hagyta el 
hivatalát; így hát, mintha csak beváltotta volna szavát - mert hiszen 
nem rajta múlott, hogy nem állhatott helyt érte -, üdvrivalgással és 
dicsérő szavakkal kísérték házába, amikor kivonult a Curiából. 


32. Most aztán félelem szállta meg a patríciusokat, hogy ha 
elbocsátják a hadsereget, nyomban megkezdődnek ismét a titkos 
összejövetelek és összeesküvések. Így, ámbár a dictator sorozta be a 
katonákat, mivelhogy a consuloknak esküdtek föl, úgy vélték, 
továbbra is köti őket az esküszó, és annak ürügyén, hogy az 
aeguusok újrakezdik a háborút, kivezényelték a legiókat a városból. 
Ez a cselekedet csupán siettette a fölkelést. Előbb állítólag arra 
gondoltak, meggyilkolják a consulokat, hogy föloldozzák magukat 
az eskü alól: utóbb megtudták, hogy semmiféle bűncselekmény nem 
mentesít az eskü erejétől, s így egy Sicinius nevű ember buzdítására, 
a consulok parancsát semmibe véve, a nép kivonult a Mons Sacerre. 
Ez a hegy az Anio folyó túlsó partján, Rómától háromezer 
lépésnyire emelkedik. Ez a hír általánosabb, mint ama másik, 
melynek Piso a szerzője, hogy tudniillik az Aventinusra vonultak 
volna ki. Ott, vezér nélkül, sánccal-árokkal erődítvén táborukat, 
nyugalomban éltek - csupán élelmiszert vittek magukkal -, és 
néhány napon át tartották is magukat, sem ők nem zavartak mást, 
sem őket nem zavarta senki. 


Rómában szörnyű rémület uralkodott, az egymástól való rettegés 
mindent megbénított: osztályos társaitól elhagyatva a nép a 
patríciusok erőszakos támadásától félt; a patríciusok viszont a 
városban hátramaradt néptől remegtek, nem tudván, mi a jobb, ha 
az is elmegy, vagy ott marad: , Vajon meddig marad nyugton a 
kivonult tömeg? Mi lesz, ha közben kitör a háború?" Ha nincs 
egyetértés a polgárok között, semmi jót sem remélhetnek; szép 


szóval vagy másként, de mindenáron el kell érni a megbékélést. 
Megszületett hát a határozat, hogy követségbe küldik Menenius 
Agrippát, egy ékesszóló férfiút, aki származásánál fogva eleve 
kedves a népnek. Amikor bebocsátották a táborba, úgy hírlik, ősi és 
fésületlen beszédmódján nem is tett egyebet, csak ezt a mesét 
mondta el: , Valamikor réges-régen, amikor az ember teste még, 
nem úgy, mint manapság, nem forrott eggyé, hanem valamennyi 
testrésznek megvolt a maga saját véleménye, a maga szava, 
méltatlankodni kezdett valahány, hogy övé a gond, a munka és a 
fáradság, amivel mindent megszerez a gyomornak, az pedig ott 
középen mit sem tesz, csak élvezi a gyönyörűségeket, amiket a többi 
nyújt neki; összeesküdtek hát, hogy a kéz nem viszi az ételt a 
szájhoz, a száj nem fogadja el, amit adnak neki, a fogak pedig nem 
rágják meg. Haragjukban éhséggel akarván megzabolázni a 
gyomrot, azzal együtt az egész testet teljes sorvadásra juttatták a 
tagok. Ekkor értették csak meg, hogy a gyomor sem jelentéktelen 
szolgálatot teljesít, és legalább annyira táplálja a többi tagot, mint 
amennyire őt táplálják, visszaadván a test valamennyi részének azt, 
amiből élünk, erősödünk, és egyaránt osztja el az ereken keresztül a 
megemésztett étel termékét, a vért." Ekként vont párhuzamot a test 
belső lázadása és a patríciusok ellen föltámadott népharag között, és 
megváltoztatta az emberek szándékát. 


33. Ezután tárgyalni kezdtek a megbékélésről, és elfogadták a 
föltételeket, hogy a népnek legyenek meg a maga sérthetetlen 
tisztviselői, akik segítségére lehetnek a consulokkal szemben, és ezt 
a tisztséget patrícius be ne tölthesse. Megválasztottak hát két 
néptribunust, C. Liciniust és L. Albinust; azok pedig három 
tiszttársat vettek maguk mellé. Közöttük volt Sicinius, a lázadás 
értelmi szerzője; hogy ki lehetett a másik kettő, az kevésbé 
ismeretes. Némely történetíró szerint csupán két néptribunust 
választottak a Mons Saceren, és ott is hozták meg a sérthetetlenségi 
törvényt. 

Mialatt a nép a városon kívül tartózkodott, Sp. Cassius és Postumus 
Cominius lépett consulként hivatalba. Az ő hivatali évük alatt 
kötöttek szövetséget a latin népekkel. A szerződéskötés szertartása 
végett az egyik consul Rómában maradt. A másik, akit a volscusok 
elleni hadjárat vezetésére küldtek, szétveri és megszalasztja az 


antiumi volscusokat; Longuláig űzi őket, és hatalmába ejti a várost. 
Onnét nyomban Plosculára támad - a volscusok városa ez is -, és 
elfoglalja; majd nagy erővel Coriolira tör. Volt a táborban egy 
előkelő  nemesifjú, Cn. Marcius, értelmes, cselekvésre kész 
fiatalember, aki később a Coriolanus melléknevet kapta. Hirtelen, 
midőn a Coriolit ostromló római hadsereg csak a város falai közé 
zárt lakosságra fordította figyelmét, és kívülről semmiféle fenyegető 
hadművelettől nem tartott, Antiumból volscus legiók özönlöttek elő, 
és ugyanakkor a városból is kitört az ellenség; éppen Marcius állt 
őrséget. Válogatott ifjak csapatával nemcsak visszaszorította a 
kitörők támadását, hanem a nyitott kapun át nagy bátran berontott 
a városnak oda legközelebb fekvő térségébe is, hatalmas öldöklést 
vitt véghez, és a vaktában keze ügyébe eső tűzcsóvát a városfal 
mögött emelkedő épületekre dobta. A lakosság kiáltozása, mint 
mindig, most is összekeveredett az asszonyok és gyermekek első 
rémület okozta zokogásával, nagymértékben növelte a rómaiak 
harci kedvét, és zavarba ejtette a volscusokat, hiszen elesett a város, 
melynek segítségére siettek. Így hát szétverték az antiumi 
volscusokat, és elfoglalták Corioli városát; Marcius dicsérete 
elhomályosította a consul hírét, s ha a latin népekkel kötött 
szerződés ércoszlopra vésett szövege nem emlékeztetne rá, hogy azt 
Sp. Cassius, hivatali tiszttársa távollétében egymaga kötötte, senki 
sem tudná már, hogy Postumius Cominius háborúskodott a 
volscusokkal. 


Ugyanebben az évben meghalt Menenius Agrippa, az a férfi, akit 
életében egyformán szerettek mind a patríciusok, mind a 
plebejusok, de aki a kivonulás után még kedvesebbé vált a nép 
szemében. Az ő magyarázata és bölcs ítélete révén született meg az 
egyetértés Róma polgárai között, őt küldték követségbe a 
patríciusok a néphez, ő vezette vissza a római népet a városba - de 
annyi sem maradt utána, amennyiből a temetés költségeire futotta 
volna: a nép fejenként egy-egy hatod as-t adományozott, hogy abból 
eltemessék. 


34. T. Geganius és P. Minucius lépett hivatalba ezután. Abban az 
esztendőben, noha külső háború sem fenyegetett, s a belső béke is 
helyreállt, még nagyobb baj érte a várost: előbb az, hogy a nép 
kivonulása idején megműveletlen maradt a föld, s így magasra 
szökött a gabona ára, majd akkora éhínség keletkezett, amilyen 


ostromlott városokban szokásos. Mindez a rabszolgák és a köznép 
éhenpusztulásához vezetett volna, ha a consulok idejében nem 
gondoskodnak és embereket nem küldenek szét mindenfelé, hogy 
vásároljanak gabonát nemcsak Etruriában az Ostiától jobbra eső 
partokon, és balra, a volscusok földjén keresztül le egészen 
Cumaeig, hanem még Szicíliába is: annyira gyűlölték szomszédaik a 
rómaiakat, hogy ily messziről kellett segítséget kérniük. Amikor 
Cumaeben megvásárolták a gabonát, hajóikat a Targuiniusok 
vagyona fejében Aristodemus tyrannus, a királyi család örököse, 
visszatartotta; a volscusok földjén, azaz Suessa Pometia környékén 
nem volt mit vásárolni: a gabonakereskedőknek még az élete is 
veszélyben forgott a lakosság támadásaitól. Etruriából a Tiberisen 
érkezett gabona; a nép azon élt. E szorongató élelmiszerhiány kellős 
közepén még egy alkalmatlan háború is rászakadt volna a 
rómaiakra, ha ki nem tör a már-már fegyverkező volscusok között 
valami hatalmas méretű járvány. A csapás annyira megfélemlítette 
az ellenséget, hogy amikor a vész alábbhagyott, még mindig 
rémület uralkodott rajtuk; Róma ellenben megnövelte telepeseinek 
számát Velitraeben, Norbába pedig a hegyvidékre új telepeseket 
küldtek, hogy Pometia vidékét megerősítsék. 

M. Minicius és A. Sempronius consulsága idején aztán nagy 
gabonaszállítmány érkezett Szicíliából, s a senatusban azt vitatták, 
hogy milyen áron adják majd a népnek. Sokan úgy vélték, eljött az 
ideje, hogy megszorongassák a népet, és visszavegyék tőle azokat a 
jogokat, amelyeket a kivonulás révén és erőszakkal csikart ki 
magának a senatustól. Elsősorban Marcius Coriolanus, a tribunusi 
hatalom ellensége lépett föl, mondván, hogy ha a gabonát a régi 
áron akarják megkapni, adják meg a régi jogot is a senatusnak. 
, Miért kell nekem plebejusi tisztviselőket látnom, vagy a nagy 
hatalommal felruházott Siciniust, s úgy éreznem, hogy én magam 
iga alá hajtom a fejemet, mintha rablók fosztottak volna ki? Vajon 
tovább tűrjem a méltánytalanságokat, mint ameddig szükséges? Én, 
aki nem szenvedhettem  Targuinius királyt, most Sicinius 
királykodását viseljem el? Távozzék, de nyomban, maga után 
szólítván a népet: nyitva áll az út a Mons Sacer vagy bármely más 
domb felé. Csak rabolják el továbbra is földjeinkről a gabonát, mint 
ahogy harmadéve is elrabolták: takarítsák be annak a termését, amit 
őrjöngésükben vetettek. Bátran állíthatom, ez a nyomorúság inkább 
rákényszeríti őket, hogy visszatérjenek a földműveléshez, mintsem 
hogy fegyvert fogva és holmi kivonulgatással akadályozzák mások 


földműves munkáját." Nehéz megmondani, hogy a senatusnak ezt 
kellett volna-e megtennie, mindenesetre megtehette volna, hogy a 
gabonaárak mérséklése fejében mind a tribunusi hatalmat, mind a 
többi rákényszerített korlátozó intézkedést visszavonja. 


35. Ezt a javaslatot a senatus maga is rendkívül kegyetlennek ítélte, 
a nép pedig haragjában csaknem fegyvert fogott. , Íme, ki akarják 
éheztetni, mint az ellenséget szokás; megfosztani őket az élelemtől, 
létfenntartásuk lehetőségétől; a külországi gabonát, mely egyedüli 
táplálékukként a vakszerencse váratlan ajándéka, a szájuktól 
ragadják el, hacsak bilincsbe verve ki nem szolgáltatják 
néptribunusaikat Cn. Marciusnak, s ha a római köznép hátát tartva 
elégtételt nem szolgáltat neki; új hóhérjuk támadt, aki azt akarja, 
hogy a nép elpusztuljon, vagy rabszolgasorsra jusson." Mikor Cn. 
Marcius kilépett a Curiából, meg is támadták volna, ha a tribunusok 
kellő időben bíróság elé nem idézik. Akkor lecsillapodott a 
népharag: magát ki-ki az ellenség bírájának, élet és halál urának 
tekintette. Marcius előbb megvetően hallgatta a tribunusok 
fenyegető szavait: , Csak a védelem, de nem a büntetés joga illeti 
őket - a nép tribunusai ők, nem pedig a senatoroké." A nép körében 
akkora volt a felháborodás, hogy a patríciusok úgy döntöttek, föl 
kell áldozniok egy maguk közül valót. Azért ők is keményen 
ellenálltak a gyűlölködésnek, ki-ki latba vetette mind a maga, mind 
egész rendje erejét. Elsősorban is utasítást adva clienseiknek, 
megkísérelték, hogy némelyeket elriasszanak az összejövetelektől, 
gyűlésektől, s ekképpen szétrobbantsák a nép szervezkedését. Majd 
együtt vonultak föl - azt hihette az ember, hogy valahány senator 
mind vádlott -, s kérve kérték a népet, hogy , azt az egy polgárt, azt 
az egy senatort, ha már fölmenteni nem akarják, bűnösként nem 
adnák-e ki nekik". De mikor a perbe idézés napján Coriolanus nem 
jelent meg a bíróság előtt, a harag csak még erősebben föllángolt. 
Távollétében elítélték, és ő száműzetésbe vonult a volscusokhoz, 
fenyegetőzve s máris ellenséges érzést táplálva hazája ellen. 


A volscusok szívesen fogadták Coriolanus érkezését, s napról napra 
szívélyesebben bántak vele, mihelyt észrevették, miként növekszik 


haragja  honfitársaival szemben, s hogy egyre  sűrűbbek 
szitkozódásai és fenyegetőzései. Attius Tullius vendégszeretetét 


élvezte. Házigazdája, a volscusok népének legelőkelőbb főembere 
esküdt ellensége volt mindig a rómaiaknak. Most hát egyiket az ősi 
gyűlölet, másikat a fÍriss harag ösztökéli, s háborús tervet 
kovácsolnak Róma ellen. Tudták, hogy annyi sikertelen kísérlet után 
nehéz a népet fegyveres harcra tüzelni: a sok háborús veszteség meg 
a legutóbbi, az ifjúság körében pusztító járvány miatt elernyedt a 
harci kedv; csínján kellett bánni a már-már kihunyóban levő ősi 
gyűlölettel, hogy valamely újkeletű harag újból fölkavarja a 
lelkeket. 


36. Történetesen épp folyt a készülődés a nagy ünnepi játékok 
megismétlésére Rómában. A szertartás megismétlésének pedig a 
következő oka volt. A játékok reggelén, e látványosságok 
megkezdése előtt, egyik családfő rabszolgáját ütlegelve hajtotta 
végig a cirkuszon, nyakát villába szorítva; majd megkezdődtek a 
játékok, mintha a jelenetnek nem is lett volna köze a vallásos 
szertartáshoz. Nem sokkal később Titus Latinius, egy plebejus, 
álmot látott: Juppiter jelent meg előtte, s azt mondta, hogy nem 
tetszett neki a játékok előtáncosa; s ha nagy pompával meg nem 
ismétlik ezeket a játékokat, veszedelem szakad Rómára; menjen és 
jelentse ezt a consulnak. S ámbár Latinius korántsem volt mentes a 
vallás kötelékeitől, mégis a tisztviselők iránt érzett nagy tisztelet 
győzedelmeskedett rajta, s a félelem, hogy az emberek a szemébe 
kacagnak. Habozásáért drágán fizetett: néhány napon belül ugyanis 
elvesztette a fiát. Hogy a váratlan csapás oka felől semmi oka ne 
legyen a kétségre, ebben a feldúlt lelkiállapotban ismét megjelent 
álmában ugyanaz a látomás, s azt kérdezte tőle, vajon nem adta-e 
meg még eléggé az árát, hogy semmibe vette az istenséget? 
Nagyobb csapás is éri még, ha nem siet, és jelentést nem tesz a 
consuloknak. Mármost sürgetővé vált a dolog. Ő azonban még 
mindig habozott, és halogatta az ügyet, amikor is heves betegség 
támadta meg, és váratlanul — megbénult. — Akkor végre 
figyelmeztetésnek fogta föl az istenek haragját. Kimerülve a 
nemrégiben lezajlott s még mindig fenyegető betegségtől, 
tanácskozásra maga köré gyűjtötte rokonságát, és eléjük tárta 
mindazt, amit látott és hallott, hogy hányszor jelent meg álmában 
Juppiter, valamint az égiek fenyegetéseit és haragját s a belőlük 
következő szerencsétlenségeket; azután a jelenlevők egyhangú 
tanácsára hordszéken a Forumra vitette magát: a consulok színe elé. 


Onnét a consulok parancsára a Curiába vitték, s amikor az Atyák 
legnagyobb ámulatára mindezt sorra előadta, íme, újabb csoda: az 
ember, akit úgy vittek a Curiába, hogy minden tagja béna volt, 
miután küldetését befejezte, a hagyomány szerint a maga lábán tért 
vissza otthonába. 


37. A senatus elhatározta, hogy igen fényes játékokat rendez. Az 
ünnepségekre Attius Tullius ösztökélésére tömegestül érkeztek 
volscusok is. A játékok megkezdése előtt, a Marciusszal odahaza 
kieszelt terv szerint, Tullius elmegy a consulokhoz; és elmondja, 
hogy titkos dolgot 

akar velük a köztársaság érdekében közölni. Mihelyt nincs tanú a 
közelben, így kezdi: ,Nem szívesen beszélek kedvezőtlenül 
honfitársaimról. Nem is azért jövök, mintha valami bűntényt 
követtek volna el, hanem szeretném megakadályozni, hogy bármit 
is elkövessenek. Hazám fiai állhatatlanabb lelkületűek, mint 
amilyennek tudni kívánnám őket. Tapasztalhatjuk ezt sok 
vereségünkből is, mert hiszen nem a mi érdemünkön múlt, hanem a 
ti türelmes magatartástokon, hogy még élünk. Itt most rengeteg 
volscus sereglett össze; folynak a játékok; a város apraja-nagyja a 
látványosságokat bámulja. Jól emlékszem, mit követett el egyszer 
ilyen alkalommal a sabin ifjúság ebben a városban; borzad a lelkem, 
hogy valami meggondolatlanság, valami erőszaktétel történik. Úgy 
véltem, consulok, nektek is, nekünk is érdekünk, hogy ezt előre 
megmondjam. Ami engem illet, az a szándékom, hogy nyomban 
hazasietek, mivel ha jelen vagyok, bármely szó vagy tett 
bemocskolhat." Ezekkel a szavakkal távozott. A consulok a 
senatorok elé tárták a vajmi kétes igazságú hírt, melyet biztos 
forrásból kaptak, s mint már nemegyszer, a hírmondó személye 
ezúttal is többet számított, mint maga a hír, így aztán légből kapott 
elővigyázatossági rendszabályokat hoztak; a senatus határozata a 
volscusokat távozásra szólította fel a városból. Hírnököket 
menesztettek városszerte, akik gondoskodtak róla, hogy még az éj 
beállta előtt hagyják el Rómát. Előbb nagy rémület fogta el a 
volscusokat, és fejvesztetten rohantak vendéglátóik házába, hogy 
összeszedjék holmijukat; majd távozásukkor méltatlankodás tört ki, 
hogy mint valami bűnözőket, szentségteleneket űzik el őket a 
játékoktól, az ünnepnapokról, bizonyos értelemben az emberek s az 
istenek együttes köréből. 


38. S amint szinte megállás nélküli menetben vonultak, az élükön 
lovagló Tullius megáll a Ferentinus-forrásnál, s fogadja sorjában, 
ahogy érkeznek, az előkelőket, panaszos szóval, méltatlankodva, s 
őket, mivelhogy szívesen hallják a haragjuknak tetsző kifejezéseket, 
mind velük együtt a sokaságot az út alatt elterülő mezőre vezeti. 
Ott, mintha gyűlést tartana, beszédbe kezd: , Még ha a római nép 
régi igazságtalanságairól, a volscusok vereségeiről s minden 
egyebekről megfeledkezünk is, vajon milyen lélekkel viselitek el a 
tegnap esett gyalázatot, mely a mi megaláztatásunkat avatta az 
ünnepi játékok nyitányává? Nem értitek, hogy ma diadalt ülnek 
fölöttetek, hogy látványosságul használták fel elvonulástokat 
mindenkinek, honfitársaiknak, a külföldieknek, annyi szomszédos 
népnek egyaránt? Hogy kiszolgáltatott feleségeiteken, 
gyermekeiteken legeltették szemüket az emberek? Ugyan mit 
gondolnak, akik hallották a kikiáltók szavát, akik láttak elvonulni 
bennünket, akik szembetalálkoztak ezzel a szégyenletes menettel? 
Nyilván azt, hogy bűnös dolog volna, ha részt vennénk a 
látványosságokon, hogy  beszennyeznénk a játékokat, és 
szentségtörés következnék belőle - ezért űznek el bennünket a 
kegyesek székhelyéről, azok társaságából és gyülekezetéből? És 
aztán eszetekbe jut-e, hogy élnénk-e még, ha sietve útra nem 
kelünk? Ha ezt ugyan útra kelésnek s nem menekülésnek 
nevezhetjük! S vajon nem ellenséges városnak tekintitek-e az olyat, 
ahol ha egyetlen napig késlekedtek, mindnyájatokra halál vár? 
Hadat üzentek nekünk, de a hadüzenők nagy szerencsétlenségére - 
ha férfiak vagytok." Ilyenformán a maguk haragjától is föltüzelve és 
fölizgatott állapotban hazatérnek, s ott honfitársaikat fölserkentve, 
az egész volscus földet föllázítják. 


39. E háború hadvezéreinek valamennyiük egyetértésével 
megválasztották  Attius Tulliust és Cn. Marciust, a római 
száműzöttet, akiben még jobban megbíztak. Reményükben nem is 
csalatkoztak, mert csakhamar kitűnt, hogy Róma a maga erejét 
inkább vezéreinek, mintsem hadseregének köszönheti. A vezér 
legelőbb is Circeiibe vonult, elűzte onnét a római telepeseket, s a 
fölszabadított várost a volscusok kezére adta. Majd elhódította a 


rómaiaktól Satricum, Longula, Polusca, Corioli és Mugilla városait; 
és visszavette Laviniumot. S akkor átvágva a keresztbe futó 
ösvényeken, kijutott a Latin útra, elfoglalta Corbio, Vetelia, 
Trebium, Labici és Pedum városokat. Végül Pedumból Róma alá 
vonult, és a várostól mintegy ötezer lépésnyire a Cluilius-féle árkok 
mentén vert tábort, onnan fosztogatta, dúlta a római földeket, de 
akár azért, mert mindenekelőtt a népet gyűlölte, akár pedig hogy 
ekképpen viszályt keltsen a patríciusok és a plebejusok között, a 
portyások közé őröket küldött, akik vigyáztak, hogy a patríciusok 
birtokaiban kárt ne tegyenek. A viszály ki is tört volna - a 
néptribunusok annyira fölingerelték már az előkelőkkel szemben a 
népet, de a külső ellenségtől való félelem, a belső egyetértésnek ez a 
legerősebb köteléke mégis megteremtette az összefogást - hiába élt 
a gyanú, a gyűlölet. Csak egyetlen kérdésben nem egyeztek: a 
senatus és a consulok csupán a fegyverek erejében reménykedtek, a 
nép azonban bármit szívesebben választott, mint a háborút. Ekkor 
már Sp. Nautius és Sex. Furius volt a consul. Épp a legióknál 
tartottak szemlét, és kijelölték, hogy a falakon és másutt hová kell 
őrszemeket állítani és őrjáratokat küldeni, amikor békét követelő és 
lázongva kiáltozó tömeg fenyegetően körülvette őket, és 
kierőszakolta, hogy hívják össze a senatust, s küldjenek követeket 
Cn. Marciushoz. A patríciusok elfogadták a javaslatot, miután a nép 
hangulata láthatóan ellankadt; a Marciushoz küldött békekövetek 
azonban kemény választ hoztak magukkal: ,Ha a volscusoknak 
visszaadják földjüket, akkor szó lehet a békéről; ha azonban a 
hadizsákmányt tétlenül óhajtják élvezni, ő nem felejti sem 
honfitársainak igazságtalanságát, sem vendéglátóinak 
szívélyességet, s igyekszik megmutatni, hogy a száműzetés nemhogy 
megtörte volna, hanem inkább fölszította harci kedvét." Másodszor 
is elküldték hozzá a követeket, de most már be sem bocsátották 
őket a táborba. Állítólag szent jelvényeikkel ellátott papokat is 
menesztettek az ellenség táborába, hogy kérleljék, de éppúgy, mint 
a követek, azok sem tudták megváltoztatni elhatározását. 


40. Ekkor az asszonyok összegyülekeztek Coriolanus anyja, Veturia 
és Coriolanus felesége, Volumnia házánál. A hagyomány nem 
egyértelmű abban, hogy vajon állami döntés vagy asszonyi rémület 


folyományaként-e: de rábírták mind az idős Veturiát, mind 
Volumniát, hogy Marciustól való két kisfiát kézen fogva menjenek 
az ellenség táborába, ha már a férfiak fegyverrel nem védhetik meg 
Rómát,  védelmezzék meg az asszonyok könyörgéssel és 
könnyhullatással. A táborba érve, jelentik Coriolanusnak, hogy 
hatalmas asszonycsapat érkezett; de Coriolanus, akit sem a követség 
állami fensége, sem a papok szemet-lelket elborító vallásos áhítata 
meg nem indított, először még jobban megkeményíti szívét a női 
könnyekkel szemben; majd egyik bizalmasa, aki föltűnő 
szomorúságáról fölismerte a többiek között a menye és unokái 
között álldogáló Veturiát, azt mondja neki: , Ha a szemem nem csal, 
anyád, feleséged és gyermekeid is eljöttek." Coriolanus a 
döbbenettől csaknem eszét vesztve fölugrik székéről, és anyja 
ölelésére siet; az öregasszony azonban könyörgésből haragba csap 
át: , Mielőtt ölelésedet fogadom, hadd tudnom, ellenségemhez vagy 
fiamhoz  érkeztem-e,  hadifogolyként vagy mint édesanyád 
tartózkodom-e táborodban. Hát ezt kellett hosszú életemben, 
boldogtalan vénségemben megérnem, hogy előbb száműzöttnek, 
majd ellenségemnek lássalak? Képes voltál földúlni ezt a földet, 
mely szült és táplált téged? Nem párolgott el haragod, ha mégoly 
ellenséges szívvel s indulattal érkeztél is ide, amikor átlépted a 
határt? S amikor szemedbe ötlött Róma, nem gondoltál-e rá, hogy 
ama falak között ott van a házam és házi isteneim, ott él anyám, 
feleségem, két gyermekem? Bizony, ha világra nem hozlak, most 
nem állna ostrom alatt Róma; ha nincs fiam, szabad hazában szabad 
nőként halok meg! Hanem most már nem kell olyasmit elviselnem, 
ami rám még nagyobb nyomorúságot, reád nagyobb becstelenséget 
hoz, s az én nagy nyomorúságom nem tart már soká: de ezekre 
nézz, akikre ha így folytatod, korai halál vagy hosszan tartó 
szolgaság vár." Ekkor felesége és gyermekei átölelték Coriolanust; 
zokogásba tört ki a sok asszony, és hazájuk siratása végül is 
megtörte a kemény férfit. Megölelte és hazaküldte övéit; maga 
pedig visszavonta a tábort Róma alól. Majd a legiók is elvonultak a 
római területről. Coriolanus pedig, úgy mondják, az ügyből fakadó 
gyűlölet áldozataként pusztult el - mások szerint másfajta haláltól. 
Fabiusnál, legrégibb történetírónknál azt találom, hogy késő 
öregkort ért meg; szerinte Coriolanus élete vége felé gyakran 
hangoztatta, hogy a száműzetés még keserűbb, ha megöregszik az 
ember. A római férfiak nem irigyelték meg az asszonyok jó hírét - 
úgy éltek, hogy nem bántotta őket a mások dicsősége -, s hogy 


fönnmaradjon tettük emlékezete, templomot fogadtak és avattak föl 
az Asszonyi Szerencse tiszteletére. 

Később a volscusok, szövetségben az aeguusokkal, újra betörtek 
Róma területére. Az aeguusok azonban nem sokáig tűrték Attius 
Tullius vezérségét; ebből a vetélkedésből, hogy a volscusok vagy az 
aeguusok adjanak-e vezért az egyesült hadseregnek, előbb lázadás, 
majd elkeseredett harc keletkezett. A római nép szerencséjére a két 
ellenséges hadsereg éppoly pusztító, mint makacs küzdelemben 
elemésztette egymást. 

Következő évben T. Sicinius és C. Aguilius a consul. Siciniusra a 
volscusok, Aguiliusra a hernicusok provinciáját bízták - mindkét 
nép fegyverben állt ugyanis. Abban az évben legyőzték a 
hernicusokat; a volscusoktól döntetlen csata után váltak el. 


41. Majd Sp. Cassiust és Proculus Verginiust választották 
consulokká. Békét kötöttek a hernicusokkal; földjük kétharmadát 
elvették. Cassius consul a területet felerészben a latinoknak, 
felerészben a népnek akarta kiosztani. Ezt az adományt megtoldotta 
még bizonyos mennyiségű állami tulajdonban levő földdarabbal, 
melyről azt állította, hogy illetéktelenül magánosok tartják 
birtokukban. Ez a dolog sok patríciust megrettentett, mivel maga is 
a birtokosok sorába tartozott, vagyonát veszélyben látta; de a 
közállapotok szempontjából is aggasztotta az Atyákat az, hogy a 
consul bőkezűsége a szabadságra nézve veszedelmessé válhatik. 
Akkor történt először, hogy földosztásról szóló törvényjavaslatot 
hoztak nyilvánosságra, és attól kezdve mindmáig efféléről csak a 
legsúlyosabb zavargások közepette tárgyalhattak. A patríciusok 
támogatta másik consul ellenezte a földosztást, s egészében a nép 
sem volt mellette, mivel kezdettől fogva kifogásolta, hogy az 
adományt a római polgárokról a szövetségesekre is kiterjesztik; de a 
nép gyakran hallotta is, hogy Verginius consul a gyűléseken azt 
jósolgatja: , Tiszttársa (ti. Sp. Cassius) adakozása vészhozó: a földek 
szolgaságba döntik azokat, akik elfogadják; ez az út a királysághoz 
vezet. Miért kellene különben bevonni a szövetségeseket s a latin 
népet, mire jó visszaadni az elfoglalt föld harmadrészét tegnapi 
ellenségünknek, a  hernicusoknak, hacsak ezért nem, hogy 
Coriolanus helyett Cassius legyen e népek vezére?" A földtörvény 


ellenzője és akadályozója hovatovább a nép szószólója lett. Ettől 
kezdve a két consul versengett egymással a nép kegyéért: Verginius 
kijelentette, nem bánja, ha kiosztják a földeket, de csak akkor, ha 
római polgároknak osztják; Cassius, mivel a földbirtokrendezési 
javaslattal meg akarta nyerni a szövetségeseket, de polgártársainál 
annál rosszabbul járt, most egy másfajta juttatással igyekezett 
enyhíteni a hangulatot, és elrendelte, hogy a szicíliai gabonáért 
beszedett pénzt fizessék vissza a népnek. A nép azonban megvetően 
visszautasította ezt, mert a királyi hatalom nyilvánvaló árának 
tekintette: annyira mélyen gyökerezett az emberek lelkében a 
királyságra való törekvés gyanúja, hogy visszautasították az 
adományokat, mintha bővében lettek volna mindennek. Alighogy 
Cassius hivatali esztendeje lejárt, elítélték és kivégezték - ez 
bizonyos. . Némelyek szerint  kivégeztetését tulajdon apja 
indítványozta, azt mondják; tulajdon házában ítélkezett fölötte, 
megvesszőzte, megölte, és fia vagyonát Ceresnek áldozta; az 
istennőnek állított szobor fölirata ez volt: ,A Cassius család 
adománya." Más szerzőknél az igazsághoz közelebb álló tudósítást 
találok, hogy tudniillik a geastorok, Caeso Fabius és L. Valerius, 
hazaárulás címén perbe fogták Cassiust, a nép elítélte, és házát 
hivatalosan lerombolták. Ez a mai Tellus temploma előtt 


fekvő térség. Egyébként akár magánjellegű, akár hivatalos volt az 
ítélet, Servius Cornelius és 0. Fabius consulsága alatt hozták meg. 


42. A nép haragja Cassiusszal szemben nem tartott sokáig. A 
földreformjavaslat előnyössége, miután szerzője már nem élt, 
vonzotta az embereket; vonzóerejét még növelte a rosszindulat, 
amivel a senatorok abban az évben, a volscusok és aeguusok 
leverése . után, álnokul megfosztották a katonaságot a 
hadizsákmánytól: amit az ellenségtől elvettek, azt Fabius consul 
mind eladta, és az árát befizette a kincstárnak. 

A nép e legutóbbi consul miatt nem kedvelte a Fabius nevet; az 
Atyák azonban mégis elérték, hogy Caeso Fabiust válasszák meg 
consulnak L. Aemiliusszal együtt. Ez még inkább elkeserítette a 


népet, s e belső lázongó hangulat a külső ellenséget is harcra 
csábította. A háború kitörésekor azonban abbamaradt a belső 
viszálykodás; a patríciusok és a plebejusok - egyesült erővel - 
Aemilius vezetése alatt győzelmes csatában verték le a lázadó 
volscusokat és aeguusokat. Az ellenség menekülése közben mégis 
nagyobb veszteséget szenvedett, mint az ütközetben: oly makacsul 
üldözték szétszórt soraikat a lovasok. Abban az esztendőben 
Ouintilis (július) 15-én avatták föl Castor templomát: a latin háború 
alatt Postumius dictator tett fogadalmat építésére; az ő fiát nevezték 
ki duumvirnek az avatási szertartáshoz. A földreform kívánatossága 
abban az évben is élénken foglalkoztatta a népet. A néptribunusok 
ugyanis ezzel a nép javát szolgáló törvényjavaslattal igyekeztek 
megmutatni, hogy hatalmuk mennyire a nép érdeke; a patríciusok 
azonban úgy vélték, már eddig is túl sokat engedtek önként a nép 
dühének, és vonakodtak az újabb engedményektől, mivel az csak 
vakmerőségre ösztökél. Az ellenállás legelszántabb vezetői köztük is 
a consulok voltak. Az állami hatalomnak ez a része győzött tehát, s 
nemcsak most, hanem a következő évben is, mert M. Fabiust, Caeso 
öccsét juttatta consulságra, hivataltársául pedig Sp. Cassius 
vádlóját, Lucius Valeriust, akit a nép még jobban gyűlölt. 

Abban az esztendőben is folyt a küzdelem a tribunusokkal. A 
törvényből nem lett semmi, a törvényjavaslat szerzőinek fecsegése a 
meg nem valósuló adományozásról felelőtlenségnek látszott. A 
Fabius nevet a három egymást követő consulság naggyá tette, s 
ezalatt szinte egyfolytában a tribunusokkal való küzdelmekben 
jeleskedtek; mivel pedig ez a hivatali méltóság jól bevált, egy ideig 
meg is maradt a családban. Később kitört a háború a veiibeliekkel, 
és felújult a volscusokkal. A külső háborúhoz azonban csaknem 
fölös erő állt rendelkezésre, melyet kártékonyan az egymás között 
föltámadt harcokra fordítottak. Ezt a rossz közhangulatot fokozta 
még, hogy mind Rómában, mind a város határában úgyszólván 
naponta nyilvánvalóan fenyegető, égi csodajelek mutatkoztak; az 
istenség haragjának egyéb okát nem találták sem az állami, sem a 
magánjósok, akár állati belekből, akár a madarak repüléséből 
jövendöltek, mint hogy a vallásos szertartásokban hiba esett; az 
ijesztő jelek azonban végül is arra vezettek, hogy erkölcstelenséggel 
vádolva elítélték és kivégezték Oppiát, a Vesta-szüzet. 


43. A következő évre O. Fabiust és C. Juliust választották 


consulokká. Abban az esztendőben a belső viszály semmivel sem 
enyhült, a külső háború pedig még keményebben dúlt: fegyvert 
fogtak az aeguusok; a veiibeliek pusztítva törtek be Róma alá. 


Egyre tornyosuló háborús gondok között jelölték consulokká Caeso 
Fabiust és Spurius Furiust. Ortona latin városát az aeguusok 
tartották ostrom alatt; a veiibeliek a fosztogatástól eltelve, magát 
Rómát fenyegették támadással. Ezek a riasztó események, noha azt 
várta volna az ember, hogy letörik, szerfölött megnövelték a nép 
bátorságát; ha nem is magától, de visszatért a katonai szolgálat 
megtagadásának szokásához; Sp. Licinius néptribunus úgy vélte, 
eljött az ideje, hogy a végső szükség alkalmából kicsikarják a 
senatustól a földreformot, s ezért mindenáron akadályozta a 
háborús készülődést. A gyűlölet a tribunusi hatalommal szemben 
egyébként teljesen a javaslat kezdeményezője ellen fordult; a 
consulok semmivel sem támadták keményebben, mint tulajdon 
tiszttársai, akik a sorozás ügyében a consulokat támogatták. 


Egyidőben kétféle háborúra folyt a sorozás: Veii ellen Fabius vonul, 
az aeguusok ellen Furiusra bízzák a hadvezetést. Az aeguusok elleni 
hadjáratban nem történt semmi említésre méltó dolog; Fabiusnak 
azonban jobban meggyűlt a baja polgártársaival, mint az 
ellenséggel. Mint férfi és consul, egyedül ő óvta meg az állam 
méltóságát, amelyet a hadsereg, a consul elleni gyűlölete miatt, 
amennyire tőle telt, elárult. A consul ugyanis egyebeken kívül mind 
az előkészület, mind a hadviselés terén kiváló hadvezéri képességről 
tett bizonyságot, s a csatarendet oly módon állította föl, hogy 
egyetlen lovassági rohammal szétszórta az ellenséget, a gyalogság 
azonban nem akarta a menekülőket üldözőbe venni; s ha már 
gyűlölt vezérük buzdítása nem is, de tulajdon szégyenük és hazájuk 
jelen való gyalázata, sőt annak veszélye sem bírhatta rá őket, hogy 
gyorsan meginduljanak, hogy az ellenségnek visszatér a bátorsága, 
vagy ha egyebet nem, legalább csatarendbe sorakozva helytálljanak. 
A parancsot megtagadva hátat fordítanak, és gyászos ábrázattal - 
mintha őket győzték volna le -, hol a hadvezért, hol a lovasság 
eredményes haditettét szidalmazva visszatérnek. Erre az oly 
ártalmas példára semmiféle orvosságot nem talált a hadvezér; így 
van az, hogy kiváló képességű emberek akárhányszor kevésbé 
értenek polgártársaik kordában tartásához, mint az ellenség 
legyőzéséhez. A consul visszatért Rómába - hadidicsősége nem 


növekedett, katonáinak ingerültsége és keserű gyűlölete azonban 
végigkísérte útján. A senatus mégis elérte, hogy a consuli tisztség a 
Fabius nemzetség körében maradjon: M. Fabiust választották meg 
consulnak; tiszttársul a nép Cn. Manliust adta mellé. 


44. Ebben az évben is akadt tribunus, aki a földosztásra 
törvényjavaslatot terjesztett elő: ez a tribunus Tiberius Pontificius 
volt. Ő is, mintha csak Sp. Liciniusnak sikerült volna, ugyanarra az 
útra lépett, s egy darabig akadályozta a sorozást. A senatorok között 
ismét zavar támadt, de Ap. Claudius kijelentette, hogy a tribunusi 
hatalmat már tavaly megtörték, jelenleg is meg van törve, s így 
marad továbbra is, mivel kiderült, hogy tulajdon erői bomlasztják 
szét. Mindig akad valaki, aki szívesen arat győzelmet egyik 
tiszttársa fölött, s egyúttal az állam javát szolgálva megszerzi 
magának a társadalom jobbik részének kegyét; több tribunus is - ha 
több szükséges - készségesen támogatja a consulokat, egyébként egy 
is elegendő valamennyiükkel szemben. A consulok és a vezető 
senatorok azzal törődjenek csupán, hogy ha nem is valamennyi, de 
legalább néhány tribunust az állam ügyének és a senatusnak 
megnyerjenek. Appius figyelmeztetését megfogadták, a patríciusok 
és valamennyien szívélyesen és jóindulatúan szóltak a 
tribunusokhoz, a volt consulok pedig, mivelhogy mindegyiknek volt 
valamelyes személyes, a hivatali szolgálatból eredő befolyása egyes 
tribunusokra, részint szívességgel, részint tekintélyük révén elérték, 
hogy a tribunusi hatalom erőit üdvös módon az állam szolgálatába 
állították; a consulok négy tribunus segítségével az állami érdek 
egyetlen kerékkötőjével szemben is véghezvitték a sorozást. 


Ezután megindult a háború Veii ellen, ahová a segítő csapatok 
Etruriából mindenfelől összesereglettek, nem is Veii kedvéért, 
inkább abban a reményben, hogy Róma hatalmát a belső viszályok 
miatt  megtörhetik.  Etruriában valamennyi népgyűlésen azt 
harsogták a vezetők, hogy Róma hatalma örökké fennmaradna, ha 
belső lázongások nem pusztítanák; ez az egyetlen halálos méreg, a 
gazdag államoknak egyetlen vészes betegsége, mely a nagy 
birodalmakat pusztulásra juttatja. Hosszú ideig részint a senatus 
bölcsessége, részint a nép türelmes magatartása révén 
föltartóztatták ezt a veszedelmet, de most elérkezett a végórája: két 
állam keletkezett az egyből; mindegyik félnek megvannak a maga 


hivatalnokai, a maga törvényei. Valamikor, habár gyakran 
tiltakoztak a sorozás ellen, háborúban mégis engedelmeskedtek a 
vezéreiknek. Bárhogyan alakult is a belső helyzet, amíg megvolt a 
katonai fegyelem, fennállhattak. Ma már a szokás, hogy nem 
engedelmeskednek hivatalnokaiknak, egészen a haditáborokig 
elkíséri a római katonaságot: a hadsereg a legutóbbi háborúban 
kinn az arcvonalban, sőt a nyílt ütközetben egyhangúan, önként 
engedte át a győzelmet a megvert aeguusoknak, s eldobva a 
hadijelvényeiket, otthagyták a harcmezőn  hadvezérüket, és 
parancsát megszegve, visszatértek a táborba. Mindenesetre ha most 
nekifognak, tulajdon hadseregével leverhetik Rómát: nem is kellene 
egyéb, csak a hadüzenet és a jeladás, hogy készülődnek a háborúra; 
a többit maga is elvégzi a sors meg az istenek. Ilyenfajta reménység 
adott újra fegyvert az etruszkok kezébe, noha a váltakozó 
hadiszerencse folytán oly gyakran voltak hol győztesek, hol 
legyőzöttek. 


45. A római consulok azonban semmi egyébtől nem féltek, csupán a 
maguk erőitől, a maguk fegyvereitől; a legutóbbi háború igen rossz 
emlékű példája miatt rettegtek olyasmibe kezdeni, aminek 
eredményeképpen egyidőben két hadseregtől kell félniök. Így hát a 
kettős veszedelem miatt táborukban tartózkodtak: ,Az idő s az 
események talán majd megenyhítik a haragot, és meghozzák a 
józanságot." Az ellenség azonban, veiibeliek és etruszkok, csak 
annál inkább sürgölődtek; harcra szólítgatták a rómaiakat, előbb 
kilovagoltak a tábor elé, és kihívóan viselkedtek, utóbb, mivel 
kimozdítani nem bírták őket, hol a consulokat, hol a hadsereget 
kezdték sértegetni. ,A belső viszályt - mondották - csak azért 
találták ki, hogy félelmüket leplezzék; a consulok nem a katonák 
hűségével, hanem inkább erejével szemben bizalmatlanok; újfajta 
lázadás ez a csönd és nyugalom a fegyveresek körében!" 
Mindezekhez részint igaz, részint valótlan kijelentéseket fűztek a 
rómaiak nemzetségének és eredetének újkeletű voltáról. Noha 
mindez a sánc alján s a kapuk előtt hangzott el, a consulok eléggé 
egykedvűen tűrték; a tapasztalatlan tömegnek azonban hol a 
fölháborodás, hol a szégyenkezés érzése dúlta fel a lelkét, s 
megfeledkezett belső bajairól; nem akarta bosszulatlan hagyni az 


ellenséget; de nem kívánta a sikert sem a senatusnak, sem a 
consuloknak; a külső és belső ellenség gyűlölete küzdött egymással 
lelkében. Végül mégis győzött az idegenek gyűlölete: oly gőgösen és 
hányaveti módon csúfolódott az ellenség. A katonák ismételten 
összegyűltek a fővezér sátránál; követelték a nyílt csatát, követelték, 
hogy adják meg a harci jelet. A consulok, mintha csak határozni 
kívánnának, hosszasan tanácskoznak. Harcolni akartak ők is, de 
leplezniök, fékezniök kellett óhajukat, hogy az ellenkezéstől, 
késlekedéstől egyszer már föllelkesült katonaság harci lendülete 
fokozódjék. Azt válaszolják hát, hogy korai a dolog; nem érkezett 
még el a cselekvés ideje; maradjanak csak a táborban. Majd 
kihirdetik, hogy tartózkodjanak az ütközettől; ha valaki a parancsot 
megszegve harcba bocsátkozik, azzal úgy bánnak el, mint 
ellenséggel szokás. Miután szétoszlatták a tömeget, az minél inkább 
hitte, hogy a consulok nem akarnak megütközni, annál erősebben 
lobogott benne a harci kedv. Csak tüzelte őket az ellenség egyre 
növekvő izgágasága, mihelyt kitudódott a consulok döntése, hogy 
nem harcolnak: hiszen most büntetlenül sértegethettek; , Nem 
bíznak fegyvert a katonaságra - mondogatták -, lázadásba torkollik 
végül a dolog, Róma hatalma végéhez érkezett." Ebben a 
meggyőződésben a kapuhoz rohannak, csak úgy szórják a 
sértéseket; aligalig türtőztethetik magukat, hogy meg ne támadják a 
tábort. Ezt a gyalázatot nem tűrhették tovább a rómaiak; az egész 
táborból mindenfelől a consulokhoz sereglenek; most már nem 
tartózkodóan, mint annak előtte, a rangidős centuriók útján 
követelőznek, hanem lármázva járnak-kelnek mindenfelé. Megérett 
az ügy; mégis tétováznak. Ekkor Fabius, mivel tiszttársa az egyre 
sűrűsödő tömeg láttán a lázadástól félve már-már engedni kész, 
kürtjellel csöndet teremt: , Cn. Manlius, én úgy vélem, győzhetnének 
ezek az emberek; de ők tehetnek róla, hogy nem tudom, akarnak-e 
vajon. Így hát szentül elhatároztam, hogy nem adom meg a harci 
jelet, amíg meg nem esküsznek, hogy csakis győztesen térnek vissza 
a csatából. A római consulnak adott szavát megszegte egyszer már 
harc közben a hadsereg: az isteneknek tett esküjét sosem szegheti 
meg." Volt egy centurio, Marcus Flavoleius, aki legelsők közt 
követelte a harcot: , Győztesként térek vissza - mondta -, M. Fabius, 
a csatából"; s hogyha megszegi szavát - így fogadkozik -, Juppiter 
atya, Mars Gradivus és a többi isten haragja szálljon rá. Ugyanezt az 
esküt elmondja egyenként az egész hadsereg. Eskütétel után jelt 
adnak; fegyvert fognak; haraggal s reménységgel eltelve mennek a 


csatába. Most próbálják csak sértegetni az etruszkok, most, hogy 
náluk a fegyver, most kerüljön elébük valamelyik mocskos szájú 
ellenség. Azon a napon plebejus, patrícius egyaránt, kivételes 
bátorsággal küzdött; a Fabius név kiváltképpen fényeskedett: a sok 
belső harcban ellenük fordult a nép haragja, most elhatározták, 
hogy ebben a csatában megnyerik a kegyét. 


46. Fölállítják a csatarendet, és sem a veii ellenfél, sem az etruszk 
legiók nem térnek ki a harc elől. Csaknem bizonyosan remélik, hogy 
nem különbül akarnak velük megverekedni a rómaiak, mint az 
aeguusokkal; talán még valami nagyobb gaztett is remélhető, 
annyira háborognak a kedélyek, s oly bizonytalan a helyzet. 
Teljesen másként történt; soha római katona nem szállt még 
nagyobb gyűlölettel harcba - annyira elkeserítette az ellenség 
gyalázkodása meg a consulok késlekedése. Az etruszkoknak alig 
maradt idejük, hogy csatarendbe sorakozzanak, máris zúdult rájuk 
az első rohamban az inkább vaktában, mint célozva elhajított dárda, 
és máris folyt a közelharc s a fölöttébb kegyetlen küzdelem, amikor 
kard harcolt kard ellen. Az első sorokban a kiváló Fabius nemzetség 
szolgált látványosságul és például polgártársainak. Közülük O. 
Fabius - a két évvel korábbi consul - egy csapat veiibelire támadt rá, 
és nem vette észre, hogy egy szilaj erejű és remek kardforgató 
etruszk az ellenség sűrűjéből felé tör, s szíven szúrja; mikor a 
fegyvert kihúzták, Fabius arccal előrebukva, belehalt sebébe. 

Mindkét hadseregre nagy hatást tett ennek az egy férfinak a halála, 
s a római sereg már-már visszavonul, ha M. Fabius consul át nem 
ugorja az ott heverő tetemet, és bőrpajzsával elfödve, el nem kiáltja 
magát: , Arra esküdtetek hát föl, katonák, hogy menekülve tértek 
vissza a táborba? Jobban féltek e gyalázatos ellenségtől, mint 
Juppitertől és Marstól, akiknek nevére fogadalmat tettetek? Én 
ugyan nem esküdtem meg, de vagy győztesként térek vissza, vagy 
harcolva melletted esem el, 0. Fabius." Mire az előző évi consul, 
Caeso Fabius, így felelt a consulnak: , Azt hiszed-e, bátyám, ezekkel 
a szavakkal rábírhatod őket, hogy harcoljanak? Majd rábírják őket 
az istenek, akiknek a nevére megesküdtek.  Mihozzánk, 
előkelőségekhez és a Fabius névhez pedig úgy illik s az a méltó, 
hogy inkább fegyverrel, semmint buzdítással lelkesítsük harcra a 
katonákat." És lándzsát szegezve röpül az első sorba a két Fabius, 


maguk után vonva a sereget. 


47. Az egyik oldalon már helyreállt a harc; Cn. Manlius consul 
éppoly erélyesen hadakozott a másik szárnyon, ahol csaknem 
hasonló szerencsével folyt a küzdelem. Miként a másik szárnyon O. 
Fabius, lelkes katonái élén, úgy itt Manlius consul maga üldözte a 
már-már megfutamodó ellenséget, amikor súlyosan megsebesülve 
elhagyta az arcvonalat, s mivel azt hitték, hogy megölték, a 
hadsereg megkezdte a visszavonulást: el is hagyták volna a 
csatateret, ha a másik consul néhány lovascsapat élén oda nem 
vágtat, s azt nem kiáltja, hogy tiszttársa él, maga pedig 
megszalasztván az ellenséget, győztesként érkezik, s így föl nem 
tartóztatja a visszavonuló sereget. Manlius maga is megjelenik, 
hogy helyreállítsa a csatarendet. A két consul jól ismert arca 
föllelkesíti a katonákat. Egyidejűleg az ellenség csatarendje is 
megritkul, mivel számbeli fölényükben bizakodva elküldik tartalék 
csapataikat, hogy ostromolják meg a római tábort. 


Nem sok küzdelem után be is törtek a táborba, és idejüket inkább 
fosztogatással, semmint a fegyveres harc gondjával töltötték; a 
római sereg triariusai, akik az első rohamot nem bírták 
feltartóztatni, miután helyzetükről tájékoztatták a consulokat, a 
fővezér sátra köré gyülekez nek, és a maguk erejéből újra fölveszik 
a harcot. Manlius consul pedig, akit visszaszállítottak a táborba, 
katonaságot állít valamennyi kapu elé, és elzárja az ellenség útját. 
Ez a kétségbeejtő helyzet az etruszkok körében inkább dühöt 
ébreszt, nem pedig  vakmerőséget. Amint ugyanis hirtelen 
támadással megrohanták a kijáratot, ahol kiutat reméltek, egy 
ifjakból álló csapat a fegyverzetéről fölismerhető consulra támadt. A 
körülötte állók előbb fölfogják a fegyvereket; később azonban már 
nem tartóztathatják föl a túlerőt; a consul halálos csapástól találva 
összeesik, környezete pedig szétfut. Az etruszkok bátorságra 
kapnak; a rómaiakat a rémület űzi szerte a táborban, és a végsőkre 
került volna sor, ha a tisztek a consul tetemét fölemelve, egyik 
kapun át utat nem nyitnak, hogy az ellenség elvonulhasson. 
Kitörnek a kapun; a fölbomlott sorokban elvonuló sereg a másik 
győztes consul útjába akad: ott újból öldösik, szétkergetik őket. 
Nagyszerű, de két ily nagy hírű férfi halála miatt mégis szomorú 
győzelem született. A consul épp ezért így válaszolt, amikor a 


senatus megszavazta neki a diadalmenetet: ,Ha a hadsereg 
diadalmenetet tarthat hadvezére nélkül, ő szívesen beleegyezik a 
háborúban tanúsított nagyszerű magatartása miatt. Őt öccse, 0. 
Fabius halálával családi gyász érte, az állam pedig a másik consul 
halála miatt árvult el félig, így hát nem fogadhatja el a családi és 
állami gyász következtében meghervadt babért." Ez az elhárított 
diadalmenet híresebbé vált, mint valamennyi, amit megtartottak: 
mert egy idejében visszautasított megtiszteltetés néha bőségesen 
megtérül. Később ő vezette öccse és tiszttársa temetését, ő mondta 
el mindkettőjük fölött a halottdicsérő beszédet, rájuk ruházva 
tulajdon dicsőségét, mely azonban legnagyobbrészt visszaszállott 
reá. Nem feledkezett meg arról sem, amit hivatalba lépésekor célul 
tűzött maga elé, hogy megbékítse a népet, s a sebesült katonákat 
ápolás végett a patríciusok házaiban helyezte el. A Fabiusoknak 
juttatta a legtöbbet, és sehol sem részesültek gondosabb ápolásban a 
sebesültek. Innen való a Fabiusok népszerűsége, melyet az állam 
ügyének józan szolgálatával meg is érdemeltek. 


48. A következő évre tehát a nép, de éppúgy a patríciusok 
közreműködésével is, consullá választották Caeso Fabiust Titus 
Verginiusszal együtt. Ez a Fabius nem törődött sem a háborúval, 
sem a sorozással, sem más egyébbel, mint a várva várt s a 
valamelyest már megvalósult belső béke ügyével, hogy a patríciusok 
és a nép mielőbb megenyhüljenek egymás iránt. Már az év elején 
azt javallotta, hogy mielőtt még valamelyik néptribunus napirendre 
tűzeti a földosztásról szóló törvényjavaslatot, előzzék meg az Atyák, 
és tegyék ezt a maguk feladatává, a lehetőség szerint egyenlően 
elosztva adományozzák a népnek az ellenségtől elhódított földet: 
jogos, hogy az övék legyen, mivelhogy vérrel-verejtékkel ők 
szerezték meg. A patríciusok elutasították a javaslatot; némelyek azt 
panaszolták, hogy Caeso egykor friss észjárása a szerfölött nagy 
dicsőségtől ellustult és meggyöngült. 


Rómában semmiféle zűrzavar sem keletkezett; a latinokat azonban 
az aeguusok betörései zaklatták. Caesót küldik oda egy hadsereg 
élén, s ő átmegy az aeguusok területére, hogy ott tomboljon a 
pusztítás. Az aeguusok visszavonultak városaikba, és a falak mögött 
húzódtak meg; nem folyt emlékezetes csata. A veii ellenségtől 


viszont a másik consul vakmerősége miatt vereséget szenvedtek a 
rómaiak, s a hadsereget szétverték volna, ha Caeso Fabius kellő 
időben tiszttársa segítségére nem siet. Attól kezdve sem háború, 
sem béke nem volt Veiivel; a helyzet rabló portyákká fajult: a 
veiibeliek városukba húzódtak a római legiók elől; mihelyt 
észrevették, hogy a legiók elvonultak, megrohanták a földeket, és 
csalárd módon váltogatták hol a háborút nyugalommal, hol a 
nyugalmat háborúval. Így aztán sem figyelmen kívül hagyni, sem 
befejezni nem lehetett a dolgot; de másfelől is fenyegetett háború, 
legelőbb az aeguusok és a volscusok részéről, akik csak addig 
maradtak nyugton, amíg legfrissebb vereségük okozta bánatukat ki 
nem heverték, továbbá világos, hogy csakhamar fegyvert fognak 
Róma mindenkori ellenségei, a sabinok és egész Etruria is. Az 
inkább kitartó, mint erős veii ellenségről viszont, mely gyakori 
gyalázkodásával, nem pedig veszedelmes erejével háborgatta a 
kedélyeket, sohasem feledkezhettek meg, és nem fordíthatták másra 
figyelmüket. Ekkor a Fabiusok nemzetsége a senatus színe elé járult. 
Nemzetsége nevében a consul beszélt: , Amint magatok is tudjátok, 
összeírott Atyák, a veii háborúhoz nem nagyszámú, hanem állandó 
jellegű haderő szükséges. Gondoskodjatok ti a többi háborúról, s 
rendeljétek a Fabiusokat ellenfélként a veiibelieknek. Felelősséget 
vállalunk érte, hogy biztosítjuk a római név becsületét. Az a 
szándékunk, hogy ezt a háborút családi ügyként, a magunk 
költségén viseljük; az államnak itt se katonára, se pénzre ne legyen 
gondja." Forró köszönetet mondanak neki. A consul elhagyván a 
tanácstermet, a Fabiusok csapatának kíséretében - a többiek a Curia 
előcsarnokában várták ugyanis a senatus határozatát - hazatér. A 
Fabiusok — parancsot kapnak, hogy másnap fegyveresen 
jelentkezzenek a consul háza előtt; aztán ki-ki otthonába távozik. 


49. Városszerte száll a hír; a Fabiusokat égig dicséri mindenki, 
mondván, hogy egyetlen család magára vállalta az állam terhét; a 
veii háborút családi üggyé, családi háborúvá változtatják. Ha 
akadna a városban két hasonló erejű nemzetség, s egyik a 
volscusokat, másik az aeguusokat követelné magának, a római nép 
nyugalmasan, békében élhetne, mert leigázhatná valamennyi 
szomszédos népet. A Fabiusok másnap fegyvert fognak, és 
összegyűlnek ott, ahová a parancs szólította őket. Kilép a consul 


fővezéri köpenyben, s az előcsarnokban ott látja nemzetségét 
csatarendbe sorakozva; közrefogják, s ő jelt ad az indulásra. Soha 
kisebb számú, de fényesebb hírű és inkább megcsodált hadsereg 
nem vonult még a városon keresztül: háromszázhat katona - 
valamennyi patrícius, valamennyi egy nemzetségből való s közülük 
bárki bármikor első ember lehetne a senatusban - vonult föl, 
egyetlen család erejével végpusztulást ígérve a veii népnek. 
Nyomukban a tömeg, előbb tulajdon rokonságuk, barátaik nem 
hétköznapi reményt és gondot, hanem mérhetetlen nagy dolgokat 
hánytorgatva lelkükben, majd mások, izgalomtól fölkorbácsolva, 
vagy a csodálattól és lelkesedéstől némán. , Járjanak bátorsággal, 
járjanak szerencsével - hangzik a jókívánság -, vállalkozásukhoz 
méltó legyen az eredmény is; ezentúl consuli tisztséget, 
diadalmenetet, mindennemű kitüntetést, mindennemű 
megtiszteltetést bizton elvárhatnak részükről." Elhaladván a 
Capitolium, a fellegvár és más templomok előtt, bármelyik isten 
ötlik a szemükbe vagy jut eszükbe, a járókelők csak azért 
imádkoznak, hogy jó szerencsével, kedvező előjelekkel indítsák 
útnak ezt a csapatot, és hozzák vissza mielőbb sértetlenül 
hazájukba, családjuk körébe. Hiábavaló könyörgések. Szerencsétlen 
út, Carmentis kapujának jobb íve alól kikanyarodva a Cremera 
folyóhoz érkeznek. Alkalmas helynek tetszett, hogy ott erődített 
tábort üssenek. 


L. Aemilius és C. Servilius volt a két következő consul. Mind az 
ideig csupán portyázásokból állt a hadművelet, s a Fabiusok 
nemcsak az erődítmény biztosításához mutatkoztak számbelileg 
elegendőnek, hanem az egész római területtel határos etruszk föld 
védelmére is: nyugalmat biztosítottak maguknak, izgalmat keltettek 
az ellenség körében kóborlásaikkal a határ mindkét oldalán. Később 
valamelyes szünet állt be a portyázásokban, amíg az etruszk 
csapatok a veiibeliekkel kibővülve a Cremera-parti erődített tábort 
támadták, a római legiók pedig L. Aemilius consul vezérlete alatt az 
etruszkokkal bocsátkoztak nyílt csatába; a veiibelieknek alig maradt 
idejük, — hogy  elrendezzék soraikat; első rémületükben 
visszahúzódnak zászlóik mögé, fölállítják tartalék csapataikat, 
amikor is a római lovasság hirtelen oldalba kapja őket, és nemcsak 
harci támadásra, de még helytállásra sem ad alkalmat. Rendezetlen 
sorokban vonulnak vissza a Vörös Sziklákhoz - ott táboroztak -, és 
könyörögve békét kérnek. De mihelyt ez teljesül, könnyelmű 


természetük lévén, már meg is bánják kérésüket, mielőtt még a 
római őrség elvonulna a Cremera mellől. 


50. Megújult a veii nép küzdelme a Fabiusokkal, akik nagyobb 
szabású háborúra nem voltak felkészülve; nemcsak portyázások 
folytak a szántóföldeken, vagy támadások a fosztogatók ellen, 
hanem több ízben nyílt harc is a csatamezőn, s a római nép egyetlen 
nemzetsége gyakran aratott győzelmet  Etruriának akkortájt 
leggazdagabb városállama fölött. A veiibeliek eleinte keserű szívvel 
és méltatlankodva szemlélték ezt; később megfontolva a dolgot 
rájöttek, hogy cselvetéssel kell legyőzniök kevély ellenségüket; 
annak is örültek, hogy a Fabiusok a sok sikertől egyre vakmerőbbé 
váltak. Olykor nyájakat hajtottak hát a portyázók útjába, hogy azok 
mintegy véletlen folytán ráakadjanak, máskor parasztgazdák tettek 
úgy, mintha menekülnének elhagyott, puszta földjükről, majd 
védelmül a fosztogatók ellen fegyveres csapatokat küldtek, melyek 
gyakran színlelésből, de nem valódi rémületből, megfutottak előlük. 
A Fabiusok pedig már annyira megvetették az ellenséget, hogy 
szentül hitték, győzhetetlen fegyvereiknek soha, sehol sem 
állhatnak ellen. Ez a könnyelmű remény arra bírta őket, hogy egyik, 
a Cremerától jókora távolságnyira elterülő mezőn megrohanjanak 
egy csordát, noha ittott ellenséges csapatokat is láttak arrafelé. 
Majd gyanútlanul, vágtában haladtak el az út mentén fölállított 
csapda mellett, hogy az ijedtükben szertefutott barmokat befogják; 
akkor rejtekéből hirtelen föltámad, és szemben, körös-körül 
mindenütt ott az ellenség. Előbb a mindenfelől fölhangzó csatazaj 
keltett rémületet, majd mindenfelől röpködni kezdtek a fegyverek, s 
amint az etruszkok egyre sűrűbben gyülekeztek, a katonák 
áttörhetetlen fallal zárták körül őket, s minél jobban előrehatolt az 
ellenség, annál kisebb területre, annál kisebb körre kényszerültek ők 
maguk: ez alkalommal kiváltképpen kitűnt, mily kevesen vannak a 
Fabiusok, mily sokan az etruszkok, amint azok megsokszorozva 
soraikat, sarokba szorították őket. És akkor fölhagyván a harccal, 
melyet pedig minden irányba megfelelően állni szerettek volna, 
egyetlen pontra húzódnak vissza valamennyien; onnan pedig testük 
és fegyvereik erejével ék alakban utat törnek maguknak. Enyhén 
emelkedő domb felé vitt az útjuk; ott előbb megpihennek; a magas 
fekvésű helyen maradt idejük lélegzetvételre, és arra, hogy a kiállott 
ijedségtől magukhoz térjenek; már-már visszaverik a támadókat, és 
a hely kedvező fekvése révén győzött volna is a maroknyi sereg, ha 


a veii ellenség a hegyvonulat mentén mögéjük kerülve el nem 
özönli a dombtetőt. Így aztán győzött a túlerő. A Fabiusok mind egy 
szálig — elestek, táborukat elpusztították. Ismeretes, hogy 
háromszázhatan meghaltak, egyetlen, csaknem serdületlen ifjút 
hagyván maguk után, a Fabius nemzetség törzse gyanánt, aki 
válságok idején, háborúban és békében, a római népnek még 
gyakran lesz nagy-nagy segítsége. 


51. E vereségek idején már C. Horatius és T. Menenius töltötte be a 
consuli tisztséget. Meneniust nyomban elküldték a győzelmüktől 
elkapatott etruszkok ellen. Ezúttal is rosszul végződött a harc, s az 
ellenség megszállta a Janiculust; elfoglalta volna a várost is, melyet 
nemcsak a háború, hanem az éhínség is fenyegetett - az etruszkok 
ugyanis átkeltek a Tiberisen -, ha Horatius consult a volscusok 
földjéről haza nem rendelik. A háború már közvetlen közelből 
veszélyeztette Róma falait, előbb a Remény templománál folyt 
eldöntetlenül a csata, majd a Porta Collinánál, ott igen csekély 
módon, Rómának kedvezett a szerencse; ez jó hangulatot keltett a 
katonaság körében, visszanyerték régi bátorságukat az eljövendő 
harcokra. 


A. Verginius és Sp. Servilius consulsága következett. Az elszenvedett 
vereség után a veiibeliek tartózkodtak a nyílt harctól a legközelebbi 
csatában;  portyázgattak, és a  Janiculusról, mint erődített 
magaslatról, meg-megtámadták a római szántóföldeket: sem jószág, 
sem ember nem volt biztonságban tőlük. Később ugyanannak a 
cselnek estek áldozatul, mint amellyel a Fabiusokat kézre kerítették. 
Üldözőbe vették a nyájat, mely szerteszéjjel legelészett, hogy 
odacsalogassa őket, és ők egyenesen belerohantak a csapdába; 
mivelhogy számosabban voltak (mint a Fabiusok), többen is 
pusztultak el közülük. E vereség miatt szörnyű haragra gerjedtek, 
amiből még nagyobb vereség oka támadt. Átkelvén ugyanis éjjel a 
Tiberisen, azon iparkodtak, hogy elfoglalják Servilius consul 
táborát. De szétverték őket, és súlyos vérveszteséggel, csak nagy 
keservesen bírtak visszavonulni a Janiculusra. A consul maga is 
nyomban átkel a Tiberisen, és a Janiculus tövében üti föl táborát. 
Másnap a kora hajnali órákban az előző napi csata szerencsés 
kimenetelétől föllelkesülten, és ráadásul, mivel az élelmiszerínség 
minél gyorsabb, sőt akár kockázatos cselekvésre is sürgetett, 


vakmerően szemközt támadja az ellenség táborát a Janiculuson, 
ahonnan még csúfosabban kergetik vissza, mint ő az ellenséget az 
előző napon; csak tiszttársa megérkezése folytán menekült meg 
hadseregével együtt. Az etruszkok, két hadsereg közé szorulva, hol 
az egyik, hol a másik elől menekülnek; nagy vérontás közben 
lekaszabolják őket. Ekként végződött szerencsés kimenetelű 
vakmerőséggel a veii háború. 


52. A békével együtt az élelmiszerellátás is bőségesebbé vált a 
városban, mivel Campaniából is hoztak be gabonát, és miután a 
szűkös jövendőtől senki sem félt többé, előkerült az is, amit addig 
elrejtettek. A bőség és a nyugalmas élet csakhamar fejébe szállt a 
népnek, és mivel háború nem folyt, ismét a belső viszonyokban 
fedezte föl a régi bajokat. A néptribunusok a maguk sajátos 
mérgével, a földreformmal izgattak; izgattak az ellenálló patríciusok 
ellen, mégpedig nemcsak az egész senatusi testület, hanem egyes 
senatorok személye ellen is. O. Considius és T. Genucius, a 
törvényjavaslat előadói, a nép színe előtt törvénybe idézték T. 
Meneniust. Bűnéül rótták föl, hogy pusztulni engedte a Cremera- 
parti tábort, holott consulként onnan nem messzire ütötte föl 
állandó táborát; ez okozta a bukását, noha a patríciusok éppúgy 
síkraszálltak érte, mint Coriolanusért, s atyja, Agrippa népszerűsége 
sem halványult még el. A büntetést mértéktartó módon szabták meg 
a tribunusok: habár halált kértek rá, mégis mindössze kétezer as 
megfizetésére ítélték. Ez a büntetés mégis az életébe került: azt 
mondják, nem bírta elviselni a gyalázatot és a bánatot; 
megbetegedett és meghalt. 

A másik vádlott, Sp. Servilius, akit mihelyt hivatali ideje lejárt, C. 
Nautius és P. Valerius consulsága alatt, L. Caedicius és T. Statius 
idézett törvénybe, nem úgy, mint Menenius, a maga vagy a 
senatorok  kéréseiben, hanem tulajdon ártatlanságában és 
érdemeiben bízva nézett szembe a tribunusok kirohanásaival. Neki 
is az etruszkok ellen a Janiculus alatt lefolyt ütközetet rótták föl 
bűnéül. Ez a férfi azonban éppoly keményen védte magamagát, 
mint egykor, veszély idején, az állam ügyét, s nemcsak a 
tribunusokat, hanem a népet is szilajul ostorozta, szemére lobbantva 
T. Menenius elítéltetését és halálát, mondván, hogy az ő atyja 
jóvoltából tért vissza Rómába a nép, s kapta meg azokat a 


hivatalokat, azokat a törvényeket, amelyekkel most visszaél. 
Bátorsága eloszlatta feje felől a veszélyt. Segítségére volt tiszttársa, 
Verginius is, akit tanúnak idéztek meg, s aki tulajdon dicsőségét 
megosztotta vele; még inkább hasznára vált Menenius elítéltetése - 
annyira megváltozott a közvélemény. 


53. Rómában véget ért a viszály: kitört a háború a veiibeliekkel, 
akikhez fegyveres szövetségesként csatlakoztak a sabinok. P. 
Valerius consult a latinok és  hernicusok  segédcsapataival 
kiegészített hadsereg élén Veii ellen küldik, s ő nyomban 
megtámadja a szövetségesek falai előtt berendezett tábort; akkora 
zűrzavart támaszt, hogy azok szétszóródva futkosnak ide-oda kisebb 
egységekben, hogy föltartóztassák az ellenséges haderőt, maga 
pedig megszállja a kaput, melyet elsőnek megostromolt. A sáncon 
belül aztán inkább öldöklés, mint harc folyik. A fejvesztettség nem 
állt meg a táborban, a városba is behatolt; a megrémült veiibeliek 
úgy ragadnak fegyvert, mintha Veii városa esett volna el. Némelyek 
a sabinok segítségére sietnek, mások a rómaiakra rohannak rá, akik 
a támadás súlyát a táborra irányítják. A rómaiak egy kissé 
megtorpannak és megzavarodnak; de aztán ők is megfordulnak és 
ellenállnak, ugyanakkor a consul odairányítja a lovasságot, mely 
szétszórja, megszalasztja az etruszkokat. A két leghatalmasabb és 
legközelebbi szomszéd nép két hadseregét ugyanabban az órában 
verik le. Míg Veiinél ez folyik, a volscusok és az aeguusok latin 
földön ütnek tábort, és fosztogatnak a határ mentén. A latinok a 
hernicusokkal szövetkezve és a maguk erejéből - római vezér és 
segédcsapatok nélkül  -  feldúlják az ellenséges tábort; 
visszaszerezvén tulajdon javaikat, hatalmas zsákmányt is ejtenek. 
Rómából mégis elküldik a volscusok ellen C. Nautius consult: úgy 
vélem, nem jó szemmel nézték a szokást, hogy ezek a népek római 
vezér és hadsereg nélkül, a maguk elhatározásából viseljenek 
háborút. A gyalázkodás, a kihívás valamennyi fajtáját alkalmazták a 
volscusok ellen, mégsem bírhatták rá őket, hogy nyílt csatába 
bocsátkozzanak. 


54. A következő év consulai: L. Furius és C. Manlius. Veiit Manlius 


gondjára bízzák; de háborút nem viselnek: a veiiek kérésére 
negyven évre megadják nekik a fegyverszünetet és gabonaadót, 
hadisarcot vetnek ki rájuk. Mihelyt a külső béke helyreáll, 
folytatódik a viszály a határokon belül. A tribunusok a 
földreformjavaslattal ösztökélik zavargásokra a népet. A consulok, 
akiket sem Menenius elítéltetése, sem Servilius veszélyes helyzete 
nem félemlített meg, ellenállnak. Hivatali tisztségük lejártával Cn. 
Genucius, néptribunus, pörbe fogatja őket. 

L. Aemilius és Opiter Verginius lép ezután consuli hivatalba; némely 
évkönyvben Vopiscus Juliust találom consulnak bejegyezve. De 
abban az esztendőben, bárki volt is a két consul, a nép színe előtt 
bevádolt Furius és Manlius gyászöltözetben keresi föl nemcsak a 
népet, hanem a fiatalabb patríciusokat is. Intik, figyelmeztetik őket, 
hogy ne vállaljanak tisztségeket, se kormányzati megbízatásokat; a 
consuli vesszőnyalábokat, a bíbor tógát, az elefántcsont széket ne 
tekintsék másnak, mint gyászpompának: e fényes jelvényekkel, mint 
áldozati barmok a szalagokkal fölékesítve, halálra ítéltetnek. Ha 
pedig a consuli tisztség oly vonzó a szemükben, jól véssék az 
eszükbe, hogy a consuli tisztséget már a tribunusi hatalom tartja a 
markában, annak van alávetve; a  consulnak,  tribunusi 
hivatalszolgaként mindent a tribunus intésére és parancsára kell 
cselekednie; ha csak egyet moccan, ha tiszteletben tartja a 
patríciusokat, ha úgy véli, hogy az állam nem csupán a nép fiaiból 
áll - lebegjen szeme előtt Cn. Marcus száműzetése, Menenius 
elítéltetése és halála. E szavak gyújtó hatására a patríciusok nem 
nyilvánosan, hanem magánosok házaiban, kevesek tudomásával 
összejöveteleket tartottak: megegyeztek abban, hogy a vádlottakat 
akár törvényes, akár törvénytelen eszközökkel meg kell szabadítani; 
a legvadabb terv aratta a legnagyobb tetszést, és volt, aki a 
legvakmerőbb bűn elkövetését is javasolta. Az ítélethirdetés napján 
tehát, mikor a nép feszült figyelemmel állt a Forumon, előbb csak 
furcsállották, hogy a tribunus nem érkezik meg; majd amint 
gyanússá vált a késlekedés, úgy vélték, az előkelőek ijesztettek rá, 
és azon háborogtak, hogy cserbenhagyta és elárulta az állam ügyét; 
végezetül azonban olyan emberek, akik a tribunus háza előtt jártak, 
meghozták a hírt, hogy a tribunust holtan találták otthonában. 
Mihelyt a hír a gyűlésen elterjedt, mint ahogy a csatarend 
fölbomlik, ha megölik a vezért, szerteszéled a nép, megy, ki merre 
lát. Kiváltképpen a tribunusokat fogja el a félelem, mert tiszttársuk 
halála arra inti őket, hogy nem segít ám a sérthetetlenségi törvény 


sem. A patríciusok nem bírják féken tartani örömüket, bűnösnek 
senki sem érzi magát közülük, annyira, hogy még az ártatlanok sem 
bánnák, ha azt hinnék róluk, elkövettek valamit, és nyíltan 
hangoztatják, hogy gonosz eszközökkel kell megfékezni a tribunusi 
hatalmat. 


55. Közvetlenül e nagyon rossz emlékű győzelem után elrendelik a 
sorozást, s miután a megrémült tribunusok nem tesznek ellenvetést, 
a consulok végre is hajtják. Akkor pedig a nép nagyobb haragra 
gerjed a tribunusok hallgatása, mint a consulok hatalmaskodása 
miatt, és azt hangoztatja: , Vége a szabadságnak; máris visszatértek 
a régi szokásokhoz; Genuciusszal együtt meghalt és sírba szállt a 
tribunusi hatalom. Mást kell tenni, egyebet kell kitalálni, hogy 
szembeszálljanak a patríciusokkal; egyedül annak van értelme, hogy 
a nép maga védje meg magát, mert máshonnan nem várhat 
segítséget. Huszonnégy lictor kíséri a consulokat, maga is plebejus 
valahány: nincs ennél megvetendőbb, nincs a gyöngeségnek 
nagyobb jele, ha akadna, aki nem félne tőle; az emberek maguk 
teszik ezt nagy és félelmetes dologgá." Már ezekkel a szavakkal is 
feltüzelték egymást az emberek, midőn egy Volero Publilius nevű 
plebejushoz, aki - mivel már parancsnoki tisztet viselt - vonakodott 
beállni közkatonának, odaküldték a consulok a lictort. Volero a 
tribunusokhoz föllebbez. De mivel nem siet segítségére senki, a 
consulok megparancsolják, hogy vetkőztessék le és korbácsolják 
meg. ,A néphez föllebbezek - mondja Volero -, mivel a tribunusok 
szívesebben vállalják, hogy szemük láttára megkorbácsoljanak egy 
római polgárt, mint hogy ti a tulajdon ágyában meggyilkoljátok." 
Egyre hangosabban kiabált a lictor, egyre bőszebben rángatta és 
megpróbálta az embert levetkőztetni. Ekkor Volero birokra kelvén 
maga is, de többek segítségével lerázta magáról a hivatalszolgát, s a 
tömeg sűrűjébe menekül, ahol igen zajosan méltatlankodnak miatta, 
és így kiabál: , Föllebbezek és a nép hűségére hivatkozom. 
Segítsetek, polgárok, segítsetek, bajtársak: semmit sem várhattok a 
tribunusoktól, hiszen nekik van szükségük a ti segítségetekre." A 
felizgatott emberek mintha csatába készülnének, fegyverkeznek; 
ebben a helyzetben úgy tetszett, bármiféle törvénytelenség 
megtörténhet, senki szemében nem szent többé a hivatalnok, sem a 
magánember joga. A consulok ekkora viharral szembetalálkozván, 


könnyűszerrel megtudhatták, mily kevés biztonságot ad a hivatal 
felsőbbsége, ha nincs meg hozzá az erő: lictoraikat bántalmazták, a 
vesszőnyalábokat összetörték, őket a Forumról a Curiába kergették, 
s azt sem tudják, meddig terjed immár Volero győzelme. Majd 
amint a zajongás elül, parancsot adnak, hogy hívják össze a 
senatust, és fölpanaszolják a rajtuk esett sérelmeket, a nép 
erőszakoskodását, Volero vakmerőségét. Sok kemény javaslat 
hangzott el, mégis az idősebb senatorok véleménye győzött, akik 
ellenezték, hogy most a patríciusok haragja összecsapjon a nép 
dühével. 


56. Volerót népszerűsége teljében a legközelebbi választógyűlésen 
megválasztották néptribunussá arra az évre, amelyben a consuli 
tisztséget L. Pinarius és P. Furius töltötte be. Szemben mindazoknak 
a véleményével, akik azt várták tőle, hogy tribunusi hatalmát az 
előző év consulainak zaklatására használja majd föl, egyéni 
sérelménél fontosabbnak tekintvén az állam érdekét, egyetlen 
szóval meg nem sértette a consulokat, hanem törvényjavaslatot 
terjesztett a nép elé arról, hogy a nép tisztviselőit ezentúl a 
tribusokként szavazó gyűléseken válasszák meg. Fontos javaslat volt 
ez, bár első pillantásra nem tekintették csöppet sem veszélyesnek, 
pedig megfosztotta a patríciusokat minden lehetőségüktől, hogy 
clienseik szavazata révén kedvük szerint válasszanak tribunusokat. 
Ezzel a népnek igen kedvére való kezdeményezéssel a 
leghevesebben szembeszálltak a patríciusok, s az ellenállásra velük 
szemben csak egyetlen lehetőség maradt, a tribunusi testület 
ellenvetési joga, melyet sem a consulok, sem a rangidős senatorok 
tekintélye nem befolyásolhatott; hanem ez az ügy a maga 
súlyossága miatt súlyos vitákat váltott ki az egész év folyamán. A 
nép újra megválasztotta tribunusnak Volerót; a patríciusok pedig, 
mivel úgy vélték, hogy itt a végső küzdelem ideje, megválasztják 
consulnak Appius Claudiust, Appius fiát, aki már apja harcai miatt 
is gyűlöletes és ellenséges személy a nép szemében. Tiszttársul T. 
Ouinctiust adják melléje. 


Már az év elejétől fogva mindenekelőtt a törvényjavaslatról 
tárgyaltak. Ha Volero volt is a törvény kezdeményezője, annak még 
nála is frissebb és lelkesebb szószólója akadt tiszttársának, 


Laetoriusnak személyében, kit szilajjá edzett roppant hadidicsősége, 
mert nála jobb fegyverforgató nem akadt a maga korában. Míg 
Volero egyébről, mint a törvényjavaslatról nem beszélt, és 
tartózkodott a consulok gyalázásától, ő mindjárt kezdetben hevesen 
vádolta Appiust és családját, mely a legdölyfösebb, legkegyetlenebb 
ellensége a római népnek, meg hogy a patríciusok nem consult 
választottak, hanem hóhért, hogy kínozza és tönkretegye a népet. A 
kiváló hadierényekkel ékes és szabadságszerető férfi azonban nem 
értett a szónokláshoz. Beszéd közben elakadt a szava, és csak ennyit 
tudott mondani: , Nem kenyerem a beszéd, polgártársak, de amit 
mondok, azért helytállok. Jöjjetek ide holnap; én itt vagy meghalok 
a szemetek láttára, vagy keresztülviszem a törvényjavaslatot." 
Másnap elfoglalják a szószéket a tribunusok; a consulok s az 
előkelőségek is mind ott maradnak a gyűlésen, hogy megbuktassák 
az új törvényt. Laetorius elrendeli, hogy aki nem szavazhat, azt 
távolítsák el. Az ifjú patríciusok csak állanak, nem 
engedelmeskednek a kikiáltó szavának. Laetorius erre parancsot ad, 
hogy tartóztassanak le némelyeket közülük. Appius consul azonban 
azt állítja, hogy a tribunus csak a plebejusok fölött gyakorolhatja 
jogát; mivelhogy nem az egész nép, hanem csak a plebs 
tisztviselője: s az ősi jogszabály alapján sem távolítható el senki, 
mivel az így hangzik: , Távozzatok, ha úgy tetszik, polgárok." Jogi 
kérdésről lévén szó, könnyedén és megvetéssel megzavarhatta 
Laetoriust. A tribunus haragra gyúlva hivatali szolgáját küldi rá a 
consulra, a consul meg a lictort a tribunusra, miközben azt kiabálja: 
, Magánszemély, se hatalma, se hivatali tisztsége!" Mit sem törődtek 
volna a tribunus sérthetetlenségével, ha egyfelől az egész gyűlés 
erélyesen meg nem védi a consullal szemben, másfelől meg az egész 
városból a Forumra rohanó emberek felizgatott tömeggé nem 
alakulnak. Hanem Appius makacskodása miatt nem csillapult a 
nagy vihar, és bizony véres küzdelemmé fajult volna, ha Ouinctius, 
a másik consul megbízást nem ad a consuli rangú férfiaknak, hogy 
tiszttársát, ha kell, erőszakkal is távolítsák el a Forumról, maga 
pedig a dühöngő népet szép szóval meg nem nyugtatja, s a 
tribunusokat meg nem kéri, hogy oszlassák szét a gyűlést: , Ne adják 
ki egyszerre haragjukat; az idő nem tompítja a harag erejét, hanem 
bölcs belátással még fokozza is; a senatus a nép akaratát, éppúgy a 
consul is a senatus akaratát hajtja végre a jövőben." 


57. Ouinctius csak nagy keservesen csillapíthatta le a népet, hanem 
a patríciusok még annál is keservesebben a másik consult. Mihelyt 
végre szétoszlatták a népgyűlést, a consulok összehívták a senatust. 
Az ülésen hol félelem-, hol haragszülte javaslatok váltakoztak 
egymással, majd amint az idő heves kitörések helyett 
meggondolásra intett, már húzódoztak a további küzdelemtől a 
kedélyek, sőt végül köszönetet mondtak Ouinctiusnak, hogy 
közreműködésével lecsillapodott a zavargás, Appiustól azt kérik, 
hogy csak annyi méltóságot követeljen a consul számára, amennyi a 
belső békével összeegyeztethető; míg ugyanis a tribunusok és a 
consulok közül ki-ki magához igyekszik ragadni mindent, a középen 
álló erőknek semmi sem marad; darabokra tépték, marcangolták az 
államot; inkább volt gondjuk, hogy ki tartsa kézben, mint az, hogy 
épségben fennmaradjon. Erre Appius tanúul hívja az isteneket és 
embereket, hogy félelmükben elárulják,  cserbenhagyják a 
köztársaságot; nem a consul nincs segítségére a senatusnak, hanem 
a senatus nem segíti a consult; súlyosabb törvényeket fogadnak el 
most, mint amilyeneket a Mons Saceren elfogadtak. Végül is a 
patríciusok egyetértő véleményétől meggyőzetve megnyugszik; a 
törvényjavaslatot csöndben megszavazzák. 


58. Akkor választottak első ízben tribunusokat a tribusonként 
szavazó gyűléseken. Piso arról tudósít, hogy számukat hárommal 
megtoldották, azelőtt ugyanis csak ketten viselték ezt a tisztséget. 
Piso meg is nevezi a tribunusokat: Cn. Siccius, L. Numitorius, M. 
Duillius, Sp. Icilius, L. Maecilius. 


A római zavargások kellős közepén tört ki a háború a volscusok és 
az aeguusok ellen. Feldúlták a szántóföldeket, arra számítva, hogy 
ha a nép kivonulna Rómából, menedéket adnak neki maguknál: de 
miután Rómában rendeződött a helyzet, visszavonták seregüket. 
Appius Claudiust a volscusok ellen küldték, Ouinctiusra pedig 
rábízták az aeguusok földjét. Appius éppoly keményen bánt a 
katonasággal, mint otthon, Rómában, sőt még szabadabban, mivel 
nem korlátozták a tribunusok. Atyjánál is jobban gyűlölte a népet: 
, Még mit nem? Hogy őt legyőzte a plebs; hogy ő, akit elsősorban a 
tribunusi hatalom ellenzőjeként választottak meg  consulnak, 
elfogadott olyan törvényjavaslatot, melyet consul elődei - pedig 


azokhoz nem fűztek akkora reményt a senatorok - kisebb 
erőfeszítéssel megakadályoztak." A harag és méltatlankodás csak 
ingerelte . a szilaj természetű embert, — hogy őrjöngő 
hatalmaskodásával gyötörje a hadsereget. Azt azonban semminemű 
erő meg nem zabolázhatta: az ellenállás oly mélyen gyökerezett 
lelkükben. Lustán, kényelmesen, hanyagul, gyalázatosan végeztek 
mindent; sem a megszégyenülés, sem a félelem nem törte meg őket. 
Ha Appius gyorsabb menetelést vezényelt, ők szorgosságot színlelve 
lassabban lépkedtek; ha munkára buzdította őket, valamennyien 
önkényesen meglassították tevékenységüket; ha őt meglátták, 
elfordították tekintetüket, ha elhaladt mellettük, halkan átkot 
mormoltak, míg végül ez a nép gyűlölete láttára közömbös lélek is 
megdöbbent. — Miután hiábavalónak bizonyult bárminemű 
szigorúság, tudni sem akart többé a közkatonákról; azt állította, 
hogy a hadsereget megrontották a centuriók, akiket csúfondárosan 
, néptribunusoknak" és , Voleróknak" nevezett. 


fd 


59. Mindezekről tudomást szereztek a volscusok, és egyre 
fenyegetőbben viselkedtek. Abban reménykedtek, hogy a római 
hadsereg éppúgy föllázad Appius, mint annak idején Fabius consul 
ellen. Pedig a hadsereg Appiusszal még hevesebben szállt szembe, 
mint Fabiusszal: mert nemcsak hogy győzni nem óhajtott, mint a 
Fabius-féle hadsereg, hanem egyenesen azt kívánta, hogy 
megverjék. Csatasorba állva csúfos futással a tábor felé iparkodott, 
és meg sem állt, míg azt nem látta, hogy a volscusok megrohanják 
az erődítményeket, és szégyenletes módon öldöklik az utóvédet. 
Csak ekkor támadt fel harci kedvük, hogy a már-már győztes 
ellenséget " visszakergessék a falakról, annyi mindenesetre 
meglátszott: a római katonaság csak azt nem akarja, hogy 
elfoglalják táborát, egyébként örültek tulajdon vereségüknek és 
gyalázatuknak. Mindez csöppet sem törte meg Appius kevélységét, 
még fokozni is óhajtotta hatalmaskodását, és gyűlést hívott össze. 
Ekkor azonban odamentek hozzá legatusai és tribunusai, s arra 
intették, hogy ne iparkodjék érvényesíteni hatalmát, melynek ereje 
teljesen alárendeltjei egyetértő akaratától függ; a katonák széltében- 
hosszában mondogatják, hogy nem mennek el a gyűlésre, és 
mindenfelé hangoztatják követelésüket, hogy vonuljanak ki a 
volscusok földjéről; a győztes ellenség az imént csaknem a rómaiak 


kapuiban és sáncain állt, s az óriás veszedelemnek nemcsak sejtése, 
hanem nyilvánvaló képe játszódott le szemük előtt! Végül is 
meggyőzték, hogy mivel a katonák a büntetés elhalasztásánál 
egyebet úgysem nyernek, egyelőre tekintsen el a gyűlés 
összehívásától, és hirdettesse ki, hogy másnap útra kelnek. 
Hajnalban fel is hangzik a kürtjel az indulásra. De amint a sereg 
kiözönlik a táborból, a volscusok szinte azonos jelszóra fölserkenve, 
megtámadják az utóvédet. A legelső sorokig úrrá lesz a félelem, és 
annyira megzavarja az egységeket, a csatarendet, hogy sem a 
vezényszavaknak engedelmeskedni, sem harci alakulattá fejlődni 
nem képesek többé. Mindenki csak arra gondol, merre fusson. 
Fölbomlott sorokban, holttestek és fegyverek halmazán keresztül, 
hanyatt-homlok menekülnek úgy, hogy az ellenség hamarább hagy 
föl az üldözéssel, mint a római sereg a futással. Fejvesztett 
menekülés után végül összegyűlnek a katonák, s a consul, aki hiába 
igyekezvén megállítani őket, szorosan a nyomukban járt, most 
nyugalmas helyen felüti táborát; gyűlést hív össze, és jogosan támad 
rá a hadseregre, mely megszegte a katonai fegyelmet, hűtlenné vált 
a zászlókhoz. ,Hol a zászlód, hol a fegyvered?", kérdezgeti 
egyenként a fegyvertelen közemberektől, a zászlójukat vesztett 
zászlóvivőktől; aztán a centuriókat s a dupla adagot élvező 
katonákat, akik elhagyták kijelölt helyüket a sorban, megvesszőzteti 
és lefejezteti; a közkatonák sorát megtizedelteti. 


60. Az aeguusok ellen viszont, consul és katonaság jó hangulatban, 
egyetértésben vívta a harcot: Ouinctius maga is szelídebb 
természetű volt, és tiszttársának bukásra ítélt kegyetlensége csak 
erősítette a maga tulajdonságait. Látván a nagy egyetértést vezér és 
serege között, az aeguusok mutatkozni sem merészeltek, csak 
tűrték, hogy az ellenség dúlja-fosztogassa 

földjüket: soha bőségesebb zsákmányt nem ejtettek még háborúban, 
s azt teljes egészében a katonáknak adták. De fűztek hozzá 
dicséretet is, mert az éppolyan jólesik a katona szívének, mint a 
jutalom. Mivel a vezért szívesen fogadták, a vezér kedvéért a 
senatorokat is jobb szemmel nézték hazatérésük idején a katonák: 
, Nekik apát, a másik hadseregnek teljhatalmú urat adott a senatus", 
mondogatták. 

A váltakozó hadiszerencsével lefolyt háborúban, kemény belső és 
külső viszálykodásban eltelt esztendőt kiváltképpen a tribusonként 


szavazó népgyűlések tették emlékezetessé, melyek nem annyira 
gyakorlati hasznuk, mint a megkezdett harc győzelme miatt voltak 
jelentősek: a patríciusok kizárásával ugyanis maguk a gyűlések 
veszítettek méltóságukból, anélkül, hogy akár a nép ereje 
növekedett, akár a patríciusoké meggyöngült volna. 


61. Izgalmasabban kezdődött a következő év, L. Valerius és T. 
Aemilius consulsága alatt, a rendeknek a földreform okozta harca, 
valamint Ap. Claudius pöre miatt - Claudiust ugyanis, aki a 
törvényjavaslat esküdt ellensége lévén, az állami földek 
birtokosainak ügyét szinte harmadik consulként képviselte, M. 
Duillius és Cn. Siccius törvénybe idézte. Soha nem állott még a 
plebs szemében gyűlöletesebb ember vádlottként a nép ítélőszéke 
előtt, akire mind a maga személye, mind apja emléke miatt ennyire 
haragudtak volna. A patríciusok sem erősködtek még soha ennyire 
így senkinek az érdekében, mondván, hogy a senatus bajnokát, 
méltóságának védelmezőjét, aki ha a küzdelem hevében néminemű 
túlzással is, de mindenkor szembeszállt a tribunusok s a plebs 
zavarkeltő szándékaival, most odadobják a nép haragjának? 
Egyetlen patrícius volt, maga Ap. Claudius, aki tribunusokat, népet, 
pört egyaránt semmibe vett. Sem a nép fenyegetése, sem a senatus 
kérése rá nem bírhatta, hogy gyászruhát öltsön; vagy könyörögve az 
emberekhez forduljon, de akár csak beszédének szokásos élességén, 
ha már a nép előtt védekeznie kell, tompítson vagy szavát 
halkabbra fogja. Arcának kifejezése, megvető pillantása, csípős 
beszéde éppolyan volt, mint azelőtt, s a nép közül igen sokan 
éppúgy féltek most e vádlottól, mint az egykori consultól. Egyetlen 
védőbeszédet mondott szokásához híven, de a vád hangján szólva. 
Magabiztossága annyira elképesztette mind a tribunusokat, mind a 
népet, hogy tulajdon indítványára elnapolták a tárgyalást - és 
megengedték, hogy az még továbbra is elhúzódjék. De nem sok idő 
telt bele: a kijelölt nap eljövetele előtt Appius megbetegedett és 
meghalt. Egyik néptribunus szerette volna megakadályozni, hogy 
elmondják fölötte a halottdicsérő beszédet, a nép azonban nem 
akarta, hogy ezt a nagy embert megfosszák a végtisztességtől; 
halottdicséretét éppoly figyelmesen meghallgatta, mint életében az 
ellene szóló vádat, és tömegesen részt vett a temetésén. 


62. Még ugyanabban az évben Valerius consul hadseregével az 
aeguusok ellen vonult, és mivel az ellenséget nyílt csatára nem 
bírhatta, elhatározta, hogy megostromolja a táborukat. Egy 
jégesővel, mennydörgéssel vegyes szörnyű vihar azonban 
meggátolta tervét. Majd a sereg egyre növekvő csodálkozására, 
mihelyt megadták a jelt a visszavonulásra, oly tiszta, csöndes idő 
állt be újra - mintha égi hatalom védelmezné a tábort, és 
istenkáromlás volna ismét megtámadni. A katonák háborús haragja 
a földek elpusztítására fordult. A másik consul, Aemilius, a sabinok 
ellen viselt hadat. Mivel az ellenség ott is falak mögé húzódott - a 
földeket fosztogatták. Fölégették nemcsak a majorokat, hanem a 
sűrűn lakott falvakat is, s ily módon előcsalogatták a sabinokat, 
hogy szálljanak szembe a fosztogatókkal; a kétséges kimenetelű 
harc után azonban másnap visszavonultak; és táborukat 
biztonságosabb helyen ütötték föl. A consulnak ez épp elegendő 
volt, hogy legyőzve lássa és otthagyja az ellenséget anélkül, hogy a 
döntést kivívta volna. 


63. Mialatt ezek a háborúk folytak, és Rómában tovább tartott a 
belső viszály, consullá választották T. Numicius Priscust és A. 
Verginiust. Látható volt, hogy a nép nem tűri tovább a földosztásról 
szóló törvény halogatását, és végső leszámolásra készül, amikor a 
fölégetett falvak füstje s a földművesek menekülése tudtul adta, 
hogy jönnek a volscusok. Ez a hír elnyomta a már kirobbanásra 
érett lázadást. Az, hogy a senatus parancsára a consulok nyomban 
távoztak, és Rómából az ifjúságot háborúba vezényelték, 
lecsillapította a nép többi részét. Az ellenség egyébként, mely csak 
vaklármával zavarta meg a rómaiakat, gyorsított menetben 
visszavonult; Numicius Antiumba, a volscusok ellen, Verginius 
pedig az aeguusok ellen vezette hadát. Ott egy csapda miatt 
csaknem vereséget szenvedtek, de a katonák bátorsága megmentette 
a consul hanyagsága miatt megromlott helyzetet. Szerencsésebben 
irányította a hadjáratot Numicius a volscusok ellen: az ellenséget 
már az első ütközetben szétszórták, és az akkori idők leggazdagabb 
városáig, Antiumig kergették. A consul Antiumot nem merészelte 
megostromolni, hanem elfoglalta Caenót, egy másik, kevésbé 
gazdag várost. Mialatt az aeguusok és a volscusok a római 
hadsereget lekötik, a sabinok portyáikkal Róma kapui elé érkeznek. 
Néhány nap múlva azonban két hadsereg, két consul tör be 
bosszúból határaikon, s ők súlyosabb csapást szenvednek, mint amit 


maguk a rómaiakra mértek. 


64. Az év vége felé egy darabig béke uralkodott, de mint máskor is 
mindig: a patríciusok és a plebs között dúló háborúságtól megzavart 
béke. A haragvó nép nem akart részt venni a consulválasztó 
gyűlésen; a patríciusok s a patríciusok cliensei T. Ouinctiust és O. 
Serviliust választották meg consulnak. Az előző consulok alatt 
hasonlóan folyt le az esztendő; az év elején lázongás, majd a külső 
háború nyomán beálló nyugalom. A sabinok gyorsított menetben 
átlépték a Tiberist, és az Anio folyó mentén gyilkoltak, 
gyújtogattak; bár a Porta Collina és a városfalak tövéből 
visszavonulásra kényszerültek, mégis igen nagy zsákmányt ejtettek 
emberben, jószágban egyaránt. Servilius consul támadásra kész 
hadseregével üldözőbe vette őket, de mivel ütközetre alkalmas 
helyen nem tudta utolérni a sereget, hatalmas területen akkora 
fosztogatást vitt véghez, hogy katonasága semmit nem hagyott 
érintetlen, és az elvesztett zsákmány többszörösével tért haza. 


A volscusok ellen is sikeresen folytak Róma hadműveletei, mind a 
hadvezér, mind a katonák érdeme folytán. Először sík területen 
kézitusában ütköztek meg véres harcban, és mindkét oldalon nagy 
veszteséget szenvedve; s a rómaiak, mivel kevesebben voltak, 
jobban érezték a csapást, és már-már visszavonultak volna, ha a 
consul üdvös hazugságot kieszelve el nem kiáltja magát, hogy a 
másik szárnyon menekül az ellenség, s így föl nem lelkesíti katonáit. 
Rohamra mennek, és bízva győzelmükben, győznek is; a consul 
attól fél, hogy a túlzott lendület újabb harcot idéz föl, jelt ad tehát a 
visszavonulásra. Eltelt néhány nap - mintha csak néma egyezséget 
kötöttek volna -, mégpedig mindkét oldalon teljes nyugalomban, s 
ezalatt a volscusok és az aeguusok egész vidékéről igen sok ember 
érkezett a táborba; nem kételkedtek benne, hogy amint ezt a 
rómaiak észreveszik, éjjel elvonulnak. A harmadik őrségváltáskor 
tehát megostromolják a római tábort. Ouinctius eloszlatja a hirtelen 
ijedségtől támadt zűrzavart, és megparancsolja, hogy a katonák 
maradjanak nyugodtan sátraikban, őrségbe állít egy cohors 
hernicust, s elrendeli, hogy a kürtösök és trombitások lóháton a 
sánc alatt szüntelenül fújják szerszámukat, és hajnalig tartsák ébren 
az ellenséget. Az éjszaka hátralevő óráiban oly nagy nyugalom 
uralkodott a táborban, hogy a rómaiak még jól aludhattak is. A 


volscusokat viszont a fegyveres gyalogság látványa, melyről azt 
hitték, hogy nagyobb létszámú, meg hogy római, továbbá a lovak 
rémült nyerítése - a szokatlan lovas s a fülüket sértő lárma miatt 
ugyanis megvadultak a lovak - arra intette, hogy az ellenség 
támadásra készül. 


65. Mihelyt megvirradt, csatasorba állt a friss, jóllakott, az éjszakai 
alvástól kipihent római sereg, s az ácsorgástól, álmatlanságtól 
elgyötört volscusokat első támadásával szétverte; az ellenség inkább 
meghátrált ugyanis, semmint megverve szétfutott, mivel a hátánál 
dombok húzódtak, melyek az első sorok mögött épségben maradt 
egységeiket biztonságban befogadták. A consul, mihelyt a 
kedvezőtlen terephez érkezik, megállítja a sereget. A katonaság 
azonban rossz néven veszi, hogy föltartóztatják, és kiabál, követeli, 
engedjék meg, hogy tovább üldözhesse a menekülőket. Legszilajabb 
a lovasság; a hadvezér köré sereglik hangoskodván, hogy majd a 
hadi jelvények előtt halad. És míg a consul tétovázik, katonai 
bátorságában föltétlenül, de a terep lehetőségeiben vajmi kevéssé 
bízva, mindenfelől lármáznak, hogy indulni akarnak, s a zajongást 
tett "követi. Földbe szúrván  dárdáikat, hogy könnyebben 
fölkapaszkodjanak a domboldalon, futva elindulnak. A volscus sereg 
az első rohamban kihajítja támadófegyvereit, majd a lába előtt 
heverő szikladarabokat görgeti a fölfelé kapaszkodó rómaiakra, 
akiknek soraiban a magas fekvésű helyről érkező sűrű dobások 
zavart keltenek. A rómaiak balszárnyát csaknem áttörik, ha a consul 
hol ostobán vakmerőnek, hol gyávának becsmérelve már-már 
meghátráló katonáit, szégyenérzetet és félelmet nem olt szívükbe. 
Elszánt lélekkel előbb megvetik lábukat; majd miután teret nyernek, 
összeszedik erejüket, merészen új támadást indítanak, és 
csatakiáltást  hallatván, ismét  előrenyomulnak; majd újabb 
lendülettel  nekigyürkőznek a  meredélynek, és legyőzik a 
terepakadályokat. Már csaknem följutottak a dombtetőre, de ekkor 
az ellenség hátat fordít, mire eszeveszett futással, menekülők és 
üldözőik szinte egy lendülettel érik el a tábort. Az általános 
rémületben elfoglalják a tábort: aki a  volscusok közül 
megmenekülhet, Antium felé igyekszik. Antium alá vonult a római 
hadsereg is. Néhány napi ostromzár után megadja magát a város, de 
nem az ostromlók újabb támadására, hanem azért, mert a volscusok 
bátorsága a szerencsétlen kimenetelű csata és táboruk elvesztése 
miatt megingott. 


HARMADIK KÖNYV 


1. Antium elfoglalása után T. Aemilius és 0. Fabius consuli éve 
következett: az utóbbi a Cremeránál kiirtott nemzetség egyetlen 
életben maradt sarja. Aemilius már korábbi consulsága idején 
javasolta, hogy osszanak földet a népnek; második consulsága 
ennélfogva reményt keltett a törvény megvalósulására mind a 
földosztás iránt érdeklődők, mind a tribunusok körében, akik már 
gyakran ütköztek a consulok ellenállásába, és most, gondolván, 
hogy a consul segítségével keresztülvihetik, újra felvetették a 
törvényjavaslatot. A consul pedig kitartott véleménye mellett. A 
birtokosok - a legtöbb patrícius család - azon keseregve, hogy az 
állam egyik vezető embere a tribunusok törekvéseivel való 
egyetértését fitogtatja, és mások javainak bőkezű osztogatásával 
akar népszerűséget szerezni, az ügy miatt támadt gyűlöletet a 
tribunusokról teljes egészében a consul személyére terelték. 
Kegyetlen harc keletkezett volna, ha Fabius mindkét fél számára 
elfogadható indítvánnyal meg nem oldja a kérdést. ,,T. Ouinctius 
vezetésével és elgondolásai alapján nagyobb földterületet foglaltunk 
el a volscusoktól; Antium velünk szomszédos, kedvező fekvésű, 
tengerparti város, coloniát lehetne ott alapítani; ily módon a 
birtokosokkal való hadakozás nélkül földhöz juthatna a nép, s az 
állam békességben élhetne." Ezt a javaslatot elfogadták. A föld 
kiosztására három embert jelöl ki, T. Ouinctiust, A. Verginiust és P. 
Furiust; ők pedig elrendelik, hogy aki földet akar kapni, 
jelentkezzék. A bőséges lehetőségtől, amint az szokás, nyomban 
elment az emberek étvágya, és oly kevesen iratkoztak föl, hogy a 
településhez kellő létszám elérése végett volscusokat is fölvesznek a 
névsorba; a többiek inkább választják a földkövetelést Rómában, 
mint hogy másutt földet kapjanak. 

Az aeguusok O. Fabiustól - aki hadseregével földjükre érkezett -, 
békét kérnek, majd megszegve azt, váratlanul betörnek a latinok 
területére. 


2. O. Serviliust - a következő évre Sp. Postumiusszal együtt 


2 2. 


megválasztott consult - az aeguusok ellen küldték, s ő állandó 
táborát latin földön ütötte föl. A betegségtől meglepett sereget 
kényszerű pihenő tartotta vissza a táborban. A háború a harmadik 
esztendőre, O. Fabius és T. Ouinctius consulsága évére is 
elhúzódott. Mivel annak idején Fabius kötött békét győztesként az 
aeguusokkal, a senatus rábízta a háború vezetését. Abban a biztos 
meggyőződésben, hogy az aeguusok pusztán neve hallatára 
meghunyászkodnak, követeket küldött törzsi gyűlésükre és 
megüzente: , 0. Fabius consul, aki az aeguusok békekérését egyszer 
már elvitte Rómába, most Róma hadüzenetét hozza az aeguusoknak 
fegyveres jobbjában, melyet annak idején békejobbként nyújtott 
nekik. Hogy kinek a hitszegése, kinek az árulása miatt, annak most 
a tudói, a jövőben pedig bosszúállói lesznek az istenek. Bárhogy áll 
is a helyzet, a maga részéről szívesebben látná, ha az aeguusok 
önként megbánnák tettüket, mintha ellenségeskedést kellene 
elszenvedniök. Ha megbánást tanúsítanak, biztos menedékre 
találnak egyszer már megismert kegyelmében; ha viszont 
hitszegésükben találják örömüket, a háborút inkább a haragvó 
istenekkel szemben viselik majd, semmint ellenségükkel." Ezek a 
szavak csöppet sem indították meg az aeguusokat, ellenkezőleg, 
csöpp híja, hogy nem bántalmazták a követeket, a hadsereget pedig 
az Algidus-hegy felé irányították, hogy megütközzék a rómaiakkal. 
Mihelyt megvitték a hírt Rómába, inkább az ügy sérelmessége, 
semmint veszélye miatt a másik consul is elhagyta a várost. Így hát 
két consuli hadsereg közeledett hadirendbe sorakozva az ellenség 
felé, hogy nyomban megütközzék vele. Már-már beesteledett, 
amikor az egyik ellenséges őrszem így kiált: , A háború mutogatása 
ez csupán, rómaiak, nem hadviselés: most vonultok föl, amikor 
leszáll az éjszaka? Nekünk az előttünk álló küzdelemhez hosszabb 
nappalra van szükségünk. Holnap virradatkor térjetek vissza 
csatarendben, lesz idő a harcra, sose féljetek." E szavaktól haragra 
gyúlva visszavezénylik a hadsereget a táborba - a katonák számára 
hosszú az éjszaka, mely elválasztja őket a harctól. Mindenesetre 
élelemmel, alvással gondoskodnak testük erejéről; másnap 
hajnalban elsőnek sorakozik fel a római hadsereg; végre előjönnek 
az aeguusok is. Mindkét részről elkeseredett küzdelem folyik - a 
római sereg haragosan és gyűlölettől eltelve harcol, az aeguusokat 
pedig az kényszeríti, hogy önhibájukból idézték föl a veszedelmet, 
hogy ezentúl hitelt sem adnának szavuknak, vakmerően a végsőt is 
megkísérelték. A római hadsereget azonban nem bírják 


föltartóztatni az aeguusok; de szívük még akkor sem hajlik a 
békére, amikor visszaveretve, határaik mögé húzódnak vissza, s a 
szilaj tömeg vezéreit  szidalmazza, amiért nyílt csatába 
bocsátkoztak, pedig az effajta harci művészetben a rómaiak 
kiválóak; az aeguusok portyákban, rajtaütésekben jobbak, így hát a 
hadviselés helyes módja náluk a szétaprózott sok csapat, nem pedig 
egyetlen, nagy tömegű hadsereg bevetése. 


3. Tehát őrséget hagyván táborukban, lendületes támadásra 
indultak, és annyira elözönlötték a római határokat, hogy Rómát is 
rettegés töltötte el. A váratlan esemény már csak azért is nagy 
zavart keltett, mert legkevésbé sem gondolhattak arra, hogy az 
imént legyőzött és táborában csaknem körülzárt ellenség betörésétől 
kell félniök; a földműves nép rémülten igyekezett a kapuk mögé, de 
nem portyázásokról és apró fosztogató csapatokról adott hírt, 
hanem alaptalan félelmében mindent fölnagyítva jajveszékelt, hogy 
ellenséges hadseregek legiói érkeztek, és gyorsított menetben Róma 
felé tartanak. A tőlük hallott bizonytalan és felettébb változékony 
híreket a legközelebbi szomszédok továbbadják másoknak. A 
zűrzavar, a fegyverbe hívások zsivaja alig különbözik bármely 
megszállott város rémületétől. Ouinctius consul éppen akkor tért 
vissza az  Algidus-hegyről: ez volt a rémület  orvossága. 
Lecsöndesítette a zajongó tömeget, lehordta a népet, hogy a 
megvert ellenségtől ijedezik, és őrséget állított a kapuk elé. Majd 
összehívta a senatust, s a patríciusok egyetértésével beszüntetve a 
törvénylátás munkáját, elindult, hogy megvédje a határok 
biztonságát. O. Serviliusra hagyván a praefectus urbis hatáskörét; 
ellenséggel azonban nem találkozott a csatamezőn. A másik consul 
kiválóan végezte el feladatát; mivel tudta, hogy merre veszi útját az 
ellenség, melynek menetelését a súlyos zsákmány akadályozta, 
megtámadta s gyászosan kifosztotta az elvonuló sereget. A 
csapdából kevés ellenséges katona menekült meg, a zsákmányt 
pedig teljes egészében visszaszerezték tőlük. A négy napig tartó 
törvénykezési szünet Ouinctius consul visszatérésével be is 
fejeződött. 

Ezután vagyonbecslést tartottak, melynek befejeztével Ouinctius 
végezte — a tisztító szertartást. Állítólag — száznégyezer- 
hétszáztizennégy polgárt számláltak össze, nem számítva az 


özvegyeket és az árvákat. 

Az aeguusok ellen folyó hadjáratban nem történt semmi említésre 
méltó: visszavonultak városukba, és eltűrték, hogy javaikat 
fölégessék, széthurcolják. A consul, miután az ellenség területét 
zsákmányszerzés céljából többször keresztül-kasul bejárta, 
dicsőséggel és hatalmas prédával megrakodva tért vissza Rómába. 


4. A következő consulok: A. Postumius Albus és Sp. Furius Fuscus. 
(Furiust némely történetíró Fusiusnak írja: azért hívom föl erre a 
figyelmet, hogy mindenki tudja, nem személycseréről, hanem az 
írásmód változásáról van szó.) Nem volt kétség afelől, hogy egyik 
consul hadba vonul az aeguusok ellen. Az aeguusok tehát segítséget 
kértek az Ecetrában lakó  volscusoktól; ők pedig szívesen 
teljesítették kérésüket - hiszen ezek az államok szüntelen 
gyűlöletben hadakoztak a rómaiak ellen -, és teljes erőből 
készülődtek a háborúra. Megtudják ezt a hernicusok, jelentik a 
rómaiaknak, hogy Ecetra az aeguusokhoz pártolt. Gyanússá vált 
Antium colonia is, mivel sokan az aeguusokhoz menekültek, amikor 
a várost elfoglalták: az aeguus háborúban ez a nép igen kemény 
katonának bizonyult. Midőn az aeguusokat városukba kergették, ez 
a sok ember szétszóródva visszatért Antiumba, és az amúgy is 
hűtlenné vált telepeseket elidegenítette a rómaiaktól. A dolog még 
meg sem érett teljesen, amikor a senatusnak hírül vitték, hogy 
árulás készül; ekkor a consulok feladatává tették, hogy idézzék 
Rómába a colonia vezető embereit, és kérdezzék meg tőlük, hogyan 
áll ez az ügy. Emezek jöttek is szaporán, s amikor a consulok a 
senatus elé vezették őket, hogy a kérdésekre válaszoljanak, 
gyanúsabb színben távoztak, mint amikor megérkeztek. A háború 
felől most már nem lehetett kétsége senkinek. Sp. Furius, az egyik 
consul, akire a hadjárat vezetését bízták, elindult az aeguusok ellen, 
és a hernicusok földjén talált rá a fosztogató ellenségre; a consul 
nem ismervén haderejük létszámát, mivel együtt senki sem láthatta 
őket, vaktában, csapataiknál kisebb hadsereggel bocsátkozott 
harcba. Az első ütközetben vereséget szenvedve visszavonult 
táborába. Ezzel azonban még nem ért véget számára a veszély: 
aznap éjjel és másnap akkora haderő vette körül és ostromolta meg 
a tábort, hogy még hírvivőt sem küldhetett Rómába. A hernicusok 
jelentették, hogy szerencsétlenül folyt le a csata, s a consult 


seregestül körülzárták. A hír annyira megrémítette a patríciusokat, 
hogy meghozták a végszükség esetén szokásos senatusi határozatot, 
és megbízást adtak Postumiusnak, a másik consulnak: gondoskodjék 
róla, hogy az államot károsodás ne érje. Legbölcsebbnek tetszett, ha 
a consul maga Rómában marad, és összeíratja a fegyverforgatásra 
alkalmas férfiakat; továbbá ha T. Ouinctiust a szövetséges csapatok 
élén proconsulként a tábor segítségére küldi. Ennek végrehajtására 
elrendelték, hogy a latinok, a hernicusok és Antium colonia 
, subitarius"-okat küldjenek - így hívták akkoriban a hirtelen 
szükségessé vált segélycsapatokat. 


5. Sok hadmozdulatot, sok rajtaütést hajtott végre itt is, ott is 
azokban a napokban az ellenség, és számbeli fölényénél fogva 
többfelől támadta meg a római egységeket, mivel bízott benne, 
hogy annak úgy sincs elegendő ereje mindezekkel megküzdeni: 
megrohamozta a tábort, de a hadsereg másik részét ugyanakkor 
elküldte, hogy dúlja föl a római területeket, és ha alkalom adódik, 
kíséreljen meg támadást Róma városa ellen is. L. Valeriusra a város 
őrizetét bízták, Postumius consult pedig elküldték, hogy védje meg 
a határokat a fosztogatástól. Egyik részről sem kíméltek se gondot, 
se fáradságot: a városban éjjeli őrjáratokat, a kapuk előtt 
őrszemeket, a falakon védelmi csoportokat állítottak föl, és ami ily 
nehéz helyzetben szokásos, néhány napra beszüntették a közügyek 
intézését. Ezalatt a táborban Furius consul, aki eleinte egykedvűen 
viselte el, hogy körülzárták, az ellenség  vigyázatlanságát 
kihasználva kitört a főkapun, és bár üldözőbe vehette volna őket, 
megállott, nehogy a másik oldal felől erőszakos támadás érje a 
tábort. Furius legatus - a consul testvéröccse - azonban tovább 
rohant, és a roham hevében nem vette észre sem azt, hogy övéi 
elmaradnak, sem pedig hogy az ellenség a háta mögött támadni 
készül, így aztán a többiektől elzárva, hiába kísérletezett, hogy utat 
vágjon magának a tábor felé; hősiesen küzdve elesett. Midőn a 
consul megtudja, hogy öccsét körülfogták, nyomban visszafordul 
maga is, és vakmerően, a kellő óvatosság híján veti magát a 
küzdelembe. Megsebesülése és az, hogy kísérete alig tudja 
kimenteni, övéinek lelkületét is megzavarja, az ellenséget pedig 
még több önbizalommal tölti el; a legatus megöletése és a consul 


sebesülése úgy föllelkesíti őket, hogy most már semmiféle erő nem 
állhatja útjukat: a táborba visszaűzött rómaiakat ismét körülzárják. 
Reményük és erejük még kevesebb, mint annak előtte; a legnagyobb 
veszély is bekövetkezett volna, ha T. Ouinctius az idegen 
csapatokkal (a latin és hernicus hadsereggel) segítségükre meg nem 
érkezik. Hátulról támadja meg a római legatus fejével büszkélkedő 
aeguusokat, akik csupán a táborra fordítják figyelmüket, 
egyszersmind messziről jelt ad, hogy a rómaiak törjenek ki a 
táborból, és így az ellenséges sereg jókora részét körülzárja. 
Halottakban kisebb volt a veszteségük, viszont felettébb 
fejvesztetten szóródtak szét a római földön, de a zsákmányt 
magukkal cipelték; Postumius pedig néhány alkalmas helyen 
őrséget állított fel, és rájuk rontott. A rendetlen sorokban kóborló 
menekülők a győztes Ouinctius útjába akadtak, aki a sebesült 
consullal éppen visszatérőben volt; ekkor a consuli hadsereg jeles 
csatában megbosszulta mind a consul sebesülését, mind a legatus és 
a cohorsok lemészárlását. 


Súlyos csapásokat mértek és szenvedtek el azokban a napokban 
mindkét oldalon. Nehéz volna ily régmúlt eseményről hitelesen 
megállapítani, hogy hányan vettek részt a csatában, vagy mennyi 
volt a halottak száma. Valerius Antias megkísérli, hogy megközelítő 
számot adjon: hernicus területen ötezer-nyolcszáz római esett el; az 
aeguus rablók közül, akik fosztogatás végett a római határokon túl 
kóboroltak, A. Postumius consul kétezer-négyszázat ölt meg, a 
zsákmányt cipelő tömeg pedig, amely Ouinctius útjába akadt, még 
több halottat veszített: megöltek ugyanis közülük négyezret, azaz 
hogy pontos számot mondjunk: négyezer-kétszázharmincat. 

Amint Rómába visszatértek, és újra megkezdődött a közügyek 
intézése, nagy tüzet láttak kigyúlni az égen, de akadt más csodajel 
is, melyet valóban megfigyeltek, vagy félelmükben csak látni véltek 
az emberek. A félelmetes jóslatok elhárítására háromnapos ünnepet 
rendeltek el, s ezalatt valamennyi szentélyt megtöltötte az istenek 
kiengesztelődéséért könyörgő férfiak és asszonyok tömege. A 
senatus kifejezte köszönetét a latinoknak és a hernicusoknak 
lankadatlan harci készségükért, és hazabocsátotta őket. Ezer 
antiumbeli katonát, mivel a csata után, elkésve érkeztek segítségül, 
gyalázattal oszlattak szét. 


6. Az ezután megtartott gyűléseken L. Aebutiust és P. Serviliust 
választották consullá. Sextilis hónap elsején, mely akkortájt a 
hivatali év kezdete volt, léptek hivatalba. Súlyos korszak, vészhozó 
esztendő volt ez városon és falun egyaránt, embernek éppúgy, mint 
a jószágnak. A járványos betegség elterjedését még fokozta, hogy a 
fosztogatásoktól rettegve a parasztok a városba menekültek 
jószágaikkal együtt. A sokfajta élőlénynek ez az egyvelege, a 
szokatlan bűz kínozta a városlakókat, a szűk férőhely, a hőség és az 
álmatlanság pedig a falusiakat, és már maga a kölcsönös érintkezés, 
egymás ápolása is terjesztette a járványt. 


Alig-alig tudják a máris meglevő bajokat elviselni, s a hernicusok 
követei váratlanul már jelentik is, hogy földjükön egyesült aeguus 
és volscus csapatok ütöttek tábort, és hatalmas sereggel dúlják az 
országot. Már a senatus csekély létszáma is elegendő bizonyságul 
szolgált a követségeknek, hogy vészes járvány sújtja Rómát, de 
megkapták a szomorú választ is, hogy a hernicusok a maguk 
erejéből és a latinok segítségével védjék meg földjüket: Róma 
városát az istenek váratlan haragja miatt kórság pusztítja; ha ez a 
vész enyhül, éppúgy, mint az elmúlt évben, s mint máskor mindig, 
megsegítik a szövetségeseket. Hazatérnek a követek a szomorú 
hírnél is szomorúbb válasszal, hiszen most a maguk erejéből kell 
föltartóztatniuk a háborút, pedig azt még a római erők 
támogatásával is aligha tarthatták volna fel. Az ellenség azonban 
nem sokáig időzött hernicus földön; folytatta támadását a háború 
nélkül is kipusztult római területek ellen. Mivel a még fegyvertelen 
lakosság közül sem találkozott senkivel, átvágott az őrjáratoktól 
elhagyott, úgyszólván teljesen megműveletlen földeken, és 
elérkezett a Gabii felé vezető út harmadik mérföldkövéig. Közben 
meghalt Aebutius, a római consul; tiszttársa, Servilius is alig 
remélhetett egyebet, már csak hálni járt belé a lélek; megbetegedett 
a vezető emberek java része, a patríciusok többsége, csaknem 
valamennyi katonaköteles férfi nemhogy a hasonlóan veszélyes 
helyzetben szükséges vállalkozásokhoz, de még a nyugalmi állapot 
esetén felállítandó őrségre sem futotta erejükből. Az éjjeli őrség 
feladatát a senatorok már akinek a kora és az egészsége megengedte 
- vállalták el; az őrjárati szolgálat és annak elrendezése a plebejus 
aedilisekre hárult: rájuk szállott a legfontosabb ügyek intézése és a 
consuli hatalom méltósága. 

7. A vezetőjétől és erőitől megfosztott államot mégis megmentették 
az oltalmazó istenek és a város szerencséje, aki a volscusoknak és az 
aeguusoknak inkább rabló, mint ellenséges lelkületet adott. Nem is 
reménykedtek benne, hogy birtokukba vehetik Rómát, de még csak 
abban sem, hogy közelébe juthatnak - mihelyt messziről észrevették 
a házakat s a magasba nyúló dombokat, megváltoztatták 
szándékukat. Táborszerte zúgolódtak az emberek, mondván: , Minek 
is töltik idejüket ezen az elhagyatott puszta földön, emberek és 
lábasjószágok tetemei között a pusztulásban, ahol zsákmányra sem 
tehetnek szert, amikor szűz területre, a bőségesen termő, gazdag 
Tusculumba is  eljuthatnának. Nyomban elindulnak, és 
megrövidítvén az utat, Labici mezőin átvágva, eljutnak a tusculumi 
dombokig: arra zúdul rá minden erő, a háború vihara. Közben a 
hernicusok és a latinok nemcsak szánalomból, hanem azért is, mert 
restellenék, ha a Rómára törő közös ellenségnek útját nem állják, és 
valamelyest meg nem segítik sarokba szorított szövetségesüket, 
hadseregeiket egyesítve Róma felé vonulnak. Az ellenséget azonban 
már nem találják ott, elindulnak hát a hír s a nyomok jelzése 
nyomán, és szembetalálkoznak vele, amint Tusculumból az albai 
hegy egyik völgyébe ereszkedik le seregük. Fölöttébb egyenlőtlen 
küzdelem alakult ki, és a szövetségesek hűsége ezúttal nem sok 
szerencsét hozott. Rómában a járvány semmivel sem okozott 
csekélyebb pusztítást, mint a fegyver a szövetségesek soraiban. 
Meghal a consul is, aki tiszttársát túlélte; meghalt több nevezetes 
ember, Marcius Valerius és T. Verginius Rutulus, a két augur, Ser. 
Sulpicius curio maximus; a dühöngő járvány városszerte pusztít a 
kevéssé ismert nevű polgárok között; a senatus, mivel emberi 
segítség már nem remélhető, az istenekhez irányítja a nép 
imádságát; elrendeli, hogy feleségével és gyermekeivel mindenki 
járuljon könyörögve az istenek elé, és imádkozzék a békéért. Az 
emberek a maguk bajától indíttatva, egyszersmind eleget téve a 
hivatalos felszólításnak, valamennyi  kegyhelyet megtöltik; 
mindenfelé földre borulnak az anyák, hajuk a templomok padozatát 
söpri, úgy könyörögnek a haragvó istenek kegyelméért, hogy 
vessenek véget a járványnak. 


8. Lassanként aztán, akár mivel az istenek meghallgatták 
békekönyörgésüket, akár mivel az év súlyos szakasza már elmúlt, 
gyógyulni kezdtek a betegségtől meggyötört testek; mihelyt az 


emberek figyelme ismét a közügyek felé fordult, néhány 
interregnum után P. Valerius Publicola, immár harmadnapos 
interrex, megválasztja consulnak L. Lucretius Tricipitinust és T. 
Veturius - vagy Vetusius - Germinust. 


Sextilis hónap 11-én léptek hivatalba, és ekkor az államnak már 
nemcsak védelmi háború folytatásához volt meg az ereje, hanem 
akár a támadáshoz is. Így aztán amikor a hernicusok jelentik, hogy 
az ellenség betört határaikon, nyomban megígérik a segítséget. 
Összeállítanak két consuli hadsereget. Veturiust megbízzák, hogy 
indítson támadást a volscusok ellen; Tricipitinus, akinek az volt a 
feladata, . hogy — megvédje a szövetségesek földjét a 
rablótámadásoktól, nem jutott tovább a hernicusok területénél. 
Veturius az első ütközetben szétszórja és megfutamítja az 
ellenséget; Lucretius, míg a hernicusoknál időzik, elszalasztja a 
fosztogatók csapatát, amely így átkelvén a praenestei dombokon, 
leereszkedett a síkságra. Feldúlják Praeneste és Gabii földjét; 
Gabiiből a tusculumi dombok felé kanyarodnak. Róma városának is 
iszonyú rémületben van része, főként, mivel az eset váratlanul éri, 
nem pedig azért, mivel a védelemhez kevés az ereje. O. Fabius - 
mint praefectus urbis - fölfegyverzi az ifjúságot, őrséget állít 
városszerte, biztonságot és nyugalmat teremt. Az ellenség a 
szomszédos területekről összerabolt zsákmánnyal nem merészelte a 
várost megközelíteni, hanem kerülőt téve megfordult, és minél 
távolabb került Rómától, annál kevesebb óvatossággal járt el. Így 
akadt össze Lucretius consullal, aki jó előre földerített utakon, zárt 
csatarendben, harcra készen érkezett. A rómaiak bátran fölkészülve, 
váratlanul megtámadják az ijedségtől megbénult ellenséget, és noha 
kevesebben vannak, szétverik és  megszalasztják a hatalmas 
tömeget, mély völgyekbe kergetik be, ahonnan kijáratot aligha 
találhatnak, és körülzárják őket. A volscusok törzse csaknem 
teljesen megsemmisült ott; tizenháromezer-négyszázhetvenen estek 
el a csatában és menekülés közben, ezerhétszázötven fogoly és 
huszonhét katonai zászló jutott római kézre - így olvasom némely 
történetíró művében; lehet ebben némi túlzás, annyi mégis biztos, 
hogy nagy vereséget szenvedtek. A győztes consul hatalmas 
zsákmánnyal tért vissza állandó táborába. A consulok egyesítik 
táboraikat, a volscusok és az aeguusok is összeolvasztják maradék 
csapataikat. Ez már a harmadik csata volt ebben az esztendőben. A 
szerencse további győzelmet hozott; az ellenséget szétverték, 


táborát is elfoglalták. 


9. Rómában visszatért minden a régi kerékvágásba, s a háború 
szerencsés kimenetele nyomban fölélesztette a belső villongásokat. 
C. Terentilius Harsa volt a néptribunus abban az esztendőben. 
Gondolván, hogy a consulok távolléte jó alkalmat nyújt a tribunusi 
tevékenységre, néhány napon keresztül vádat emelt a népnél a 
patríciusok gőgje és kiváltképpen a mértéktelen consuli hatalom 
ellen, ami tűrhetetlen egy szabad államban: ,A neve csak 
valamicskével kevésbé gyűlöletes, maga azonban csaknem olyan 
kíméletlen, mint a királyi hatalom: bizony, két urat kaptak egy 
helyett korlátozatlan, meghatározatlan hatalommal, és mivel maguk 
nem felelősek senkinek, nem köti őket semmi, a törvények teljes 
szigorát, valamennyi büntető rendelkezését a néppel szemben 
alkalmazzák. Korlátlan szabadságuknak határt kell szabni, ő tehát 
javaslatot terjeszt elő: válasszanak meg öt férfit, aki a consuli 
hatalomról szóló törvényt kidolgozza; a nép maga határozza meg a 
jogot, melyet a consul fölötte gyakorol, és ezentúl majd nem a 
consul kénye-kedve helyettesíti a törvényt." A javaslat elhangzása 
után a patríciusok aggodalmukban, hogy a consulok távollétét 
kihasználva nyakukra teszik a jármot, O. Fabius városi praefectust 
megbízzák, hogy hívassa össze a senatust; az pedig oly irgalmatlan 
kirohanást intézett a javaslat és szerzője ellen, hogy semmi sem 
lehetett volna annál fenyegetőbb és félelmetesebb - még ha a két 
ellenséges consul szállott volna is szembe a tribunusszal: , Csapdát 
állított és alkalmas időben támadta meg az államot. Ha az elmúlt 
évben, a járvány és a háború idején adtak volna ilyen tribunust a 
haragvó istenek, elpusztultunk volna mindannyian. Miközben 
mindkét consul meghalt, az egész város betegen feküdt, és teljes 
felfordulás uralkodott mindenütt, ez az ember törvényt hozott volna 
a consuli hatalom megszüntetéséről, és megmutatta volna az utat 
Róma ostromához a volscusoknak és az aeguusoknak. Hiszen végül 
is nem állott-e jogában, hogy vádat emeljen a consulok ellen, ha 
önkényeskedve vagy kegyetlenül jártak el valamelyik polgárral 
szemben, és mondjon róluk ítéletet maga a nép, ha valamelyik 
fiával kegyetlenkedtek? Nem a consuli hatalmat, hanem a 
tribunusok hatalmaskodását teszi gyűlöletessé és tűrhetetlenné; a 
patríciusok egyszer már lecsillapították és megbékéltették, és íme, 


most Harsa visszahozza a régi áldatlan állapotokat. Ő nem is kéri, 
csak haladjon tovább (ti. Harsa) a megkezdett úton." , De titeket - 
mondta Fabius -, többi tribunust kérünk, mindenekelőtt arra 
gondoljatok, hogy ezt a hatalmat egyes személyek védelmére és 
nem az egyetemes állam  végveszedelmére hoztuk létre; 
néptribunusnak, nem pedig a patríciusok ellenségének választottak 
meg benneteket. Nekünk balszerencse, de rátok nézve becstelenség, 
hogy olyankor támadtok rá az államra, amikor védtelen. Ne a 
jogaitokat, hanem a szégyeneteket kisebbítsétek. Bírjátok rá 
tiszttársatokat, hogy az ügyet egészében halassza el a consulok 
hazaérkezése idejére. Tavaly, amikor a járvány elvitte a két consult, 
még az aeguusok és a volscusok sem támadtak ránk szörnyű és 
kegyetlen háborúval." A tribunusok beszéltek Terentiliusszal, s az 
ügyet színleg elhalasztották, valójában levették a napirendről, mivel 
a consulokat sürgősen hazahívták. 


10. Lucretius igen nagy zsákmánnyal, s még annál is nagyobb 
dicsőséggel tért haza.  Dicsőségét csak öregbítette, hogy 
megérkezvén az egész zsákmányt közszemlére bocsátotta a 
Mars-mezőn, hogy bárki, ha tulajdonát három nap alatt fölismerte, 
magával vihesse. A maradékot, mivel gazdája nem akadt, eladták. A 
consulnak egyhangúlag megszavazták a diadalmenetet; megtartását 
azonban elhalasztották, mivel a tribunus elő akarta terjeszteni a 
törvényjavaslatot: ,Az fontosabb ügy", mondta Lucretius. A 
javaslatot napokon keresztül tárgyalták a senatusban és a nép színe 
előtt, végezetül a tribunus meghátrált a consuli méltóság előtt, és 
elállt a javaslattól. Ekkor adták meg hivatalosan is a tiszteletet a 
hadvezérnek és seregének. Diadalmenetet tartott a volscusok és 
aeguusok fölött aratott győzelme alkalmából; mögötte vonultak a 
legiók. A másik consul ovatiót tartván katonái nélkül lépte át Róma 
kapuit. 

A következő esztendőben a Terentilius-féle törvény az egész 
tribunusi testület támogatásával ismét rászakadt az új consulokra: P. 
Volumniusra és Ser. Sulpiciusra. Abban az évben tűz fényét 
észlelték az égen, hatalmas dübörgés rengette a földet. Most 
elhitték, aminek előző évben nem adott hitelt senki, hogy egy tehén 
megszólalt. Egyéb csodajelek között hús hullott alá eső módjára az 
égből, és rengeteg madár állítólag röptében kapkodott a húsdarabok 
után; ami földre hullott, napokig hevert ott anélkül, hogy 


megbüdösödött volna. 

A duumvirek áttanulmányozták a szent könyveket. A jóslatok 
szerint idegen csődület hoz veszedelmet Rómára, a város 
legmagasabb pontjait éri támadás, és vérontás következik; 
mindenekfölött a belső villongástól tartózkodjanak. A tribunusok 
vádaskodni kezdtek, hogy ez csak a törvényjavaslat megzavarására 
való - nagy küzdelem volt kitörőben. Íme esztendőről esztendőre 
egyazon körben mozog minden; a hernicusok jelentik, hogy a 
volscusok és aeguusok, bármennyire meggyöngült is a hatalmuk, 
talpra állították hadseregüket. Antiumban helyezkedett el fő erejük; 
Ecetrában nyíltan gyűléseznek Antium lakói; az a háború fészke, ott 
gyűlt össze legfőbb ereje. Erre a hírre a senatus elrendeli a sorozást; 
meghagyja a consuloknak, hogy a háború irányítását osszák meg 
egymással, egyik a volscusok, másik az aeguusok ellen vonuljon. A 
tribunusok nyíltan kiabálják szerte a Forumon, hogy a volscus 
háború csak kitalált mese, a hernicusok meg szívesen eljátsszák a 
szerepeket. Most már nyílt, bátor föllépéssel nem nyomhatják el a 
római nép szabadságát, csalással akarják hát kijátszani. Mivel a 
vérontás folytán csaknem teljesen kiirtott volscusokról és 
aeguusokról úgysem hiszi el senki, hogy a maguk erejéből képesek 
fegyvert fogni, új ellenséget keresnek hát: gyalázatos hírbe hozzák a 
hűséges szomszéd coloniát (ti. Antiumot). Hadat üzennek az 
ártatlan  antiumiaknak, valójában a római népnek, melyet 
fölfegyverezve, gyorsított menetben kívánnak kivezényelni a 
városból, hogy a polgárok eltávolítása és távolléte idején bosszút 
álljanak a tribunusokon. Ily módon ne is gondoljanak egyebet, 
megbuktatják a törvényt, hacsak tető alá nem hozzák, míg szavazó 
polgárokként Rómában tartózkodnak; jól vigyázzanak tehát, hogy 
meg ne fosszák őket a város birtoklásától, és nyakukba ne vegyék az 
igát. Ahol bátorság van, nem marad el a segítség: a tribunusok 
egyetértenek egymással; nincs semmi külső fenyegetés, semmi 
veszedelem: az elmúlt évben gondoskodtak róla az istenek, hogy a 
nép biztonságban megvédhesse a szabadságot. Így beszéltek a 
tribunusok. 


11. Hanem a másik oldalon, a consulok, a tribunusok szeme láttára 
fölállították a székeket, és megkezdték a sorozást. A tribunusok oda 
rohannak, és magukkal viszik a gyűlés hallgatóságát. Kísérletképpen 
kikiáltják egy-két ember nevét, és nyomban kitör a verekedés. Akit 


a consul parancsára a lictor megfog, azt a tribunus szavára el kell 
engednie. Egyik sem szabott korlátot a maga jogkörének, hanem az 
erejében bízott, csupán erőszakkal érhetett célt. 


Mint ahogy a tribunusok a sorozást akadályozták, éppen úgy 
akadályozták a senatorok a törvényjavaslat elfogadását, melyet 
valamennyi népgyűlés napján előterjesztettek. A rendbontás akkor 
kezdődött, amikor a tribunusok fölszólították a népet, hogy oszoljék 
szét tribusonként, a patríciusok pedig nem akartak helyükről 
elmozdulni. Az idősebbek nem is avatkoztak bele az eseményekbe, 
hiszen bölcs belátással mit sem igazíthattak el ott, ahol eleve a 
meggondolatlanságra, a vakmerőségre volt rábízva minden. A 
consulok maguk is távol tartották magukat, hogy a nagy 
felfordulásban folt ne essék hivatali méltóságukon. 


Élt Rómában egy ifjú, Caeso Ouinctius, aki rendkívül büszke volt 
nemes származására, valamint szép alakjára és erejére; ezekhez az 
isteni adományokhoz maga is szerzett némelyeket, sok hadi 
kitüntetést, kiváló szónoki készséget - senki sem múlta felül Róma- 
szerte sem az ékesszólásban, sem a kardforgatásban. Ott állt a 
patríciusok csoportjában, jó fejjel kimagasodva közülük, mintha 
csak hangjában és erejében valamennyi dictatori és consuli 
tulajdonság egyesülne, készen arra, hogy egymaga tartóztassa föl a 
tribunusok támadását s a nép viharos kitörését. Az ő vezetése alatt 
gyakran elűzték már a tribunusokat a  Forumról, gyakran 
szétkergették, megszalasztották a népet; aki útjába állott, az végül 
összeverve, mezítelenül ment tovább, nyilvánvaló tehát, hogy ha őt 
cselekedni hagyják, megbukik a törvényjavaslat. Egyszer csak, 
mikor a többi tribunus már majdnem megingott, A. Verginius, a 
tribunusi testület egyik tagja, főbenjáró bűncselekmény ügyében 
vádat emel Caeso ellen. A zabolátlan szellemű ifjú csak nagyobb 
haragra gerjed, de nem rémül meg; annál nagyobb hévvel utasítja el 
a javaslatot, ostorozva a népet, és szinte hadat üzen a 
tribunusoknak. A vádló csak tűrte, hogy a vádlott önmaga vesztét 
okozza, gyűlöletet ébresszen maga iránt, és anyagot szolgáltasson az 
elhangzott vádakhoz; közben előterjesztette a törvényjavaslatot, 
nem mintha keresztülviteléhez reményt fűzött volna, hanem inkább, 
hogy Caesót további vakmerőségre ingerelje. Ekkor az ifjúság sok, 
gyakran meggondolatlan szavát és tettét egyedül Caeso fölhevült 
lelkületének rótták fel. Ő mégis ellene szegült a tervnek, A. 


Verginius pedig csak ismételgette a népnek: , Látjátok-e már 
magatok is, polgárok, hogy Caeso, mint polgár s a törvény, melyre 
áhítoztok, egyidejűleg nem fér meg itt egymással? De miért is 
szólok a törvényről? A szabadságnak áll ő útjában; dölyfösség 
dolgában valamennyi Targuinius elmarad mögötte. Várjatok csak, 
még király vagy consul lesz belőle, hisz látjátok, hogy már 
magánemberként is fegyveresen és vakmerően úgy viselkedik, mint 
egy király." Sokan helyeselték a szavait, fölpanaszolván, hogy 
kaptak ők is verést tőle, és a tribunust az eljárás folytatására 
biztatták. 


12. Már eljött a bírói tárgyalás napja, és nyilvánvalónak tetszett, 
hogy az emberek szerint a szabadság elnyerése Caeso elítéltetésén 
múlik. Az ifjú végezetül rákényszerült, hogy nagyban 
méltatlankodva bár, mégis fölkérjen némely embert a maga 
védelmére. Rokonsága, a város előkelőségei kísérték el. T. Ouinctius 
Capitolinus, aki háromszor viselt már consuli tisztséget, sűrűn 
emlegette Caeso és családja érdemeit, kijelentvén, hogy sem a 
Ouinctius nemzetségben, sem Róma városában nem akadt még 
párja ily tehetséges, ily bátor fiatalembernek; Caeso a keze alatt 
szolgált, gyakran látta tehát, miként harcolt az ellenséggel. Sp. 
Furius elmondta, hogy Ouinctius Capitolinus parancsára Caeso 
válságos helyzetben sietett neki segítségére; úgy véli, Caeso 
segítségének köszönhető leginkább, hogy helyreállt a rend. L. 
Lucretius, az előző évi consul, Íriss győzelmének csillogásában 
megosztotta Caesóval a maga dicsőségét, fölemlegette a harcokat, 
utalt kiváló tetteire, akár a portyákon, akár nyílt csatában, intette, 
figyelmeztette az embereket, hogy ez a természettől és 
szerencséjétől minden jóval megáldott, kiváló ifjú igen nagy 
erőssége lesz bármely városnak, ahová csak megy, jobb, ha római 
polgár marad, és nem válik idegenné. Ami sértő tulajdonsága, az 
indulat, a vakmerőség, napról napra csökken, amint múlnak az 
évek; ami ellenben kívánatos, a bölcsesség, napról napra növekedik; 
mivelhogy hibái elsatnyulnak, erényei azonban  érlelődnek, 
engedjék meg, hogy ez a kitűnő férfi itt öregedjék meg Rómában. 
Közöttük volt Caeso apja, L. Ouinctius, kinek mellékneve 
Cincinnatus, ő azonban nem ismételgette a dicséreteket, hogy ne 
szítsa ezzel is a gyűlöletet, hanem kérte, hogy kegyelmezzenek fia 


tévelygésének és fiatalságának, hagyják meg fiát neki, aki sem 
szóval, sem tettel nem vétett soha senkinek - könyörgött. Némelyek 
azonban tisztességből vagy félelemből nem hajlottak a könyörgésre, 
mások a maguk és hozzátartozóik megveretését panaszolván oly 
keserű választ adtak, hogy az jelezte is már ítéletüket. 


13. Az általános gyűlöleten kívül még egy bűntett nehezedett a 
vádlottra, melyet M. Volscius Fictor, néhány évvel előbbi 
néptribunus tanúsított. Előadta, hogy nem sokkal a városi járvány 
pusztítása után, a Suburában egy ott csatangoló ifjú társaságba 
ütközött. Verekedés támadt, és testvérbátyját, aki még jóformán föl 
sem épült a betegségből, Caeso egy ökölcsapással leütötte; ő 
karjában vitte haza testvérét félholtan, s az később, nyilván az 
ütéstől, meg is halt; a bűnügyet azonban nem volt tanácsos az 
elmúlt évek consulainak hivatali ideje alatt nyomoztatni. Volscius 
kiabálása akkora izgalmat keltett az emberek körében, hogy Caesót 
a nép csöpp híján megölte. Verginius parancsot ad, hogy fogják el és 
verjék bilincsbe. A patríciusok erőszakra erőszakkal felelnek. T. 
Ouinctius azt kiáltozza, hogy akit főbenjáró bűnnel vádolnak, és aki 
fölött rövidesen ítélkezni fognak, azt bántalmazni nem szabad, míg 
ki nem hallgatják és el nem ítélik. 

A tribunus kijelenti: Nem áll szándékában, hogy ítélethozatala előtt 
kivégeztesse; mégis őrizetben kívánja tartani az ítélethirdetés 
napjáig, hogy azt az embert, aki gyilkolt, a római népnek alkalma 
legyen ugyanazzal a büntetéssel sújtani. Most a többi tribunushoz 
fordulnak, s ők, egy közbeeső határozat alapján a segítségadás jogát 
gyakorolják: tiltakoznak a bebörtönzés ellen: elrendelik, hogy a 
vádlottnak bíróság elé kell állnia, pénzbeli óvadékot kell 
szolgáltatnia a népnek arra az esetre, ha a tárgyaláson nem jelenne 
meg. Az összeg méltányos nagyságát nem állapították meg; ezt a 
senatus elé utalták, amíg az Atyák tanácskoznak, a vádlottat a 
nyilvánosság előtt tartják őrizetben. A döntés szerint kezeseket kell 
állítani; egyegy kezest háromezer as megfizetésére köteleznek; hogy 
hány kezes kell, döntsék el a tribunusok. Végül tízben állapodnak 
meg: ennyi jótálló kezességére bízta a vádló a vádlottat. Ekkor 
adtak először kezességet a népnek. Mihelyt elbocsátották a 
Forumról, Caeso másnap éjjel száműzetésbe vonult Etruriába. 

A tárgyalás napján kezesei kérték, hogy önkéntes száműzetésbe 


vonulása miatt vegyék le ügyét a napirendről, Verginius mégis 
szerette volna megtartani a tárgyalást, tiszttársai azonban 
feloszlatták a tanácsülést. Caeso apjától kegyetlenül behajtották a 
pénzt, s ő áruba bocsátván javait, egy ideig a Tiberis túlsó partján 
szinte száműzöttként egy elhagyott, ütöttkopott kunyhóban lakott. 


14. Ez a pör és a törvényjavaslat vitája fölbolygatta a várost; 
különben nyugalom volt, külső háború nem fenyegetett. A 
tribunusok, mivelhogy Caeso száműzetését a patríciusi hatalom 
megdöntésének ítélvén, szinte győzteseknek látták magukat, úgy 
vélték, hogy törvényjavaslatuk úgyszólván életbe is lépett; ami az 
idősebb patríciusokat illeti, visszavonultak a hatalom gyakorlásától, 
a fiatalok azonban, kiváltképpen Caeso cimborái, csak annál jobban 
gyűlölték a népet, bátorságukból mit sem veszítettek, de ugyancsak 
hasznukra vált, hogy támadó kedvüket féken tartották. Amikor 
Caeso — száműzetése — után először bocsátották vitára a 
törvényjavaslatot,  clienseik nagy seregével fölsorakozva és 
fölkészülve, oly módon támadtak rá a javaslattevő tribunusokra, 
hogy dicsőséget sem aratott, szégyent sem szenvedett egyikük sem, 
a nép pedig azt panaszolta, hogy egy Caeso helyébe ezer támadt föl. 
A közbeeső napokon, amikor a tribunusok nem tárgyaltak a 
javaslatról, nem volt náluk nyájasabb, békésebb senki: szívélyesen 
köszöntötték, meg-megszólították a plebejusokat, meghívták őket 
otthonukba, segítségükre voltak ügyes-bajos dolgaik intézésében, s 
ha a tribunusok egyéb ügyekben hívtak össze gyűlést, azt 
rendbontás nélkül megtűrték; soha semmilyen állami érdekű vagy 
magánjellegű ügyben nem léptek föl erőszakosan, csak ha a 
törvényjavaslat került szőnyegre: egyébként a nép barátja volt ez az 
ifjúság. A tribunusok nyugodtan végezhették felőlük egyéb 
teendőiket, azt is megengedték, hogy a következő esztendőre 
újraválasszák őket - egyetlen szóval sem zavarták a választást, nem 
hogy erőszakhoz folyamodtak volna. Lassanként hízelgéssel, okos 
bánásmóddal meglágyították a népet. Ily módon egész éven át 
elodázták ravaszkodásukkal a törvényjavaslat tárgyalását. 


15. A következő év consulai, C. Claudius, Appius fia és P. Valerius 


Publicola, nyugalmasabb körülmények között vették át Róma 
városát. Az új esztendő semmi újat sem hozott; a városnak a gondja 
csupán a törvény előterjesztése vagy elfogadása volt. Minél inkább 
igyekeztek a fiatalabb patríciusok megnyerni a nép kegyét, annál 
jobban keresztezték útjukat a tribunusok, hogy vádaskodásaikkal 
gyanússá tegyék őket a nép szemében.  Mondogatták: 
, Összeesküvést szőttek: Caeso Rómában van; határozatot hoztak a 
tribunusok meggyilkolására és a nép lemészárlására; az idős 
patríciusok feladatul tűzték ki, hogy az ifjúság gyomlálja ki a 
tribunusi hatalmat az állam életéből és állítsa vissza az igazgatásnak 
a Mons Sacer elfoglalása előtti idők kormányformáját." Félő volt, 
hogy ismét föltámad a már-már ünnepnapokhoz hasonlóan évről 
évre visszatérő háború a volscusokkal és az aeguusokkal, de még 
hamarább új veszedelem tört váratlanul Rómára: mintegy kétezer- 
ötszáz számkivetett és rabszolga Appius Herdonius Sabinus 
vezetésével egy éjjel elfoglalta a Capitoliumot és a fellegvárat. Az 
erődben nyomban legyilkoltak mindenkit, aki nem óhajtott az 
összeesküvésben részt venni és fegyvert fogni; voltak, akik a nagy 
zűrzavarban a rémülettől űzve hanyatthomlok rohantak le a 
Forumra, és csak ezt a két mondatot ordították: , Fegyverbe!" , Az 
ellenség a városban van." 

A consulok a népet fölfegyverezni is, de fegyvertelenül hagyni is 
féltek, mivel nem tudták, hogy külső vagy belső eredetű-e az új 
vész, mely a várost meglepte; mi az oka: a nép gyűlölete-e vagy a 
rabszolgák csalárdsága; csöndesíteni akarván az izgatott tömeget, 
megnyugtató szavaikkal olykor még inkább fölizgatták; a rémült és 
megzavarodott sokaságot nem lehetett parancsszóval irányítani. 
Végül mégis fegyvert osztanak, de nem mindenkinek, mivel azt se 
tudják, mekkora az ellenség - mindenesetre megbízható őr-csapatot 
állítanak föl. Az éjszaka hátralevő óráit azzal töltik, hogy őrséget 
állítanak városszerte a város fontos pontjain; izgatott és nyugtalan 
mindenki, mivel nem tudják, kik azok az emberek, és mekkora az 
ellenség száma. A napvilág végül fölfedi mind a háborús felet, mind 
a háborús fél vezérét. Appius Herdonius a Capitoliumból fölhívja a 
rabszolgákat, hogy vívják ki szabadságukat: ,Ő valamennyi 
nyomorult ember ügyét magáévá tette, hogy az igazságtalanul 
száműzöttek visszatérhessenek hazájukba, a rabszolgák pedig 
levethessék magukról a súlyos igát; jobban szeretné, ha ezt a római 
nép végezné el; de ha erre nincs remény, a végsőket is megkísérli és 
behívja akár a volscusokat és az aeguusokat is." 


16. Most már jobban megvilágosodott az ügy a patríciusok meg a 
consulok szemében. A jelentésekből ismeretes tényeken kívül attól 
féltek, hogy ez a veiibeliek és a sabinok mesterkedése, s majd 
megjelennek a sabinok és az etruszkok egyesült seregei is, ha 
megtudják, mily nagyszámú ellenség van benn a városban, végül 
jelentkeznek örök ellenségeik, a volscusok és az aeguusok, ezúttal 
nem úgy, mint annak előtte, hogy a vidéket kifosszák, hanem hogy 
a félig-meddig már megszállott Rómába bevonuljanak. Sok 
mindentől kellett félni; többek között, de kiváltképpen a 
rabszolgáktól, attól ugyanis, hogy ki-ki ellenséget tart a házában, 
mivel egyaránt veszélyes, akár hisznek neki, akár nem, hiszen ily 
módon a bizalom megvonásával csak fölgerjesztik haragjukat; vajmi 
kevés remény volt a belső béke helyreállítására. Mivel akkora bajok 
tornyosultak, és fojtogatták a várost, nem félt már senki sem a 
tribunusoktól, sem a néptől: ártalmatlan ügy az, mely mindjárt 
feléled, valahányszor egyéb baj elpihen, most azonban elaludt, 
mivel külső ellenség tart rémületében mindenkit. A válságos 
helyzetben mégis ez nehezedett leginkább Rómára. A tribunusokat 
annyira hatalmában tartotta elvakultságuk, hogy azt állították, nem 
háborúról, hanem csak a háború látszatáról van szó, amit csak 
megrendeztek a Capitoliumon, hogy eltereljék a nép figyelmét a 
törvényjavaslatról: , A patríciusok vendégbarátai és cliensei azok - 
mondták -, s ha a törvény megszavaztával meglátják, hogy 
hiábavaló a zavarkeltés, még csöndesebben fognak távozni, mint 
ahogy jöttek." Gyűlést tartanak tehát, hogy megszavaztassák a 
javaslatot, és a zászlók alól elszólítják a népet. Közben a consulok 
összehívják a senatust, látván, hogy a tribunusok részéről nagyobb 
baj fenyeget, mint amit az ellenség éjszakai támadása keltett. 


17. Mihelyt jelentették, hogy az emberek letették a fegyvert, és 
elhagyták őrhelyeiket, P. Valerius tiszttársát a senatusi ülésen 
hátrahagyva, kirohan a Curiából, és a gyűlésre fölszentelt helyen a 
tribunusokhoz érkezik. ,Mi dolog ez, tribunusok? - mondja. - 
Appius Herdonius vezetésével és fennhatósága alatt forgatjátok föl 


az államot? Ekkora szerencsével sikerült megvesztegetnie titeket 
annak, aki a rabszolgákat nem bírta föllázítani? Nyakunkon az 
ellenség, de ti arra biztattok, hogy az emberek hagyják el helyüket, 
és tegyék le a fegyvert?" Majd a tömeghez intézte szavait: 
, Polgárok, ha már Róma, ha a magatok sorsával mit sem törődtök 
is, tiszteljétek legalább az ellenségtől fogságba ejtett isteneiteket: a 
Legjobb és Leghatalmasabb Juppiter, Juno királynő, Minerva és a 
többi isten és istennő az ellenség foglya; a rabszolgák táborukban 
fogva tartják városotok védő istenségeit; úgy vélitek, ez az állam 
kormányzásának üdvös formája? A nagyszámú ellenség nemcsak a 
falakon belül tartózkodik, hanem a fellegvárban, a Forum és a Curia 
fölött; a Forumon közben gyűlést tartanak, a senatus a Curiában 
ülésezik; mintha csak béke volna, a senatus határozatokat hoz, más 
polgárok pedig szavaznak! Vajon nem mindannyiunk, patríciusok és 
plebejusok, consulok és tribunusok kötelessége-e, hogy fegyveresen 
siessünk az istenek és emberek segítségére, fölrohanjunk a 
Capitoliumra,  fölszabadítsuk és  megbékítsük a Legjobb és 
Leghatalmasabb Juppiter ama fölséges házát? Romulus atyám, 
ajándékozd meg utódaidat a magad lelkületével, mert hiszen azzal 
vívtad vissza egykor a fellegvárat, melyet ugyanezek a sabinok csak 
arany fejében foglalhattak el; parancsold meg, hogy arra az útra 
lépjenek, amelyen te, vezérként, hadseregeddel együtt jártál. 
Elsőnek követlek téged, a nyomodban járok, már amennyire 
halandó ember egy istent követhet." Beszédét így végezte: maga is 
fegyvert fog, és fegyverbe szólítja valamennyi polgárt; ha valaki 
megakadályozná benne, nem törődik consuli felhatalmazásával, 
ügyet sem vet a tribunusi hatalomra és a sérthetetlenségi törvényre, 
bárki legyen is, bárhol, akár a Capitoliumon, akár a Forumon, 
ellenségnek tekinti. A tribunusok megtiltották, hogy Appius 
Herdonius ellen fegyvert fogjanak, most parancsolják csak meg, 
hogy P. Valerius ellen viszont ragadják kézbe: de neki lesz 
bátorsága ugyanazt elkövetni a  tribunusokkal, mint amit 
családjának őse megtett a királyokkal szemben. Végső 
erőszaktételre kerül sor, úgy tetszett, és az ellenségnek része lesz 
egy római zendülés színjátékában. De sem a törvény nem léphetett 
életbe, sem a consul nem tudott a Capitoliumra fölmenni: éjszaka 
borult a lázadásra, alighogy megkezdődött; a tribunusok, félve a 
consulok fegyvereitől, meghátráltak az éj leple alatt. A patríciusok - 
eltávolítván a zendülés értelmi szerzőit - a nép közé vegyültek, részt 
vettek a csoportosulók mondanivalóiban, és az alkalomhoz illő 


kérdésekről beszélgettek velük; figyelmeztették az embereket, 
nézzék, miféle bajba sodorták az államot: nem a patríciusok és a 
plebejusok között folyik a harc, hiszen a patríciusok és plebejusok, 
Róma fellegvára, az istenek templomai, az állam és a magánházak 
védőistenei egyaránt az ellenség kezére kerültek. Míg a Forumon a 
viszály elcsöndesítése kedvéért ez folyik, a consulok a veii vagy 
sabin ellenség megmozdulásától félve, körbe járják a kapukat meg a 
városfalakat. 


18. Ugyanazon az éjszakán Tusculumba is hírül viszik, hogy a 
fellegvár elesett, a Capitoliumot elfoglalták, és a felbolydult 
városban rendkívüli állapotok uralkodnak. Akkoriban L. Mamilius 
volt a dictator Tusculumban. Nyomban összehívja a senatust, 
bevezeti a követeket, és mindenáron azt javallja, hogy ne várják 
meg, amíg Rómából követek érkeznek, hogy segítséget kérjenek; a 
veszedelem, a válságos helyzet maga, de a szövetséget védő istenek 
s a szövetségi szerződés is ezt követeli meg tőlük; soha többé nem 
nyílik hasonló alkalom az istenek jóvoltából, hogy ily hatalmas, 
szomszédos államnak jó szolgálatot tehessenek. Megszavazzák a 
segítséget: az ifjúságot besorozzák, és kiosztják a fegyvereket. 
Virradatkor érkeznek Rómába; messziről ellenségnek vélik őket; 
mintha az aeguusok vagy a volscusok érkeznének; majd amint a 
vakrémület eloszlott, befogadják őket a városba, és katonai 
alakulatként bevonulnak a Forumra. Ott P. Valerius, a kapuk 
őrizetét tiszttársára bízván, már állítja is föl a csatarendet. E férfi 
tekintélye mindenkire nagy hatással volt, amikor kijelentette: ha 
majd visszafoglalják a Capitoliumot, és helyreállt a rend a városban, 
engedjék meg neki, hogy fölvilágosítást adjon róla, mifajta 
csalárdság rejtőzik a törvényjavaslatban; ő pedig híven őseihez, 
híven melléknevéhez, mely a nép érdekeinek ápolása miatt 
örökségképpen szállt rá őseiről, nem fogja megakadályozni a 
népgyűlés összehívását. Hiába tiltakoztak a tribunusok, őt követve 
vezérként elindul a harci alakulat föl a Capitolium oldalán; 
csatlakozik hozzá a tusculumi legio is. Szövetségesek és rómaiak 
úgy verekszenek, hogy versengenek egymással a fellegvár 
visszafoglalásának dicsőségéért; mindkét vezér buzdítja a maga 
katonáit. Megzavarodik az ellenség, csak előnyös helyzetében bízik; 
fejvesztettségüket — látva, a rómaiak és szövetségeseik 
megrohamozzák őket. Már a templom előcsarnokába is betörtek, 
amikor P. Valeriust, aki az előkelők között az első sorban küzd, 


megölik. P. Volumnius, volt consul látja, amint elesik. Parancsot ad 
övéinek, hogy födjék be a holttestet, maga pedig a consul helyébe a 
sereg élére áll. Az ütközet hevében, súlyos helyzetben a katonák 
nem tudják meg, hogy mi történt; előbb győznek, csak később 
veszik észre, hogy hadvezér nélkül harcoltak. Sok száműzöttnek a 
vére szennyezte be a templomot, sokat élve elfogtak, Herdoniust 
megölték. Így foglalták vissza a Capitoliumot. A foglyok, ki-ki 
helyzetének megfelelően, aszerint, hogy szabadon született-e vagy 
rabszolga, szenvedte el büntetését. A tusculumiaknak köszönetet 
mondtak, a Capitoliumot kitakarították, és vallásos szertartással 
megtisztították. A nép állítólag fejenként egy negyed as-t tett le a 
consulok házában, hogy minél nagyobb pompával rendezzék meg a 
gyászszertartást. 


19. Amint helyreállt a béke, a tribunusok szorongatni kezdték a 
patríciusokat, hogy váltsák valóra P. Valerius szavát, szorongatják 
C. Claudiust is, hogy szabadítsa meg tiszttársa halotti szellemét a 
hazugságtól, és egyezzék bele a törvényjavaslat megvitatásába. A 
consul kijelenti, hogy amíg be nem töltötték tiszttársának a helyét, 
addig nem bocsátja tárgyalásra a javaslatot. Ez a vita eltartott az új 
consulválasztó gyűlés napjáig. Decemberben a patríciusok teljes 
támogatásával consullá választották L. Ouinctius Cincinnatust, 
Caeso apját, aki nyomban el is foglalta hivatalát. Ez erősen 
megdöbbentette a népet, mivel a consul, aki haraggal volt eltelve 
iránta, a patríciusok kegyeit élvezte, érdemes ember, és három fia 
közül egyik sem maradt el bátorság dolgában Caeso mögött, sőt 
bölcsebbek nála, ha a helyzet éppen úgy kívánja. 


Cincinnatus hivatalba lépése napjától fogva a szónoki emelvényről, 
véget nem érő gyűléseken még hevesebben ostorozta a senatust, 
mint amennyire a népet zabolázta, mondván, hogy ennek a 
testületnek a tespedése miatt az immár örökös néptribunusok nem a 
római nép államához, hanem egy züllött háztartáshoz méltóan, 
szájukkal és bűnös üzelmeikkel uralkodnak: az ő Caeso fiával együtt 
kiűzték és elüldözték Rómából a vitézséget, az állhatatosságot, az 
ifjúság valamennyi közéleti és hadierényét; a fecsegő, lázongó, 
bajkeverő, másodszor, sőt harmadszor megválasztott tribunusok, 
csúf mesterkedéseik révén királyt megillető korlátlan szabadságban 
élnek. , Amaz Aulus Verginius - mondta -, mivel nem volt ott a 


Capitoliumon, csekélyebb büntetést érdemel-e vajon, mint Appius 
Herdonius?  Herculesre mondom, még nagyobbat, ha jól 
meggondolja az ember. Herdonius, ha egyebet nem is, de azzal, 
hogy ellenségnek vallotta magát, szinte fegyverbe szólított 
benneteket; a másik azonban tagadván, hogy háború van, kivette 
kezetekből a fegyvert, és védtelenül dobott oda rabszolgáitoknak s a 
száműzötteknek. Ti pedig (kérdésemmel nem akarom bántani sem 
C. Claudiust, sem a halott P. Valeriust) előbb ostromoltátok meg a 
Capitoliumot, nem ezt az ellenséget űztétek el a Forumról? Szégyen 
reátok az istenek és az emberek előtt! Az ellenség a fellegvárban, a 
Capitoliumon, a száműzöttek és rabszolgák vezére mindent 
meggyalázva a Legjobb és Legnagyobb Juppiter szentélyében - és 
Tusculum előbb fog fegyvert, mint Róma; senki sem tudhatta, hogy 
L. Mamilius, a tusculumi vezér, vagy a consulok, P. Valerius és C. 
Claudius szabadítják-e fel Róma fellegvárát; és mi, akik hajdan azt 
sem engedtük meg, hogy a latinok, habár ellenség állt a földjükön, 
önmaguk védelmében fegyvert fogjanak, most, ha a latinok önként 
fegyvert nem ragadnak, fogságba esünk és elpusztulunk. Hát így 
segítik a tribunusok a népet - védtelenül odadobják az ellenségnek, 
hogy az lemészárolja? Természetesen, ha nektek a legnyomorultabb 
plebejus - hiszen ti a nép többi részétől elszakítottátok a plebset, 
külön hazát és külön államot formáltatok belőle - szóval ha a 
plebsből valaki jelentené nektek, hogy a házát fegyveres szolganép 
szállta meg, úgy vélnétek, segítségére kell sietnetek: a Legjobb és 
Legnagyobb Juppiter, akit száműzöttek és rabszolgák zártak körül, 
vajon nem érdemes ekkora emberi segítségre? És ezek követelik, 
hogy szentnek és sérthetetlennek tekintsük őket, amikor maguk az 
istenek se nem szentek, se nem sérthetetlenek a szemükben? De ti, 
noha szentségtörés és egyéb bűnök szennyezik lelketeket, arról 
beszéltek, hogy még ez évben életbe léptetitek a törvényt. 
Márpedig, Herculesre, szerencsétlen napja lesz az a köztársaságnak, 
amelyen engem consulnak megválasztottatok, sokkal 
szerencsétlenebb, mint amelyen P. Valerius, a consul, elpusztult - 
abban az esetben, ha azt a javaslatot előterjesztitek. Mert én, 
polgárok - mondja -, tiszttársammal egyetértésben mindenekelőtt a 
volscusok és az aeguusok ellen akarom vezetni a legiókat. Nem 
tudom, a sorsnak mely végzéséből, de háborúban kegyesebbek 
hozzánk az istenek, mint béke idején. Azt pedig, hogy mekkora 
veszély fenyegetett volna a népek részéről, ha tudomást szereznek 
róla, hogy a Capitoliumot a száműzöttek foglalták el, jobb gyanítani 


a múlt eseményeiből, semmint a tényekből megtapasztalni." 


20. A népet megindította a consul beszéde; a patríciusok 
fölbátorodtak, gondolván, hogy helyreállt a rend. A másik consul, 
aki lelkesebb végrehajtója, mint kezdeményezője volt a 
tennivalóknak, szívesen vette, hogy  tiszttársa ily szigorú 
rendszabályokat jelent be, a consuli tisztség teendőiből azonban 
részt kért magának. A tribunusok pedig gúnyolódva, mintha üres 
beszédet hallottak volna, támadó hangon kérdezgették, vajon 
miként óhajtják a consulok kivezényelni a hadsereget, amikor senki 
sem engedi meg, hogy sorozást tartsanak. , Nekünk ugyan semmi 
szükségünk a sorozásra - mondta Ouinctius -, mert amikor P. 
Valerius fegyvert adott a nép kezébe, hogy foglalja vissza a 
Capitoliumot, valamennyien fogadalmat tettek, hogy a consul 
parancsára összesereglenek, s a consul parancsa nélkül nem hagyják 
el helyüket.  Elrendeljük hát, hogy valamennyien, akik 
fölesküdtetek, holnap a Regillus-tónál fegyveresen gyülekezzetek." A 
tribunusok csak csúfolkodtak és szerették volna föloldani a népet 
fogadalma alól, mondván, hogy Ouinctius még magánszemély volt, 
amikor fogadalmat tettek neki. De akkor még, nem úgy, mint a mi 
korunkban, jobban tisztelték az isteneket, és nem értelmezte ki-ki a 
maga módján az esküt, nem a törvényeket formálta a tulajdon 
képére, hanem a maga életmódját alkalmazta a törvényekhez. A 
tribunusok látván, hogy semmi reményük sincs a vállalkozás 
megakadályozására, a hadsereg kivonulásának elhalasztását 
javasolták már csak azért is, mert híre járt, hogy az augurokat 
kirendelték a Regillus-tóhoz, ama hely megszentelése végett, ahol a 
szertartások elvégzése után megtarthatják a nép tanácskozását, és 
mindazt, amit Rómában a tribunusi hatalom kényszere alatt 
megszavaztak, ezen a gyűlésen új szavazással visszavonják: 
valamennyien a consulok parancsát fogják követni; fellebbezésnek 
ugyanis a várostól ezer lépésnyire volt csupán tere, és a tribunusok, 
ha odamennének is, éppúgy, mint a többi polgár, a consuli 
hatalomnak volnának alávetve. Félelmetes hírek voltak ezek; de 
leginkább az rémítette meg őket, amit Ouinctius gyakran 
mondogatott, hogy nem fog consulválasztó gyűléseket tartani: az 
állam betegsége nem olyan természetű, hogy szokványos 


gyógyszerekkel meggyógyítható volna; a köztársaságnak dictatorra 
van szüksége, hogy aki fölforgatásra törekszik, megtudja: dictatura 
idején nincs föllebbezés. 


21. A senatus a Capitoliumon tartózkodott; oda érkeztek a 
tribunusok is a fölbolydult néppel. A sokaság nagy zajongással hol a 
consulok, hol a patríciusok pártfogásáért könyörög; a consul 
azonban megmarad elhatározásánál, míg csak a tribunusok meg 
nem ígérik, hogy alávetik magukat a senatus akaratának. Majd 
miután a consul beszámol a tribunusok és a nép követeléseiről, 
senatusi határozatot hoznak, miszerint a tribunusok nem terjesztik 
be a javaslatot az év folyamán, a consulok pedig nem viszik ki a 
hadsereget a városból; a senatus egyébként úgy véli, hogy valamely 
hivatali tisztség "meghosszabbítása és ugyanazon tribunusok 
újraválasztása az állam érdeke ellen való. A consulok elismerték a 
senatus felsőbbségét; a tribunusokat, hiába tiltakoztak a consulok, 
újraválasztották. A patríciusok, hogy engedményt ne tegyenek a 
népnek, maguk is újra szándékoztak választani L. Ouinctiust. Nem 
hallottak még abban az esztendőben olyan dörgedelmes beszédet, 
mint amilyet erre a consul mondott: , Meglepő-e - mondta -, ha 
tekintélyeteknek csupán az árnyéka van meg a nép előtt, összeírott 
Atyák? Hiszen magatok járatjátok le: íme, mivel a nép megszegte a 
tisztségek meghosszabbításáról szóló senatusi határozatot, ti is 
megszegni szándékoztok, hogy vakmerőség dolgában el ne 
maradjatok mögötte. Mintha a nagyobb felelőtlenség és 
önkényeskedés nagyobb hatalmat jelentene a kormányzásban. Pedig 
ugyancsak nagyobb felelőtlenség és ostobaság, ha a magunk 
határozatait és rendeleteit szegjük meg, mint ha a máséit. 
Utánozzátok csak, senatorok, a meggondolatlan tömeget... ti, 
akiknek példaképül kellene szolgálnotok, kövessétek csak inkább 
mások rossz példáját, ahelyett, hogy mások a tietek nyomán 
helyesen . cselekednének. Én azonban nem  majmolom a 
tribunusokat, és nem engedem meg, hogy a senatusi határozatnak 
szembeszegülve újra megválasszanak consulnak. Téged pedig, C. 
Claudius, megkérlek, térítsd el a római népet ettől az 
önkényességtől, és hidd el nekem, nem úgy értelmezem majd 
tettedet, mintha megakadályoznád kitüntetésemet, hanem csak 
növeled a megtiszteltetés visszautasításának dicsőségét, mivel úgy 


érzem, megszabadulok a hivatal meghosszabbítása miatt támadó 
gyűlölettől." Erre egyhangúan kimondják, hogy senki se szavazzon 
L. Ouinctius consulságára; ha valaki mégis megtenné, annak 
szavazatát nem teszik figyelembe. 


22. A következő év consulai O. Fabius Vibulanus - immár 
harmadízben - és L. Cornelius Maluginensis. Abban az esztendőben 
vagyonbecslést is tartottak: a tisztító szertartást azonban a 
Capitolium elfoglalása és a consul megöletése miatt nem 
végezhették el, 0. Fabius és L. Cornelius consulsága idején az év 
elejétől kezdve zűrzavaros helyzet állt elő. A tribunusok tüzelték a 
népet; a latinok és a hernicusok iszonyú volscus és aeguus 
háborúról adtak hírt, mondván, hogy a volscusok legiói máris 
megérkeztek Antium alá. Tarthattak tőle, hogy a colonia maga is 
elpártolni készül; a tribunusokat csak nagy keservesen bírhatták rá, 
hogy a háború előbbi végrehajtásához hozzájáruljanak. A consulok 
ezután megosztották a tennivalókat: Fabius megbízatása úgy szólt, 
hogy vezesse Antiumba a hadsereget, Cornelius pedig gondoskodjék 
Róma védelméről, hogy az ellenség egyik része, aeguus szokás 
szerint, meg ne sarcolja. A hernicusok és latinok a szövetségi 
szerződés alapján adtak katonát, a hadsereg kétharmadrészt 
szövetségesekből, harmadjában pedig polgárokból állott. A 
szövetségesek az előre meghatározott napon megérkeztek, a consul 
a Porta Capena előtt üti föl táborát. Majd szemlét tartva hadserege 
fölött, elindul Antiumba, s a várostól és az ellenség állandó 
táborától nem messze állapodik meg. 


A volscusok nem merészelnek addig ütközetbe bocsátkozni, amíg az 
aeguus sereg meg nem érkezik, hanem biztonságos sánc mögött 
készülnek föl a védelemre. Fabius a következő naptól kezdve 
ahelyett, hogy a szövetségesekből és polgárokból vegyesen 
szervezné meg a sereget, a három nép katonáit külön-külön állítja 
csatasorba az ellenség sánca körül: maga a római legiókkal a 
középen helyezkedik el. Parancsot ad, hogy figyeljék a vezéri 
jelvényt, hozzá igazodjanak, akár támadásra, akár visszavonulásra 
adja meg a jelet. Minden egységnek meghagyja a lovasságát, s azt a 
második sorban helyezi el. Ily módon három oldalról támadást 
indítva, körülveszi a tábort, és mindenfelől szorongatván a 


volscusokat, azok nem állják a harcot, lekergeti őket a völgybe. 
Ezután keresztültörvén az erődítményen, egyetlen területre szorítja 
össze, majd kiűzi a táborból a megrémült tömeget. A lovasság, mely 
a sáncon keresztülhatolni aligha tudott, a hanyatt-homlok 
menekülőket a sík mezőn éri utol, s a fejvesztett sereg 
legyilkolásával maga is kiveszi részét a győzelemből. Nagy öldöklés 
folyt mind a táborban, mind az erődítményen túl, a menekülők 
között, de annál is nagyobb zsákmány esett, mivel az ellenség 
jószerivel a fegyverét sem igen vihette magával; a hadsereg 
megsemmisült volna, ha az erdő el nem rejti a menekülőket. 


23. Míg Antiumnál ez történik, az aeguusok ifjúságuk színe-virágát 
küldik előre, és éjjel, váratlan rajtaütéssel elfoglalják Tusculum 
fellegvárát; a hadsereg többi része pedig Tusculum falaitól nem 
messze foglalja el helyét, hogy az ellenség erejét megossza. Ez a 
hamarosan Rómába, majd Rómából Antium táborába szálló hír 
annyira megdöbbentette a rómaiakat, mintha azt jelentették volna, 
hogy a Capitoliumot foglalták el: oly frissen élt még a tusculumiak 
érdemének emléke, és annyira hasonló veszély szorongatta most 
őket, hogy a kapott segítség viszonzását csak helyeselte mindenki. 
Fabius mindent otthagy, s a zsákmányt a táborból nyomban 
Antiumba szállíttatja; csekély őrséget hagyván hátra, gyorsított 
menetben Tusculumba igyekszik. Nem engedélyezte, hogy katonái 
fegyverükön és az éppen kéznél levő főtt ételen kívül bármit is 
magukkal vigyenek; az élelmezést Cornelius consul szállította 
Rómából. Néhány hónapig eltartott a háború Tusculumban. A 
hadsereg egyik felével a consul az aeguusok táborát ostromolta; a 
másikat átengedte a tusculumiaknak, hogy visszafoglalják a 
fellegvárat. Erőszakkal azonban sehogy sem bírták bevenni; végül is 
az éhínség előcsalta az ellenséget. Mikor aztán a végsőre került sor, 
fegyvertelenül és egy szál ingben, iga alatt hajtották őket keresztül a 
tusculumiak, azokat pedig, akik gyalázatos futással hazafelé 
igyekeztek, a római consul az Algidusnál utolérte, és mind egy 
szálig lekaszabolta. Columennél aratott győzelme után - így nevezik 
a helyet - visszavonva seregét, tábort ütött. A másik consul, miután 
az ellenséget Róma falai alól elűzték, és a veszély megszűnt, maga is 
elhagyta a várost. Így aztán a consulok két oldalról törtek be 
ellenséges területre, és a hatalmas hadsereggel az egyik a 
volscusokat, a másik az aeguusokat pusztította. 


POA 4 


A legtöbb történetíró művében azt olvasom, hogy Antium abban az 
esztendőben elpártolt; L. Cornelius consul vezette ellene a háborút, 
és elfoglalta a várost. Bizonyosat nem merek állítani, mivel a 
legrégibb szerzők erről említést sem tesznek. 


24. Alig fejeződött be a háború, máris a tribunusok belső villongása 
rémíti a patríciusokat. Hangos szóval híresztelik, hogy csalárdságból 
tartják távol Rómától a hadsereget; ez a halogatás csak a 
törvényjavaslatot akadályozza; ők azonban keresztülviszik, amire 
vállalkoztak. L. Lucretius városi praefectus mégis elérte, hogy a 
tribunusok kezdeményezését a 

consulok visszatéréséig elodázzák. Volt azonban újabb ok is a 
zavargásra. A. Cornelius és O. Servilius gaestorok törvénybe idézték 
Volsciust, mert hamis tanúvallomást tett Caeso ellen. Sok bizonyíték 
merült fel arra nézve, hogy Volscius bátyja - megbetegedése 
napjától fogva soha többé nem mutatkozott a nyilvánosság előtt, de 
még csak föl sem kelt betegágyából, hanem hosszú hónapok múlva 
sorvadásban halt meg, épp a tanú szerint a bűncselekmény 
időpontjául megjelölt napokban. Caesót sem láthatták Rómában: 
katonatársai tanúsították, hogy állandóan a táborban volt, és soha 
nem is tért haza szabadságra. Ha nem így van, álljon Volscius 
magánszemélyként bíró elé, javasolták többen. Mivel Volscius nem 
merészelt bíró elé állni, mindezek az egybevágó tények arra 
mutattak, hogy Volscius elítéltetése éppoly bizonyos, mint amilyen 
Caeso elítéltetése volt Volscius tanúságtétele alapján. A tribunusok 
késleltették az ügyet; addig nem engedik meg - mondták -, hogy a 
guaestorok tárgyalásra hívják össze a gyűlést, amíg a 
törvényjavaslat ügyében a gyűlést meg nem tartották. Ily módon 
mindkét ügy elhúzódott a consulok megérkezéséig. Mikor ezek 
hadseregükkel diadalmenetben vonultak be a városba, mivel senki 
sem beszélt a törvényről, az emberek többsége azt hitte, hogy jobb 
belátásra bírták a tribunusokat; ők azonban - már közeledett 
ugyanis az év vége - negyedszer is pályáztak a tribunusi tisztségre, 
és a törvényjavaslatért folyó harcot választási küzdelemmé 
változtatták. És habár a consulok éppen akkora erővel szegültek 
ellene a tribunatus meghosszabbításának, mint ha a hatalmi 
jogkörüket csorbító törvényt akarták volna megszavaztatni, a harc a 
tribunusok javára dőlt el. 

Ugyanebben az esztendőben teljesítették az aeguusok békekérését. 

Befejeződött az előző évben megkezdett vagyonbecslés; ez volt 
állítólag a tizedik lustrum a város alapítása óta. 


25. L. Minucius és L. Nautius, a következő két consul, átvette az 
előző évről függőben maradt két ügyet. Ugyanúgy, mint akkor, a 
consulok a törvényjavaslatot, a tribunusok pedig most Volscius 
elítéltetését akadályozták. Az új guaestoroknak azonban több volt 
az erejük, nagyobb a tekintélyük. M. Valerius, Manius fia, Volesius 
unokája együtt volt guaestor T. Ouinctius Capitolinusszal, aki már 
háromszor viselt consuli tisztséget; mivel sem Caesót a Ouinctius 
családnak, az ifjúság e díszét az államnak visszaadni nem áll 
módjában, igazságos és kegyes háborút üzen a hamis tanúnak, aki 
egy ártatlan embert megfosztott a lehetőségtől, hogy a maga 
védelmében szólhasson. Kiváltképpen Verginius, az egyik tribunus 
szónokolt a törvényjavaslatról: a consuloknak két hónap időt adtak, 
hogy tanulmányozzák a törvényt, és világosítsák fel a népet, miféle 
csalárdság rejlik benne, utána pedig bocsássák szavazásra a kérdést. 
Ez idő alatt csöndesen folytak az események Rómában. 


Az aeguusok azonban nem sokáig nyughattak, hanem megszegvén 
előző évben kötött szerződésüket a rómaiakkal, Gracchus Cloelius 
kezébe adták a hatalmat: ő volt akkoriban az aeguusok legelőkelőbb 
embere. Gracchus vezetésével Libici földjére, majd Tusculumba 
törnek be, ellenségként fosztogatva, majd zsákmánnyal megrakodva 
ütnek tábort az Algiduson. Oda érkeznek követségbe O. Fabius, P. 
Volumnius, A. Postumius Rómából, hogy számon kérjék a sérelmet, 
és a békeszerződés alapján jóvátételt követeljenek. Az aeguusok 
hadvezére hangoskodik, hogy ami megbízatást a római senatustól 
kaptak, azt mondják el egy tölgyfának; neki azalatt más a dolga. A 
fővezéri sátor fölött magaslott egy hűs árnyékot adó hatalmas 
tölgyfa. Az egyik követ távozás közben így szólt: , Tanúm legyen ez 
a szent tölgy és valamennyi isten, hogy a békét ti szegtétek meg, 
legyenek tanúi panaszainknak, és segítsék fegyvereinket, ha majd az 
isteneken és embereken esett sérelem miatt jogos bosszút állnak." 
Mihelyt a követek visszaérkeztek Rómába, a senatus elrendelte, 
hogy az egyik consul vezesse a hadsereget Gracchus ellen az 
Algidusra, a másik pedig dúlja fel az aeguusok földjét. A tribunusok 
a maguk módján akadályozták a sorozást; és talán véglegesen 
megakadályozták volna, ha váratlanul újabb csapás nem következik 


be. 


26. A sabinok hatalmas serege szörnyű pusztítással csaknem Róma 
falaihoz érkezett, fosztogatta a vidéket, s a várost rémülettel töltötte 
el. Ekkor már szívesen fogott fegyvert a nép; hiába tiltakoztak a 
tribunusok, két nagy hadsereget állítottak ki. Az egyiket Minucius 
vezette a sabinok ellen, és letáborozva Eretumnál, apró portyákkal s 
többnyire éjszakai rohamokkal akkora pusztítást vitt véghez sabin 
földön, hogy ahhoz képest a római terület csaknem sértetlennek 
tetszett. Minuciusnak sem ekkora szerencséje, sem ereje nem volt 
vállalkozása végrehajtásához; az ellenségtől nem messzire ütötte fel 
ugyanis táborát, és noha nem szenvedett súlyos vereséget, nagy 
óvatosan mégis a táborban lapult. Alighogy ezt az ellenség 
észrevette, félelme az idegen seregtől - így szokott ez történni - 
vakmerőségbe csapott át, s éjjel megrohamozta a tábort, de mivel a 
támadástól nyilvánvalóan csekély sikert várhatott, másnap 
sáncépítésbe fogott körülötte. Mielőtt még a mindenfelől fölhúzott 
sánc elzárta volna a kijáratot, öt lovast menesztettek az ellenséges 
állások között Rómába a hírrel, hogy a consuli hadsereget 
körülzárták. Ennél váratlanabb és kiszámíthatatlanabb baj nem is 
történhetett volna. Akkora rémület, akkora fejvesztettség tört ki, 
mintha nem is a tábort, hanem már magát Rómát vették volna 
ostrom alá. Hivatják Nautius consult. Mivel azonban tőle vajmi 
kevés segítséget várhattak, L. Ouinctius Cincinnatust közös 
egyetértéssel dictatornak választották meg. 

Érdemes ezt meghallgatni azoknak, akik a vagyon kivételével 
minden emberi dolgot megvetnek, és úgy vélik, hogy erénynek és 
becsületnek ott van csupán helye, ahol árad a bőség. A római nép 
államának egyetlen reménysége, L. Ouinctius, négy hold földjét 
művelte a Tiberisen túl, szemben azzal a hellyel, ahol most a hajós 
műhelyek állanak - ma Ouinctiusféle rét a neve. Éppen árkot ásott, 
egy ásónyélnek nekifeszülve, vagy szántott, annyi bizonyos, hogy 
néminemű mezei munkával foglalatoskodott, amikor a követek, 
kölcsönös üdvözlések után megkérték: öltse fel tógáját, s mind a 
maga, mind az állam javára, hallgassa meg a senatus megbízását. 
Cincinnatus csodálkozva kérdezi: , Talán nincs rendben minden?" 
Majd arra kéri feleségét, Raciliát, hozza elő hamarosan kunyhójából 
a tógáját. Aztán letörölvén magáról a port, a verítéket, felöltözve 
lefelé indul, a követek pedig szerencsét kívánva neki, mint dictatort 
köszöntik, és meghívják Rómába; elmondják neki, mekkora a 


rémület a hadseregben. Ouinctiusért állami hajót küldtek, a túlsó 
partra érvén elébe járul három fia, hogy fogadja, majd egyéb 
rokonsága, barátai, végül a patríciusok többsége. Ez a tömeg veszi 
körül, előtte a lictorok haladnak, úgy kísérik házába. A nép is 
összecsődül; de nem örül túlságosan, amikor Ouinctiust meglátja, 
mivel a dictatori hatalmat szélsőségesnek, s ezt a férfit ekkora 
hatalomban még keményebbnek véli. Azon az éjszakán éppencsak 
őrséget állítottak Rómában. 


27. Másnap a dictator már virradatkor a Forumra érkezett; a 
lovasság parancsnokává a patríciusi családból való L. Targuitiust 
nevezte ki, aki szegénysége miatt gyalogos szolgálatot teljesített 
ugyan, mégis a római ifjúság legkiválóbb katonájaként tartották 
számon. Cincinnatus a lovasság parancsnokának kíséretében érkezik 
a gyűlésre, elrendeli, hogy szüneteltessék a törvénykezést, zárják be 
a kocsmákat városszerte, és megtiltja, hogy bárki magánszemély 
foglalkozását űzze; továbbá, , valamennyi katonaköteles férfi 
fegyveresen, öt napra való főtt étellel és tizenkét karóval fölszerelve 
napkelte előtt ott legyen a WMars-mezőn; aki már túl van a 
katonakoron, az főzze meg az ételt katona szomszédjának, amíg az 
fegyverzetét előkészíti, és karók után jár". Az ifjúság tehát 
szétszalad, hogy megszerezze a karókat; ki-ki amit leghamarabb 
megfog, viszi; senki sem tiltakozik; valamennyien vonakodás nélkül 
készen állnak a dictator parancsára. Majd inkább csatarendbe, mint 
meneteléshez sorakoztatván föl a sereget, a dictator a legiókat, a 
lovasság főparancsnoksága pedig a lovasságot vezeti. Mindkét 
hadseregben elhangzanak az alkalomhoz illő  buzdítások: 
, szaporábban haladjanak"; sietni kell, ha éjszakára az ellenséghez 
akarnak érkezni; a consult és a római hadsereget gyűrűbe fogták, 
már harmadik napja körül vannak zárva; nem tudni, mit hozhat 
egyetlen éj vagy nap; , a legfontosabb események" gyakran egyetlen 
pillanaton múlnak. ,Lépj ki, zászlótartó!" , Utánuk, katonák!", 
kiabálnak azok, vezéreik kedvében járva. Éjféltájban érkeztek meg 
az Algidusra; és mihelyt észrevették, hogy közel vannak az 
ellenséghez, megállapodtak. 


28. Ekkor a dictator szemlét tartott, már amennyire az éjszaka 
megengedte, körbelovagolt és szemügyre vette, mekkora és milyen 
alakú a tábor, majd meghagyta a katonai tribunusoknak, hogy 
rakassák halomba a poggyászt, és a katonák fegyverzetükkel és 
karókkal fölszerelve sorakozzanak föl újból. Úgy történt, amint 
megparancsolta. Akkor elrendeli, hogy menetoszlopban, hosszú sort 
formálva vegyék körül az ellenség táborát, és adott jelre 
csatakiáltást hallassanak; mihelyt a kiáltás elhangzott, ki-ki ásson 
árkot a lába előtt, és emeljen sáncot eléje. Alighogy a parancs 
körüljárt, megadták a jelt. A katonák a parancs szerint cselekszenek: 
kiáltás hangzik mindenfelé az ellenség körül, behatol az ellenség 
táborába, s elhat a consul táborába is; amott rémületet kelt, emitt 
örömöt. A rómaiak ujjonganak: ,Ez a mieink hangja, megjött a 
segítség." És maguk is ijesztgetik az ellenséget védőállásaikból és 
őrhelyeikről. A consul kijelenti, nincs vesztegetni való idő: a zaj 
nemcsak azt jelenti, hogy megjöttek a rómaiak, hanem hogy meg is 
kezdték a támadást; túloldalról nyilván már rajta is ütöttek az 
ellenséges táboron. Parancsot ad, hogy fogjanak fegyvert és 
kövessék. Éjszaka indult meg az ütközet; a dictator legiói a 
csatakiáltásokból megtudják, hogy a döntő támadás a másik oldalról 
is megkezdődött. Az aeguusok épp azon fáradoznak, hogy 
körülzáratásukat megakadályozzák, midőn ellenfelük belülről indít 
ellenük támadást; hogy pedig onnan táborukba ne hatolhassanak, az 
erődítéseket építő seregtől befelé fordulva, (a dictatornak) szabaddá 
teszik az éjszakát a bekerítési művelete számára: hajnalig a consul 
ellen hadakoznak. Pirkadatra a dictator már be is kerítette őket, és 
alig tudtak már csak egy hadsereggel is megküzdeni. Ouinctius 
serege pedig, mihelyt befejezte a munkát, ismét fegyvert ragad, és 
megrohamozza az ellenség sáncait. Máris új ütközet fenyeget; az 
előbbi még el sem csitult. Két tűz közé szorulva föladják a harcot az 
aeguusok és könyörgésre fogván a dolgot, hol a dictatort, hol a 
consult kérlelik: ,Ne gyilkolásból álljon a győzelmük, és engedjék 
meg, hogy fegyverüket letéve elvonulhassanak." A consul a 
dictatorhoz utasítja őket; az pedig haragjában még tetézi is 
gyalázatukat: parancsot ad, hogy vezérüket, Gracchus Cloeliust és a 
többi előkelőséget megbilincselve vezessék elébe, továbbá hagyják 
el Corbio városát; az aeguusok vére nem kell neki - elmehetnek. 
Hanem hogy végül kifejezésre jusson vereségük és megaláztatásuk, 
iga alatt kell elvonulniok. Három dárdanyélből igát állítanak össze, 
kettőt a földbe szúrnak, egyet vízszintesen föléjük kötöznek. Ilyen 


iga alatt vonultatta el a dictator az aeguusokat. 


29. Az ellenség mindenféle holmival megtelt táborát elfoglalván - 
hiszen egy szál ruhában bocsátotta el őket - (a dictator) az egész 
zsákmányt a katonáknak ajándékozza; a consuli hadsereget s magát 
a consult pedig így korholja: ,Nem kaptok semmit annak a 
hadseregnek a zsákmányából, amelynek csepp híján magatok is 
zsákmányul estetek. Te pedig, L. Minucius, amíg megtanulod, 
hogyan viselkedik egy consul, legatusomként e legiók parancsnoka 
leszel." Erre Minucius lemondott consuli tisztségéről, és a parancs 
szerint a hadseregnél maradt. Akkoriban a jó parancsnoknak 
szívesen engedelmeskedtek, és a hadsereg inkább a dictator jó 
cselekedeteire, mint sok szidalmazására emlékezve, egy font súlyú 
aranykoronát szavazott meg neki, és oltalmazójaként köszöntötte, 
amikor távozott. Rómában O. Fabius városi praefectus összehívta a 
senatust, mely határozatot hozott, hogy Ouinctius csapatai 
kíséretében diadalmenetben vonuljon be a városba. A diadalkocsi 
előtt az ellenség vezérei haladtak; elöl vitték a hadijelvényeket; 
utána a zsákmánnyal súlyosan megrakott hadsereg következett. Azt 
beszélik, terített asztalokat állítottak föl a házak előtt, és a 
lakomázók győzelmi dalt énekelve és az ünnepi hangulathoz illően 
tréfálkozva, csoportokba verődve vonultak a kocsi után. Azon a 
napon valamennyi jelenlevő helyeslésével római polgárjogot nyert a 
tusculumi L. Mamilius. A dictator nyomban lemondott volna 
hivataláról, ha M. Volscius nyilvános hamistanúzási pöre vissza nem 
tartja. A tribunusok a dictatortól való félelmükben nem gördítettek 
akadályt a tárgyalás elé; Volscius elítéltetése után Lanuviumba 
vonult száműzetésbe. Ouinctius a tizenhatodik napon lemondott a 
hat hónapra szóló dictatori hatalomról. 


Ezalatt Nautius consul Eretumnál sikeresen hadakozott a 
sabinokkal; hazájuk elpusztulása után most már ez a vereség is 
sújtotta a sabinokat. Minucius utódaként Fabiust küldték az 
Algidusra. Az év vége felé a tribunusok ismét sürgették a törvényt; 
mivel azonban mindkét hadsereg távol volt Rómától, a patríciusok 
semmit sem bocsátottak tárgyalásra a nép elé; a plebs győzelme 
volt, hogy ötödször is ugyanazokat választották néptribunusokká. A 
Capitoliumon állítólag farkasokat láttak, de a kutyák elkergették 


őket; e csodajel következtében tisztító szertartást végeztek a 
Capitoliumon. Ezek voltak az év eseményei. 


30. A consuli tisztségben O. Minucius és M. Horatius Pulvillus 
következnek. Ebben az évben külső háborútól nyugalma volt 
Rómának, de ugyanazok a tribunusok ugyanazzal a törvénnyel 
ismét zavargásokat idéztek elő; tovább is mentek volna - oly 
izgatott volt a hangulat -, ha mintegy megrendelésre hírül nem 
viszik nekik, hogy az aeguusok éjszaka megtámadták Corbiát, és 
legyilkolták az őrséget. A consulok összehívják a senatust; 
elrendelik, hogy sebtiben írják össze a hadsereget, és vezessék az 
Algidus felé. Erre megszűnik a harc a törvényjavaslat körül, de 
újabb összeütközés támad a sorozás miatt; a consuli hatalom ismét 
vereséget szenved a tribunusok ellenvetési jogától. Ekkor más 
veszedelem támad: egy sabin hadsereg tör be fosztogatva római 
területre, és már vonul is a város felé. A rémület a tribunusokon is 
úrrá lesz, és hozzájárulnak a sorozáshoz, azonban nem feltétel 
nélkül: , Mivel öt év óta csak csúfot űznek belőlük, és alig-alig 
képesek megvédeni a nép érdekeit, válasszanak ezentúl tíz 
néptribunust." A kényszer egyetértésre bírja a patríciusokat, de 
azzal fogadják a javaslatot, hogy ezentúl ugyanazok a tribunusok 
nem választhatók meg újra. Nyomban megtartották a 
tribunusválasztó gyűlést, attól féltek ugyanis, hogy a háború 
befejezése után, mint a többi határozat, füstbe megy ez is. 
Harminchat esztendővel az első tribunusok megválasztása után, tíz 
néptribunust választottak, kettőt-kettőt osztályonként; intézkedés 
történt, hogy (a tribunusokat) ezután is így válasszák. Utána 
megtartották a sorozást, és Minucius elvonult a sabinok ellen, de 
ellenséget sehol sem talált. Horatius, minthogy az aeguusok már 
lemészárolták a corbiói helyőrséget, és elfoglalták Ortonát, az 
Algiduson harcol; elűzi az ellenséget nemcsak az Algidusról, hanem 
Corbióból és Ortonából is. Corbiót le is rombolja, mivelhogy 
elárulta a helyőrséget. 


31. Ezután M. Valerius és Sp. Verginius az új consulok. Nyugalom 
van a városban is, kívül is; a gabonaellátás azonban keservesen 
folyik a viharos esőzések miatt. Törvényt hoznak, hogy osszanak 

földet az Aventinuson. Újraválasztják az előző tribunusokat. 


A következő esztendőben, T. Romilius és C. Veturius consulsága 
idején a tribunusok valamennyi gyűlésén szóba került a törvény: 
, Szégyenletes rájuk nézve, hogy hiába növekedett a számuk, ez az 
ügy kétéves szolgálatuk alatt éppoly kevéssé haladt előre, mint az 
előző öt esztendőben." Mialatt erről nagyban folyik a szó, rémült 
követek érkeznek Tusculumból, hogy ,az aeguusok Tusculum 


földjén állnak". 


Szégyen lett volna a rómaiakra, ha e nép legutóbbi szolgálata 
fejében késlekedtek volna a segítség megadásával. Mindkét consult 
elküldik seregével, s az ellenséget a maga helyén, az Algiduson 
találják. Ott ütköznek meg. Több mint hétezer embert megölnek, a 
többi elmenekül; hatalmas zsákmány kerül kézre. A consulok 
azonban áruba bocsátják, mivel szegény a kincstár. A hadseregnek 
nem tetszik a dolog, s ez jó okul szolgál a tribunusoknak, hogy a 
consulokat a nép színe előtt bevádolják. 

Mihelyt letelik hivatali idejük, Sp. Tarpeius és A. Aternius 
consulsága alatt, törvénybe idézik őket, Romiliust C. Calvius Cicero 
néptribunus, Veturiust L. Alienus aedilis plebis. A patríciusok nagy 
fölháborodására mindkettőt elítélik, Romiliust tízezer, Veturiust 
tizenötezer as megfizetésére. Az előző consulok kellemetlensége 
csöppet sem kedvetleníti el az új consulokat. , Elítélhetik őket is - 
mondják -, de sem a nép, sem a tribunusok nem hozhatnak 
törvényt." Akkor aztán felhagyván a törvény erőltetésével, amely 
javaslat formájában már el is avult, a tribunusok szelídebben 
kezdenek tárgyalni a patríciusokkal: vessenek már véget a 
marakodásnak. Ha nem jó nekik a plebejusok törvénye, engedjék 
meg, hogy a népből és a patríciusok közül való, közös törvényhozó 
testületet válasszanak, amely majd mindkét félnek hasznos, és 
egyenlő szabadságot biztosító törvényeket javasol. A patríciusok 
nem utasították el a javaslatot: de kijelentették, hogy a 
törvénytervezetet csak patrícius terjesztheti elő. A törvényt illetően 
egyetértettek, csak a törvényhozó személyét tekintve tértek el a 
vélemények; bizottságot küldtek ki Athénba, Sp. Postumius Albust, 
A. Manliust, P. Sulpicius Camerinust; meghagyván nekik, hogy 
másolják le Solon híres törvényeit, és tanulmányozzák más görög 
városállamok intézményeit, szokásait, törvénykezését. 


32. Külső háború nem háborgatott abban az évben, de a következő, 


P. Curiatius és Sex. Ouinctius consulságának esztendeje még 
nyugodtabban folyt, s a tribunusok is véges-végig csöndben voltak 
elsősorban azért, mert  hazavárták a külföldi törvények 
tanulmányozására kiküldött bizottságot, és mert két hatalmas 
csapás, éhínség és járvány zúdult Rómára, s embert, jószágot 
egyaránt pusztított. A vidék elnéptelenedett, a városban egymást 
érték a temetések; sok nevezetes család gyászolt. Meghalt Ser. 
Cornelius flamen Ouirinalis, és C. Horatius Pulvillus augur, kinek 
helyébe a többi augur a népgyűlöletéről hírhedt C. Veturiust 
választotta. Meghalt továbbá Ouinctius consul és négy néptribunus. 
Sokféle bajt hozott ez az esztendő; de ellenség nem zaklatott. 

A következő consulok: C. Menenius és P. Sestius Capitolinus. Külső 
háború ebben az évben sem volt, hanem belső zavargás támadt. 
Hazaérkezett a küldöttség a törvényekkel Attikából. A tribunusok 
igen erősen szorgalmazták, hogy végre kezdjenek már neki a 
törvények megfogalmazásának.  — Határozat született, — hogy 
válasszanak meg tíz férfit, akiknek döntése fellebbezhetetlen, és 
függesszék föl annak az évnek a tartamára az összes többi hivatali 
tisztséget. Egy darabig azon vitatkoztak, hogy lehet-e plebejus tagja 
a testületnek; végül a patríciusok álláspontja győzött azzal a 
föltétellel, hogy az Icilius-féle - az Aventinusról szóló törvény és a 
többi sérthetetlenségi törvény érvényben marad. 


33. Róma alapítása után a háromszázkettedik esztendőben ismét 
megváltozott a kormányzás formája; a hatalom a consulokról a 
decemvirekre szállt, éppen úgy, mint egykor a királyokról a 
consulokra. Ez a változás, mivel nem tartott sokáig, kisebb 
jelentőségű volt. A hivatalos testület ugyanis szerencsés kezdet után 
túlkapásokra vetemedett; ez meggyorsította összeomlását, és 
helyreállt a régi szokás, hogy két emberre bízzák a consuli címet s a 
vele járó hatalmat. 


Decemvirnek választották a következőket: Ap. Claudius, T. 
Genucius, P. Sestius, L. Veturius, C. Julius, A. Manlius, P. Sulpicius, 
P. Curiatius, T. Romilius, Sp. Postumius; Claudius és Genucius, 
akiket erre az évre consulnak jelöltek, hivatalukért kárpótlásként 
kapták ezt a tisztséget. Sestius pedig, a múlt évi consul azért, mivel 
tiszttársa véleményével szemben maga javasolta ezt a rendeletet a 


senatusnak; rajtuk kívül kinevezték még az Athénba küldött 
bizottság három tagját, hogy e kitüntetéssel megjutalmazzák őket 
hosszan tartó megbízatásukért, s mert úgy vélték, a külföldi 
jogalkotás jó ismeretében haszonnal működnek majd közre a 
törvények megszerkesztésében. A többiekkel csak kiegészítették a 
tízes számot: az utóbbiakat állítólag tekintélyük és magas koruk 
miatt választották meg, hogy a többiek döntéseivel minél kevésbé 
vitázzanak. A testület irányításával népszerűsége miatt Appiust 
bízták meg, aki jellemének új oldaláról mutatkozott be, és mint 
nagy népbarát a nép kegyének legkisebb jelére is nyomban 
figyelmes lett, holott valamikor irgalmatlan és kérlelhetetlen 
haragosa volt. Tíznaponként váltakozva törvénykeztek a nép színe 
előtt. Ilyen napokon a törvényszék elnökénél volt a tizenkét 
vesszőnyaláb: kilenc tiszttársát pedig csak egy-egy lictor illette meg. 
Maguk között nagy egyetértés uralkodott, ami alkalomadtán károssá 
válhatott volna az egyszerű emberek számára, mégis a legnagyobb 
méltányossággal jártak el mások ügyében.  Mértéktartásuk 
bizonyítására elég egyetlen példát megemlíteni: fellebbezhetetlen 
hatalommal ruházták föl őket megválasztásuk alkalmával, és mégis 
amikor egy patrícius, P. Sestius házában elásott hullát találtak, s a 
dolgot a népgyűlés elé tárták, habár a bűncselekmény nyilvánvaló 
és egyszersmind szörnyűséges volt, C. Julius decemvir mégis 
törvénybe idézte Sestiust, és vádlóként állt a nép elé, holott az ügy 
törvényes bírájaként amúgy is ítélkezhetett volna; ő azonban 
lemondott e jogáról, hogy hivatalos hatalma megrövidítésével a nép 
szabadságát megnövelje. 


34. Gyors, a jóshelyek ítéletéhez hasonló, gazdagok és szegények 
ügyében egyaránt megvesztegethetetlen igazságszolgáltatás után a 
törvények megszerkesztésének szentelték munkájukat; az emberek 
nagy várakozással tekintettek a tíz törvénytábla bemutatása elé, 
amikor gyűlésbe hívták, és fölszólították őket: , az állam, a maguk 
és gyermekeik üdvére, boldogulására és boldog jövőjére, menjenek 
és olvassák el a bemutatott törvényeket", ők, amennyire tíz ember 
okosságából tellett, egyenlő jogokról gondoskodtak gazdagok és 
szegények számára: sok ember azonban bölcsebb határozatokat 
hozhat. Hányják-vessék meg egyenként a cikkelyeket, vitassák meg 
őket egymás között, majd hordják össze itt a nyilvánosság előtt, mit 
kellene még hozzátenni, vagy talán elvenni belőle: olyan törvényei 


lesznek ezek a római népnek, hogy mindenki úgy érezheti, nem is 
mindannyiuk egyetértésével hagyták jóvá, hanem inkább közösen 
alkották meg őket. Mikor az emberek valamennyi törvénycikkről 
egyenként elmondták észrevételeiket, s úgy tetszett, elegendő 
helyesbítést javasoltak, a gyűlésen  centuriánként szavazva 
elfogadták a törvényeket, amelyek az egymásra halmozott 
törvények hatalmas sokasága közepette, mind a mai napig minden 
köz- és magánjog forrása. 

Nemsokára arról kezdtek beszélni, hogy hiányzik két tábla, pedig 
csak azzal együtt lenne teljes a római jog gyűjteménye. Ennek 
reményében, mivel közeledett a választások napja, született meg a 
kívánság, hogy válasszanak újra decemvireket: a nép pedig, mivel a 
consul elnevezést éppúgy gyűlölte, mint a , király" szót, nem is igen 
törődött már a tribunusok beavatkozási jogával, hiszen fellebbezés 
esetén a decemvirek megszívlelték egymás véleményét. 


35. Bejelentették, hogy huszonnégy nap múlva tartják meg a 
decemvirválasztó gyűlést. Ez időpontig annyira föllángolt a 
választási láz, hogy még az állam előkelőségei is - gondolom, 
félelmükben, hogy ekkora hatalom, ha ők szabadon hagyják, s a 
hely üresen marad, méltatlan 

személyek számára nyitva áll - korteskedni kezdtek, és könyörögve 
kérték a tisztséget a néptől, holott nem is oly régen még 
elkeseredett harcot vívtak vele a tisztség létrehozása ellen. A tény, 
hogy hivatali méltósága kétségessé vált mind kora, mind eddig 
betöltött tisztségei miatt, cselekvésre ösztökélte Ap. Claudiust. Az 
ember nem tudta, a decemvirek vagy a jelöltek közé sorolja-e: 
inkább e tisztségre pályázó módjára, semmint hivatalos emberként 
viselkedett. Gyalázta az előkelő férfiakat, a leghitványabb és 
legalacsonyabb rendű jelöltet magasztalta, maga a volt tribunusok, 
a Duilliusok és Iciliusok társaságában sürgött-forgott a Forumon, 
rajtuk keresztül kellette magát a népnek, míg végül tiszttársai, akik 
mindaddig odaadó hívei voltak, görbe szemmel kezdték méregetni, 
és csodálkoztak rajta, mit akarhat vajon: bizonyos, hogy valami oka 
van rá; akkora gőg nem változik nyájassággá semmiért; a szerfölött 
nagy igyekezet, hogy köztük sürögjön és nagyban pajtáskodjék az 
egyszerű emberekkel, nem olyan emberre vall, aki visszavonulni 
szándékozik hivatalától, hanem olyanra, aki mindenáron annak 
meghosszabbítására törekszik. De nyíltan nem merészelték útját 


állni becsvágyának, inkább helyesléssel próbálták tompítani. Mivel 
ő volt a legfiatalabb, egyhangúlag megbízták, hogy elnököljön a 
választási gyűlésen; cselfogás volt ez, hogy önmagát ne jelölhesse, 
mivel ilyesmit, nem számítva a néptribunusokat - és azt is csúf 
dolognak tekintették -, soha senki sem tett. Ő azonban kijelentvén, 
, azért, hogy jól menjen minden, elnökölni fog a gyűlésen", a gátló 
tényezőt jó alkalomnak tekintette; titkos mesterkedések révén 
kirekesztette a tisztségből a két Ouinctiust, Capitolinust és 
Cincinnatust, továbbá nagybátyját, C. Claudiust, az optimaták 
ügyének állhatatos bajnokát, és más, hasonló rangú polgárokat, és 
ezekhez korántsem mérhetően fényes  decemvireket jelölt, 
elsősorban önmagát, ami annál jobban megdöbbentette a becsületes 
embereket, mivel nem hitték, hogy ekkora merészségre vetemedik. 
Vele együtt a következőket választották meg: M. Cornelius 
Maluginensis, M. Sergius, L. Minucius, 0. Fabius Vibulanus, O. 
Poetelius, T. Antonius Merenda, C. Duillius, Sp. Oppius Cornicen, 
Manius Rabuleius. 


136. Ezzel véget ért Appius kétszínű magaviselete. Mostantól 
kezdve már a maga természete szerint élt, és tiszttársait még 
hivatalba lépésük előtt a maga képére formálta. Naponta 
összejöttek, eltávolítván a szemtanúkat; terveket főztek titkon a 
korlátlan hatalom megszervezéséről, dölyfösségüket már nem is 
leplezték; ritkán  közelíthette meg őket bárki,  ügyfeleikkel 
gorombáskodtak - így érkezett el május tizenötödike. Akkoriban 
évről évre május tizenötödikén léptek hivatalba a tisztviselők. A 
decemvirek hivatalba lépésük kezdetén tisztségük betöltésének első 
napját szörnyű rémületkeltéssel tették emlékezetessé: az előző 
decemvireknél az volt ugyanis szokás, hogy hivatalos munkájuk 
teljesítése közben mindig csak egyikük előtt hordták a 
vesszőnyalábot, s ez a királyi jelvény váltakozva járt körbe 
mindannyiuknál: — ezek — most váratlanul  tizenkét-tizenkét 
vesszőnyalábbal jelentek meg. Százhúsz lictor lepte el a Forumot, s 
a vesszőnyalábokba a bárdokat is belekötözték: ,nem szükséges 
kivenni a bárdokat, mivel úgy választották meg őket, hogy 
hatalmuk ellen nincs fellebbezés", így értelmezték a dolgot. Tíz 
király látványát nyújtották, s nemcsak az alsó néposztályok, de a 
legelőkelőbb patríciusok félelme is  megsokszorozódott, mert 


mindenki arra gondolt, hogy okot keresnek a mészárlás 
megkezdésére, és ha valaki csak egy szóval is megemlékezne a 
szabadságról akár a senatusban, akár a nép előtt, a többiek 
megfélemlítésére nyomban működésbe léptetnék a vesszőket meg a 
bárdokat. Mert nem elég, hogy a nép védelme megszűnt, amióta 
megvonták a fellebbezés jogát, hanem közös egyetértéssel 
mindenféle beavatkozási jogot is megszüntettek; míg az előző 
decemvirek, ha valaki bármelyik tiszttársukhoz fellebbezett, annak 
kérésére megváltoztatták ítéletüket, sőt, a nép elé is utaltak 
ügyeket, amelyekről úgy vélték, hogy elbírálásuk a népre tartozik. 
Egy darabig egyforma rémület fogott el mindenkit; lassanként egész 
önkényük kezdett a népre nehezedni: a patríciusokat kímélték; az 
alsóbb rendűekkel kényük-kedvük szerint, kegyetlenül bántak. Nem 
az ügy, az ember személye számított, és a kegy egyet jelentett náluk 
az igazsággal. Ítéleteiket otthon főzték ki, s a Forumon csak 
kihirdették. Ha valaki egyik tiszttársukhoz fellebbezett, attól, akihez 
fordult, úgy távozott, hogy megbánta, amiért nem nyugodott meg 
az előző ítéletben. El is terjedt az a névtelenül föltámadt vélemény, 
hogy nemcsak a jelenlegi önkényre szőttek összeesküvést, hanem 
esküszóval titkos szövetséget pecsételtek meg, hogy többé nem 
tartanak választásokat, és örökös decemviratussal egyszer s 
mindenkorra megtartják maguknak a hatalmat. 


37. A plebejusok ekkor figyelni kezdték a patríciusok arcát, onnan 
lesték a szabadságnak egy fuvallatát is, pedig azelőtt féltek tőlük, 
hogy szolgaságra vetik őket, s ezért juttatták az államot erre az 
állapotra. Az előkelő patríciusok gyűlölték a  decemvireket, 
gyűlölték a népet is; nem helyeselték ugyan a nép jelenlegi 
helyzetét, de úgy vélték, megérdemli sorsát: mivel mohó 
szabadságvágya döntötte szolgaságba, nem kívánnak segíteni rajta; 
gyűjtögessék csak a sérelmeket, s a jelenlegi helyzettől undorodva, 
áhítozzanak végre két consul hatalmára és a régi állapotokra. Eltelt 
már az esztendő nagyobbik fele, és a két törvénytáblát is 
hozzáfüggesztették az előző tízhez - nem volt már semmi szükség 
rá, mivel ezeket a törvényeket is a comitia centuriata szavazta meg, 
hogy a decemvirek hivatala fönnmaradjon. Arra várt mindenki, 
hogy rendeletet adjanak ki a  consulválasztó népgyűlés 
összehívásáról; a nép azon izgult, hogy miként kellene a tribunusi 


hatalmat, a szabadság bástyáját, szüneteltetése után helyreállítani; 
csakhogy a népgyűlés összehívásáról időközben nem esett szó. A 
decemvirek pedig, akik előzőleg a volt - népszerű - tribunusokat 
maguk mellé véve népbarátoknak mutatkoztak, most oldalukon ifjú 
patríciusokkal jelentek meg: ezeknek csoportja tolongott szónoki 
emelvényük körül; zsarolták a népet, fosztogatták javait, a szerencse 
a hatalmasoknak kedvezett, ki-ki elvette, amire vágyott: nem 
riadtak vissza a fenyítéstől sem: vesszőztek, de akár kivégzéseket is 
végrehajtottak; s hogy ne hiába kegyetlenkedjenek, a gazda 
kivégzése után vagyona rájuk szállt. Ilyen jutalmakkal annyira 
megvesztegették az ifjúságot, hogy az nemcsak a gazságoknak nem 
állta útját, hanem a maga szabados életmódját nyíltan többre 
becsülte a közösség szabadságánál. 


38. Elérkezett május tizenötödike. A hivatalnokokat nem 
választották meg újra, és a decemvirek hajlandósága a hatalom 
megtartására csöppet sem csökkent és a nyilvánosság előtt - noha 
magánszemélyek lettek - továbbra is a hatalom jelvényeivel jelentek 
meg. Nem volt többé kétséges, hogy ez már nyílt zsarnokság. A 
rómaiak örökösen a szabadságot siratják - szabadítójuk nincs, és 
úgy látszik, nem is lesz. De nemcsak ők csüggednek el, hanem a 
szomszéd népek is kezdik megvetni őket, méltatlankodnak, hogy 
azoknál, akik fölöttük uralkodnak, nincsen szabadság. A sabinok 
nagy sereggel betörnek a rómaiak területére; széltében-hosszában 
dúlják az országot, és bosszulatlan hajtanak el zsákmányként 
embert, jószágot egyaránt, majd miután ide-oda kóboroltak, 
visszavonulnak  — Eretumba, és tábort ütnek a rómaiak 
viszálykodásában reménykedve: ,Ez bizonyára akadálya lesz a 
sorozásnak", mondják. Nemcsak a hírvivők, hanem a faluról 
menekülők is riadalmat keltenek. A decemvirek magukra hagyatva 
a nemesség és a nép gyűlölködése között, tanácskoznak, hogy 
mitévők legyenek. A sors rémületet rémületre halmoz. Az aeguusok 
egyfelől az Algiduson helyezkednek el, és portyázó csapataikkal 
végigpusztítják Tusculum földjét; Tusculumból követeket küldenek, 
hogy segítséget kérjenek Rómától. A decemvireket rákényszeríti a 
félelem, hogy tanácskozzanak a senatusszal, mivel a várost két 
oldalról fenyegeti háború. A Curiába hívatják a senatorokat, noha 
ismerik a feléjük áradó gyűlölet viharát, azt, hogy rájuk hárítanak 

majd minden felelősséget a földek letarolásáért s a fenyegető 
veszedelmekért; megpróbálnak majd szabadulni a decemviratustól, 
ha egyesült erővel ellenállást nem tanú sítanak, és kormányzó 
hatalmuk révén el nem bánnak egy-két szélsőségekre hajlamos 
személlyel, hogy ily módon más irányú törekvéseiket elfojtsák. 
Mikor a Forumon meghallották a kikiáltó hangját, amint a 
senatorokat a Curiába hívja a decemvirekhez, ez újdonságként 
csodálkozással tölti el a népet, mivel oly régen fölhagytak a 
szokással, hogy a senatus tanácskozzék: , Mi történhetett vajon, 
hogy ily hosszú szünet után újra fölélesztik a régi gyakorlatot; az 
ellenségnek és a háborúnak köszönhető, hogy a szabad állam egyik 
szokása ismét életbe lépett." A Forumon mindenfelől a senatorokat 
lesik, de csak itt-ott ismernek föl egyet-egyet; majd az üres Curiára 
pillantanak, ahol csak a decemvirek üldögéltek - ezt a decemvirek 
maguk is egyetértően a hatalmuk ellen föltámadt gyűlöletnek fogják 
fel, a nép pedig úgy értelmezte, hogy mivel a decemvirek most már 
magánszemélyek, nincs joguk összehívni a senatust, és ezért nem 
gyűlnek össze a senatorok: , Íme, a szabadság visszaszerzésének az 
az útja, hogy a nép a senatus mellé szegődik, és ahogyan a 
patríciusok nem mennek el a decemvirek hívására a senatusba, 
éppúgy a sorozásnál a nép is megtagadja az engedelmességet." Így 
sustorgott a nép. De patríciust alig látni a Forumon, még a városban 
is meglehetősen ritkán; megundorodva a közügyek állapotától, 
visszavonultak birtokaikra, és fölhagyván közéleti 
tevékenységükkel, a maguk dolgaival foglalkoztak, gondolván, hogy 
oly mértékig távol tartják magukat a gazságoktól, amennyire távol 
maradnak önkényeskedő gazdáik gyülekezetétől és 
összejöveteleitől. Miután a hívó szóra nem gyűltek össze, hivatali 
szolgákat küldtek lakásukra, hogy bírságpénzt szedjenek, de azt is 
tudják meg, vajon szántszándékkal utasítják-e vissza a tanácskozást; 
a szolgák jelentik, hogy a senatus vidéken tartózkodik. A 
decemvireknek jobban esik ez, mintha Rómában volnának, és 
megtagadnák a hatalom elismerését. Valamennyi  senatort 
hazahívatják, és másnapra  összetoborozzák a  senatust. 
Számosabban gyűltek össze, mint amennyire remélhették. A nép 
úgy vélte, a patríciusok elárulták a szabadságot, , mivel a senatus 
engedelmeskedett a hivataluk lejártával magánszemélyekké vált 
decemvireknek, akik ha erőszakot nem alkalmaznak, jog szerint 
semmire sem kényszeríthetik őket". 


39. Úgy tudjuk azonban, hogy a patríciusok véleményük 
nyilvánításában nem voltak oly szolgálatkészek, mint amilyen 
engedelmesen vonultak be a Curiába. Följegyezték, hogy L. Valerius 
Potitus, Ap. Claudius beszámolója után, és mielőtt a senatorok 
véleményét rendre megkérdezték volna, szót kért, ,hogy a 
közügyekről beszélhessen", és a decemvirek fenyegető hangú 
tilalmára kijelentette, hogy szavaival a néphez fordul, s ekkor kitört 
a lárma. Hasonló merészséggel bocsátkozott harcba M. Horatius 
Barbatus is, aki , tíz Targuinius"-nak nevezte a decemvireket, s arra 
figyelmeztette őket, hogy a királyokat a Valeriusok és a Horatiusok 
vezetésével űzték el. Akkoriban nem a , király" szót utálták, hiszen 
így nevezték Juppitert is, meg Romulust, Róma alapítóját, s az 
ünnepélyes , király" cím fönnmaradt még a szent szertartásokban is: 
a királyok dölyfösségét, erőszakosságát gyűlölték. Amit nem tűrtek 
el a királytól s ugyanazon király fiától, azt most egy 
magánszemélyekből álló csoporttól ki fogja elviselni? Gondolják 
meg, hogy az emberek, ha a Curiában megtiltják a szabad beszédet, 
majd a Curián kívül emelik föl szavukat; és nem látja be, hogy 
magánemberként miért ne hívhatna össze éppúgy egy népgyűlést 
maga is, mint ahogy ők (ti. a decemvirek) a senatust ide 
kényszerítették. Kíséreljék csak meg, ha úgy tetszik, ha a szabadság 
visszaszerzéséről van szó, , mennyivel erősebb a fájdalom érzése, 
mint az igazságtalan elnyomás fenntartásának vágya. Íme, jelentést 
tesznek a sabin háborúról, mintha az a római népnek súlyosabb 
háborúja volna, mint amit törvényhozásra megválasztott embereivel 
vív, akik a törvényesség morzsáját sem hagyták meg az államban; 
akik megszüntették a népgyűléseket, az évenkénti 
tisztviselőválasztásokat, a kormányzásnak ezt a változó rendjét, 
mely , a szabadságnak egyedüli biztosítéka  - akik 
magánszemélyekként bárdokat és királyi hatalmat tartanak a 
kezükben. A királyok elűzetése után patríciusok voltak a 
tisztviselők; később a nép kivonulása után plebejus tisztviselőket is 
választottak; de ők - kérdezi - melyik rendhez tartoznak vajon: a 
plebejusokhoz? de hát mit terjesztettek ők valaha a nép színe elé? 
vagy az optimatákhoz? hiszen jóformán egész éven át össze sem 
hívták a senatust, s most is, amikor összehívják, megtiltják, hogy 
közérdekű dolgokról beszéljen az ember. Abban ne reménykedjenek 


túlságosan, hogy az emberek félnek az ellenségtől; nehezebb nekik a 
jelenlegi súlyos állapotokat eltűrni, mint azt, amivel rémítik őket." 


40. A decemvirek se meg nem haragudhattak Horatius harcias 
felszólalása miatt, de nem is vehették semmibe - nem látták, hová 
fejlődik az ügy; ekkor C. Claudius, a decemvir Appius nagybátyja, 
inkább kérlelő, mintsem támadó hangú beszédet mondott: 
testvérbátyja, Appius apjának halotti szellemére kérte unokaöccsét, 
hogy inkább a közös érdekeit tartsa szem előtt annak a 
társadalomnak, melyben született, semmint a tiszttársaival kötött 
bűnös szövetséget. S ezt nem is az állam, hanem öccse érdekében 
kéri; az állam ugyanis, ha akarják, ha nem, megszerzi a maga jogait; 
a nagy küzdelemből azonban rendszerint nagy gyűlölködés lángol 
föl, s ő ennek bekövetkeztétől fél. A decemvirek meg akarták ugyan 
akadályozni, hogy a napirenden levő tárgyon kívül egyébről szó 
essék, Claudius felszólalásának mégis tisztelettel adóztak. Ő pedig 
azt javasolta, hogy a senatus ne hozzon semmiféle határozatot. Ezt 
mindenki úgy értelmezte, hogy Claudius magánszemélyeknek 
tekinti a decemvireket; jó néhány volt consul indokolás nélkül 
egyetértett vele. Elhangzott egy másik, látszatra keményebb javaslat 
is: hogy ,a patríciusok gyűljenek össze, és válasszanak interrexet", 
ez azonban lényegében mégis enyhébb volt az előbbinél. Ha ugyanis 
bármit megszavaznak, azzal elismerik, hogy a senatusi ülés elnökei 
hivatalos tisztviselők, de aki azt javasolta, hogy a senatus ne hozzon 
semmiféle határozatot, magánszemélyeknek nyilvánítja őket. 
Ilyenformán már megingott a decemvirek helyzete, s ekkor L. 
Cornelius Maluginensis, a decemvir M. Cornelius bátyja, a volt 
consulok sorában szándékosan utolsónak szólalt föl, és mintha a 
háborús helyzet miatt aggódna, öccse és tiszttársai védelmére kelt, 
mondván: csodálkozik rajta, hogyan eshetett meg, hogy a 
decemvireket azok - illetve csak azok, vagy kiváltképpen azok - 
támadják, akik maguknak akarták megszerezni a decemviratust, és 
miképp van az, hogy a hosszú hónapokig tartó nyugalmi helyzetben 
senki sem vonta kétségbe a legfőbb hatalom törvényes gyakorlását, 
hanem most hintik el a viszály magvát, amikor az ellenség szinte a 
kapuk előtt áll. Mi volna ez más, mint hogy azt gondolják, a 
zavarosban jobban elrejthetik céljaikat. Egyébként (mert most, hogy 
súlyosabb gond tölti el lelküket, nem volna helyes, ha ily fontos 


dologról döntenének) úgy véli, hogy Valerius és Horatius 
gyanúsítását, amely szerint a decemvirek hivatala a május Idusa 
előtti napon lejárt, akkor kell majd a senatusban megvitatni, amikor 
véget ér a most küszöbönálló háború, és az állam ügyei visszatérnek 
a rendes kerékvágásba; Ap. Claudius pedig már most fölkészülhet 
rá, hogy számot adjon önmagának a decemvirválasztó gyűlés 
lefolyásáról - melyen egyébként decemvir lévén, maga elnökölt -, 
hogy vajon egy évre választottákc-e meg őket, vagy a hiányzó 
törvények elfogadásának időpontjáig. Jelenleg nem kell egyébbel 
törődniök, csak a háborúval: ha úgy vélik, hogy annak hamis hírét 
költötték, és nemcsak a hírnökök, hanem a tusculumi követek is 
csak fecsegnek, ám küldjenek ki földerítőket, azok majd 
beszámolnak a valóságos helyzetről; ha ellenben megbíznak a 
hírnökök és a követek szavában, tartsák meg nyomban a sorozást, 
vezessék a decemvirek a hadsereget belátásuk szerint, és egyébre 
most senkinek se legyen gondja. 


41. Ezt a javaslatot a fiatalabb patríciusok szavazásra akarták 
bocsátani. Ekkor azonban fölugrott Valerius és Horatius, és még 
szilajabban kijelentették, hogy közérdekű ügyekről akarnak 
beszélni; ha a senatusban egy politikai csoport nem engedi, majd a 
néphez fordulnak; mert magánszemélyek sem a Curiában, sem a 
gyűlésen nem állhatják útjukat, s ők nem hátrálnak meg a 
látszólagos hatalom elől. Ekkor Appius azt gondolván, hogy ha ezzel 
a vak merőséggel hasonló eréllyel szembe nem száll, vége a 
hatalomnak, így szólt: ,Jobb lesz már most csak a tárgyhoz 
szólnunk!" És Valeriushoz, aki tiltakozott ellene, hogy egy 
magánszemély elhallgattassa, odaküldte a lictort. Valerius azonban 
máris a néphez fordult segítségért a Curia küszöbéről, L. Cornelius 
pedig átkarolva Appiust, mintha nem is neki tenne jó szolgálatot, 
véget vetett a szócsatának; elérte, hogy Valerius elmondhatta, amit 
akart; ez a szabadság azonban csak addig tartott, amíg beszélt, a 
decemvirek pedig nem tágítottak javaslatuktól. A volt consulok és 
az idősebb patríciusok is még mindig gyűlölték a tribunusi 
intézményt, és gondolván, hogy a nép bizonyára inkább azt kívánja 
vissza, mint a consuli hatalmat, szívesebben látták volna, ha a 
decemvirek későbbi időpontban majd önként lemondanak 
hivatalukról, semmint ha a népharag kitör és ellenük fordul; ha 


simán folynak az ügyek, és a hatalom a nép zúgolódása nélkül kerül 
vissza a consulok kezébe, vagy esetleg a közbeeső háború vagy a 
consulok mértéktartóbb kormányzási módszere elhomályosítja a 
néptribunusok emlékét. 


A patríciusok egy szót sem szólnak, amikor elrendelik a sorozást. A 
fiatalok, mivel a hatalom korlátlan, jelentkeznek nevük szólításakor. 
Fölállítják a legiókat, s a decemvirek eldöntik egymás között, 
melyikük menjen a háborúba, és ki irányítsa a hadműveleteket. A 
decemvirek két legfontosabb embere O. Fabius és Ap. Claudius. 
Mindenki inkább tartott a polgárháborútól, mint a külső harcoktól. 
Appiust erőszakos természete miatt alkalmasabbnak vélték a városi 
zavargások elfojtására, Fabius jelleme a jóra kevéssé hajlamos, de 
annál készségesebb a rosszra. Ezt az egykor békében és háborúban 
kiváló embert a decemviratus és tiszttársai annyira megváltoztatták, 
hogy szívesebben hasonlított Appiusra, mint magamagára - reá 
bízták tehát a sabinok ellen indítandó háborút, tiszttársakként pedig 
Manius Rabuleiust és O. Poeteliust adták melléje. M. Corneliust az 
Algidusra küldték, vele együtt L. Minuciust, T. Antoniust, C. 
Duilliust és M. Sergiust; Ap. Claudius mellé segítségül Sp. Oppiust 
Róma védelmére; elhatározták, hogy valamennyi decemvir egyenlő 
hatalommal rendelkezzék. 


42. Háborús eredményeik éppoly kedvezőtlenül alakultak, mint 
belső kormányzásuk. Mindez csak annyiból róható föl a vezérek 
hibájául, hogy meggyűlölték őket a rómaiak; egyébként minden 
egyéb a katonák vétke volt, akik inkább legyőzették magukat, és 
inkább vállalták ezzel a maguk és amazok szégyenét, semhogy 
eredményesen — harcoljanak a  decemvirek vezetése és 
parancsnoksága alatt. Eretumnál szétverték őket a sabinok, az 
Algiduson pedig az aeguusok hadserege. Eretumból az éjszaka 
csöndjében csaknem Rómáig menekültek, Fidenae és Crustumeria 
között egy magaslaton tábort építettek; az ellenség utánuk eredt, de 
ők nyílt küzdelembe nem mertek bocsátkozni, inkább előnyös 
helyzetükben és a védősáncban bíztak, semmint bátorságukban és 
fegyvereik erejében. Az Algiduson még nagyobb gyalázat, még 
nagyobb vereség érte őket: ott táborukat is elvesztik, s a katonaság 
minden  fölszerelésétől — megfosztva — Tusculumba menekült, 
vendéglátóinak hűségére és szánalmára bízván életét nem is 


csalatkoztak bennük. Rómán akkora rémület vett erőt, hogy a 
senatus, megfeledkezvén, hogy mennyire gyűlöli a decemvireket, 
városszerte rendfenntartó osztagok fölállítását rendelte el, továbbá 
minden fegyverforgató férfit a fal őrizetére és a kapuknál 
teljesítendő szolgálatra vezényelt ki; elhatározták még, hogy 
Tusculumba kiegészítő alakulatokat küldenek; ha a decemvirek 
elhagyják  Tusculum fellegvárát,  katonáikat táborban kell 
elhelyezniök; a másik hadsereget Fidenaeből sabin területre 
irányítják; az támadást indítva eltéríti az ellenséget szándékától, 
hogy Rómát megostromolja. 


43. Az ellenségtől elszenvedett vereséget a decemvirek Rómában és 
a hadszíntéren véghezvitt újabb két gaztettel tetézték. A sabinumi 
hadműveletek alatt L. Siccius, látva, hogy mennyire gyűlölik a 
decemvireket, titkos beszélgetésekben célzásokat tett a katonáknak 
esetleges tribunusválasztásokról és egy városból való kivonulás 
lehetőségéről. Ezt küldik ki a decemvi 

rek, hogy keressen helyet táborveréshez. Egyúttal megbízzák a vele 
együtt földerítésre vezényelt katonákat, hogy az első alkalommal 
támadjanak rá és öljék meg. De azok nem gyilkolhatták meg 
bosszulatlanul: nem hagyta magát, és körülötte nem egy orgyilkos 
elhullott, mivel támadóktól körülvéve, nagy erővel és férfias 
bátorsággal védekezett egymaga. A többiek jelentik a táborban, 
hogy csapdába kerültek; Siccius kiválóan harcolt, mégis 
többedmagával elpusztult. Kezdetben hitelt adnak a hírvivőknek: 
később a decemvirek engedélyével elmegy egy cohors, hogy 
eltemesse az elesetteket; azonban látván, hogy a holttesteket senki 
sem fosztotta meg fegyverzetétől, és hogy Siccius középen fekszik, s 
a többiek valamennyien feléje fordulnak, továbbá hogy a távozó 
ellenség se halottat, se bármi nyomot nem hagyott maga után, 
hazaviszik a tetemet és jelentik: , Bajtársai gyilkolták meg." Nagy a 
fölháborodás a táborban, Sicciust nyomban Rómába akarják 
szállítani, de a decemvirek nagyhamar állami költségen katonai 
gyászpompát rendeznek neki. Temetése a katonákat mély gyászba 
döntötte, a decemvirek gyalázatát pedig csak még inkább tetézte. 


44. De még egy másik gaztett is történt Rómában. Szerelmi vágyból 
fakadt, és éppoly szörnyű következménnyel járt, mint annak idején 


Lucretia meggyaláztatása és öngyilkossága, aminek következtében a 
királyokat elűzték; a decemvirek tehát nemcsak a királyokkal 
azonos véget értek meg, hanem hatalmuk összeomlásának az oka is 
azonos volt. 


Ap. Claudiust elfogta a vágy, hogy magáévá tegyen egy plebejus 
lányt. A leány apja, L. Verginius becsülettel harcolt az Algiduson, 
mind háborúban, mind béke idején példamutató férfinak ismerték. 
Ilyennek szoktatta feleségét, ilyennek nevelte gyermekeit is. Leányát 
feleségül ígérte L. Icilius tribunusnak, aki mint harcos ember, 
gyakran kiállta a bátorság próbáját a nép ügyéért. Ezt a nővé 
serdült, rendkívüli szépségű leányt Appius tébolyult lángra 
lobbanva, ajándékkal, ígérgetéssel gyakran megkörnyékezte már, 
mivel azonban látta, hogy szemérmetessége megőrzi tisztaságát, 
elhatározta, hogy kegyetlen és szörnyű erőszakot vesz rajta. M. 
Claudius nevű cliensét megbízta, lépjen föl követelőként, hogy a 
leány az ő rabszolganője, és semmiképpen se fogadja el azok 
érvelését, akik majd szabadsága érdekében lépnek föl, mivel úgy 
vélte, a leány apjának távolléte jó alkalom a gazság elkövetésére. 
Amikor a leány a Forumra érkezett - ott, a bódékban tanították a 
betűvetést -, a szerelmes decemvir segítőtársa rátette a kezét, 
rabszolganőjétől született rabszolganőjének nevezvén fölszólította, 
hogy kövesse: , mert ha tétovázik, erőszakkal viteti el". A leányka 
megnémul rémületében, dajkája segélykiáltásaival a polgárokhoz 
fordul, mire csődület támad; apja, Verginius, és jegyese, Icilius 
népszerű nevét emlegetik. A sok ismerős emezek nevében, a tömeg 
pedig az események miatt fölháborodva a leány védelmére kel. 
Erőszakoskodástól most már nem kell tartania Verginiának, de az, 
aki őt magáénak követeli, azt mondja, hogy semmi szükség a tömeg 
felizgatására, mivel ő törvényesen jár el, nem pedig önkényesen. 
Törvénybe idézik a leánykát. A jelenlevők azt mondják, hogy 
kövessék csak őket, és Appius bírói emelvénye elé érkeznek. Az 
igénylő előadja a bíró előtt ismeretes - sőt az ő elméjében 
megfogamzott - mesét: , A leány az ő házában jött a világra, majd 
titokban Verginius lakásába vitték, és azt mondták neki, hogy az ő 
lánya; ő ezt bizonyíték alapján állítja, és hajlandó magának 
Verginiusnak az ítélete elé bocsátani az ügyet, hiszen a cselszövés 
legnagyobbrészt amúgy is reá tartozik; de a szolgálónak addig is 
követnie kell gazdáját." A leány védelmezői elmondták, hogy 
Verginius a haza érdekében Rómától távol van, de két nap alatt 


értesíteni lehetne, mert méltánytalanság, hogy távollétében 
vitatkozzanak gyermekei helyzetéről, követelték továbbá, hogy 
halassza el döntését az apa megérkezésének időpontjáig; a maga 
által hozott törvény értelmében engedje szabadon föltételesen, és ne 
tűrje meg, hogy egy fölserdült leány előbb veszítse el jó hírét, mint 


a szabadságát. 


45. Appius még az ítélet kimondása előtt megemlítette, hogy a 
törvény, amelyre Verginius barátai kérelmüket alapozzák, éppen az 
ő nagylelkűségét bizonyítja. , Egyébként - mondta -, ez a törvény 
csak akkor válhat a szabadság szilárd biztosítékává, ha sem 
ügyekre, sem személyekre való tekintettel meg nem változtatják. A 
szabadság visszaadása ügyében jog szerint bárki indíthat eljárást: 
mivel a leány fölött apja rendelkezik, az igénylő tulajdonos nem 
adhatja át senki másnak. Haza kell tehát hívatni az apát; időközben 
a követelő fél nem mond le jogáról, hogy magával vigye a leányt, de 
megígéri, hogy elővezeti, ha megérkezik az, akit apjának 
mondanak." 

Az igazságtalan ítélet ellen, noha sokan morogtak, senki sem 
merészelt szót emelni, amikor odaérkezett P. Numitorius, a leány 
anyai nagybátyja, és Icilius, a jegyese; a tömeg utat nyit nekik, 
mivel mindenki úgy véli, hogy leginkább Icilius közbelépése 
tarthatja vissza Appiust szándékától, a lictor azonban nagy hangon 
el akarja távolítani Iciliust, mondván, hogy már döntöttek. Ilyen 
szörnyű igazságtalanság a legjámborabb lelket is haragra 
lobbantotta volna. , Csak fegyverrel távolíthatsz el innen, Appius - 
mondja -, ha nem akarod, hogy világgá kiáltsam, mi a szándékod. 
Ez a leány az én feleségem lesz, én pedig tisztán akarom a házamba 
vinni. Hívasd hát ide tiszttársaid lictorait is, és parancsold meg, 
hogy készítsék el a vesszőt meg a bárdokat; Icilius jegyese nem 
marad apja házától távol. Nem: ha bennünket megfosztottatok is a 
tribunusok beavatkozási jogától és a római plebset megillető 
föllebbezés lehetőségétől, gyermekeink és feleségeink még akkor 
sincsenek kiszolgáltatva hatalmaskodó kényeteknek-kedveteknek. 
Szétverhetitek a hátunkat, a koponyánkat, legalább erkölcsösségünk 
maradjon biztonságban tőletek. Ha erőszakhoz folyamodtok a 
leánnyal szemben, én segítségül hívom jegyesem ügyében jelenlevő 
polgártársaimat, Verginius pedig egyetlen leányáért a katonákat, 
továbbá valamennyi istent és embert, hogy ezt a te döntésedet csak 
a mi legyilkolásunk árán vihesd véghez. Verginius majd meglátja, 


mi a dolga, ha megérkezik, annyit megtudhat, hogy ha e férfi 
követeléseinek enged, más házasság után kell néznie leánya 
számára. Én, jegyesem szabadságának visszaszerzéséért inkább az 
éltemet áldozom föl, mint a hűségemet." 


46. Izgalom kerítette hatalmába a tömeget, már-már verekedésre 
került sor; a lictorok körülvették Iciliust. De még nem hangzott el 
egyéb, csak fenyegetőzés, mivel Appius kijelentette, hogy Icilius 
nem Verginiát védelmezi, csak nyughatatlan vérű ember, a tribunus 
szól belőle most is, és okot keres a fölkelés kirobbantására; ő 
azonban ma nem szolgáltat neki alapot hozzá; hanem tudja meg, 
nem az őt ért sértegetések miatt, hanem Verginius, a távol levő apa 
és a szabadság kedvéért enged, ma nem mondja ki az ítéletet, nem 
is hajtatja végre a határozatot: megkéri M. Claudiust, mondjon le 
jogáról, és egyezzék bele, hogy a leány szabadulási ügyét másnapra 
halasszák. Ha azonban az apa másnap sem jelentkezik, már most 
kijelenti Iciliusnak s a hozzá hasonlóknak, hogy ő, a decemvir kellő 
szilárdságot tanúsít majd a maga hozta törvény tekintetében; és 
nem kell tiszttársai lictorait összehívni, hogy megfékezzék a 
lázadásra bujtogatókat: elegendő ahhoz a maga személyzete is. 
Mivel a törvénytelen cselekedet időpontját elhalasztották, 
szétszéledtek a leány szószólói, és elhatározták, hogy legelőbb is 
Icilius öccse és Numitorius fia, két ügyes ifjú egyenest a 
városkapuhoz indul, és amilyen hamar csak lehetséges, hazahívják 
Verginiust a táborból: a leány boldogsága azon múlik, hogy a 
becstelenséggel szemben másnap  védelmezőjeként időben 
megjelenjék. Követik az utasítást, és megsarkantyúzván lovaikat, 
megviszik a hírt az apának. A leánykövetelő meg csak erősködött, 
hogy a lány az övé, és állítson Icilius kezeseket a biztonságáért, 
mire Icilius azt felelte, hogy éppen azon iparkodik. Miközben időt 
akart nyerni, hogy a hírvivők minél közelebb járjanak a táborhoz, 
mindenfelől levegőbe lendültek a karok, jelezvén, hogy szívesen 
vállalják Icilius helyett a kezességet. Ő pedig könnyes szemmel 
fordult hozzájuk: , Köszönöm nektek - holnap nagy hasznát veszem 
a segítségteknek; kezes akadt ma elég." Verginia tehát rokonsága 
kezeskedése árán kiszabadult. Appius még egy darabig emelvényén 
maradt, nem akarta, hogy úgy lássék, mintha csak ebben az ügyben 
bíráskodott volna; de mivel a többi ügyre nem került sor, hiszen 


mindenkit csak ez az egy foglalkoztatott, és senki sem jelent meg 
előtte, hazatért, és a táborban tartózkodó tiszttársainak megírta, 
hogy ne adjanak szabadságot Verginiusnak, hanem vegyék őrizetbe. 
A gonosz terv elkésett, így is volt az rendjén. Verginius megkapta a 


szabadságot, és már az első őrjárat órája óta úton volt másnap 
reggel már hiába érkezett meg a levél, hogy tartsák vissza. 


47. Rómában pedig hajnal óta feszülten várakozik a lakosság a 
Forumon - megérkezik Verginius gyászruhában, leányát rongyokba 
öltöztetve vezeti néhány idős családanya kíséretében a Forumra, 
nyomukban hatalmas csődület. Verginius körbejárt, és kérlelni 
kezdte az embereket. Nem puszta segítséget koldult tőlük, hanem 
szinte viszonzásért fordult hozzájuk, mondván, hogy ő is napról 
napra a csatába megy gyermekeik és feleségeik védelmében; nem 
akad férfi, aki kitartás és bátorság dolgában nagyobb hírnevet 
szerzett volna nála: mit ér hát, ha Róma épségben marad, de 
gyermekeinek ugyanazt kell eltűrniök, mint ha ellenség foglalta 
volna el a várost? Ezt mondta el csaknem valamennyi embernek 
körbejárva a gyűlésen. Icilius is hasonlóképpen beszélt. Az 
asszonyok hangtalan zokogása minden szónál megindítóbb volt. 
Appius mindezzel szemben megmakacsolja magát - nem is 
szerelmének, mint inkább őrült indulatának ereje teljesen eszét 
vette -, föllép az emelvényre, és a leánykövetelő egy-két 
panaszszava után, hogy ,tegnap mesterkedések útján nem adtak 
helyt igazának", még mielőtt követelését előadhatná s Verginiusnak 
válaszadásra lehetőséget adna, közbeszól Appius. Milyen szavakkal 
szépítette határozatát, talán híven megőrizték a régi történetírók; 
mivel azonban én sehol sem akadtam ily förtelmes határozathoz 
hasonlóra, helyesebbnek tetszik, ha csak a puszta tényt közlöm, 
hogy az igénylőnek megítélte: tulajdonába veheti rabszolgáját. Az 
eset szörnyűsége előbb mindenkinek torkára forrasztotta a szót; egy 
darabig csönd volt. Majd amint M. Claudius az asszonyok között 
álldogáló leányhoz lépett, hogy elvezesse, körös-körül fölhangzott a 
síró-rívó nők jajgatása, Verginius öklét rázva Appius felé, így 
beszélt: , Iciliusnnak és nem neked szántam feleségül a leányomat, 
Appius, házasságra, nem pedig bűnös szeretkezésre neveltem. Vajon 
hát barmok és vadállatok módjára vaktában kell-e az embernek 
szeretkezni? Hogy aki itt van, eltűri-e - nem tudom: de remélem, 


hogy aki fegyvert tart a kezében, nem fogja eltűrni." A leány 
bitorlóját már szorítják is vissza az asszonyok és a körülöttük álló 
szószólók, amikor a kikiáltó szava csöndet parancsol. 


48. A szerelmi vágytól eszeveszett decemvir elmondja, hogy nem 
Icilius tegnapi sértegetései és Verginius fenyegető magatartása, 
melynek itt tanúja Róma népe, hanem bizonyítékok győzték meg 
róla; egész éjszaka összejöveteleket tartottak városszerte, hogy 
előkészítsék a fölkelést. Így hát, mivel tudomást szerzett a készülő 
rendbontásról, magával hozta fegyveres katonáit, nem mintha bárki 
törvénytisztelő polgárt bántalmazni akarna, hanem hogy az állam 
nyugalmát zavaró rendbontókat hatalmának méltósága révén 
megfenyítse. , Ezentúl pedig jobb, ha nyugton maradnak - mondja. - 
Menj, lictor, távolítsd el a tömeget, nyiss utat a gazdának, hogy 
birtokba vegye rabnőjét." Mikor ezt haragtól fűtött hangon 
elmennydörögte, a sokaság önkéntelenül visszahúzódott, és az 
igazságtalanságnak zsákmányul kiszolgáltatott leányka ott állt 
mindenkitől elhagyatva. Ekkor Verginius látván, hogy nincs 
segítség, így beszélt: , Kérlek, Appius, mindenekelőtt tekintsd az 
apai — fájdalom  megnyilatkozásának, — ha meggondolatlanul 
megsértettelek; azután engedd meg, hogy itt, a leány füle hallatára 
megkérdezzem a dajkájától, mit tud erről az ügyről, mivel ha 
tudom, hogy jogtalanul mondanak apjának, könnyebben 
belenyugszom." Megadják neki az engedélyt, s ő leányát és a dajkát 
félrevonja a Venus Cloacina-szentély közelében álló bódék elé - ma 
Új Bódék-nak hívják őket -, és ott egyik hentes kését fölkapva, ezt 
mondja: ,Csupán ily módon szerezhetem vissza szabadságodat, 
kislányom." Szíven szúrja a leányt, s a bírói emelvényre tekintve így 
szól: , Ezzel a vérrel elátkozlak, Appius, átkot szórok a fejedre." E 
szörnyű rémtett láttán hatalmas lárma tör ki, Appius parancsot ad, 
hogy fogják el Verginiust. De ő utat vág magának a késsel, a 
nyomába tóduló tömeg pedig védelmezően fogja körül, úgy kíséri a 
városkapuig. Icilius és Numitorius fölemelik a holttestet, és 
fölmutatják a népnek; sírva panaszolják Appius bűnét, a leány 
végzetes szépségét, s az apa kényszerű cselekedetét. Özönlenek 
utánuk az asszonyok, mondván, hogy ,e végre hoznak-e világra 
gyermeket, ez hát a jó erkölcs jutalma?" Beszélnek egyebeket is, 
mint ahogy már ilyenkor kitör a fájdalom az asszonyi szívből, és 


annál szomorúbb ez, minél gyöngébb a lelkük, minél több a 
keserűség panaszaikban. A férfiak és kiváltképpen Icilius nem is 
beszélnek másról, csak a tribunusi hatalom, a néphez való 
föllebbezési jog elrablását, és a szörnyű közállapotokat emlegetik 
fölháborodva. 


49. Izgatottan zúg a nép a borzalmas bűntett miatt, de a szabadság 
visszaszerzésének reményében is. Appius előbb maga elé idézteti 
Iciliust, de mivel az vonakodik, elfogatását rendeli el, majd mivel 
szolgáinak nem engednek utat, ifjú patríciusokból álló csapatával 
maga tör át a tömegen, és megparancsolja, hogy verjék bilincsbe. 
De Iciliust most már nemcsak a csődület vette körül, hanem a 
csődület vezérei is, L. Valerius és M. Horatius, akik visszalökvén a 
lictort, kijelentették, hogy ha törvényesen jár el Appius, akkor ők 
megvédik Iciliust egy magánszeméllyel szemben; de ha erőszakhoz 
folyamodik, emberére akad bennük. Iszonyú perpatvar keletkezik. A 
decemvir lictorja ráveti magát Valeriusra és Horatiusra, de a tömeg 
összetöri a vesszőnyalábját. Appius föllép a szónoki emelvényre: 
utána Horatius és Valerius; őket meghallgatja a tömeg, de 
túlharsogja a decemvir szavát. Valerius - már hivatali hatalma 
birtokában - ráparancsol a lictorokra, hogy távozzanak egy 
magánszemély mellől; de Appiusnak hirtelen szertefoszlik a 
bátorsága, s mert életét félti, tógáját fejére húzva, a Forum 
szomszédságában álló házába menekül haragvó ellenségei elől. Sp. 
Oppius a Forum túlsó végéből tör elő, hogy segítségére legyen 
tiszttársának. Látja, legyőzte az erő a hatalmat. Izgatottan figyel, 
mert mindenfelől mindenki tanáccsal halmozza el, végül parancsot 
ad, hogy hívják össze a senatust. Ez, mivel tudott dolog volt, hogy a 
senatorok többsége helyteleníti a  decemvirek működését, 
gondolván, hogy a senatus véget vet hatalmuknak, megnyugtatta a 
tömeget. A senatus úgy határozott, hogy nem szabad a népet tovább 
ingerelni, inkább arról gondoskodjanak, hogy Verginius visszatérése 
zendülést ne váltson ki a hadseregben. 


50. Elküldik hát a fiatalabb senatorokat a táborba, mely akkor a 
Vecilius hegyén székelt, hogy értesítsék a  decemvireket, 
mindenáron tartsák vissza a katonaságot a zendüléstől. 


Verginius ott még nagyobb izgalmat kelt, mint amit Rómában maga 
mögött hagyott. Nemcsak a négyszáz emberről ismerték föl, aki 
fölháborodásában hozzá szegődött, s a városból idáig kísérte, 
hanem vértől csöpögő, kivont kése is reá irányította az egész tábor 
figyelmét. És mivel oly sok tógás embert láttak a táborban, a 
valóságosnál is többre becsülték a városi emberek számát. A 
kérdésekre, hogy mi történt, sokáig nem is adott választ, annyira 
sírt; végezetül, amikor a rémülten összefutó tömeg egybegyűlt és 
elcsöndesedett, sorjában, amint történt, elmondott mindent. Majd 
az égre emelve kezét, kéréssel fordult bajtársaihoz, ne neki, hanem 
Appiusnak írják rovására ezt a bűnös cselekedetet, és ne forduljanak 
el tőle, mint gyermeke gyilkosától. Leánya élete kedvesebb lett 
volna neki, mint a magáé, ha szabadon és erényesen élhetett volna; 
mivel azonban látta, hogy szolgaságra és gyalázatos életre vetik, 
jobbnak vélte, ha gyermeke elvesztésének halál az oka, nem pedig 
becstelenség, és csupán szánalmában követte el ezt a látszólagos 
kegyetlenséget. És maga sem élte volna túl leányát, ha nem bízik 
benne, hogy bajtársai segítségével bosszút állhat haláláért: hiszen 
mindegyiknek van leánya, húga, felesége, s az ő leánya halálával 
még nem pusztult el Appius kéjvágya, hanem minél kevésbé 
bűnhődik, annál garázdábbá válik; a más ember baja szolgáljon 
figyelmeztetésül nekik, hogy óvakodjanak, hasonló gazság meg ne 
essék velük. Ami őt illeti feleségét elragadta a végzet, leánya, mivel 
erényesen nem élhetett, szörnyű, de tisztességes véget ért meg; az ő 
házában már nem talál gyönyörének kielégülést Appius; egyéb 
erőszakosságaitól pedig lesz bátorsága megvédenie magát, mint 
ahogyan leányát is  megvédelmezte: bajtársai dolga, hogy 
gondoskodjanak a maguk és gyermekeik jövőjéről. 


Verginius hangos szózatára fölzúgott a tömeg; nem közömbös nekik 
sem a fájdalma, sem a szabadsága. A tógás férfiak elvegyültek a 
katonák között, hasonló panaszaikat hangoztatván, és elbeszélték, 
hogy amit láttak és hallottak, kevésbé volt szörnyűséges, mint amit 
a valóságban láthattak volna, és elhíresztelték, hogy Rómában már 
átvették a hatalmat, s az újabban érkezők hozták a hírt, hogy 
Appiust csaknem megölték, száműzetésbe kergették; ezzel úgy 
föllelkesítették a katonákat, hogy hangos , Fegyverbe!" kiáltások 
közepette kiragadták a hadijelvényeket, és elindultak Rómába. A 
decemvirek mind attól, amit láttak, mind attól, amit a római 
eseményekről hallottak, megzavarodtak és ide-oda futkostak a 


táborban, hogy a zavargást elcsöndesítsék. De ha szelíden érvelnek, 
válaszra sem méltatják őket; aki hatalmát igyekszik érvényesíteni, 
annak azt válaszolják: ,Megvan a bátorságunk s hozzá a 
fegyverünk." Menetoszlopbban vonulnak Rómába, megszállják az 
Aventinust, s valahány plebejus eléjük kerül, arra buzdítják, vívja ki 
újra a szabadságot, és válasszanak újra néptribunusokat. Egyéb 
erőszakos hangot senki sem hallhatott. A senatusban Sp. Oppius 
elnökölt. — Elhatározzák, hogy nem alkalmaznak szigorú 
rendszabályokat, hiszen ők maguk szolgáltattak ürügyet a 
fölkelésre. Elküldtek követségbe három volt consult, Sp. Tarpeiust, 
C. Juliust és P. Sulpiciust, hogy kérdezzék meg a senatus nevében, 
,kinek a parancsára hagyták el a tábort, hogy mi a szándékuk az 
Aventinust fegyveresen megszálló katonáknak, hogy háború idején 
hátat fordítva az ellenségnek, tulajdon hazájukat foglalják el". 
Válaszokban nem volt hiány; de olyan nem akadt, aki maga adjon 
választ, mivel nem volt vezetőjük, és egyenként nem merészelték 
kiszolgáltatni magukat a senatus haragjának. Kiabál a tömeg, hogy 
küldjék el hozzájuk L. Valeriust és M. Horatiust: azoknak majd 
választ adnak. 


51. A követek távozása után Verginius figyelmezteti a katonákat, 
hogy az imént egy nem is túlságosan fontos ügy megzavarta őket, 
mivel nincs vezetője a tömegnek, és válaszuk, noha nem volt 
helytelen, mégis inkább véletlen egyetértésnek, semmint közösen 
hozott határozatnak köszönhető; válasszanak meg tíz embert az 
államügyek vezetésére, katonai ranggal, és nevezzék őket katonai 
tribunusoknak. Elsőként Verginiusra akarták ruházni ezt a 
tisztséget, de ő azt mondta: , Őrizzétek meg e mostani 
véleményeteket rólam, nekem is, nektek is kedvezőbb időre. 
Semmiféle tisztség nem szerez nekem örömet, amíg leányom 
bosszulatlan, és nem jó az, ha zűrzavaros közállapotok idején olyan 
ember a vezetőtök, aki a leginkább szemet szúr. Ha bármi módon 
hasznos lehetek, magánszemélyként éppúgy szolgálatotokra állok." 
Megválasztanak hát tíz katonai tribunust. 


Nem nyugodhatott a sabin földön álló hadsereg sem. Icilius és 
Numitorius kezdeményezésére ott is szakítottak a decemvirekkel, 
nem kevésbé haragra gerjedve Siccius meggyilkolásának emlékén, 
mint a bűnös vágytól förtelmesen üldözött lánnyal frissen esett 


bajon. Mihelyt Icilius meghallotta, hogy katonai tribunusokat 
választottak az Aventinuson, mivel jól ismerte a nép gondolkodását, 
és maga is pályázott e tisztségre, tartott tőle, hogy ugyanazokat 
választják majd meg a városi gyűlésen néptribunusoknak, mint 
akiket a katonai gyűlésen már megválasztottak; mielőtt tehát 
Rómába indult, övéit is rávette, hogy válasszanak ugyanennyi, 
ugyanolyan hatalommal felruházott tisztviselőt. Hadijelvényeikkel a 
Porta Collinán lépnek be Rómába, és rendezett csapatban haladva 
keresztül a városon, az Aventinusra vonulnak. Ott a másik 
hadsereggel egyesülve megbízzák a húsz katonai tribunust, 
válasszanak ki maguk közül két embert, aki a legfőbb hatalmat 
gyakorolja. M. Oppiust és Sex. Maniliust választják meg. 


A senatus aggódva a közügyek állása miatt, bár naponta ülésezik, 
mégis inkább veszekedéssel, semmint tanácskozással tölti az időt. A 
decemvireknek szemére lobbantják Siccius  meggyilkoltatását, 
Appius bűnös szerelmét és a hadsereg dicstelen magatartását. 
Határozatot hoznak, hogy Valerius és Horatius menjen föl az 
Aventinusra. Ők azonban kijelentik, csak akkor mennek, ha a 
decemvirek leteszik már egy év óta lejárt tisztségük hivatalos 
jelvényeit. A  decemvirek tiltakoztak lefokozásuk ellen, és 
kijelentették, hogy amíg életbe nem lépnek a törvények, melyeknek 
alapján őket megválasztották, nem mondanak le a hatalomról. 


52. A nép, miután M. Duillius, egykori néptribunus fölvilágosította, 
hogy folytonos szócsatákkal semmire sem viheti, az Aventinusról 
átvonult a Mons Sacerra, mivel Duillius azt erősítgette, hogy a 
patríciusok addig csöppet sem aggodalmaskodnak, amíg azt nem 
látják, hogy elhagyják Rómát; a Mons Sacer emlékezteti majd őket a 
nép állhatatosságára, és abból majd megtudják, hogy amíg helyre 
nem állítják a tribunusi hatalmat, nem születik egyetértés az állami 
ügyekben. A Nomentum felé vezető úton - melyet akkoriban ficuleai 
útnak neveztek - indultak el, és tábort ütöttek a Mons Saceren, 
atyáik példáját követvén, hogy ne vétsenek az illő mértéktartás 
ellen. A hadsereg nyomában a nép - aki koránál fogva csak járni 
tudott, egy sem maradt a városban. Követték őket asszonyaik és 
gyermekeik, siránkozó hangon kérdezgetvén tőlük, hogy kire bízzák 
sorsukat olyan városban, ahol nem szent többé sem a jó erkölcs, 
sem a szabadság. 


Róma kihalt, szokatlan üresség uralkodott benne, s a Forumon egy- 
két öregember járt csak, senki más, a senatusi ülések idején meg 
éppen pusztaságnak tetszett, egyre többen hangoskodtak úgy, mint 
Horatius és Valerius: , Mire számítotok, összeírt Atyák? Ha nem ér 
véget a decemvirek makacskodása, elnézitek-e, hogy tönkremegy, 
elhamvad minden? Hát miféle hatalom az, decemvirek, amihez ily 
görcsösen ragaszkodtok? A háztetőknek, meg a falaknak akartok 
törvénykezni? Nem szégyellitek-e, hogy csaknem több lictorotok 
akad a Forumon, mint ahány polgár? Mihez fogtok, ha ellenség tör 
Rómára? Vagy ha a nép, mivel kivonulásától néminemű változás is 
aligha várható, maga érkezik vissza fegyveresen? Róma 
összeomlásával óhajtjátok befejezni uralkodástokat? Mert vagy nép 
nélkül kell a hatalmat gyakorolnunk, vagy meg kell adnunk a 
népnek a tribunusi hatalmat. Mi hamarabb lemondunk patríciusi 
méltóságainkról, mint ők maguk plebejus tisztviselőikről. Új és 
ismeretlen volt az a hatalom, amikor atyáinktól kicsikarták, de most 
már, édességétől megbabonázva, továbbra is áhítják, mivel mi 
magunk még annyi mértéket sem tartunk hatalmunkban, hogy 
szükségét ne éreznők a hivatalos védelemnek." Mindenfelől efféléket 
hangoztattak, mire a  decemvirek az egyhangú véleménytől 
meggyőzetve kijelentik, hogy mivel így ítélik meg a helyzetet, 
rendelkezzék felőlük a senatus. Egyetlen kérésük csupán - s ez 
figyelmeztetés is egyúttal -, hogy védelmezzék meg őket a nép 
dühétől, és vérük árán ne szoktassák hozzá a népet a patríciusok 
meggyilkolásához. 


53. Ekkor Valeriust és Horatiust elküldték a néphez, hogy 
tárgyaljanak a hazatérés föltételeiről s az állami ügyek rendezéséről; 
meghagyták nekik továbbá, óvják meg a decemvireket a tömeg 
haragjától és erőszakoskodásától. Elindultak - a nép nagy örömmel 
fogadta őket, mint akik ügyük kezdetén és végén egyaránt 
vitathatatlanul a szabadság szószólói voltak.  Érkezésükkor 
mindezekért köszönetet is mondanak nekik. A nép nevében Icilius 
beszél. Ugyancsak Icilius adja elő a föltételek megtárgyalásakor a 
követek kérdésére a nép követeléseit is mindebben már a követség 
megérkezése előtt közösen megállapodtak -, és úgy tetszett, hogy a 
nép nagyobbat, többet remél a méltányos jogtól, mint a 
fegyverektől. A tribunusi jogkört és a fellebbezés jogát követelték 

vissza, melyek a decemvirek megválasztását megelőző időben a nép 
védőbástyáinak bizonyultak, továbbá, hogy ne üldözzenek senkit, 
amiért a szabadság visszaszerzése okából zendülésre bujtogat a 
katonaság, s kivonulásra a nép körében. A decemvirek ügyében 
azonban szörnyű megtorlást követeltek: úgy vélték méltányosnak, 
ha kiszolgáltatják nekik a  decemvireket, és kinyilvánították 
szándékukat, hogy elevenen megégetik őket. Mire a követek ezt 
mondták: , Előre megfontolt követeléseitek oly igazságosak, hogy 
önkéntesen is teljesítenünk kellene valamennyit: és ti mindezt 
szabadságotok biztosítékául  követelitek, nem pedig hogy 
önkényeskedve a mások szabadságára törjetek. Haragotok azonban 
inkább érthető, mint amennyire megengedhető, mivel ti, akik 
gyűlölitek a kegyetlenséget, vaktában kegyetlenségbe estek, és 
mielőtt még magatok szabaddá lennétek, máris ellenfeleitek 
elnyomására készülődtök. Vajon sohasem lehet nyugta a mi 
városunknak attól, hogy hol a patríciusok gyilkolják a népet, hol a 
nép a patríciusokat? Inkább pajzs való tinéktek, mint kard. Éppen 
eléggé megalázottnak érzi magát a jogegyenlőség helyreálltával az, 
aki nem művelhet igazságtalanságot - de ne kényszerüljön azt 
elszenvedni sem! És ha valamikor szeretnétek megmutatni, mily 
félelmetesek vagytok, mivel visszaszereztétek hivatalaitokat és 
törvényeiteket, ítélkezhettek életünkről és vagyonunkról - akkor 
majd bármilyen indokot megállapíthattok: most elégedjetek meg a 
szabadság kivívásával." 


54. Rábízzák a követekre, tegyenek, amint jónak látják, azok pedig 
megígérik, hogy elrendezvén az ügyeket, hamarosan visszatérnek. 
Elindulnak hát Rómába, és mikor a nép megbízásait a senatusban 
előadják, a többi decemvir, mivel az ő megbüntetésükről említés 
sem esik, nem ellenkezik; de Appius, ez a kegyetlen és kiváltképpen 
gyűlöletes ember, a mások gyűlöletét a maga lelkében élő 
gyűlölettel méri össze. , Jól tudom én - mondja -, hogy milyen sorsra 
jutunk. Látom, hogy amíg nem adnak fegyvert ellenfeleink kezébe, 
addig nem támadnak ránk. Gyűlöletük vérre szomjazik. Mégsem 
késlekedem, hogy a decemvir tisztségéről én is lemondjak." Senatusi 
határozatot hoznak, hogy a decemvirek mielőbb lemondanak 
hivatalukról, 0. Furius, a pontifex maximus pedig megválasztatja a 
néptribunusokat; kimondják továbbá, hogy senki sem üldözhető a 


hadsereg és a nép kivonulásában való részvétel bűne miatt. 
Meghozván ezeket a határozatokat, a senatusi ülés feloszlik, a 
decemvirek föllépnek az emelvényre a népgyűlésen, és az emberek 
legnagyobb örömére lemondanak hivatalukról. 


Mindezt hírül viszik a népnek. Aki csak Rómában maradt, a követek 
nyomába szegődik. Ez a csapat szembetalálkozik a táborból 
vidáman özönlő tömeggel. Szerencsét kívánnak egymásnak, a 
szabadság és az állami béke visszaszerzése alkalmából. A követek 
gyűlésbe hívják a népet: , Üdvére, javára és boldogulására váljék az 
államnak és nektek, térjetek vissza hazátokba, házi isteneitekhez, 
asszonyaitok és gyermekeitek körébe; ezt a fegyelmezettséget, amit 
itt tanúsítottatok, ahol e nagy tömegnek sok mindenre lett volna 
szüksége, és mégsem bántottátok senkinek a földjét - ezt hozzátok 
majd magatokkal Rómába is. Menjetek föl az Aventinusra, ahonnan 
elindultatok: azon a szerencsés helyen, ahol megvetettétek 
szabadságotok alapjait, ott válasszatok tribunusokat a népnek. A 
pontifex maximus majd ott lesz a választógyűlésen." Nagy 
egyetértéssel és lelkesen helyeselt mindenki. Megragadják a 
jelvényeket, és a Róma felé menetelők öröme vetélkedik a 
szembejövőkével. A katonaság csöndben vonul a városon keresztül 
föl az Aventinusra. Ott a pontifex maximus elnöklete alatt nyomban 
megtartják a gyűlést, és néptribunusokká választják elsősorban L. 
Verginiust, aztán L. Iciliust és P. Numitoriust, Verginia nagybátyját, 
a kivonulás értelmi szerzőit, továbbá C. Siciniust, a Mons Saceren 
megválasztott első néptribunus sarjadékát és M. Duilliust, aki a 
tribunusi tisztséget a decemviratust megelőző időben kiválóan 
töltötte be, és a decemvirek hatalmaskodása idején sem hagyta 
cserben a népet. Inkább bizalomból, mint érdemei miatt 
választották meg M. Titiniust, M. Pomponiust, C. Aproniust, Ap. 
Villiust és C. Oppiust. Tribunusi jogkörét átvéve L. Icilius azonnal 
javaslatot tett a népnek, és néphatározat született arról, hogy senki 
sem büntethető, amiért föllázadt a decemvirek ellen. Nyomban 
utána M. Duillius a consulok választására és a fellebbezési jog 
helyreállítására tett javaslatot. Mindez a Flaminius-féle réteken 
megtartott népgyűlésen történt, a hely neve ma: Circus Flaminius. 


55. Ezután az interrex megválasztotta consulnak L. Valeriust és M. 


Horatiust, akik rögtön át is vették hivatalukat. Tisztségüket a nép 
érdekei szerint látták el, a patríciusok mindennemű zaklatása, de 
nem minden sérelme nélkül: bármi történt ugyanis a nép 
szabadságának érdekében, azt ők (ti. a patríciusok) tulajdon 
hatalmuk  kisebbítéseként ítélték meg. Mindenekelőtt mivel 
kérdésessé tették, hogy a néphatározatok érvényesek-e a senatusra, 
a consulok javaslatot terjesztettek a comitia centuriata elé, , hogy 
amit a tribusonként szavazó nép elhatároz, váljék kötelezővé az 
egész népre": ezzel a törvénnyel éles fegyvert adtak a tribunusoknak 
határozataik meghozatalához. Majd egy másik consuli törvényt 
hoztak a föllebbezés jogáról, a szabadság egyetlen biztosítékáról, 
melyet a decemvirek uralkodása eltörölt, nemcsak felújítván, hanem 
a jövőre nézve új törvénnyel meg is erősítvén azt: , Senki sem tehet 
javaslatot olyan tisztviselő megválasztására, akinek ítélete ellen 
nincs fellebbezés; ha valaki mégis megtenné, azt az állam és a vallás 
törvényei szerint megölhetik, anélkül hogy a tettest főbenjáró 
bűnben elmarasztalnák." Mikor már a népet mind a fellebbezési 
joggal, mind a tribunusi beavatkozás jogával kellőképpen 
megerősítették, maguknak a tribunusoknak is újra megadták a 
sérthetetlenség jogát - ennek az emléke már úgyszólván feledésbe 
merült -, megújították részükre az ugyancsak régóta nem gyakorolt 
vallásos szertartásokat is, és sérthetetlenségüket nemcsak a vallás 
értelmében, de törvény útján is szentesítették, mondván, hogy , aki 
néptribunust, aedilist és tízes bírósági tagot bántalmaz, annak fejét 
Juppiternek szenteljék, egész vagyona pedig Ceres, Liber és Libera 
templomára szálljon". 

A jogászok azt állítják, ez a törvény senkinek sem biztosít 
sérthetetlenséget, csak annyit szentesít, hogy aki amazok közül 
bárkit bántalmaz, azt Juppiternek áldozzák; az aedilist tehát 
elfogathatja és börtönbe vetheti egy magasabb rangú tisztviselő, s 
noha ez jogtalanság (hiszen olyan személyt ér bántalom, akit a 
törvény értelmében nem  bántalmazhatnának), mégis eléggé 
bizonyítja, hogy az aedilis nem szent és sérthetetlen. Csakis a 
tribunus szent és sérthetetlen, ama régi eskü alapján, melyet a nép 
fogadott a tribunusi hatalom létrehozásakor. Ismét mások úgy 
értelmezték, hogy ez a Horatius-féle törvény egyformán érvényes a 
consulokra és a praetorokra, mivel ezeket ugyanazon előjelek 
alapján választják, mint a consulokat: a consulokat ugyanis szintén 
bírónak nevezték. Ez az értelmezés azonban cáfolható, mivel 
azokban az időkben a consult még nem bírónak, hanem praetornak 


nevezték. 

Ezek voltak hát a consulok hozta törvények. Ugyancsak a consulok 
vezették be azt a gyakorlatot, hogy a senatus határozatait a Ceres- 
templomban helyezzék el a népi aediliseknél, holott annak előtte a 
consulok tetszésük szerint korlátozták vagy változtatták meg azokat. 
Majd M. Duillius néptribunus terjesztette elő és szavaztatta meg a 
következő néphatározatot: ,Ha valaki megengedi, hogy a nép 
tribunusok nélkül maradjon, vagy olyan hivatalos tisztséget terjeszt 
elő szavazásra, hogy ellene nincs fellebbezés, hátával és fejével 
fizessen érte." 

Mindezt, noha nem nézték jó szemmel a patríciusok, nem is 
ellenezték, mivel támadás még egyiküket sem érte. 


56. Ekképpen megalapozván mind a tribunusi hatalmat, mind a nép 
szabadságát, a tribunusok úgy vélték, biztonságosan megérett rá az 
idő, hogy némely személy ellen támadást intézzenek. Az első vádló 
szerepére Verginiust, a vádlottéra pedig Appiust szemelték ki. 
Verginius törvénybe idézte hát Appiust, és amikor Appius ifjú 
patríciusok sűrű karéjában a Forumon 

megjelent, mindenki "nyomban visszaemlékezett iszonyatos 
hatalmaskodására, amint csatlósaitól körülvéve annak idején látták. 
Verginius így kezdte: ,A szónoklatot - mondta - a kétséges ügyek 
számára találták föl; így hát én sem töltöm az időt előttetek annak 
az embernek a vádolásával, akinek a kegyetlenkedésétől csak 
fegyverrel védhettétek meg magatokat; neki pedig nem engedem 
meg, hogy arcátlanságát még védőbeszéd elmondásával is tetézze. 
Én tehát, Appius Claudius, elnézem neked mindazokat a becstelen 
és bűnös tetteket, amelyeket két esztendőn keresztül egyre-másra 
volt bátorságod elkövetni. Van azonban egyetlen bűntény, amelynek 
elkövetése miatt börtönbe záratlak, ha meg nem nevezel egy bírót, 
aki úgy ítél, hogy nem vettettél törvénytelenül szolgaságra egy 
szabad személyt." Appius sem a tribunusok beavatkozásától, sem a 
nép ítéletétől nem remélhetett semmi jót; mégis a tribunusokhoz 
fordult segítségért, és mivel egyik sem tartóztatta föl a 
törvényszolgát, amikor őt vádlottként megragadta, így szólt: 
, Fellebbezek." Amikor meghallották ezt az egyetlen szót, a 
szabadság védelmére hivatott szót szájából, mely nemrégiben a 
szabadságot megtagadó ítéletet kimondta, csönd támadt. S 
miközben ki-ki elmormolja magában, hogy mégiscsak vannak 


istenek, nem hagyják el az emberiséget, s a gőg és a kegyetlenség ha 
későn is, végül mégis elnyeri méltó büntetését: bezzeg most 
fellebbez az, aki megszüntette a fellebbezés jogát, a nép védelméért 
könyörög az, aki lábbal tiporta a nép valamennyi törvényes jogát; 
most börtönbe vetik, és törvényesen fosztják meg szabadságától azt, 
aki egy szabad személyt szolgaságra ítélt; a tömeg zúgásán is túl, 
hallani Appius hangját, amint a római nép segítségéért könyörög: 
őseinek békében és háborúban, a haza szolgálatában szerzett 
érdemeit emlegeti, továbbá hogy szerencsétlenségének oka a római 
plebs iránt táplált jóindulata, mivel egyenlő jogokat kívánt neki 
adni, de a patríciusok ezt igen rossz néven vették tőle, és 
lemondatták consuli hivataláról; íme, a törvények fennmaradnak, 
szerzőjüket pedig börtönbe vetik. Egyébként ha alkalmat adnak neki 
a védekezésre, a maga jó és rossz cselekedeteit ítéletüknek veti alá; 
jelenleg az állam minden polgárát megillető jog alapján, mint római 
állampolgár követeli, hogy az ítélethozatal napján szólhasson, és a 
római nép ítéletét kérje. Nem fél annyira a gyűlöletüktől, hogy ne 
reménykednék polgártársainak igazságosságában és szánalmában. 
Ha mégis bebörtönöznék, anélkül hogy védekezését elmondhatná, 
ismét a néptribunusok segítségét kéri, és figyelmezteti őket, ne 
vegyenek példát azokról, akiket gyűlölnek. Ha pedig a tribunusok 
kijelentik, hogy megmaradnak elhatározásuknál, és megvonják tőle 
a segítségkérés jogát - a vád szerint éppen erre fogtak össze a 
decemvirek is -, akkor a néphez fellebbez, hivatkozván a fellebbezés 
jogáról szóló, ez évben kihirdetett consuli és tribunusi törvényekre: 
mert ugyan ki más fellebbezzen, ha nem ő, akit el nem ítéltek, s aki 
védekezését el sem mondhatta? Vajon melyik alacsony rangú 
plebejusnak ad védelmet a törvény, ha Appius Claudiusnak sem? Az 
ő ügye tesz majd bizonyságot róla, vajon az elnyomás vagy a 
szabadság alapját rakják-e le az új törvényekkel, s a segítségért 
folyamodás és a fellebbezés joga a tisztviselők igazságtalan ítélete 
miatt üres szónak bizonyul-e, vagy való ténynek. 


57. Erre Verginius: , Egymaga csupán Ap. Claudius nem lehet 
részese a törvények, a társadalom, az emberi kötelmek áldásainak!" 
Majd így folytatja: , Vessenek csak egy pillantást a szónoki 
emelvényre, sok-sok bűn erődjére! Ott állt s az emberek javaira, 
épségére, vérére tört, mindenkit vesszővel és bárddal fenyegetett, 


amaz örökös decemvir, istenek és emberek megcsúfolója, nem 
lictorokkal, hanem hóhérokkal körülvéve, és amint a bűnös vágy 
elterelte figyelmét a rablásokról és gyilkosságokról, egy szabadnak 
született leányt, a római nép szeme láttára, háborúban szerzett 
rabnőként ott ragadta ki az apja karjából, és odaajándékozta 
hálószobája fölhajtójának; ott adta az apa kezébe kegyetlen 
határozatával és bűnös ítéletével a fegyvert tulajdon leánya ellen; 
ott adott parancsot, mikor az élettelen testet fölemelték, hogy a 
leány jegyesét és nagybátyját bebörtönözzék, mivel nagyobb 
indulatra gerjedt becstelensége meghiúsulásának láttán, mint a 
gyilkosság miatt. Az ő számára is épült az a börtön, melyet ő 
szokott a római plebs slakóházánakx nevezni. Egyébként pedig ha 
Appius másodszor és akárhányszor fellebbez is, másodszor és 
akárhányadszor is maga emel vádat, amiért egy szabadnak született 
személyt odaítélt valakinek szolgaságra, aki őt tulajdonának 
követelte; ha bíró elé nem áll, elítéltnek tekinti és bebörtönözteti." 
Noha senki sem ellenkezett vele, az emberek igen megrendültek, és 
máris úgy érezték, visszaélnek szabadságukkal, amiért ezt az embert 
főbenjáró büntetéssel sújtva börtönbe vetik; a tribunus kitűzi 
Appius tárgyalásának napját. 


Eközben a latinoktól és a hernicusoktól követek érkeznek, hogy 
szerencsét kívánjanak a patríciusok és a római nép kibéküléséhez; 
ebből az alkalomból a Legjobb és Leghatalmasabb Juppiternek a 
Capitoliumra egy csekély súlyú aranykoronát vittek ajándékul, 
mivel hazájuk nem volt gazdag, s a vallásos szertartásokat inkább 
jámboran, mint fényűzéssel végezték. Ugyancsak tőlük tudták meg a 
rómaiak, hogy az aeguusok és a volscusok a legnagyobb erővel 
háborúra készülődnek. Meghagyják tehát a consuloknak, hogy 
osszák meg egymás között a tennivalókat. Horatiusnak a sabin föld 
jutott, Valeriusnak pedig az aeguusok. Mikor pedig erre a 
hadjáratra elrendelték a sorozást, a nép szeretete jeléül, nemcsak az 
ifjabbak, hanem a szolgálatból már elbocsátott korosztály java része 
is önként jelentkezett a zászlók alá, és a hadsereg így, az öreg 
harcosokkal vegyesen, nemcsak a katonák száma, hanem kiválósága 
folytán is erősebb volt. Mielőtt hadba vonultak, a decemvirek 
törvényeit, melyeknek Tizenkét Táblás Törvény a neve, ércbe vésve 
közszemlére állították ki. Egyes történetírók azt állítják, hogy a 
tribunusok parancsára az aedilisek látták el ezt a tisztet. 


58. C. Claudius, meggyűlölvén a decemvirek bűneit, és testvérbátyja 
fiának  zsarnokságán mindenkinél jobban fölháborodván, ősi 
hazájába, Regillumba vonult vissza; ez az idős ember jött most el, 
hogy kegyelmet kérjen nagy bajában annak, akinek bűnös 
tevékenysége miatt úgyszólván elmenekült. Gyászruhában, rokonai 
és cliensei körében egyenként igyekezett megnyerni az emberek 
pártfogását, arra kérve őket, hogy ne akarják a Claudius 
nemzetségre rásütni a bélyeget, hogy börtönre, bilincsre méltóak; 
ne zárják betörők és éjszakai tolvajok közé azt a férfiút, akit 
példaképének emleget majd az utókor, a törvényhozót, a római jog 
megalapítóját. Tegyék félre egy kissé a haragot, foglalja el a helyét 
a belátás, a mérlegelés és inkább bocsássanak meg egy embernek, 
annyi Claudius könyörgésére, mint hogy egy ember gyűlölete miatt 
annyi sok más kérését semmibe vegyék. Ő nemzetségének, nevének 
a kedvéért cselekszik, és nem békült meg soha azzal, akinek most 
balsorsában segítségére siet. Bátorságuk szerezte vissza a 
szabadságukat: csakis a bölcsesség szilárdíthatja meg a békességet a 
rendek között. Volt, akit az öregembernek inkább a hűsége rendített 
meg, és nem az ügy, amelyért küzdött; de Verginius azt kérte, hogy 
inkább az ő és leánya személyén szánakozzanak; ne a nép 
elnyomására hivatott Claudius nemzetség, hanem  Verginia 
hozzátartozóinak a kéréseit hallgassák meg, a három tribunusét, 
akit a nép védelmére választottak, s aki most maga kéri a nép 
segítségét és támogatását. Ezeket a panaszokat igazabbnak ítélték. 
Mivel szétfoszlott a remény, Appius még a tárgyalás napja előtt 
maga vetett véget életének. 


Nyomban ezután P. Numitorius fogatta perbe Sp. Oppiust, a másik 
fölöttébb gyűlöletes embert, mivel Rómában időzött, amikor 
tiszttársa a becstelen ítéletet meghozta. De Oppiust mégis a maga 
elkövette gazságok miatt gyűlölték, nem pedig azokért, amiket nem 
akadályozott meg. Fölvezettek egy tanút, aki huszonhét hadjáratban 
nyolcszor különleges kitüntetést kapott, és rendjeleit ott a nép színe 
előtt viselte - most fölszakítván ruháját, megmutatta hátán a 
vesszőzések nyomait, és csak annyit mondott, hogy ha akad tanú, 
aki az ő vétkességét igazolja, noha Oppius immár magánszemély, 
ismét kitöltheti rajta a dühét. Oppiust is börtönbe vetették, s ő még 
az ítélethirdetés napja előtt vetett véget életének. Claudius és 
Oppius vagyonát a tribunusok az államkincstárnak juttatták. 


Tiszttársaik száműzetés címén elhagyták hazájukat; vagyonuk a 
kincstárra szállt. M. Claudiust, aki Verginiát magának követelte, 
tárgyaláson halálra ítélték, de Verginius megkegyelmezett neki, 
mire az száműzetésbe ment Tiburba; a holtában az élőnél 
boldogabb Verginia szelleme pedig házról házra üldözvén a 
büntetésre méltókat, miután senki sem maradt Rómában azok 
közül, akik a halálában vétkesek, végre megnyugodott. 


59. Nagy félelem fogta el a patríciusokat, mivel a tribunusok máris 
ugyanolyanok voltak, mint a decemvirek - ekkor azonban M. 
Duillius néptribunus józanul gátat vetett a hatalom túlzásainak: 
, Megvan a szabadságunk, eléggé megbüntettük ellenségeinket; 
ebben az évben nem engedem meg többé, hogy bárkit perbe 
fogjanak vagy bebörtönözzenek. Nincs értelme, hogy fölidézzünk 
rég elfelejtett vétkeket, amikor épp most részesítettük méltó 
büntetésben a decemvireket, s a két consul szüntelen gondoskodása 
szabadságotok védelméről a záloga annak, hogy nem lesz 
szükségetek a tribunusok beavatkozására." A tribunusi hatalomnak 
ez az első korlátozása enyhítette a patríciusok félelmét, de egyúttal 
megnövelte a gyűlöletüket a consulokkal szemben, gondolván, hogy 
teljes mértékben a népet képviselik, annyira, hogy a patríciusok 
biztonsága és szabadsága előbbrevaló gondja a plebejus, mint a 
patrícius tisztviselőnek; ellenfeleik már megelégelték a patrícius 
osztálybeliek büntetéseit, mielőtt még a consulok egy lépést is tettek 
volna a túlkapások megszüntetésére. Sokan azt állították, hogy a 
senatus határozatai túl engedékenyek, mivel a consulok törvényeit a 
senatorok helyeselték; ez nem is vitatható, hiszen az államügyek 
zűrzavaros állapotában az idők szavára kellett hallgatniok. 


60. A consulok, elrendezvén a város ügyeit és megalapozván a nép 
jogi helyzetét, elindultak a gondjaikra bízott területre. Valerius az 
aeguusoknak és a volscusoknak az Algiduson már egyesült seregei 
ellen óvatosan folytatta a háborút: ha ugyanis nyomban szerencsét 
próbál, bizonyos, hogy mind a rómaiak, mind az ellenség körében a 
decemvirek szerencsétlenül folyt háborúi miatt keletkezett 
hangulatban az ütközet nagy vereséggel végződött volna. Valerius 


az ellenségtől ezer lépésnyire ütötte föl táborát, ahol csapatait 
együtt tartotta; az ellenség a két tábor között fekvő területen 
csatarendbe sorakozva mindenáron ütközetre akarta bírni őket, de 
kihívására egyetlen római sem válaszolt. Végül belefáradtak az 
ácsorgásba, és mivel csatára hiába vártak, gondolván, hogy többé- 
kevésbé elismerték győzelmüket, seregük egyik fele a hernicusok, 
másik fele a latinok földjére távozott, hogy ott fosztogasson; 
táborukban inkább csak őrséget, semmint ütközethez elegendő erőt 
hagytak hátra. A consul, mihelyt ezt észreveszi, viszonozván az 
előbbi ijesztgetést, fölsorakoztatja seregét, és megtámadja az 
ellenséget. Amazok pedig tudván, hogy erőik távol vannak, 
húzódoztak a csatától, s ez mindjárt fölbátorította a rómaiakat - 
máris legyőzöttnek ítélték a sánc mögött remegőket. Egész nap 
készültségben álltak, majd éjszakára visszavonultak. A rómaiak 
telve jó reménnyel, esznekisznak; az ellenség azonban nem ilyen 
jókedvű, rémülten küldenek hírvivőket szerteszét, hogy hívják 
vissza a portyázókat. A közeli helyekről visszatérnek, de a távolabbi 
vidékeken járó honfitársaikat nem találják. Mihelyt megvirrad, 
kivonul táborából a római sereg, hogy megrohamozza a sáncot, ha 
nyílt csatára nem kerülhet sor. Már jócskán telnek az órák anélkül, 
hogy az ellenség megmoccanna - mire a consul parancsot ad a 
támadásra. A sereg előnyomulását látva szégyen fogja el az 
aeguusokat és a volscusokat, hogy győzelmes hadseregük bátor és 
fegyveres harc helyett inkább a sánc mögé húzódott. Maguk is jelt 
követelnek és kapnak is vezéreiktől a támadásra. Egy részük már 
kilépett a kapukon, majd mások sorakoztak föl, hogy ki-ki elfoglalja 
a maga helyét, s ekkor a római consul, mielőtt az ellenség teljes 
létszámban fölvonulhatott volna, megindítja a támadást; ráront a 
táborból éppen csak kifelé szállingózó, valamint a már kint levő 
rendezetlen sorokban özönlő, rémülten ide-oda hullámzó tömegre, 
mely tekintetével hol az övéit, hol az ellenséget keresi, és nagy 
lármával megtámadja a zavarba ejtett katonákat. Az ellenség 
megkezdi a visszavonulást; de később összeszedik magukat, és 
amikor vezéreik mindenfelől azt kiabálják, hogy a legyőzöttek elől 
futnak-e meg - ismét fölveszik a harcot. 


61. A másik oldalon a consul szólítja föl a rómaiakat: jusson 
eszükbe, hogy szabad emberekként ma először harcolnak a szabad 


Róma városáért: most maguknak vívják ki a győzelmet, nem pedig 
azért, hogy győztesekként a decemvirek kezére jussanak. Most nem 
Appius vezetése alatt folyik a háború. Valerius consul, a római nép 
fölszabadítóinak utóda a vezérük, aki maga is a szabadság harcosa. 
Mutassák meg, hogy a korábbi ütközetekben a vezéreken, nem 
pedig a katonákon múlt, hogy nem győztek. Csúfos helyzet volna, 
ha nagyobb bátorságot mutatnának föl polgártársaikkal, mint az 
ellenséggel szemben, és jobban félnének, hogy tulajdon véreik vetik 
őket szolgaságra, s nem az ellenség. Verginia volt az egyetlen leány, 
akinek erényességét béke idején veszély fenyegette, Appius az 
egyetlen polgár, akit bűnös szenvedélye veszedelmessé tett; de ha 
elhagyja őket a hadiszerencse, valamennyiük gyermekeit 
veszedelem fenyegeti a sok ezer ellenség részéről. , Ilyen rossz sors 
ne érje a mi szerencsés előjelekkel alapított városunkat, hiszen 
Juppiter és Mars atya is megkímélte tőle." Emlékezetükbe idézte az 
Aventinust és a Mons Sacert, hogy oda, ahol néhány hónappal 
ezelőtt kivívták szabadságukat, vigyék is vissza csorbítatlanul 
hatalmukat, és mutassák meg, hogy a római katonaság harci 
szelleme a decemvirek elűzetése után olyan, mint a megválasztásuk 
előtti időkben volt, és a törvényes egyenlőség nem csökkentette a 
római nép bátorságát. Mihelyt mindezt a gyalogság hadijelvényei 
előtt elmondta, már repült is a lovassághoz: , Rajta, ifjak - mondta -, 
tegyetek túl vitézségben a gyalogságon, hiszen méltóságban és 
előkelőségben is túltesztek rajta. Az első összecsapásnál a gyalogság 
mozdította ki helyéből az ellenséget; rajta, eresszétek neki a 
lovakat, vegyétek üldözőbe, és kergessétek el a csatamezőről. Nem 
tarthatja föl a támadástokat, és már most sem áll helyt, inkább csak 
tétovázik." Meghajszolják lovaikat, és rábocsátják a gyalogharcban 
már megzavart ellenségre; áttörvén csatarendjüket, elhatolnak az 
utolsó sorig, s egy részük szabad területre bukkanva, a mindenfelől 
kiutat keresők hátába kerül. Sokat eltérítenek a tábor irányából, és 
föltartóztatják a mellettük lóháton vágtató menekülőket. A 
gyalogság, maga a consul és a hadsereg zöme a tábor felé tart, azt 
iszonyú öldökléssel elfoglalja, s igen nagy zsákmányt ejt. 

Ennek a csatának a híre nemcsak Rómába érkezik el, hanem sabin 
földre is a másik hadsereghez; Rómában örömmel ünneplik, a 
táborban pedig lángra lobbantja a katonák vágyát, hogy ők is ilyen 
dicsőséget arassanak. Horatius portyákkal és könnyebb csatákkal 
kipróbálván erejüket, hozzászoktatta őket, hogy inkább bízzanak 
magukban, semmint örökké a decemvir vezetése alatt elszenvedett 


gyalázatukra emlékezzenek. A kisebb ütközetek reményt keltettek a 
hadjárat végső eredményére. Az elmúlt évben elért sikereik miatt 
elbizakodott sabinok meg szüntelenül ingerelték őket kérdezgetvén: 
, Miért töltik az időt azzal, hogy egy-egy kis csapat rabló módjára 
kitör, és visszavonul, és egyetlen háborút miért bontanak sok-sok 
apró csatára? Miért nem bocsátkoznak nyílt ütközetbe, miért nem 
bízzák egyszer Fortuna istenasszonyra a döntést?" 


62. A rómaiak már maguktól is visszanyerték a bátorságukat, de a 
méltánytalanság is tüzelte őket: ,A másik hadsereg győztesen 
visszatért már Rómába; ők pedig megengedik, hogy az ellenség 
gyalázkodásaival ingerelje őket. De mikor állhatnának ki egyenlő 
félként ellenük, ha nem most? Mihelyt a consulnak fülébe jutott, 
hogy katonái ekképpen sustorognak a táborban, gyűlést hívott 
össze: yÚgy vélem, hallottátok már hírét, katonák, miként végződött 
a csata az Algiduson. A hadsereg olyan volt, amilyen egy szabad 
néphez illik: tiszttársam hozzáértése, a katonák vitézsége szerezte 
meg a győzelmet. Ami engem illet, körültekintő vagy elszánt 
terveim azon múlnak, hogyan viselkedtek ti, katonáim. Hasznos 
módon elhúzhatjuk, de hamarosan be is fejezhetjük ezt a háborút. 
Ha hosszasan kell háborúznunk, hogy bizalmatok és bátorságotok 
napról napra nőjön, ugyanazokat a hadviselési módszereket 
alkalmazom, mint eddig; de ha már most elegendő a bátorságotok, 
és szeretnétek befejezni a háborút, rajta hát, bátorságotok és 
elszántságotok jeleként hallassátok csatakiáltásotokat.c" És miután 
harsányan fölhangzik a csatazaj, kijelenti: Forduljon jóra ügyük, 
úgy tesz, amint kívánják, és másnap harcba viszi katonáit. A nap 
hátralevő része a fegyverzet előkészítésével telik el. 


Másnap, mihelyt a sabinok meglátják, hogy a római sereg 
fölsorakozik, mivel már régen lángol harci kedvük, megindulnak. A 
csata úgy zajlott le, amint az két erejében bízó hadsereghez illik - az 
egyiket töretlen régi dicsősége, a másikat minap kivívott Íriss 
diadala lelkesítette. A sabinok bölcs előrelátással is megtoldották 
erejüket; kiegészítvén s az ellenség arcvonalához mérvén a csatasor 
szélességét, kétezer főt tartalékba helyeztek, hogy a csata kellős 
közepén a rómaiak balszárnyát megtámadják. Ezek végrehajtván az 
oldaltámadást, lekötötték és csaknem körülzárták a balszárnyat, 


amikor két római legio lovasai, mintegy hatszázan leugrálnak 
lovaikról, s már-már meghátráló bajtársaikat megelőzve, az első 
sorba lendülnek, egyszersmind szembeszállnak az ellenséggel, és 
elhárítván az első veszedelmet, szégyenkezést lopnak a gyalogság 
lelkébe: restelleni való, hogy a lovasság a maga dolga végeztével 
idegen fegyvernem helyett harcol, míg a gyalogság föl sem ér a 
lóról leszállt, gyalog módjára küzdőkkel. 


63. Fölveszik hát újra a küzdelmet a maguk szárnyán, és 
visszatérnek imént elhagyott helyükre; s egy szempillantás alatt 
nemcsak a helyzetet mentik meg, hanem visszanyomják a sabinok 
szárnyát is. A lovaskatonák a gyalogosok soraitól fedezve 
visszatérnek lovaikhoz: röpülnek övéikhez a másik oldalra, hogy 
megvigyék a győzelem hírét; ugyanakkor, mivel az ellenséget 
megfélemlítette, hogy szétszórták erősebbik szárnyukat, támadnak 
is. Senki sem mutatott föl nagyobb bátorságot, mint ők ebben a 
csatában. A consul őrködik mindenek fölött, megdicséri a bátrakat, 
pöröl, ha valahol lanyhábban folyik a csata. Akit megszid, az 
nyomban a bátor férfiak példáját követve harcol tovább, éppúgy 
föltüzeli őket a szégyen, mint emezeket a dicséret. Ismét fölzúg a 
csatakiáltás, és mindenki, mindenfelől nekirugaszkodva, szalasztja 
az ellenséget; ezután már föltartóztathatatlan a római haderő. A 
sabinok szertefutnak a mezőn, és táborukat az ellenség zsákmányául 
hagyják. Ott azonban nem a szövetségeseik javait találják meg a 
rómaiak, mint fönn az Algiduson, hanem a maguk tulajdontárgyait, 
amiket területük kifosztásakor elvesztettek. 


A senatus a két oldalról, két csatában megszerzett kétszeres 
győzelmet rosszindulattal fogadta, és a consulok nevében csupán 
egyetlen hálaadó ünnepnap megtartását rendelte el. A nép azonban 
senatusi határozat nélkül tömegesen adott hálát az isteneknek még 
másnap is; és ez a keresetlen népi hálaadás - buzgalmát tekintve - 
még ünnepélyesebb volt. A consulok, egymással megbeszélve a 
dolgot, csak két nappal később érkeztek vissza Rómába, és 
összehívták a senatust a Mars-mezőn. És mikor ott hadjárataikról 
beszámoltak, a legelőkelőbb patríciusok azt rótták föl nekik, hogy a 
senatust megfélemlítés végett hívták össze ide, a fegyveres katonák 
közé. Így hát a consulok, hogy panaszra okot ne szolgáltassanak, a 
Flaminius-féle rétekre hívták át a senatust, ahol most Apollo 


temploma áll, s melyet már akkor is Apollo birtokának hívtak. Ott 
azután a senatorok igen nagy egyetértésben nem engedélyezték a 
diadalmenetet, mire L. Icilius néptribunus a nép elé terjesztette a 
javaslatot a consulok diadalmenetéről; de akadt itt is, akinek nem 
tetszett a dolog, elsősorban C. Claudiusnak, aki így vitte a szót: , A 
consulok nem az ellenség, hanem a senatus fölött óhajtanak 
diadalmenetet tartani; a tribunustól személyes szolgálataikért 
követelnek hálát, nem pedig vitézségükért megbecsülést. Soha 
azelőtt nem tárgyaltak diadalmenetről a nép előtt; ennek a 
megtiszteltetésnek fölbecsülése és elbírálása a senatusra tartozott. 
Még a királyok sem csorbították e legfelső testület méltóságát; de ők 
a tribunusi hatalmat szeretnék mindenre kiterjeszteni, és nem 
tűrnek meg semmiféle állami tanácsot. Pedig nem lesz szabadság, 
nem lesz egyenlőség az államban, ha valamennyi rend meg nem 
őrzi a maga jogait, a maga kiváltságait." Ugyanerre a véleményre 
hajlott a többi idős senator is, a tribusok ellenben valamennyien 
elfogadták a javaslatot. Akkor először tartottak diadalmenetet, a 
nép kívánságára, a patríciusok jóváhagyása nélkül. 


64. A tribunusoknak és a népnek ez a győzelme, csöpp híján 
egészségtelen szabadosságba csapott át - a tribunusok ugyanis 
megegyeztek egymással, hogy újra választatják magukat, s hogy 
szándékuk föl ne tűnjék, a consuloknak is meghosszabbították volna 
a hivatalát. Indokul a patríciusok elhatározását hozták föl, hogy a 
consulok lejáratásával a néptribunusok jogait tépázzák meg. Mi 
történik ugyanis az eléggé meg nem gyökeresedett törvényekkel, ha 
az újdonsült tribunusokat a patríciusok pártjából való consulokkal 
megtámadják? Mert nem mindig akad olyan consul, mint Valerius 
meg Horatius, aki a nép szabadságát előbbre valónak tekinti, mint 
tulajdon hatalmát. Szerencsés véletlen folytán a választások idején 
igen okos ember került az elnöki székbe M. Duillius személyében, 
aki észrevette, mekkora gyűlölködés fenyeget, ha meghosszabbítják 
a hivatalokat. Kijelentette hát, hogy nem fogadja el egyetlen régi 
tribunus jelölését sem, de tiszttársai szembeszálltak vele, mondván, 
hogy szabadon bocsássa szavazásra a tribunusokat, vagy engedje át 
a választások vezetését tiszttársainak; azok majd a törvények 
szellemében és nem a patríciusok kívánsága szerint vezetik a 
választásokat. A vita folyamán Duillius a tribunusok padjához 


hívatja a  consulokat, és megkérdezi, mi a szándékuk a 
consulválasztások dolgában; a consulok azt válaszolják, hogy ők új 
consulokat jelölnek. Duillius pedig, miután a nép e barátaitól 
ennyire nem népszerű választ kapott, velük együtt indult el a 
választási gyűlésre. Ott a nép elé vezetve a consulokat, megkérdezte 
tőlük, mit tennének, ha a római nép megemlékezvén a kezükből 
kapott politikai szabadságról és sikeres hadviselésükről, ismételten 
consullá választaná őket; mivel a consulok nem változtatták meg 
véleményüket, megdicsérte őket, hogy velejükig különböznek 
mindvégig a decemvirektől, és megnyitotta a választási gyűlést. 
Megválasztottak öt néptribunust, de mivel a távozó kilenc tribunus 
nyilvánvaló mesterkedései miatt a többi jelölt nem kaphatta meg a 
szükséges számú többséget, Duillius föloszlatta a gyűlést, és 
választás címén nem is hívta azt össze többé. Törvényesen járt el - 
mondta -, a törvény ugyanis nem határozza meg a tribunusok 
számát, csak azt követeli meg, hogy a helyük üresen ne maradjon, 
és azok, akiket megválasztottak, vegyenek tiszttársakat maguk 
mellé; idézte is a választás meghirdetésének szövegét, miszerint: 
, Víz néptribunust választunk; de ha e napon tíznél kevesebb 
néptribunust választotok, akkor ezek tiszttársakat vegyenek maguk 
mellé, s azok ugyanazon törvény alapján éppúgy néptribunusoknak 
tekintessenek, mint akiket ma néptribunusoknak megválasztotok." 
Duillius a végsőkig kitartott álláspontja mellett, hogy a nép nem 
választhat tizenöt néptribunust, így legyőzte tiszttársai törekvéseit, 
és mind a patríciusok, mind a plebejusok megbecsülésével távozott 
hivatali tisztségéből. 


65. Az új néptribunusok a patríciusok szája íze szerint vettek 
tiszttársakat maguk mellé; két patrícius származású, volt consult 
vettek soraikba, Sp. Tarpeiust és A. Aterniust. A következő évre 
megválasztott két consul, Sp. Herminius és T.  Verginius 
Caelimontanus nem volt sem patrícius, sem plebejus érzelmű - béke 
uralkodott mind Rómában, mind a kapukon kívül. L. Trebonius, az 
egyik néptribunus, haragra gyúlva, amiért a patríciusok a 
tribunusok kiválasz tásakor megtévesztették, és mivel, mint mondta, 
tiszttársai elárulták, törvényjavaslatot terjesztett elő, hogy ha valaki 
a római népnek néptribunusok választását javasolja, a választásnak 
mindaddig folynia kell, amíg tíz néptribunust meg nem választanak. 


Amíg a tribunusi tisztséget viselte, mindvégig harcban állt a 
patríciusokkal, emiatt adták neki az Asper melléknevet. 


A két következő consul, M. Geganius Macerinus és C. Julius 
lecsendesítette az ifjú nemesek és a tribunusok között folyó 
harcokat, s közben a tribunusok hatalmi jogkörének csorbítása 
nélkül a patríciusok méltóságát is megőrizte; hogy föl ne lázadjon a 
sorozásról szóló határozat ellen, melyet a volscusok és az aeguusok 
ellen induló háború miatt hoztak, azzal tartották vissza a népet, 
hogy csak ezt mondogatták: , Ha a városban nyugalom van, kívül is 
nyugalom uralkodik, de a polgárok belső viszálya fölbátorítja az 
idegeneket." A béke gondja a belső egyetértés gondja is. De az egyik 
rend váltig kihasználta a másik mértéktartását: a nép nyugodtan 
viselkedett, a fiatalabb patríciusok azonban elkezdték zaklatni; 
valahányszor a tribunusok az egyszerű emberek ügyében 
beavatkozási jogukat gyakorolták, kezdetben keveset számított; 
később azonban már maguk sem voltak sérthetetlenek, kivált az 
utolsó hónapokban, amikor a hatalmasok összeesküvéseik révén 
követtek el törvénysértéseket, és a tisztviselők hatalma hivatali 
évük vége felé általában meggyengült valamelyest. A nép még 
remélt volna egyet-mást a tribunusi hatalomtól, ,ha olyanok 
volnának a tribunusok, mint Icilius - mondták -, de két év óta már 
csak a nevük tribunus". Az idős patríciusok túlságosan szilajnak 
ítélték ugyan az ifjabbak magatartását, mégis, ha túlkapások 
történnek, szívesebben látták, ha az övéik mentek túl a megengedett 
mértéken, semmint ellenfeleik. Nehéz a mértékletesség a szabadság 
védelmében: az ember az egyenlőség megteremtése ürügyén 
önmagát emeli ki, és elnyomja a másikat, s miközben szeretné 
elkerülni a félelmet, önmaga válik félelmetessé, s ha a magunk feje 
felől elűzzük a jogtalanságot, másokra hárítjuk azt, mintha 
mindenképpen vagy gyakorolni, vagy eltűrni kényszerülnénk. 


66. A következő évre megválasztott consulok: T. Ouinctius 
Capitolinus - immár negyedízben - és Agrippa Furius sem belső, sem 
külső háborút nem kaptak örökbe, de mindkettő küszöbön állott. A 
polgárok elégedetlenségének már semmi sem állhatta útját, a 
tribunusok és a plebs annyira föltüzelte őket a patríciusok ellen, s 
valahányszor egy előkelő személyiséget pörbe fogtak, mindig új 
küzdelmek zavarták meg a gyűléseket. E zavargások első hírére, 


mintegy jeladásra, fegyvert fogtak az aeguusok és a volscusok, de 
zsákmányra éhes hadvezéreik is rábeszélték őket mondván, hogy 
két esztendővel azelőtt nem tudták megtartani a meghirdetett 
sorozást, a nép már akkor nemet mondott a hatalomnak; azért nem 
is küldtek hadsereget ellenük. A szabadosság meglazította a katonai 
fegyelmet, s Róma nem közös hazája többé fiainak: bárminemű 
haragjuk, vitájuk külső ellenségeikkel most önmagukkal fordult 
szembe. Most jött el az ideje a támadásnak, míg belső dühüktől 
elvakultak a farkasok. Egyesítvén seregeiket, előbb Latium területét 
dúlják föl; aztán, mivel ott nem találtak ellenállásra, kezdett csak 
tombolni a háborús párt, és egészen Róma falai alá, a Porta 
Esguilina  környékéig vonultak fosztogatva, hogy a földek 
elpusztításával is kimutassák a város gyalázatát. Mikor onnan 
bosszulatlanul, a zsákmányt maguk előtt hajtva, rendezett 
csapatban Corbio felé vonultak, Ouinctius consul gyűlésbe hívta a 
népet. 


67. Ott pedig állítólag ilyesformán mondta el véleményét: , Noha 
nem érzem magamat vétkesnek, polgárok, mégis a legmélyebb 
szégyenkezéstől eltelve érkeztem ide a gyűlésre, színetek elé. Ti is 
tudjátok, és késő utódaink számára is megőrzi az emlékezet, hogy 
az aeguusok és a volscusok, akik valamikor a hernicusokkal is 
aligha érhettek föl, T. Ouinctius negyedik consulsága alatt 
büntetlenül érkeztek fölfegyverkezve Róma városának falai alá. Bár 
már régen ily módon folyik itt az élet, és így állnak a dolgok, hogy 
lelkem semmi jót nem sejthet, mégis ha tudom, hogy ez a gyalázat 
ebben az évben esik meg velünk, akár száműzetéssel vagy halállal, 
akár a menekülésnek más módjával elkerültem volna e megtisztelő 
megbízatást. Ha tehát valódi férfiak tartják kezükben a fegyvereket 
kapuink előtt, akkor az én consulságom idején elfoglalhatták volna 
Rómát. Elég megtiszteltetés jutott osztályrészemül, eleget, sokat is 
éltem; meg kellett volna halnom harmadik consulságom leteltével. 


De kit vet meg végül is ez a mindenkinél alábbvaló ellenség? 
Minket, consulokat, vagy titeket, polgárok? Ha mi hibáztunk, 
vegyétek el tőlünk a méltatlanul viselt hatalmat, s ha ez sem 
elegendő, büntessetek is meg ezenfölül; ha viszont ti, akkor sem az 
istenek, sem az emberek ne büntessenek meg benneteket 


vétkeitekért: akkor csak ti szégyenkezzetek miatta. De amazok sem 
a ti gyávaságtokat nem vetik meg, sem a maguk bátorságában nem 
bíznak; és annyiszor szétzavarva, megszalasztva, táborukból 
kiűzetve, hogy területük földúlása után iga alatt kellett elvonulniok, 
önmagukat is megismerték, de titeket nem kevésbé. E város 
mérgezője: a rendek békétlenkedése, a patríciusok és plebejusok 
harca egymás ellen, az, hogy mértéktartást nem ismerünk sem mi a 
hatalom, sem ti a szabadság dolgában, s  fölbátorította 
ellenségeinket, hogy ti utáljátok a patríciusi, mi pedig a plebejusi 
hivatalokat. 

De az istenek szerelmére, mit akartok hát? Néptribunusokat 
óhajtottatok: a békesség kedvéért engedtünk.  Decemvireket 
kívántatok: megengedtük, válasszatok. Ráuntatok a decemvirekre: 
kényszerítettük őket, hogy mondjanak le hivatalukról. Haragotok a 
magánszemélyekkel szemben sem szűnt meg, s mi eltűrtük, hogy 
igen előkelő és egykor magas tisztségeket betöltő férfiak 
meghaljanak vagy száműzetésbe vonuljanak. Másodszor is 
néptribunusokat akartatok választani: választottatok. Megtettetek 
consulnak két pártotokon álló embert: habár láttuk, hogy 
igazságtalanok a patríciusokkal szemben, mégis a népnek szánt 
ajándéknak tekintettük e patríciusi tisztséget. A tribunusi 
beavatkozást, a nép fellebbezési jogát, a  néphatározatok 
érvényességét a patríciusokra, s jogainak a törvényes egyenlőség 
ürügyével való eltiprását elviseltük, s elviseljük ma is. Hanem vége 
lesz-e valaha viszályunknak? Lehet-e valaha egy városunk, lehet-e 
valaha közös hazánk? Mi legyőzetve is nagyobb méltósággal 
viselkedünk, mint ti, győztesen. 

Nem elég-e, hogy félnünk kell tőletek? Velünk szemben történik az 
Aventinus elfoglalása, velünk szemben a Mons Sacer megszállása; 
de mikor láttuk, hogy az Esguilinust már-már beveszi az ellenség, s 
a volscus elözönli a sáncot - senki sem verte vissza őket: velünk 
szemben viselkedtek férfiasan, velünk szemben fogtok fegyvert." 


68. , Rajta hát, ha majd körülzártátok ezt a Curiát, hadszíntérré 
változtattátok a Forumot, s megtöltöttétek előkelő emberekkel a 
börtönt, vonuljatok ki ugyanilyen harcias lelkülettel a Porta 
Esguilinán, vagy ha még ehhez sem elegendő a bátorságotok, 
nézzetek le tűzzel-vassal elpusztított földeitekre a falakról, lássátok, 


amint hajtják a zsákmányt, és füstölögnek a fölgyújtott házak 
szerteszét. Pedig ezek miatt csak az állam kerül rosszabb helyzetbe: 
hogy ugyanis fölgyújtják a szántóföldeket, megszállják a várost, s a 
hadidicsőséget az ellenség szerzi meg... De - milyen állapotra jutnak 
a ti javaitok? már kinek-kinek hírül hozták, mi kár érte. Van-e 
otthon miből pótolni azt? Vajon a tribunusok visszaadják-e, 
helyrehozzák-e, ami elveszett? Szónoklatot, szép szót kaptok a 
tribunusoktól, amennyit csak akartok, meg előkelő emberekre szórt 
vádakat, törvényt törvényre halmozva, s gyűléseket; de azokról a 
gyűlésekről vagyonában meggyarapodva még senki sem tért haza 
közületek. Vagy melyikőtök vitt haza onnan feleségének és 
gyermekeinek egyebet, mint gyűlölködést, sérelmeket, állami és 
személyes kellemetlenséget, amiktől sohasem bátorságotok vagy 
ártatlanságotok védelmez meg benneteket, hanem mindig valaki 
másnak a közbelépése. Hanem, Herculesre mondom, amikor 
consulságunk idején a mi kezünk alatt és nem a tribunusok 
vezetésével szolgáltatok, és haditáborokban, nem pedig a Forumon 
harcoltatok, hadikiáltástok még a csatasorban álló ellenséget 
riogatta s nem a gyűlésbe hívott római patríciusokat, akkor bizony 
zsákmányt szereztetek az ellenségtől, kincsekkel megrakodva, 
hazátok és magatok személyes diadalát ünnepelve, diadalmenetben 
tértetek meg házi isteneitekhez: most pedig megtűritek, hogy az 
ellenség a ti vagyonotok súlyától roskadozva vonuljon el. 
Ragadjatok csak oda a gyűléseken, töltsétek csak élteteket a 
Forumon: utolér még benneteket a katonáskodás kényszere, ami 
elől most megfuttok. Nehezetekre esett az aeguusok és a volscusok 
ellen hadba vonulni: kapuink előtt a háború. Ha innen el nem 
űzzük, egyhamar falainkon belül találjuk, s már kúszik is föl a 
fellegvárba, a Capitoliumra, és házaitokban utolér benneteket. 
Csaknem két esztendeje a senatus elrendelte a sorozást, és a 
hadsereget az Algidusra vezényelte: mi pedig ültünk otthon, ölbe 
tett kézzel, asszonyok módjára egymással feleselgetve, örültünk a 
pillanatnyi békének, és nem gondoltunk rá, hogy ebből az ideig- 
óráig tartó nyugalomból százszoros erejű háború támad föl. 


Tudom, szívesebben hallanátok másfajta beszédet; én azonban 
kedveskedés helyett inkább igazat szólok, s ha jellemem nem intene 
is erre, rábírna a kényszerűség. Szeretném, ha megnyerhetném 
tetszéseteket; de sokkal inkább szeretnélek megmenteni benneteket, 
bárminemű indulattal vélekedtek is rólam a jövőben. A természet 


rendelése, hogy aki a sokaság színe előtt a maga ügyében szónokol, 
azt jobban kedvelik, mint ha csupán a köz érdekét tartja szem előtt. 
Vagy elhiszitek, hogy azok a nyilvános hízelkedők, azok a nép 
talpnyalói, akik sem fegyveresen, sem békében nem hagynak 
benneteket, a ti javatokért ösztönöznek és ingerelnek titeket? Ha 
fölbolydultok, az dicsőségükre meg hasznukra is válik; és mivel 
látják, hogy a rendek egymással való békessége idején semmi 
keresnivalójuk sincs többé, inkább rossz ügynek, zavargásoknak és 
fölkeléseknek óhajtanak a vezetői lenni, mint semminek sem. De ha 
végül is megundorodtatok mindezektől, és atyáitok ősi erkölcseit 
kívánjátok vissza emez újak helyébe, vállalom, bármi súlyos 
büntetés érjen is kudarc esetén, hogy néhány nap alatt elűzöm 
földünkről a fosztogatókat, kikergetem őket táborunkból, s a 
háborús rémséget, amely most döbbenetet kelt közöttetek, kapuink 
és falaink alól az ő városaikhoz telepítem." 


69. Ritkán fogadta még kedvezőbben a nép valamely tribunus 
népszerűsködő szónoklatát, mint akkor a consul kemény beszédét. 
Az ifjúság, mely hasonlóan félelmetes helyzetben megszokta, hogy a 
katonai szolgálat megtagadása a legélesebb fegyver a patríciusokkal 
szemben, most maga is fegyverre és háborúra vágyott. A parasztok 
menekülése, a vidéken kifosztottak és megsebesültek tömege, akik 
még szörnyűbb eseményekről adtak hírt, mint ami az emberek 
szeme előtt lefolyt, haraggal töltötte el az egész várost. És mikor a 
senatus összeült, valamennyiük tekintete Ouinctiuson függött, 
mintha benne látnák Róma becsületének egyetlen védelmezőjét. A 
legelőkelőbb patríciusok kijelentették, hogy a gyűlésen méltónak 
mutatkozott consuli hatalmához, méltónak valamennyi korábbi 
consuli tisztségéhez, méltónak egész életéhez, mely gyakran viselt 
és még gyakrabban megérdemelt tisztségekben telt el. Más consulok 
vagy a patríciusi méltóság elárulásával hízelegtek a népnek, vagy a 
tulajdon rendjük elszánt védelmében elnyomással még inkább 
megvadították a népet: T. Ouinctius azonban beszéde közben 
gondolt a patrícius méltóságra, a rendek egymással való 
békességére és mindenekfölött a való helyzetre. Kérlelni kezdték, 
hogy tiszttársával együtt vegyék kézbe a hatalmat; kérlelték a 
tribunusokat, hogy a consulokkal egyetértésben űzzék el a háborút 
Rómából és a város falai alól, a népet pedig, hogy ily zaklatott 


közállapotok idején engedelmeskedjék a senatusnak; mindannyiuk 
hazája fordul most a tribunusokhoz, és kéri segítségüket földúlt 
földjeik, az ellenségtől csepp híján megszállott városok védelmében. 
Közös akarattal elhatározták és megtartották a sorozást. A consulok 
ott a gyűlésen kihirdették, hogy most nincs idő a felmentésekről 
tárgyalni: valamennyi ifjú korosztálybeli gyülekezzék másnap 
virradatkor a Mars-mezőn; akik nem jelentkeztek, azoknak a 
fölmentési ügyeit majd előveszik, ha vége a háborúnak; akinek nem 
fogadják el az indokait, katonaszökevénynek fogják nyilvánítani: 
másnap az egész ifjúság megjelent. A cohorsok maguk választották 
meg tisztjeiket; az egyes cohorsok élén két-két senator állott. 
Mindez, úgy mondják, oly hamar véget ért, hogy a guaestorok még 
aznap kiadták a kincstárból a hadijelvényeket, és elvitték a Mars- 
mezőre, délelőtt tíz órakor pedig már el is vonultak a mezőről, s ez 
az újoncsereg néhány veterán-cohors önkéntes kíséretében a tizedik 
mérföldkőnél  éjjelezett. Másnap szemtől szemben állt az 
ellenséggel, és a katonai tábor egyesült a Corbiónál állomásozó 
sereggel. Harmadnap a rómaiak haragjukban, az ellenség pedig, 
mivel már annyiszor újrakezdte a háborút, s bűntudata és 
reménytelen helyzete erre ösztönözte - nem késlekedtek, hanem 
nyomban megütköztek. 


70. A római hadseregben a két consul egyenlő hatalommal 
rendelkezett, de mivel ez a legfontosabb ügyek intézésében 
kitűnően bevált, a  főparancsnokságot Agrippa átengedte 
tiszttársának; az pedig fölötteseként szívélyességgel válaszolt 
Agrippának, aki előzékenyen alávetette magát vezetésének, és 
bevonta  tanácskozásaiba, megosztotta vele dicsőségét, és 
egyenrangú társként kezelte. Ütközetben Ouinctius jobb-, Agrippa a 
balszárnyon vezényelt; Sp. Postumius Albus legatusra a közép 
védelmét bízták; a másik legatust, P. Sulpiciust, a lovasság élére 
állították. A gyalogság a jobbszárnyon kiválóan verekedett a 
keményen helytálló volscusokkal. P. Sulpicius az ellenséges csatasor 
középső vonalát a lovassággal törte át. Onnét visszatérhetett volna 
ugyan övéihez, mielőtt még az ellenség megbontott sorait 
rendezhette volna, mégis jobbnak látta, ha az ellenséges hátvédet 
támadja; egy pillanat alatt ellenkező oldalról támadva két tűz közé 


szorította az ellenséget, és szét is verhette volna, ha a volscusok és 
aeguusok az ő harcmodorában meg nem támadják, s rövid időre föl 
nem tartóztatják. Ekkor Sulpicius felkiált, hogy nincs idő tétovázni: 
körülzárják és elvágják seregüket övéiktől, ha nem végeznek 
mindenáron ezzel a lovasrohammal; az sem elég, ha bántódás 
nélkül megszalasztják az ellenséges lovasságot: pusztítsák el 
katonástul, lovastul, hogy vissza se térhessen az ütközetbe és újra 
ne támadhasson; nem tudnak ellenállni, hiszen csatarendjük már 
meghátrált a római gyalogság elől. Szavai nem találtak süket 
fülekre. Egyetlen rohammal szétszórták a lovasságot, sokat 
lerántottak a lóról, a lovakat pedig dárdával keresztüldöfték. Így ért 
véget a lovas csata. Majd a gyalogságra támadnak, és mihelyt az 
ellenséges csatasor meginog, hírvivőket küldenek a consulokhoz, 
hogy mondják el nekik az eseményeket. A hír föllelkesítette a 
győzedelmeskedő rómaiakat, és megzavarta a visszavonuló 
aeguusokat. A vereség a középső csatasorban kezdődött el, melynek 
rendjét már összezavarta a lovasroham; ezután a balszárny hátrált 
meg Ouinctius előtt; a jobbszárnyon súlyosabb a küzdelem. Ott a 
fiatalságtól és erőtől duzzadó Agrippa látván, hogy az arcvonal 
valamennyi részén eredményesebb harc folyik, mint ott, ahol ő áll, 
kikapja a zászlóvivő kezéből a hadi jelvényeket, és maga viszi előre, 
sőt egyet-egyet még az ellenség sűrűjébe is bevet közülük; e 
megaláztatás szégyenétől fölhevülve, most már a katonák is 
rázúdulnak az ellenségre. Most már minden oldalon egyforma a 
győzelem. Ekkor üzenet érkezik Ouinctiustól, hogy ő már az 
ellenség táborát fenyegeti győztesen; addig azonban nem akar 
betörni, amíg meg nem tudja, hogy győztek-e a balszárnyon is: ha 
az ellenség már szerteszóródott, csatlakozzék hozzá a balszárny is, 
hogy a zsákmányon az egész hadsereg osztozkodjék. A győztes 
Agrippa kölcsönös szerencsekívánatok nyilvánítása közben érkezik 
győztes tiszttársához s az ellenség táborához. Ott pedig egynémely 
védőt megszalasztván, szinte harc nélkül törnek át az erődítéseken, 
s visszavonják a hatalmas zsákmányra szert tett hadsereget, mely 
mindent visszaszerzett, amitől az ellenség megfosztotta. 
Diadalmenetet sem a consulok nem követeltek maguknak, sem a 
senatus nem szavazott nekik - nem tudom, mi volt vajon a mellőzés, 
vagy talán a consuloktól nem is remélt megtiszteltetés oka. Én, 
amennyire ily hosszú idő elteltével megítélhetem, úgy vélem: mivel 
a consulok látták, hogy Horatiusnak és Valeriusnak, akik nemcsak 
az aeguusok és volscusok, hanem a sabinok ellen is győzelmes 


háborút vívtak, a senatus megtagadta a diadalmenetet, nem akartak 
fele oly jelentős ügy jutalmául diadalmenetet követelni; ha ugyanis 
megadják nekik, úgy láthatta volna bárki, hogy személyük és nem 
érdemeik miatt kapták meg. 


71. Az ellenség fölött aratott szép győzelmet egy, a szövetségesek 
határairól hozott csúfos néphatározat homályosította el. Aricia és 
Ardes, mivel már gyakran háborúskodott egymással egy darab föld 
kétséges hovatartozása miatt, és kölcsönösen belefáradt immár az 
egymástól elszenvedett kudarcokba, a római népet kérte föl 
döntőbírónak. Azon a napon, amikor megérkeztek, hogy ügyüket a 
népgyűlésen előadják, nagy háborúság keletkezett. Már 
fölvonultatták a tanúkat, és épp a tribusok összehívására 
készülődtek, szavazásra szólítván föl a népet, amikor egy idős 
plebejus, P. Scaptius fölemelkedett, és így beszélt: , Consulok, ha 
jogomban áll az állam érdekében szólni, nem engedem meg, hogy a 
nép ebben az ügyben tévedésbe essék." A consulok nem akarták üres 
beszédét meghallgatni, mire az öreg kiabálni kezdett, hogy itt 
elárulják az állam érdekeit, és amikor elhangzott a parancs, hogy 
távolítsák el, a tribunusok segítségét kérte. A tribunusok, mivel 
csaknem mindig a tömeg szavát követték, ahelyett, hogy 
irányították volna, engedtek a mindent hallani vágyó népnek - hadd 
mondja el  Scaptius, amit akar. Ő pedig belekezd: 
, Nyolcvanharmadik évét tapossa, és a szóban forgó területen 
katonáskodott, nem is ifjú korában, hanem amikor már huszadik 
éve szolgált, a Corioli ellen vívott háborúban. Ezt a rég elfelejtett, 
de az ő emlékezetébe jól bevésődött eseményt idézi most fel: a vitás 
földdarab Corioli határához tartozott, s miután Coriolit elfoglalták, 
a hadijog alapján a római népet illeti. Csodálkozik az ardeaiak és az 
ariciaiak orcátlanságán, hogy amíg Corioli épségben fönnállt, 
sohasem formáltak jogot erre a területre, most pedig döntőbírónak 
kérvén föl a római népet, azt remélik, hogy tőle megkaphatják. Neki 
már nem sok ideje van hátra; mégsem tudná a lelkére venni, hogy a 
földet, melyért katona korában férfi módra harcolt, vénségére, 
legalább szavával, mert csak ennyi maradt, meg ne védelmezze. 
Csak azt tanácsolhatja szívvel-lélekkel a római népnek, ne mondjon 
álszemérmetességből ítéletet önmaga ellen." 


72. A consulok látva, hogy Scaptiust nemcsak csendben, hanem 
helyesléssel is hallgatják végig, tanúul hívják az isteneket és 
embereket, hogy szörnyen szégyenletes dolog készül, és hívatják a 
legelőkelőbb patríciusokat. Velük együtt sorra járják a tribusokat, és 
kérlelik a népet, ne tetézze ezt a gonosz bűnt még kártékonyabb 
példamutatással, hogy bíróként a maga javára ítél a perben, annál 
kevésbé, mivel ha gondolhat is a bíró tulajdon érdekére, a terület 
visszaszerzése nem hoz annyi hasznot, amennyi kár esik, ha 
igazságtalansággal  elidegenítik maguktól szövetségeseiket. Jó 
hírnév és hűség dolgában a veszteség fölbecsülhetetlen; a követek 
elviszik ezt a hírt, elterjesztik mindenfelé, ezt hallják majd 
szövetségeseik és ellenségeik egyaránt - mekkora fájdalommal 
amazok, mekkora örömmel ezek! Úgy vélik tán, hogy Scaptiusnak, e 
vén hordószónoknak a nyakába varrják majd ezt az ügyet? Ez 
persze dicső hírét keltené Scaptiusnak; a római népet azonban 
bűnösen nyerészkedő, mások kirablójának tüntetné föl. Megtette-e 
valaha magánjogi ügyben bármely bíró, hogy magának ítélte volna 
a per tárgyát? Ilyet még Scaptius sem tenne, pedig belőle kihalt már 
a szemérem. Ezt hangoztatták a consulok és a patríciusok; de többet 
nyomott a latban a kapzsiság és a kapzsiságra bujtogató Scaptius 
szava. A szavazásra fölszólított tribusok úgy határoztak, hogy a 
terület a római nép állami tulajdona. Nem állítható, hogy másként 
történik, ha más bírák elé kerül az eset: ennek az ítéletnek a 
becstelensége semmiképpen sem menthető, az ariciabeliek és az 
ardeaiak nem is ítélték a dolgot oly rútnak és szégyenletesnek, mint 
a római patríciusok. 


Az esztendő hátralevő napjainak nyugalmát sem városi, sem külső 
megmozdulások nem zavarták. 


NEGYEDIK KÖNYV 


1. A consuli tisztségben M. Genucius és C. Curiatius következett. 
Mind belső, mind külső nyugtalanságok miatt küzdelmes esztendő 
volt. Az év elején ugyanis C.  Canuleius néptribunus 
törvényjavaslatot terjesztett elő a patríciusi és plebejusi rend 
egymás közötti házasságáról, amitől a patríciusok vérük 
beszennyeződését s a nemzetségek ősi jogait féltették, de a 
tribunusok lassanként emlegetni kezdték azt is, hogy egyik consult a 
népből választhassák; a gondolat odáig fejlődött, hogy kilenc 
tribunus javaslatot is készített, miszerint , adják meg a népnek a 
lehetőséget, hogy akár a patríciusok, akár a plebejusok közül való 
consulokat választhasson: ha ez megtörténik, akkor nemcsak 
összevegyülnek a legalsóbb rendűekkel, hanem a legfelső hatalom is 
egykettőre átszáll az előkelőségekről a népre gondolták a 
patríciusok. Örömmel hallották hát, hogy Ardea lakossága az 
igazságtalanul elpörölt terület miatt felbontotta a szövetséget, a 
veiibeliek Róma földjének határait pusztítják, a volscusok és az 
aeguusok pedig Verrugo erődje körül mozgolódnak: még a 
szerencsétlenül végződő háborút is szívesebben látták volna, mint a 
gyalázatos békét. A híreket még meg is toldották, hogy a háborús 
nyüzsgés lármája elfojtsa a tribunusok működését, továbbá 
elrendelték a sorozást és a háborús készülődést minden erővel, 
lehetőleg még komolyabban, mint T. Ouinctius consulsága alatt. 
Ekkor C. Canuleius kurtán fölszólalt a senatus ülésén mondván, 
hogy hiába igyekeznek a consulok rémítgetéssel elterelni a nép 
figyelmét az új törvényekről, amíg ő él, nem tartanak sorozást, ha 
előbb meg nem szavaztatják a néppel tiszttársaival együtt 
előterjesztett javaslatát - és nyomban összehívta a népgyűlést. 


2. A consulok a senatust a tribunusok ellen, a tribunus a népet a 
consulok ellen egyazon időpontban ingerelte föl. A consulok 
kijelentették, hogy a tribunusok őrjöngése most már tűrhetetlen, 
elérkeztek a végső határig; belül hevesebb harcokat szítanak, mint 
kívül. Ez éppúgy írható a nép és a patríciusok, mint a tribunusok és 


a consulok rovására. Amit az államban jutalmaznak, az mindig 
szépen gyarapszik; így lettek békében is, háborúban is a kiváló 
emberek: Rómában azonban a zendülések hozzák meg a legnagyobb 
jutalmat; mindig az vált leginkább becsületére mind a 
magánszemélyeknek, mind a sokadalomnak. Gondolják csak meg, 
micsoda méltóság szállt a senatusra apáikról, melyet majd 
gyermekeikre hagynak, vagy milyen büszkeség töltheti el a népet, 
hogy tekintélye és fontossága ennyire megnövekedett. Nem lesz és 
nem is lehet ennek vége, ha egyszer minél jobban sikerül valamely 
zendülés, annál magasabb méltóságot ér el, aki zendülésre bujtogat. 
Micsoda és mekkora ügyet kezdeményez C. Canuleius! A 
nemzetségek  összevegyülésére, az állami és magánjellegű 
auspiciumok felforgatására törekszik, hogy többé semmi se legyen 
zavartalan és tiszta, hogy megszűnjék valamennyi különbség, és rá 
ne ismerhessen senki a maga fajtájára. Mi más jelentősége volna 
ugyanis a vegyes házasságoknak, hacsak az nem, hogy szinte 
vadállatok módján szabadjára közösülnek egymással patríciusok és 
plebejusok? Aki ily módon jön a világra, nem tudja meg soha, hogy 
kinek a véréből való, milyen vallásos szertartások illetik meg: 
felerészben patrícius, felerészben plebejus - önmagával sem tud 
majd megbékélni. De még azzal sem elégszenek meg, hogy minden 
isteni és emberi dolgot fölkavarjanak: a tömeg fölbujtói most már a 
consuli tisztséget is célba veszik. Előbb beszédeikben csak oly 
módon puhatolóztak, hogy egyik consul plebejus lehetne: most már 
úgy terjesztik elő, hogy a nép vagy a patríciusok, vagy a plebejusok 
közül válasszon consulokat. És nincs kétség felőle, hogy majd a 
leglázongóbb  plebejust választják meg: így lesz majd a 
Canuleiusokból meg az Iciliusokból consul. Ne engedje meg a 
Legjobb és Leghatalmasabb Juppiter, hogy a királyi hatalom ilyen 
mélyre süllyedjen; inkább ezer halált elszenvednek, de nem engedik 
meg, hogy ez a becstelenség megtörténjék. Bizonyosnak vélik, hogy 
őseik is, ha a jövendőt ismerve tudják, hogy engedményeikkel nem 
megszelídítik, de egyre harciasabbá teszik a népet, s az 
méltánytalanabbnál méltánytalanabb követelésekkel áll elő, mihelyt 
először eléri célját, első perctől kezdve szívesebben vállalták volna a 
küzdelmet, semmint megengedjék, hogy efféle törvényeket rájuk 
erőszakoljanak. Mivel akkor engedményt tettek a tribunusi 
intézmény bevezetésének dolgában, újra meg újra engedniök kellett 
nekik, és ennek se vége, se hossza. Néptribunusok és senatorok nem 
férhetnek meg egy államközösségben: vagy ezt a rendet, vagy amazt 

a hivatalos tisztséget meg kell szüntetni, és inkább későn, mint 
soha, szembeszállni pimasz vakmerőségükkel. Hát büntetlenül 
megtehetik-e, hogy előbb viszályt szítva fölidézik a külső háborút, 
majd megakadályozzák, hogy a város fölfegyverkezzék és 
védekezzék az ellen, amit fölidéztek, s hogy mikor az ellenséget 
éppen csak hogy be nem hívták, nem engednek sorozni, hanem 
Canuleiusnak van bátorsága szinte győztesként kijelenteni a 
senatusban, ha a senatorok el nem fogadják törvényeit, megtiltja a 
sorozás megtartását. Mi más ez, mint fenyegetőzés, hogy elárulja a 
hazát, megtűri, hogy megostromolják és elfoglalják Rómát? Hiszen 
ez a bátorítás nem a római népnek, hanem a volscusoknak, 
aeguusoknak és Veii lakóinak szól. Nem abban reménykednek tán, 
hogy Canuleius vezérlete alatt följuthatnak a Capitoliumra és a 
fellegvárba? Ha a tribunusok az Atyák bátorságát is el nem vették 
törvényes jogukkal és méltóságukkal együtt, a consulok készen 
állanak rá, hogy előbb polgártársaik árulói, majd az ellenség 
legyőzésére vezessék őket. 


3. Épp amint ezek a szavak a senatusban elhangzottak, Canuleius 
ilyenformán szónokolt, méltatván törvényeit és támadván a 
consulokat: ,Rómaiak, én már azelőtt is gyakran megfigyeltem, 
mennyire megvetnek titeket a patríciusok, mily méltatlannak ítélik, 
hogy egy városban, egyazon falak között laktok velük együtt, de 
soha ennyire, mint most, amikor ily eszeveszetten támadják 
törvényjavaslatainkat. Pedig mi azokban arra intjük őket csupán, 
hogy polgártársak vagyunk, s ha nincs is akkora vagyonunk, mint 
nekik, egyazon hazában élünk. Egyik javaslatban a vegyes házasság 
törvényességét követeljük, melyet szomszédainknak és idegen 
népeknek is szokás megadni: mi ellenben állampolgári jogot adunk - 
s ez több, mint a házasodás joga - még legyőzött ellenségeinknek is; 
a másik javaslatban semmi újat nem ajánlunk, csak azt követeljük 
és igyekszünk megvalósítani, ami jogában áll a népnek, hogy a 
római nép kedve szerint bízhasson vezető tisztet bárkire. 


Miért kell ezért fölforgatni földet és eget? Miért kellett emiatt 
engem csaknem megtámadniok a senatusban, és kijelenteniök, hogy 
tettlegességtől sem tartózkodnak a jövőben? Miért kellett 
bántalmazhatónak nyilvánítaniok egy szent és sérthetetlen hivatalos 


méltóságot? Vajon, ha megadják a római népnek a szabad választás 
jogát, hogy arra bízza a consuli tisztséget, akire akarja, és nem 
vitatják el a plebejus jogát, ha méltó ily magas méltóságra, e 
legfőbb tisztség megszerzéséhez - veszélyben forog-e Róma 
fennmaradása? Vége talán a hatalomnak? Egyébként hogy egy 
plebejus is consul lehessen, azt jelenti-e, mint ha azt mondanánk, 
hogy egy rabszolgát vagy felszabadított rabszolgát válasszunk 
consullá?  Érzékelitek-e kellőképpen, mekkora megvetés övezi 
élteteket? Elvennék tőletek még a napfényt is, ha tehetnék; görbe 
szemmel nézik, hogy lélegeztek, beszélni tudtok, és emberi 
formátok van. Sőt, istenemre szentségtörésnek tekintik, hogy egy 
plebejus consul lehessen. De kérdezem, ha nem engednek is 
bennünket sem a naptár, sem a papi feljegyzések közelébe, vajon 
akkor nem tudhatjuk, amit minden idegen jól tud, hogy a consulok 
a királyok helyébe léptek, és valamennyi jog vagy méltóság, melyet 
gyakorolnak, azelőtt a királyoké volt? Vagy azt hiszitek talán, 
sohasem hallották elmesélni, hogyan hívták el Numa Pompiliust, aki 
nemcsak patrícius, hanem római állampolgár sem volt, a nép 
kívánságára, az Atyák egyetértésével sabin földről, hogy Rómában 
uralkodjék? Hát L. Targuinius, aki még csak nem is római vagy 
itáliai nemzetiségű, hanem a corinthusi Demaratus fia volt, 
Targuinii lakosa, akit, noha éltek még Ancus fiai, megtettek 
királynak? És utána Servius Tullius, akit egy Corniculumnál foglyul 
ejtett nő szült, apja ismeretlen, anyja rabszolgalány volt, de aki 
szelleme és vitézsége folytán mégis elnyerte a királyságot? Vagy mit 
szóljunk a sabin T. Tatiushoz, akit maga Romulus, e város alapítója 
vett társul maga mellé, királyi székébe? Róma hatalma megnőtt hát, 
mivel nem vetettek meg származása miatt senkit, aki erényekben 
fényeskedett. Most szégyenkeznünk kellene a plebejus consulok 
miatt, holott őseink nem vetették meg az idegenből jött királyokat, 
és Róma a királyok kiűzetése után sem zárkózott el az idegenek 
érdemei elől? A Claudius nemzetséget, mely a királyok kiűzetése 
után sabin földről érkezett, nemcsak államunk határai közé, hanem 
a patríciusi rendbe is befogadtuk. Idegen nemzetiségű lehet 
patrícius, majd consul, de római polgár, ha plebejus, még reményt 
sem szőhet e tisztség elnyerésére? Nem hisszük el talán, hogy 
akadhat bátor és derék ember, békében és háborúban egyaránt 
kiváló, a népből való, Numához, L. Targuiniushoz és Ser. Tulliushoz 
hasonlatos, vagy ha akad ilyen, talán nem engedjük meg, hogy 
kézbe vegye az állam kormánykerekét, mert nekünk inkább olyan 


consul kell, aki inkább a decemvirekhez, az emberiség szégyenletes, 
noha kivétel nélkül patrícius vérből való példányaihoz hasonlatos, 
mint királyaink legjobbjaihoz, akik a maguk erejéből fölvergődött 
emberek voltak." 


4. , Az pedig, hogy a királyok kiűzetése óta nem volt a népből 
választott consul? Hát aztán? Nem szabad talán semmi újat 
kezdeményezni? És amiért még nem történt meg valami (egy új nép 
körében még sok minden nem történt meg), ne is történjék, bármily 
hasznos legyen is az? Romulus uralkodása alatt nem voltak sem 
papok, sem jósok! Numa Pompilius alapította tisztségüket. A városi 
közösségben nem tartottak vagyonbecslést, nem osztották föl a 
lakosságot centuriákra és osztályokra: ez Ser. Tullius műve volt. 
Consulok sem voltak: a királyok kiűzetése után választották meg 
őket; nem tudtunk dictatori hatalomról, de még a nevéről sem! Ez is 
csak atyáink korában vette kezdetét. Néptribunusok, aedilisek, 
guaestorok - ki hallott valaha róluk: elhatározták, hogy kellenek. 
Ami a törvényhozó decemvireket illeti, az elmúlt tíz évben 
választottuk, s az államéletből máris kiebrudaltuk őket. Ki is vonná 
kétségbe, hogy az örökkévalóságnak alapított Városban, melynek 
fejlődése korlátlan, újfajta felhatalmazásokat, papi testületeket, a 
nemzetségekre és egyes személyekre vonatkozólag új törvényeket 
kell alkotni? 


Maga az is, hogy a patríciusok a plebejusokkal ne házasodjanak, 
nem a decemvirek utolsó néhány évének törvényei közül való, 
melyet az állam csúfságára, a nép meggyalázására hoztak? Van-e 
nagyobb és szégyenletesebb gyalázat, mint hogy a lakosság egy 
részét fertőzöttek módjára méltatlannak ítélik a házasságra? Mi más 
volna ez, ha nem annyi, mint száműzetést, teljes elkülönítést eltűrni 
egyazon falak között? Vigyáznak, hogy családi kötelékbe, 
rokonságba ne keveredjünk, hogy el ne vegyüljön egymással a 
vérünk. No de ha ez beszennyezi azt a ti híres nemességteket, 
melyet mivel többnyire Albából és sabin földről származtok, nem 
családfátok vagy véretek miatt, hanem a patríciusok közé való 
fölvétel folytán vagy a királyok jóvoltából, vagy a királyok kiűzetése 
után a nép akaratából kaptatok, nem tudnátok-e azt egyéni 
elhatározásból tisztán megőrizni azáltal, hogy nem házasodtok a 


nép soraiból, és nem engeditek meg, hogy leányaitok és húgaitok a 
patrícius rendből házasság útján kilépjenek? Senki plebejus nem 
tesz erőszakot patrícius hajadonon: az ilyesmi a patríciusok 
gyönyörűsége; senki nem kényszerít rá senkit, hogy nem akarva, 
házassági szerződést kössön. Hanem aztán törvényesen megtiltani és 
megszüntetni a házasságkötést a patríciusok és a nép között, ez 
végül is megszégyenítő a népre nézve. Miért nem hoztok olyan 
törvényt, hogy gazdag a szegénnyel ne házasodjék? Mindig 
személyes elhatározás dolga volt, hogy kiki megválassza a házat, 
ahová feleségként házasság útján belép, vagy amelyikből a férfi 
feleséget visz magának, de ti ezt most a legdölyfösebb törvény 
bilincseibe veritek, és kettéosztva a polgárság társadalmát, egy 
államból kettőt csináltok. Miért nem iktatjátok törvénybe, hogy 
plebejus ne lehessen patríciusnak szomszédja, hogy ne járhasson 
egy úton, ne étkez hessék egy asztalnál, ne forduljon meg egy 
Forumon vele? Változtat-e a dolgon, ha patrícius férfi elvesz egy 
plebejus lányt, vagy plebejus férfi patrícius leányt? Mennyiben 
változik meg a jogi helyzet? Hiszen a gyermekek apjukat követik! 
Mi a veletek való házasodástól nem várunk egyebet, csak hogy 
emberszámba vegyetek, római polgároknak tekintsetek bennünket, 
nektek pedig, hacsak nem akartok továbbra is megalázni, 
megszégyeníteni bennünket, nincs miért ellenszegülnötök." 


5. , Végül is kié hát a legfőbb hatalom, a tiétek vagy a római népé? 
A királyok kiűzetése vajon nektek hozta meg a korlátlan hatalmat, 
vagy valamennyiünk számára egyaránt a szabadságot? A római 
népnek, ha úgy tartja kedve, jogában áll, hogy törvényt hozzon, de 
vajon ha előterjesztik a javaslatot, nem büntetitek-e ti meg 
nyomban a népet a sorozás elrendelésével, és ha én, a tribunus, 
szavazásra szólítom a tribusokat, te, consul, nem kötelezed-e 
esküvétellel az ifjúságot, és nem viszed-e nyomban haditáborba, és 
nem fenyegeted-e a népet, nem fenyegeted-e a tribunust? Mintha 
már két ízben is meg nem tapasztaltátok volna, hogy mennyit érnek 
azok a fenyegetőzések a nép egyetértésével szemben? Vajon azért 
álltatok el a küzdelemtől, mivel a mi javunkat akarjátok? Vagy nem 
került sor talán összeütközésre, mivel az erősebb fél egyúttal a 
szerényebb is? Ma sem kerül sor összecsapásra, polgártársaim; 
próbára teszik ők a bátorságotokat, de erőtöket nem akarják 


megtapasztalni. Arra a háborúra, akár valódi, akár híreköltött 
háború is az, rendelkezésetekre áll a nép, consulok, ha a rendek 
közötti házasodás jogának visszaadásával egységesítitek végre az 
államot, ha rokoni kötelékkel eggyé olvadhat, összekapcsolódhat és 
keveredhet veletek, ha a derék és bátor férfiak számára remény és 
lehetőség nyílik a hivatali méltóságok elérésére, ha közösségben, 
egységes társadalomban élhetünk, ha a szabadság eszményéhez illő 
módon évenként választott tisztviselők vezetésével fölváltva 
uralkodunk és engedelmeskedünk. Ha azonban mindezeket bárki 
megakadályozná, tarthatjátok a szónoklatokat, verhetitek a háborús 
híreket: senki sem jelentkezik, senki sem fog fegyvert, senki sem 
harcol a gőgös gazdák védelmében, akikkel sem a hivatalos 
tisztségekben nem osztozunk, sem házasság folytán személyes 
kapcsolatot nem tartunk fönn." 


6. Amikor a consulok is kimentek (ti. a Curiából) a gyűlésre, s az 
egymást érő szónoklatok éles vitává fajultak, a tribunus kérdésére, 
hogy egy plebejus miért ne lehetne consul, azt a bizonyára igaz, a 
jelenleg kiéleződött szócsatában mégis káros választ kapta, hogy 
plebejus nem kérhet égi jóslatot, s a decemvirek éppen ez okból 
szüntették meg a vegyes házasságokat, hogy a kétes származású 
utód meg ne zavarja az égi jeladásokat. A nép felháborodása erősen 
föllángolt, hogy a jóslatkérés jogát is megtagadhatják tőle, mintha 
gyűlöletes volna a halhatatlan istenek szemében; a heves vita nem 
is ért véget - a nép ugyanis harcos szószólóra talált a tribunus 
személyében, de makacs elszántság dolgában maga is vetélkedett 
vele -, míg a patríciusok legyőzetve végre hozzá nem járultak, hogy 
a házassági törvényjavaslatot szavazásra bocsássák; erősen remélték 
ugyanis, hogy a plebejus consulok megválasztásának vitáját vagy 
egyszer s mindenkorra leveszik majd a napirendről, vagy 
elhalasztják a háború befejezéséig, s a nép megelégedvén a házasság 
ügyében elnyert igazával, készen áll a sorozásra. 


Mivel a patríciusokon aratott győzelme és népszerűsége folytán 
Canuleius tekintélye igen megnőtt, a többi tribunus harci kedve is 
föllángolt, és teljes erővel küzdöttek a másik törvényjavaslatért; s 
habár napról napra erősbödött a háború híre, megakadályozták a 
sorozást. A consulok semmit sem tehettek a senatus útján a 
tribunusok beavatkozási jogával szemben; házaikban hívták össze 


megbeszélésre a legtekintélyesebb senatorokat. Nyilvánvalónak 
tetszett, hogy vagy az ellenségnek, vagy a polgároknak kell 
átengedni a győzelmet. A volt consulok közül csupán Valerius és 
Horatius nem vett részt ezeken a tanácskozásokon. C. Claudius úgy 
vélekedett, hogy adjanak fegyvert a consulok kezébe a tribunusok 
ellen, a Ouinctiusok azonban, Cincinnatus és Capitolinus, elvetették 
a gyilkosság és erőszak gondolatát, mivel a néppel kötött egyezség 
értelmében a tribunusok személye szent és sérthetetlen. A 
tanácskozásokon döntés született, hogy consuli hatalommal 
fölruházott katonai tribunusokat válasszanak patríciusok és 
plebejusok közül vegyesen - a consulválasztás rendjén azonban ne 
változtassanak semmit; ezzel megelégszenek a tribunusok, de 
megelégszik a nép is. Kitűzik a három consuli hatalommal 
fölruházott tribunus választására a gyűlés napját. Alighogy a 
választógyűlést meghirdették, valahányan, akik csak lázítottak, 
vagy lázadó módon cselekedtek, de kiváltképpen a tribunusok, 
elkezdtek szavazatok után járkálni, jelöltekként fehér tógában 
sürögtek-forogtak mindenfelé a Forumon, olyannyira, hogy a 
patríciusokat, akiket eleinte a kétségbeesés riasztott el, amiért a nép 
ily bőszen veti rá magát e tisztség elnyerésére, majd pedig a 
méltatlankodás, hogy ilyen népséggel közösködve kell hivatalt 
viselniök. Végezetül az előkelő senatorok unszolására mégis 
pályáztak, azt ne gondolhassa valaki, hogy lemondanak a hatalom 
birtoklásáról. E választógyűlések eredményei megmutatták, hogy 
más az emberek lelkülete, ha szabadságukért, méltóságukért 
küzdenek, és megint más, ha elült a harc, és józan ítéletüket nem 
homályosítja el semmi: a nép ugyanis csupa patríciust választott 
meg tribunusnak, megelégedvén annyival, hogy mégiscsak számot 
vetettek a nép akaratával. Vajon található-e ekkora szerénység, 
méltányosság és nagylelkűség manapság akár csak egy emberben is, 
mint annak idején a népben egyetemesen? 


7. Róma alapítása után a háromszáztizedik esztendőben léptek 
először hivatalba a consulok helyett katonai tribunusok, A. 
Sempronius Atratinus, L. Atilius és T. Cloelius, s míg tisztségüket 
viselték, a belső egyetértés a külső békét is meghozta. Akad 
történetíró, aki szerint az aeguusok, a volscusok ellen viselt háború 
s a közvetlenül ezekhez csatlakozó ardeai vereség miatt választottak 


három, consuli címmel és a jelvényekkel fölruházott katonai 
tribunust, mivel a két consul képtelen volt a párhuzamosan folyó 
hadjáratokban helytállni - és meg sem említik a nép soraiból 
választandó consulokról szóló törvényjavaslatot. E tisztviselők jogi 
helyzete mégsem volt szilárdnak mondható, mivel három hónappal 
hivatalba lépésük után le kellett mondaniok tisztségükről, az 
augurok határozata szerint ugyanis hiba folytán választották meg 
őket: C. Curatius, aki a választógyűlést vezette, jóslatkérésre 
alkalmatlan helyen állította föl a sátrat. 

Követek érkeznek Rómába Ardeából, és fölpanaszolván sérelmüket, 
szavaikból nyomban kitűnik, hogy ha megsemmisítik a döntést, és 
földjüket visszaadják, továbbra is Róma szövetségesei és barátai 
maradnak. A senatus azt válaszolja nekik, hogy a nép ítéletét a 
senatus nem változtathatja meg, erre sem példa, sem törvényes 
jogalapja nem volt soha, s ez a rendek közötti egyetértésnek is 
alapja: ha Ardea lakói megvárnák, míg eljön az idő, és a senatus 
döntésére bíznák sérelmük enyhítését, később bizonyára örülnének 
majd, hogy mérsékelték haragjukat, és megtudnák, a senatus 
egyaránt gondoskodni akar róla, hogy többé ne érje bántalom őket, 
s eddigi hátrányaik se tartsanak sokáig. A követeket, akik 
kijelentették, hogy az ügyet teljes egészében elmondják otthon, 
szívélyesen elbocsátották. 


A patríciusok, mivel az államnak nem volt olyan tisztviselője, akit 
az elefántcsont szék megilletne, egybegyűltek, és  interrexet 
választottak. A vita, hogy a consulok vagy a katonai tribunusok 
közül válasszanak-e tisztviselőket, az interregnum idejét napokig 
elhúzta. Az interrex és a senatus consulválasztásra, a néptribunusok 
és a nép a katonai tribunusok megválasztására hajlott. A senatusiak 
győztek, mivel egyfelől a nép úgyis patríciusokra szándékozott bízni 
akár ezt, akár azt a hivatalt, és így fölöslegesnek látta a küzdelmet, 
másfelől a nép vezetői is szívesebben álltak ki olyan 
választógyűlésen, ahol legfeljebb mellőzik, nem pedig méltatlannak 
minősítve visszautasítják őket. Még a néptribunusok is feladták a 
céltalan harcot a legelőkelőbb patríciusok javára. T. Ouinctius 
Barbatus, az interrex, L. Papirius Mugillanust és L. Sempronius 
Atratinust választja consulnak. Kettőjük hivatali éve alatt 
megújították a szövetséget Ardea lakóival; ez az esemény 
emlékeztet rá, hogy volt két consul abban az esztendőben, 
egyébként sem az évkönyvek, sem a régi írások nem említik meg a 


tisztviselőket. Úgy vélem, mivel az év elején működtek katonai 
tribunusok, mintha az év folyamán végig gyakorolták volna 
hatalmukat, elfelejtették megemlíteni azoknak a consuloknak a 
nevét, akiket a helyükbe megválasztottak. Licinius Macer arról 
tudósít, hogy a két nevet az ardeai szerződésben is megtalálta a 
Juno Moneta templombeli vászontekercseken. Noha a szomszéd 
népek gyakran fenyegetőztek, külső ellenség felől bent békében 
élhettek. 


8. De akár tribunusok, akár a tribunusok helyébe választott 
consulok viseltek hivatalt ebben az esztendőben, a következő évben 
kétségtelenül consulokat választottak, M. Geganius Macerinust 
másodszorra, T. Ouinctius Capitolinust pedig ötödszörre. Ebben az 
esztendőben vezették be a censori hivatalt is, ezt a kezdetben 
szerény tisztséget, mely azonban annyira megnövekedett, hogy az 
erkölcsök, a római nép életmódja fölött felügyeletet gyakorolt; 
hatáskörébe tartozott a senatus és a lovagi centuriák tagjainak 
megítélése, becsület vagy becstelenség szempontjából, ugyancsak 
akarata és tetszése szerint határozta meg a középületek és a 
magánosok lakóházainak helyét, valamint a római nép adóját. A 
censori hivatal azért alakult meg, mert sok-sok éve nem tartottak 
vagyonbecslést, s tovább már nem halaszthatták, és most, hogy 
annyi nép részéről fenyegetett a háború, a consulok nem 
foglalkozhattak vele. Javaslatot tettek a senatusnak, hogy ezt a 
fáradságos és legkevésbé sem consulhoz méltó munkát külön hivatal 
végezze, az lássa el az írnokok testületének, a följegyzések 
őrizetének és a vagyonbecslés szabályozásának felügyeletét. 

Csekély jelentőségű dolognak indult, mégis, hogy több legyen a 
patríciusi tisztségviselő a közügyek intézésére, a patríciusok úgy 
vélem, a jövő reményében szívesen fogadták, gondolván, hogy akik 
e tisztséget betöltik, több jogot, több méltóságot visznek majd a 
hivatalba is; a tribunusok pedig nem becsülvén többre, mint ami 
akkoriban volt, inkább szükséges, semmint rendkívüli intézménynek 
tekintették, s hogy apróbb ügyekben is ne akadékoskodjanak, 
éppenséggel nem helytelenítették. Mivel az állam előkelőségei 
kicsinylették ezt a tisztséget, Papiriust és Semproniust (akiknek a 
consulságát vitatták) bízták meg népszavazás útján a vagyonbecslés 
elvégzésével, hogy ezzel a megbízatással kiegészítsék nem eléggé 


tisztázott consuli tisztségüket. 


9. Eközben követek érkeznek Ardeából Rómába, s a szerződéssel 
megújított ősrégi szövetség nevében csaknem földig lerombolt 
városuk részére segítséget kérnek. A római néppel bölcs belátás 
alapján megkötött békét belső zavargások miatt nem élvezhették 
sokáig; a viszály a pártok közötti villongásból pattant ki, s több 
ember pusztulását okozta és okozza továbbra is, mint akár a külső 
háborúk, akár az éhínség, a ragály vagy bármi egyéb, amit az 
emberek az állam végső csapásaként az istenek haragjára vezetnek 
vissza. 


Egy igen szép plebejus lány szerelméért két ifjú vetélkedett - az 
egyik a lánnyal azonos származású, akit a gyámok pártfogoltak, 
mivel a maguk rendjéből való; a másik nemes ifjú, akit csupán a 
leány szépsége bűvölt el: célját az  optimaták támogatták. 
Ilyenformán a pártok villongása a leány otthonába is behatolt: a 
nemes ifjút az anya becsülte többre, mivel azt szerette volna, ha 
leánya minél fényesebb házasságot köt; a gyámok meg ilyen ügyben 
sem feledkeztek meg pártjukról, és a maguk emberéhez húztak. 
Mivel a dolgot négy fal között el nem intézhették, törvény elé 
vitték. Meghallgatván mind az anya, mind a gyámok indokolását, a 
tisztviselők az anya kívánsága szerint hoznak ítéletet a házasságra. 
Hanem az erőszak győzött: a gyámok ugyanis a maguk 
pártjabeliekkel együtt nyíltan fölszólalnak az igazságtalan ítélet 
ellen a Forumon, és csapatba verődve elrabolják a leányt anyja 
házából; ellenük vonul egy még elszántabb optimatákból álló 
csoport, követvén az igazságtalan tett miatt haragra gyúlt nemes 
ifjút. Ádáz harc támad. A meghajszolt nép - mely mintha nem is a 
római nép volna - fegyveresen hömpölyög ki a városból, majd 
elfoglalván egy dombot, tűzzel-vassal dúlja az optimaták földjeit; 
hívja magához a kézművesmesterek addig harcban részt nem vett 
sokaságát, zsákmánnyal kecsegtetve őket, és a város ostromlására 
készül; ez bizony háború volt valamennyi megnyilvánulásával, 
valamennyi csapásával együtt, s a két ifjú, aki gyászos házasságát 
hazája pusztulása árán is megkötötte volna, szinte ragályos kórként 
fertőzte meg a lakosságot. Azonban mindkét fél szemében kevésnek 
bizonyult, hogy csak az ország álljon fegyverben, háborúban; az 
optimaták a rómaiakat hívták az ostromlott város segítségére, a nép 


pedig a volscusokat buzdította, hogy velük együtt támadják meg a 
várost. Elsőnek a volscusok érkeztek meg Ardeába, az aeguus 
Cluilius vezetésével, és sáncot építettek az ellenség falai alatt. 
Mihelyt ezt Rómában jelentették, M. Geganius consul nyomban 
elindult hadseregével, s az ellenségtől háromezer lépésnyire 
táborhelyet foglalt, és már késő délután pihenőt rendelt a 
katonáknak. A negyedik őrségváltáskor fölserkenti őket; a 
megkezdett munkát úgy sietteti, hogy napkeltekor a volscusok azt 
látják, szorosabb gyűrű zárja körül őket, mint amilyet maguk 
húztak a város köré; a consul ugyanis Ardea falának egyik oldalához 
átjárót kapcsolt, amelyen át emberei a városból ki- és oda 


bejárhattak. 


10. A volscusok hadvezére addig a napig semmiféle élelmezésről 
nem gondoskodott, hanem a földeken fosztogatva rablott gabonával 
táplálta a katonaságot; miután az új sáncgyűrű mindentől 
megfosztotta, beszélgetésre hívta a consult, mondván, hogy ha a 
rómaiak az ostromzár feloldását ajánlanák, ő hajlandó volna a 
volscusoknak parancsot adni az elvonulásra. Mire a consul így 
válaszolt: ,A legyőzöttek sorsa, hogy elfogadják, nem pedig 
diktálják a föltételeket; a volscusok önszántukból jöttek ugyan, hogy 
ostrom alá vegyék a római nép szövetségeseit, de távozni nem így 
fognak." Ezzel megparancsolja, hogy adják ki a hadvezért, tegyék le 
a fegyvert, nyilvánítsák magukat legyőzötteknek, és ismerjék el 
Róma hatalmát. Máskülönben akár mennek, akár maradnak, 
ellenségként bánik velük, mivel inkább a volscusokon aratott 
győzelemmel akar visszatérni Rómába, semmint néminemű 
bizonytalan béke hírével. A volscusok, mivel más lehetőséget nem 
láttak, csekély reménységgel fegyvereikkel tettek próbát, de minden 
ellenük fordult, még a hadszíntér is, mely ha alkalmatlan volt a 
csatára, a meneküléshez még annál is rosszabb; aztán, hogy 
mindenfelől  ölték-gyilkolták őket, fölhagyva a verekedéssel, 
könyörgésre fogták a dolgot, s hadvezérüket kiszolgáltatván, 
fegyvereiket lerakván, iga alatt vonultak el, majd egy szál ruhában, 
szégyennel, gyalázattal, megverve indultak haza. Amikor Tusculum 
városának közelében megpihentek, föllángolt a lakosság ősi 
gyűlölete: megtámadták a védtelen volscusokat, s olyan szörnyű 
bosszút álltak rajtuk, hogy hírmondó sem maradt belőlük. A római 


consul helyreállította  Ardeában a  zendüléstől  fölzaklatott 
közállapotokat, és lefejeztetvén a mozgalom vezetőit, javaikat Ardea 
városának juttatta. Ardea lakosai úgy vélték, hogy a római nép 
ekkora jótéteménye megsemmisíti az igazságtalan ítéletet; a senatus 
azonban úgy határozott, hátra van még, hogy a hivatalos 
kapzsiságnak még az emlékét is eltöröljék. A consul diadalmenetben 
vonult be a városba, kocsija előtt vezették Cluiliust, a volscusok 
vezérét, továbbá a lefegyverzett és iga alatt elhajtott ellenségtől 
megszerzett zsákmányt. 


Ouinctius consul épp akkora dicsőséget szerzett tógásan - pedig az 
nem kicsiség -, mint tiszttársa fegyveresen, mivel az egyetértés és 
béke otthoni gondját az alacsony sorsúak s az előkelők jogainak 
rendezésével oly sikeresen oldotta meg, hogy a patríciusok erős 
kezű consulnak, a nép pedig eléggé jóságos embernek ismerte meg. 
A tribunusokkal szemben is inkább tekintélyével, mint harc árán ért 
el eredményt: ötször töltött be consuli tisztet ugyanilyen 
magatartást tanúsítva, s mindig consulhoz méltó életmódot 
folytatott, amiért is nagyobb 


tisztelettel adóztak neki embersége, mint hivatali méltósága miatt. 
E két consul hivatali éve folyamán nem is esett szó katonai 
tribunusokról. 


11. Consuloknak választják meg M. Fabius Vibulanust és Postumus 
Aebutius Cornicent. Fabius és Aebutius, a két consul tudta jól, hogy 
micsoda békében és háborúban szerzett dicsőség örökébe lépnek, és 
mennyire emlékezetessé vált a szomszédos szövetségesek, de az 
ellenség számára is az elmúlt év, kiváltképpen a bajba jutott 
Ardeának nyújtott segítség miatt; annál inkább igyekeztek, hogy a 
gyalázatos ítélet emlékét kigyomlálják az emberek emlékezetéből. 
Hoztak is egy senatusi határozatot, hogy mivel Ardea városának 
lakossága a belső harcok folytán megfogyatkozott, költöztessenek 
oda telepeseket védekezésül a volscusok ellen. Ez állt nyíltan a 
táblára írt szövegben, ily módon akarván eltitkolni a nép és a 
tribunusok elől a döntés érvénytelenítését; megegyeztek ugyanis 


abban, hogy jóval több telepest szerveznek a rutulusok, mint a 
rómaiak közül, és csakis a szégyenletes ítélettel megszerzett földet 
osztják ki nekik, római polgár pedig egyetlen röghöz nem juthat, 
amíg valamennyi rutulus meg nem kapta a maga földjét. Így került 
vissza a föld az ardeaiak tulajdonába. Ardea colonia kormányzására 
megválasztottak egy hármas testületet: Agrippa Meneniust, T. 
Cloelius Siculust és M. Aebutius Helvát. Ők hárman e cseppet sem 
népszerű feladat végrehajtásával - hogy ti. a szövetségeseknek 
juttatták a földet, melyet a római nép magának ítélt oda - 
megsértették a népet, de a legelőkelőbb senatorok sem nézték jó 
szemmel működésüket, mivel kedvezményt nem nyújtottak 
senkinek. A meghurcoltatást csak oly módon kerülhették el - a 
tribunusok ugyanis már vádat emeltek ellenük a nép színe előtt -, 
hogy telepesnek föliratkozva megtelepedtek a coloniában, ahol 
mindenki tanúsította igazságos és becsületes magatartásukat. 


12. Mind ebben, mind a következő esztendőben, C. Furius Paculus 
és M. Papirius Crassus consulsága idején sem Rómában, sem túl a 
határokon nem folyt háború. A játékokat - erre a decemvirek a 
senatusszal egyetértésben a nép kivonulása idején tettek ígéretet - 
abban az esztendőben rendezték meg. Zavarkeltésre, hiábavaló 
módon bár, de iparkodott okot találni Poetilius, aki másodszor is 
megválasztatta magát néptribunusnak, megígérvén, amit nem 
teljesíthetett, hogy a patríciusokat rábírja, osszanak földet a népnek; 
majd hosszas vita árán elérte, hogy a senatus tanácskozzék arról, 
consulok vagy katonai tribunusok választására hívjanak-e össze 
gyűlést - a választás a consulokra esett; nevetségessé váltak továbbá 
a tribunus fenyegetőzései, hogy meggátolja a sorozást, mivel csend 
lévén határainkon, sem háborútól, sem háborús készülődéstől nem 
kellett tartani. 


E nyugalmas időszak után Proculus Geganius Macerinus és L. 
Menenius Lanatus consulságának éve következett. Ezt az esztendőt 
sokfajta csapás tette nevezetessé, éspedig fölkelések, éhínség; ekkor 
a bőkezű adakozás édes hatására majd hogy nyakukba nem vették 
újra a királyi hatalom igáját; csupán a külső háború maradt el: ha 
ugyanis még ez is súlyosbítja a helyzetet, valamennyi isten 
segítségével is aligha marad fönn Róma. A vész az éhínséggel 
kezdődött; talán az időjárás nem volt kedvező a gabonatermésre, 


vagy a gyűlések és a város vonzóereje miatt hanyagolták el a 
földművelést: mindkét okot emlegetik. A patríciusok a népet 
vádolták lustasággal, a néptribunusok meg a consulokat, hol 
csalással, hol hanyagsággal. Végül rábeszélték a plebset, s a senatus 
sem ellenkezett, hogy válasszák meg élelmezésügyi praefectusnak L. 
Minuciust, aki a szabadság védelmében több szerencsével működött, 
mint e hivatala igazgatásában; végezetül mégis könnyített az 
élelmezés helyzetén, miért is megérdemelte a hálát és köszönetet. 
Számos követséget indított el a szomszédos népekhez szárazföldön 
és tengeren, de hiába, az Etruriából érkező, kevésbé számottevő 
gabonaszállítmányon kívül semmit sem bírt tenni az ellátás terén, s 
így a szűkös készletek jobb elosztásához folyamodott: elrendelte, 
hogy be kell vallani, kinek mennyi a gabonája, s akinek egy 
hónapra valónál nagyobb a készlete, adja le a fölösleget; 
csökkentette a rabszolgák napi fejadagját, megvádolta és a nép 
haragjának tette ki a gabonakereskedőket; szigorú rendelkezései 
azonban inkább föltárták a nyomorúságos helyzetet, semmint 
enyhítették volna, és sok reménye vesztett plebejus elfödvén fejét, 
inkább a Tiberisbe vetette magát, csak ne kényszerüljön tovább 
vonszolni keserves életét. 


13. Ekkor Sp. Maelius, egy lovagrendű, a korabeli viszonyokhoz 
képest igen gazdag ember, hasznos dolgot kezdeményezett, csak 
éppen rossz példát mutatott vele, és ezt még rosszabb szándékkal 
tette. A maga pénzén gabonát vásárolt ugyanis vendégbarátjai és 
cliensei révén  Etruriából - ami, úgy vélem, gátolta a 
gabonabeszerzés végett a helyzet könnyítésére tett állami 
intézkedéseket -, és gabonát kezdett osztogatni; a nép szívét 
megnyerte  bőkezűségével, s amerre csak járt, bármely 
magánszemélyt megillető figyelemnél erősebben rajta függött 
minden tekintet, nyomába szegődtek az emberek, és a nép kegye 
kétségtelenül a consuli tisztség elérésének lehetőségével kecsegtette. 
Ő azonban, minthogy az emberi lelket nem elégíti ki az, amivel a 
szerencse kecsegteti, magasabb és meg nem engedett célok felé tört, 
és mivel a consulság eléréséért amúgy is meg kellett volna küzdenie 
a patríciusokkal, királyi hatalomról ábrándozott: , Az volna egyetlen 
méltó jutalma nagyszabású elgondolásainak s a küzdelemnek, 
melyben alaposan megizzadt." 


Közeledett a consulválasztások napja - s az tervei véghezvitelében 
túl korán és készületlenül érte. Consulnak - most hatodízben - egy 
forradalmi változások véghezvitelére csöppet sem alkalmas embert, 
T. Ouinctius Capitolinust választották meg, tiszttársul Agrippa 
Meneniust adták mellé, kinek Lanatus volt a mellékneve; L. 
Minuciust újra megtették, illetve a szükséghez képest bizonytalan 
időre megválasztották élelmezési biztosnak: a praefectus neve 
csupán a vászonkötésű könyvekben található meg mindkét évre 
vonatkozóan a tisztségviselők között. Minucius állami megbízásból 
ugyanazt végezte, mint amire  Maelius magánszemélyként 
vállalkozott, így hát mindkettőjük házánál ugyanazok az emberek 
fordultak meg. Minucius tudomást szerezvén a dologról, jelentést 
tesz a senatusnak: , Maelius házába fegyvert hordanak össze, gyűlést 
tartanak nála, és nincs kétség felőle, hogy a királyi hatalom 
megszerzéséről tanácskoznak. A cselekvés idejét még nem 
határozták meg; de egyebekben már megegyeztek: a tribunusokat 
megvesztegették, hogy árulják el a szabadságot, a tömeg vezetői 
között pedig elosztották a tisztségeket. Maga is a közbiztonság 
kárára csaknem későn jelenti mindezt, csupán azért, hogy 
bizonytalan és légből kapott híreket ne közöljön." A jelentést 
meghallgatván, a legtekintélyesebb senatorok szidalmakkal illetik 
mind az elmúlt év consulait, amiért megtűrték a gabonaosztást és 
plebejusok gyülekezését egy magánszemély házában, mind az új 
consulokat, hogy megvárták, amíg egy élelmezésügyi biztos jelent 
ekkora horderejű ügyet a senatusnak, hiszen az volna kívánatos, 
hogy ilyesmit a consul jelentsen és büntessen is meg; Ouinctius 
ellenben azt állította, hogy a consulok nem szolgáltak rá a 
korholásra, mivel a hatalmuk megsemmisítésére hozott fellebbezési 
törvény megköti a kezüket, és hivatali tisztjükből kifolyólag nincs 
annyi hatalmuk, mint amennyi bátorságuk, hogy akkora büntetést 
szabjanak ki, amilyet e súlyos ügy érdeme szerint ki szeretnének 
mérni. Nemcsak bátor, hanem a törvények kötelékeitől szabad kezű 
emberre van szükség. Azt javasolja hát, válasszák meg dictatornak 
L. Ouinctiust (Cincinnatust): neki megvan a hatalomhoz a kellő 
bátorsága is. Ouinctius valamennyiük helyeslése közben előbb 
elutasította a javaslatot, s azt kérdezte: , Mit akarnak tőle, hogy az ő 
korában ekkora küzdelembe hajszolják?" De azután mondogatni 
kezdték neki, hogy a magafajta öregember nemcsak bölcsebb, 
hanem bátrabb is, mint ők valamennyien együttvéve; jól 
megérdemelt dicséretekkel halmozták el, és a consul sem tágított 


kérésétől; Cincinnatus ekkor könyörgéssel fordult a halhatatlan 


istenekhez, hogy öregségére ily válságos időkben szégyent ne 
hozzon a közre - s a consul dictatorrá kiáltotta ki. Maga pedig C. 
Servilius Ahalát nevezte ki a lovasság főparancsnokává. 


14. Másnap, amikor őrség kíséretében végigvonult a Forumon, s az 
új és csodálatos esemény miatt minden szem feléje fordult, Maelius 
és akik vezetése alatt álltak, jól tudták, hogy e rendkívüli hatalom 
ellenük irányul; de akik nem voltak részesei a királypárti 
összeesküvésnek, azt kérdezgették: mi baj történt vajon, miféle 
háború fenyeget, hogy dictatori hatalomra van szükség és arra, 
hogy a több mint nyolcvanéves Ouinctius kezébe kell adni az állam 
kormányzását. Ekkor a dictator odaküldte Maeliushoz Serviliust, a 
lovasság főparancsnokát, aki így szólt: , Hívat a dictator." Maelius 
rémülten kérdi, hogy mit akar tőle; Servilius közli, hogy a törvény 
előtt tisztáznia kell magát Minuciusnak a senatus elé terjesztett s 
ellene fölhozott vádjai alól. Maelius ekkor övéinek csoportjába 
húzódott vissza, s előbb körülnézett, hogy merre nyerhetne 
egérutat, majd mikor a lovasság parancsnokának rendeletéből a 
hivatalszolga elvezette volna, a körülötte állók kiragadták a 
kezükből, ő pedig menekülés közben a római nép védelméért 
könyörgött, mondván, hogy a patríciusok teljes egyetértésben 
vesztére törnek, mivel ő a néphez húz; könyörögve kéri, segítsék 
meg a végveszélyben, és ne engedjék, hogy szemük láttára 
legyilkolják őt. De mialatt így kiabál, Servilius Ahala utoléri és 
megöli; vérfoltosan, egy csapat patrícius ifjú kíséretében tér vissza a 
dictatorhoz, és jelenti, hogy a dictatorhoz szólította Maeliust, de az, 
lázítva a tömeget, elkergette a hivatali szolgát, miért is elnyerte 
méltó büntetését. A dictator pedig így felelt: , Hála bátorságodnak, 
C. Servilius, megmentetted a köztársaságot!" 


15. A tömeg, nem tudván mire vélni a történteket, izgatottan 
viselkedett, mire (Cincinnatus) gyűlésbe hívta a népet, és 


kijelentette, hogy Maeliust jogosan ölték meg, mivel ha nem lett 
volna is bűnös a királypárti összeesküvésben, a lovassági 
parancsnok szavára nem jelentkezett a dictatornál. Ő az ügy 
kivizsgálására érkezett a Forumra, s annak megtörténte után 
Maelius a cselekmény érdeme szerint bűnhődött volna; de mivel 
erőszakos módon nem állt bíróság elé, erőszaktól bűnhődött hát. 
,Nem bánhattunk vele úgy, mint polgártársunkkal; mert itt 
született, egy jogokkal és törvényekkel szabályozott életű szabad 
nép körében, abban a városban, amelyből, tudta jól, hogy elűzték a 
királyokat, s ahol még ugyanabban az esztendőben a király húgának 
a fiait, a consulnak, a haza felszabadítójának a gyermekeit is, mivel 
a királyok visszahívására irányuló összeesküvésüket fölfedték, apjuk 
maga fejeztette le; ahonnan Targuinius Collatinus csupán gyűlöletes 
neve miatt volt kénytelen hivataláról lemondani és száműzetésbe 
vonulni; ahol Sp. Cassius néhány évvel később a királyság 
helyreállításáért folyó szervezkedés miatt halálbüntetést szenvedett; 
ahol nem is oly rég, a decemvirek vagyonukkal, száműzetéssel és 
fejvesztéssel bűnhődtek királyi gőgjükért - ebben a városban 
szövögette reményét a királyi hatalomról Sp. Maelius. És ugyan 
miféle ember volt? Habár nemesi származás, magas méltóságok, 
nagy érdemek senkinek sem nyitnak utat az önkényuralom 
eléréséhez, mégis a Claudiusok, a Cassiusok azért vetettek szemet a 
tiltott hatalomra, mert maguk consulok, decemvirek voltak, őseik 
magas tisztségeket viseltek, családjuk fényes hírnek örvendett: ám 
Sp. Maelius, aki a tribunusi tisztséget is inkább csak áhíthatta, 
semmint elérhette volna, ez a gazdag terménykereskedő azt remélte, 
hogy két font lisztért megvásárolhatja polgártársai szabadságát; úgy 
gondolta, hogy odavet egy kevés élelmet, és máris szolgaságra 
édesgetheti a valamennyi szomszédján győzedelmes népet; hogy őt, 
aki e város lakosságának még senatorként is megfeküdte volna a 
gyomrát, királynak megtűrnénk, felruházva az isteni születésű és 
istenek közé fogadott városalapító Romulus felségjelvényeivel és 
hatalmával! Nem is bűn ez már, hanem egyenesen szentségtörő 
szörnyűség; vére hullása nem is elég kiengesztelésére, le kell 
bontani még a házat is, melynek falai közt ez az őrült gondolat 
megfogamzott, a királyi hatalom megvásárlására szánt pénzzel 
beszennyezett vagyonát pedig el kell kobozni: elrendelem hát, hogy 
a guaestorok árusítsák ki javait, s az érte járó pénzt juttassák az 
államkincstárnak." 


16. Ezután házát a bűnös terv elfojtásának emlékezetére nyomban 
le is rombolták, a helyét Aeguimaeliumnak nevezték el. L. 
Minuciusnak egy aranyozott szarvú ökröt adományoztak a Porta 
Trigemina előtt, amit a nép nem is ellenzett, mivel egy as-ért 
osztotta ki modiusát a Maelius-féle gabonának. 

Egy-két történetíró művében azt olvasom, hogy ez a Minucius a 
patríciusi rendből átment a plebs soraiba, tizenegyediknek 
befogadták a néptribunusok testületébe, később pedig elfojtott egy, 
a Maelius meggyilkoltatása miatt támadt zendülést. Egyébként 
aligha hihető, hogy a patríciusok megtűrték volna a tribunusok 
számának növelését, azt meg éppenséggel nem, hogy épp egy 
patrícius szolgáltasson rá példát, vagy pedig, hogy a nép az egyszeri 
engedményt fönn ne tartotta vagy legalábbis fönntartani ne 
igyekezett volna. De mindennél inkább megcáfolja a Minucius 
mellszobrán látható föliratot az, hogy egy néhány évvel előbb 
szentesített törvény szerint a  néptribunusok nem vehetnek 
tiszttársat maguk közé. 

A tribunusi testület tagjai közül csak O. Caecilius, 0. Junius és Sex. 
Titinius nem támogatta a Minucius kitüntetéséről szóló javaslatot, 
és hol Minuciust, hol Serviliust szakadatlanul vádolták a nép előtt, 
szemükre lobbantván Maelius méltatlan meggyilkolását: el is érték, 
hogy a következő évre ne consulokat, hanem katonai tribunusokat 
válasszanak, abban bizakodva, hogy mind a hat helyre - annyit 
választhattak ugyanis - plebejusokat jelölnek majd, akik késznek 
mutatkoznak bosszút állni Maelius megöletéséért. A nép, noha 
abban az esztendőben sok különféle megmozdulás tartotta 
izgalomban, három consuli hatalommal fölruházott tribunust 
választott csupán, közöttük is L. Ouinctiust, Cincinnatus fiát, holott 
addig éppen Cincinnatus népszerűtlen dictatori hatalma miatt 
zúgolódott.  Ouinctiusnál több szavazatot kapott Mamercus 
Aemilius, igen érdemes férfi; L. Juliust választották meg 
harmadiknak. 


17. Hivatali évük folyamán  Fidenae, római colonia Lars 
Tolumniushoz, Veii királyához pártolt. Árulását még egy bűntett is 
megtoldotta: C. Fulcinius, Cloelius Tullus, Sp. Antius és L. Roscius 


római követeket, akik a fordulat okának megtudakolására érkeztek 
hozzájuk, Tolumnius parancsára megölték. Volt, aki mentegette a 
király bűnét; kockázás közben egy szerencsés dobásnál valami 
kétértelmű dolgot mondott, amit a fidenaeiek a követek 
meggyilkolására szóló parancsnak tekintettek, és állítólag ez 
lehetett haláluk oka. Hihetetlen, hogy új szövetségeseinek, a 
fidenaeieknek a megérkezése, akik a népek jogát sértő gyilkosságról 
akartak vele tanácskozni, ne vonta volna el a figyelmét a játéktól, s 
később sem minősítette volna tévedésnek a gaztettet. Közelebb áll a 
valósághoz, hogy - ekkora bűnnel lelkiismeretükön - kötelezni 
kívánta Fidenae lakóit, ne maradjon meg még a reményük se, hogy 
bármit is várhatnak a rómaiaktól. A Fidenaeben meggyilkolt 
követeknek szobrot állítottak az állam költségén a szószéken. 
Fidenaevel és Veiivel nemcsak a közeli szomszédság miatt, hanem 
azonkívül ily bűnös háborúkezdés miatt is kemény harcokat ígért. 
Az állam ügyeinek súlyos gondja lecsöndesítette a népet, s 
tribunusait, és - immár harmadszorra - ellenvetés nélkül 
megválasztották consulnak M. Geganius Macerinust és L. Sergius 
Fidenast. Gondolom, a fidenaei háborúról vette nevét: ő vívott 
ugyanis elsőként sikeres harcot Veii királyával az Anio folyó 
innenső partján, bár véres győzelmet aratott. A lakosságnak 
nagyobb fájdalmat okozott vesztesége, mint amilyen örömet 
szerzett neki az ellenség szétkergetése; a senatus pedig, amint 
válságos helyzetben szokása volt, dictatornak nevezte ki Mam. 
Aemiliust. Az pedig elmúlt évi tiszttársai - a consuli hatalommal 
fölruházott katonai tribunusok - közül nevezte ki a lovasság 
parancsnokává L. Ouinctius Cincinnatust, ezt az apjához méltó 
fiatalembert. A consulok fölhívására besorozott katonákhoz régi, 
háborús tapasztalatokban gazdag centúriókat osztottak be, s így 
pótolták a legutóbbi csatában elpusztultak számát. A dictator (T.) 
Ouinctius Capitolinust és M. Fabius Vibulanust nevezte ki 
legatusainak. Ez a nagy hatalom s a hatalomhoz méltó férfi 
eltávolította az ellenséget a római területről az Anio túlsó partjára; 
az ellenség elfoglalta a Fidenae és az Anio között emelkedő 
dombokat, és ott tábort ütve, le sem szállt a síkságra, míg Faleriiből 
a legiók segítségükre meg nem érkeztek. Az etruszkok csak ekkor 
ütötték föl táborukat Fidenae falai alatt. A római dictator is 
megtelepedett nem messze onnan, ahol a két folyó egymásba 
torkollik, és mindkét folyó partján, amennyire csak módjában állott, 
sáncot emelt maga és az ellenség közé. Másnap csatát 


kezdeményezett. 


18. Az ellenség körében megoszlottak a vélemények: a faliscusok, 
akik otthonuktól távol, nehézkesen katonáskodtak, de eléggé bíztak 
a maguk erejében, mielőbb meg akartak ütközni; Veii és Fidenae 
inkább a háború elhúzódásában reménykedett. Tolumnius, bár 
inkább kedvét lelte övéinek terveiben, attól félt, hogy a faliscusok 
nem jól viselik majd el a hosszan tartó katonáskodást, ezért 
kijelentette, hogy másnap csatát kezdenek. A dictatornak és a 
rómaiaknak, mivel az ellenség nem bocsátkozott harcba, 
megnövekedett a bátorsága; másnap már azt rebesgették a katonák, 
hogy megtámadják a tábort meg a várost, ha el nem kezdik a csatát. 
Ekkor mindkét hadsereg felvonult a két tábor között elterülő mezőn. 
A nagy létszámú veiiek a hegyek mögé küldenek egy csapatot, hogy 
intézzen támadást a római tábor ellen. A három nép hadseregét úgy 
állították föl, hogy a jobbszárnyat a veiiek, a balszárnyat a 
faliscusok tartották, középütt meg a fidenaeiek sorakoztak. A 
dictator a jobbszárnyon a faliscusokkal, Capitolinus Ouinctius a 
balszárnyon a veiiekkel szemben támad; a középső csatasor előtt a 
lovasság élén a magister eguitum halad. Néhány percnyi csend és 
nyugalom, az etruszkok csak akkor kezdenek csatát, ha 
rákényszerülnek, a dictator pedig Róma fellegvárára szegezi 
tekintetét, hogy az augurok jeladására, amennyiben a madarak 
repülése azt ünnepélyesen jóváhagyja, megkezdhesse a támadást. 
Mihelyt ezt meglátta, nagy csatakiáltással az első sor lovasait az 
ellenségre küldi; mögöttük a gyalogság óriási erővel lendül harcba. 
Az etruszk legiók sehol sem bírják föltartóztatni a rómaiak 
támadását; leginkább a lovasság állt helyt, s a legbátrabb lovas 
maga a király, aki a menekülőket száguldva üldöző rómaiaknak 
nekinekiugratva megnyújtja az ütközetet. 


19. Élt akkoriban a lovasság soraiban egy katonai tribunus, A. 
Cornelius Cossus, hatalmas termetű férfi, éppoly bátor, mint erős, 
aki igen büszke volt nemesi származására, melyet még nagyobb 
hírrel tetézve hagyott utódaira örökül. Amint meglátta, hogy 
Tolumnius bármerre fordul, megzavarja a római lovasegységeket, és 

fölismerve királyi öltözékében az arcvonalon hol itt, hol ott föltűnő 
alakot, így kiált fel: , Íme, hát nem ez az a szerződésszegő, a népek 
jogának megsértője? Én bizony - ha van a világon, amit az istenek 
szentnek tartanak -, föláldozom őt engesztelésül követeink halotti 
szellemeinek." Megsarkantyúzza lovát, és lándzsáját előreszegezve 
nekiront kiszemelt ellenségének; amint egy döféssel kiveti a 
nyeregből, lándzsájára támaszkodva maga is nyomban földre ugrik; 
a föltápászkodó királyt pajzsgombjával két vállra fekteti, és 
lándzsája hegyét többször beleszúrva a földhöz szegezi. Majd 
megfosztja fegyverzetétől a vérző holttestet, fejét levágva 
dárdanyélre tűzi, és ezzel kergeti szét a királya meggyilkolása láttán 
megrémült ellenséget. A dictator a menekülő ellenség nyomába 
ered, s a táborig üldözve öldökli őket. Sok fidenaei, ismervén a 
búvóhelyeket, a hegyekbe menekül. Cossus lovasságával a Tiberisen 
átkelve, Veii területéről hatalmas zsákmányt visz Rómába. A csata 
közben a római tábornál is harc folyt Tolumnius csapatainak egy 
része ellen, melyet - mint az imént említettem - a tábor felé küldtek. 
Fabius Vibulanus eleinte körös-körül védelmezi a sáncot; majd 
midőn az ellenség figyelmét teljesen a sánc ostromlása kötötte le, a 
fővezéri sátor jobb oldaláról hirtelen támad triariusaival. Bár nagy 
volt a rémület, mégis kevesebben pusztultak el, mivel kevesebben is 
vettek részt a harcban, a menekülés azonban semmivel sem volt 
kisebb, mint a nyílt csatában. 


20. Jól elrendezvén mindenfelé dolgait, a dictator a nép által 
jóváhagyott senatusi határozat alapján diadalmenetben tért vissza 
Rómába. A menetben a legnagyobb látványosság a megölt király 
fegyverzetét viselő Cossus volt; róla szóltak a katonák rögtönzött 
nótái, melyek őt Romulushoz hasonlították. A zsákmányolt 
fegyverzetet Juppiter Feretrius templomában Romulus áldozati 
ajándéka mellé helyezte el - amely, mint az első úgynevezett spolia 
opima akkortájt még egyetlen ilyen adomány volt -, és nagy 
ünnepélyességgel ő is fogadalmi ajándékként ajánlotta föl. A 
dictator kocsijáról a maga személyére vonta a polgárok figyelmét, s 
ennek a napnak ő volt csaknem egyedüli nevezetessége. A dictator a 
nép akaratából közpénzből egyfontnyi súlyú aranykoronát helyezett 
el ajándékképpen Juppiternek a Capitoliumon. 

Az előttem élt, volt történetírók nyomán azt állítottam, hogy A. 


Cornelius Cossus a katonai tribunusok rangját viselte, amikor a 
második spolia opimá-t Juppiter Feretrius templomába bevitte; 
egyébként azt tekintik csupán spolia opimá-nak, amitől hadvezér 
fosztja meg a hadvezért, és csak azt ismerjük el hadvezérnek, aki a 
neki szóló égi jelek alapján vezeti a hadjáratot. De e történetírókat s 
a magam állítását cáfolja a fogadalmi ajándék fölirata: mivelhogy 
Cossus consul volt, amikor az ajándékot vitte. Hallottam, hogy 
Augustus Caesar, valamennyi templomnak alapítója vagy 
újjáépítője, amikor egyszer megtekintette és - mivel az ódonsága 
miatt összedőlt - újjáépíttette Juppiter Feretrius szentélyét, maga 
olvasta a föliratot a vászon mellvérten, s ezért úgy vélem, hogy 
szinte szentségtörés lenne, ha Cossust áldozati zsákmányainak olyan 
tanújától fosztanám meg, mint amilyen Caesar, a templom új 
alapítója. Honnan ered a tévedés, melyet a régi évkönyvek és a 
Moneta templomában elhelyezett, a tisztviselők jegyzékét 
tartalmazó vászontekercsek alapján Licinius Macer idéz, és arról 
tudósít, hogy A. Cornelius Cossus csak hat évvel később, T. 
Ouinctius Poenusszal együtt volt consul - én ezt kinek-kinek 
megítélésére bízom. Hozzájárul még mindehhez, hogy ilyen 
nevezetes csata nem is tehető ezekre az évekre, mivel abban a 
három évben, amelyben A. Cornelius consul lehetett, a járvány és az 
ínséges élelmezési helyzet miatt nem viseltek háborút, s még az 
évkönyvek sem említenek mintegy a gyász jeleként egyebet, mint a 
consulok nevét. Consulságától számítva a harmadik esztendőben, 
Cossus consuli hatalommal fölruházott katonai tribunus, majd 
ugyanabban az évben a lovasság főparancsnoka; ebben a 
beosztásában egy másik nevezetes lovascsatát vezetett. Találgatni 
szabad hát, én mégis úgy vélem, hogy a bizonytalan adatokat lehet 
csűrni-csavarni, annyi bizonyos, hogy a csata megharcolója, mikor 
újonnan szerzett zsákmányát a megszentelt helyen lerakta, 
úgyszólván Juppiter színe előtt, akinek a fogadalmi ajándékot 
ajánlotta, és Romulusra tekintve - ezek pedig nem lekicsinylendő 
tanúi a hamis jogcímzésnek -, így írta alá a nevét: A. Cornelius 
Cossus consul. 


21. M. Cornelius Maluginensis és L. Papirius Crassus Veii és Falerii 
területére vezényelték a hadsereget, sok embert és jószágot 
hajtottak el; ellenségre sehol sem találtak a földeken, és alkalom 


sem nyílt a csatára; a városokat azonban mégsem vették ostrom alá, 
mert járvány tört a népre. Rómában kísérlet történt a rendbontásra, 
de nem lett belőle semmi; Sp. Maelius néptribunus gondolván, hogy 
népszerű nevével fölkelést szíthat, perbe fogta Minuciust, és 
javaslatot tett Servilius Ahala javainak elkobzására - azt állítván, 
hogy Minucius hamis vádak szövevényébe sodorta Maeliust, 
Serviliusnak pedig szemére lobbantotta, hogy ítélethozatal nélkül 
megölt egy római polgárt; a nép azonban még kevesebb figyelemre 
méltatta a vádakat, mint szerzőjüket. Egyébként is nagyobb gondot 
okozott nekik az egyre súlyosbodó járványos betegség, az ijesztő 
csodajelek, s kivált a sűrűn jelentkező földrengés, mely mint 
jelentették, romba dönti vidéken a házakat. A nép tehát nyilvános 
könyörgést rendezett a duumvirek vezetésével. 


A következő évben, C. Julius másodszori consulsága és L. Verginius 
consuli tiszte idején megerősödött járvány akkora rémületet és 
pusztítást okozott, hogy Rómából nemhogy zsákmányolni nem 
mentek, de a lábukat sem tették ki az emberek, s háborún sem a 
senatusnak, sem a népnek nem járt az esze; ellenben Fidenae lakói, 
akik nemrégiben még a hegyek és városuk fala mögé húzódtak, 
fosztogatás céljából lemerészkedtek római területre. Majd hívták a 
veii hadsereget is - mivel a faliscusokat sem a rómaiak szorult 
helyzete, sem szövetségeseik könyörgése nem bírhatta rá, hogy 
háborúba kezdjenek -, s a két nép átkelvén az Anio folyón, csaknem 
a Porta Collináig nyomult előre. Vidéken éppoly rémületet keltettek, 
mint a városban. Julius consul a sáncon meg a falakon rendezi el 
csapatait, Verginius pedig Ouirinus templomában a senatus 
véleményét tudakolja. Elhatározzák, hogy O. Serviliust nevezik ki 
dictatornak, akinek némelyek szerint Priscus, mások szerint Structus 
volt a mellékneve. Verginiusnak épp csak annyi ideje maradt, hogy 
tiszttársával tanácskozzék, annak beleegyezésével még az éjszaka 
folyamán kinevezte a dictatort; az pedig Postumus Aebutius Helvát 
jelölte ki maga mellé a lovasság főparancsnokává. 


22. A dictator elrendeli, hogy pirkadatkor mindenki jelenjék meg a 
Porta Collina előtt. Valamennyi fegyverforgatásra alkalmas ember 
pontosan ott is volt. Nyomban kiviszik a dictator elé a 
hadijelvényeket a kincstárból. Mialatt ez történik, az ellenség 
elhelyezkedik a magaslatokon; a dictator is oda vonul föl 


csatarendben;  Nomentumtól nem messze megütköznek, és 
megszalasztják az etruszk legiókat. Bekergetik és sánccal bekerítik 
őket Fidenae városában; a magasan fekvő és erődített várost 
azonban sem létrával megmászni, sem ostrommal bevenni nem 
bírták, mivel az jó előre gondoskodott gabona odaszállításáról, és 
így nemcsak szükséghez képest, hanem bőségesen is el volt látva 
élelemmel. A dictator tudván, hogy megostromolni és megadásra 
kényszeríteni őket egyaránt reménytelen, a közeli szomszédság 
miatt ismerős helyeken, a város túlsó oldalán, melyet kedvező 
természeti fekvése miatt biztonságosnak vélve elhanyagoltak, a 
fellegvárhoz vezető, föld alatti folyosót vájat. Maga ellenkező 
oldalról közeledik a falakhoz, és négyfelé osztva a hadsereget, egyik 
rész a másikat váltja a csatában, éjjel-nappal szüntelenül 
hadakozván, hogy az ellenség figyelmét a munkálatokról elterelje; 
végül (a táborból) keresztülvájták a hegyet, s elkészült az út a 
fellegvárba, és az etruszkok, akik az igazi veszedelem helyett az 
üres fenyegetőzésekre figyeltek, akkor vették csak észre, hogy az 
ellenség elfoglalta a várost, amikor már a fejük fölött zúgtak 
csatakiáltásai. 

Abban az esztendőben C. Furius Paculus és M. Geganius Macerinus 
censorok hozzájárultak, hogy középületet emeljenek a Mars-mezőn, 
és ott tartották meg először a censust. 


23. A következő esztendőre ugyanazokat a consulokat választották 
meg, Juliust harmadszorra, Verginiust másodjára - így olvasom 
Licinius Macernél: Valerius Antias és Tubero arra az évre M. 
Manliust és O. Sulpiciust jelöli meg consulokként. Egyébként hiába 
az egymástól eltérő közlés, Tubero is, meg Macer is a 
vászontekercsekre hivatkoznak; egyik sem hallgatja el, hogy a régi 
történetírók tanúsága szerint abban az esztendőben katonai 
tribunusok voltak. Licinius Macer kétségtelenül a vászontekercseket 
veszi alapul; Tubero nem tudja, mi az igazság. A régiségük folytán 
homályos események sodrában hadd maradjon ez is megoldatlan a 
többi között. 


Etruriát rémület kerítette hatalmába Fidenae elfoglalása után, és 
nemcsak Veii rettegett hasonló pusztulástól, hanem a faliscusok is 
jól emlékeztek a háború kezdetére, bár ők nem voltak a zendülők 


között. A két állam tizenkét néphez küldi el hát követeit, és elérik, 
hogy Voltumna szentélyénél egész Etruriának gyűlést hirdetnek; a 
senatus pedig mintha nagy veszély fenyegetne, Mam. Aemiliust 
másodszor is kikiáltatja dictatornak. A. Postumius Tubertust nevezi 
ki a lovasság főparancsnokának; a háborús készülődés annyival 
nagyobb a legutóbbinál, amennyivel nagyobb veszélyt jelent egész 
Etruria, mint annak idején két nép. 


24. Ez az esemény nyugodtabban folyt le, mint bárki várhatta 
volna. Kereskedők hírül vitték, hogy Veiitől megtagadták a 
segítséget, és tudomásukra hozták, hogy a maguk belátása alapján 
indított háborút a maguk erejéből kell befejezniök, és a bajban ne 
keressenek szövetségest, ha a jövendő reményeiben nem akartak 
velük közösködni; a dictator pedig, mivel a hadidicsőségnek a 
reménye is elveszett, hogy ne legyen hiábavaló a megválasztása, 
szeretett volna békében olyasmit tenni, amitől dictatorságáról 
megemlékszik az utókor; csökkenteni készült hát a censori jogkört, 
vagy mivel túlzottnak vélte, vagy mivel sérelmesnek tekintette nem 
is annyira a méltóságot, mint annak tartamát. Gyűlésbe hívja hát a 
népet, és így beszél: , Az állam külháborús ügyeit és biztonságának 
védelmét a halhatatlan istenek vették át: neki már csak a város 
belügyeiről s a római nép szabadságáról kell gondoskodnia. Annak 
legfőbb biztosítéka pedig, hogy a hatalmi jogkörök ne tartsanak 
sokáig, szabjanak tehát határt az időnek, mivel a hatáskört 
korlátozni nem volna helyes. A többi hivatal időtartama egy-egy év, 
a censoroké azonban öt esztendő; nehéz dolog ennyi évig, az 
emberélet egy jó részén át hatalmuknak alávetve élni. Azt javasolja, 
másfél esztendőnél ne legyen hosszabb a censori tisztség tartama." A 
nép nagy többségének helyeslésével megszavaztatja másnap a 
törvényt, és azt mondja: ,Azt akarom, tudjátok meg, hogy nem 
szívelem a hosszan tartó hivatalokat, lemondok hát dictatori 
tisztemről." Leköszönve a maga hivataláról, s határt szabva egy 
másiknak, a nép szerencsekívánataitól és nagy szeretetétől övezve, 
házáig kísérték. A censorok rossz néven vették, hogy Mamercus 
csökkentette a római nép egyik hivatalos méltóságát, kiemelték a 
tribusából, és nyolcszoros adó fizetésére kötelezték. Mint mondják, 
nagy nyugalommal viselte el az esetet; inkább az okát, mint magát 
az ügyet ítélte szégyenletesnek; a vezető senatorok, bár ellenezték a 
censori jog korlátozását, sérelmesnek ítélték a censori magatartás 


durva példáját. Jól látták, hogy hosszabb ideig és gyakrabban kell 
alávetniök magukat a censoroknak, mint ahogy maguk a censori 
tisztséget viselhetik; a nép körében meg állítólag akkora 
fölháborodás keletkezett, hogy a censorokat csupán Mamercus 
tekintélye mentette meg a bántalmazástól. 


25. A néptribunusok kitartó küzdelemmel megakadályozták a 
consulválasztó gyűlések összehívását, s már csaknem interrex 
kijelölésére került sor, mikor végül is elérték, hogy a consuli 
hatalommal fölruházott katonai tribunusokat válasszanak. A 
győzelem jutalma, amit elvártak volna, hogy plebejus is legyen 
köztük, mégis elmaradt: csupa patríciust választottak: M. Fabius 
Vibulanust, M. Foliust és L. Sergius Fidenast. 


Abban az esztendőben a járvány minden egyebet megbénított. A 
nép egészségéért templom építésére tettek fogadalmat Apollónak; a 
duumvirek a szent könyveket tanulmányozva sokfélét 
megkíséreltek, hogy megengeszteljék a haragvó isteneket, és 
elűzzék a járványt a nép feje felől: a pusztulás azonban mégis nagy 
volt, falun-városon egyaránt, egyre-másra hullott a vésztől ember és 
állat. A járvány miatt fenyegető éhségtől félve, mivel a betegség a 
földművelőket is megtámadta, elküldtek gabonát vásárolni 
Etruriába, Pometia környékére, valamint Cumaeba meg Siciliába, és 
consulválasztó  gyűlésekről szó sem esett; csupa  patríciust 
választottak consuli hatalommal fölruházott katonai tribunusnak, L. 
Pinarius Mamercust, L. Furius Medullinust és Sp. Postumius Albust. 


Ebben az esztendőben enyhült a járvány, s a gabonaínség sem 
okozott veszedelmet, mivel az élelemről jó előre gondoskodás 
történt. A volscusok és az aeguusok körében háborúskodásról 
tárgyaltak, továbbá Etruriában is Voltumna templománál. Ott egy 
esztendeig elhalasztották az ügyet, és elhatározták, hogy addig nem 
tartanak gyűlést sem, hiába siránkozott Veii népe, hogy Veiit 
Fidenae városának sorsa fenyegeti. 

Eközben Rómában a nép vezetői, mivel amíg háborúban nem 
állnak, hiába remélik, hogy magasabb tisztségeket nyerhetnek el, a 
néptribunusok lakásán gyűltek össze; ott titkos tervekről 
tanácskoztak; azon keseregtek, hogy a nép semmibe veszi őket, 
mivel annyi éve bevezették már a consuli hatalommal fölruházott 


katonai tribunusok választását, és még soha plebejus nem jutott 
ehhez a méltósághoz. Mily bölcsen gondoskodtak róla őseik, hogy 
egyetlen patríciust sem tűrtek meg plebejusi hivatalban; különben 
patríciusok ülnének a néptribunusok helyén is; ennyire lekicsinyli 
őket a maguk fajtája, és a plebs megvetése semmivel sem kisebb, 
mint a patríciusoké! Némelyik tribunus mentegeti a népet, és a 
patríciusokat hibáztatja, mondván, az ő ármánykodásuknak és 
mesterkedésüknek köszönhető, hogy a tisztségekhez vezető út nem 
áll nyitva a nép előtt; ha fenyegetőzéssel vegyes kéréseik 
lélegzetvételnyi időt engednének a népnek, az nem feledkeznék meg 
a maga fajtájáról, amikor szavazni megy, s miután megszerezte a 
maga támaszát, a hatalmat is kézbe venné. Elhatározták, hogy a 
vesztegetések korlátozása végett a tribunusok törvényjavaslatot 
terjesztenek elő arról, hogy senki se fehéríthesse ki a tógáját, 
amikor a választók szavazatait kéri. Apróság ez, és manapság aligha 
vehető komolyan, de akkor hatalmas harcra gyújtott patríciust, 
plebejust egyaránt. Mégis a tribunusok győztek, mivelhogy 
megszavazták a törvényt; s az izgatott lelkiállapot megmutatta, 
hogy a népet a maga fajtájához húzza a szíve. De hogy ez szabadon 
meg ne nyilvánulhasson, a senatus  consulválasztó gyűlés 
összehívására hozott határozatot. 


26. Erre az a háborús hír szolgáltatott okot, melyet a latinok és a 
hernicusok az aeguusokról és a volscusokról hoztak. T. Ouinctiust, 
L. Cincinnatus fiát - akinek a Poenus (Pun) melléknevet adták - és 
Cn. Julius Mentót választották meg consulnak a következő 
esztendőre. És már közeledett a háború rémsége. Mivel a 
rómaiaknál az úgynevezett lex sacrata volt a legnagyobb erő a 
katonai szolgálatra kényszerítés dolgában, aszerint tartották meg a 
sorozást, így két erős hadsereg találkozott az Algiduson; ott egyik 
oldalon az aeguusok, a másikon a volscusok ütöttek tábort, s a 
vezérek nagyobb gondot fordítottak a katonaság erődített 
védelmére és gyakorlatoztatására, mint eddig bármikor. Rómába 
ennél több rémhír érkezett. A senatus elrendelte, hogy dictatort kell 
kinevezni, mivel bármily gyakran megverték is ezt a két népet, azok 
minden eddiginél nagyobb erővel készültek föl most a háborúra; a 
római ifjúság jelentős tömegét pedig elvitte a járvány; és 
mindenekfölött aggasztó volt a consulok rosszindulata egymással 


szemben, viszálykodásuk és egymástól eltérő véleményük, bármiről 
esett is szó. Egyes szerzők szerint ezek a consulok el is vesztették a 
csatát az Algiduson, s ez az oka a dictator kinevezésének. Annyi 
bizonyos, hogy hiába volt sok egyéb nézeteltérésük, abban az egy 
pontban egyetértettek a senatorokkal szemben, hogy ne nevezzenek 
ki dictatort; míg végül, amint egyik szörnyű hír a másikat érte, és a 
consulok teljesen kicsúsztak a senatus hatalmából, O. Servilius 
Priscus, egy magas méltóságokat viselt, érdemes férfi így szólalt föl: 
, Most, hogy a végsőkre került a sor, hozzátok fordul a senatus, 
néptribunusok, hogy az államnak e válságos helyzetében 
hatalmatoknál fogva kényszerítsétek a consulokat, nevezzenek ki 
dictatort." Ennek hallatára a tribunusok úgy vélték, eljött az 
alkalom hatalmuk növelésére, visszavonulnak tehát, és testületük 
nevében kinyilvánítják határozatukat, hogy a consulok kövessék a 
senatus utasításait; ha a legfelső rend egyhangú határozataival 
továbbra is szembeszegülnek, elrendelik, hogy vessék őket 
börtönbe. A consulok szívesebben engedtek a tribunusoknak, mint a 
senatusnak, azt állítván, hogy a senatorok elárulták a legfőbb 
hatalmat, s a tribunusi önkény igájába hajtották a consuli 
méltóságot, hiszen egy tribunus hatalmánál fogva bármire 
kényszerítheti a consulokat, sőt - aminél szörnyűbbtől még egy 
magánszemély sem félhet - akár börtönbe is vetheti őket. Sorshúzás 
útján jelölték ki a személyt, aki a dictatort kinevezze, a két consul 
ugyanis erre nézve sem bírt megegyezni egymással - a választás így 
T. Ouinctiusra esett. Ő pedig apósát, A. Postumius Tubertust, e 
szigorú fegyelmet tartó férfit nevezte ki dictatornak; az új dictator a 
lovasság főparancsnokának L. Juliust tette meg. Egyszersmind 
elrendelte a sorozást is, valamint a törvénykezés szüneteltetését, 
hogy városszerte egyébbel, mint a háborús készülődéssel senki se 
foglalkozzék. A felmentések okainak elbírálását a háború befejezése 
utáni időre halasztják, így aztán még a kétes helyzetű férfiak is 
kénytelenek jelentkezni. A  hernicusoknak és a latinoknak 
megparancsolják, hogy állítsanak ki katonaságot; mindkét nép 
igyekszik teljesíteni a dictator parancsolatát. 


27. Mindez igen sietősen történt; a város őrizetére Cn. Julius consult 
hagyták hátra a lovasság főparancsnokával, L. Juliusszal együtt, 


akinek a háborús igényekről kellett gondoskodnia, hogy egyetlen 
hadbavonult se lásson szükséget; a dictator pedig A. Cornelius, a 
pontifex maximus közreműködésével e háború emlékére játékok 
rendezését ajánlotta föl fogadalmi ajándékul, majd elhagyván 
Rómát, megosztotta seregét Ouinctius consullal, és megütközött az 
ellenséggel. Mikor látták, hogy az ellenség kettős táborát csekély 
térség választja el egymástól, maguk is tábort ütöttek, mintegy ezer 
lépésnyire az ellenségtől, a dictator Tusculumhoz, a consul 
Lanuviumhoz közelebb eső helyen. Négy hadsereg és ugyanannyi 
erődítés állt ott tehát, s a síkság középütt nemcsak apróbb 
portyázásokra, hanem a két hadsereg csatára való fölvonulásához is 
eléggé tágasnak bizonyult. Attól kezdve, hogy tábor a táborral 
szemközt állott, nem is maradt abba az apró csatározás; a dictator 
szívesen látta, ha emberei a végső nagy győzelem reményében 
próbálgatják erejüket, hogy a sikeres harci kísérletek után 
lassanként bízzanak a maguk győzelmében. Az ellenség meg mit 
sem remélve a szabályos ütközettől, harcba bocsátkozva éjjel - 
kockázatos módon - megtámadta a consuli tábort. A hirtelen 
keletkezett csatazaj nemcsak a consul őrségét, hanem az egész 
hadsereget s magát a dictatort is fölserkentette álmából. Most, 
amikor gyors intézkedésre volt szükség, a consult sem higgadtsága, 
sem bátorsága nem hagyta cserben: a katonák egy része a 
kapuőrséget erősíti, a másik körös-körül a sánc védelmét biztosítja. 
A másik táborban, a dictator környezetében nem volt akkora 
kavarodás, jobban láthatták tehát, mi a teendő: Sp. Postumius Albus 
legatus vezetésével nyomban segítő csapatot küldtek a consul 
táborába; a dictator maga pedig csapatai egy részével, csekély 
kerülővel eltávolodik a csata színterétől, s onnan váratlanul támad 
rá az ellenségre; a táborban O. Sulpiciusra bízza a parancsnokságot; 
M. Fabius legatusnak a lovasság parancsnoki tisztét adja át, és 
elrendeli, hogy hajnal előtt egy mozdulatot se tegyen, mivel éjjel 
nehezen mozog a lovassereg. Amit bölcs és talpraesett hadvezér 
ilyen helyzetben megkísérelhet és véghezvihet, azt rendben 
megkísérli és véghezviszi: de még szerfölötti  bölcsességről, 
rendkívüli — bátorságról és nem mindennapi, dicsérendő 
tevékenységről is bizonyságot tesz: mikor megtudja, hogy az 
ellenség szemközti táborából nagyobb csapatot vontak ki, válogatott 
cohorsai élén odaküldi M. Geganiust, hogy támadja azt meg. 
Amazok csupán veszélyes vállalkozásra küldött  embereikre 
figyeltek, és sem  őrségről, sem másfajta őrjáratról nem 


gondoskodtak; akkor szereztek meglepődve tudomást a váratlan 
támadásról, amikor az ellenség már csaknem elfoglalta a tábort. 
Amikor a dictator megpillantja a füstöt, az adott jelet, melyben 
megegyeztek, kikiáltja, hogy elfoglalták az ellenséges tábort; és 
elrendeli, hogy ezt mindenkinek hozzák tudomására. 


28. Már derengeni kezdett, és láthatóvá vált minden; Fabius 
támadást indít a lovassággal, a consul pedig a táborból tör rá a már 
amúgy is megzavarodott ellenségre; a dictator a túlsó oldalról a 
tartalékot és a második sort támadta, és amint az ellenség a 
csatakiáltásokra s a hirtelen támadt kavarodásra megfordult, 
győztes gyalogságával és lovasaival találta magát szemben. Már 
mindenfelől körülzárták őket, és a lázadásért mind egy szálig 
elvették volna büntetésüket, ha egyik volscus, Vettius Messius 
inkább hőstetteire, mint származására nézve kiváló férfi, már-már 
kört formáló honfitársait hangos szemrehányással meg nem szólítja: 
,Nem is védekeztek, bosszulatlanul dobjátok magatokat az ellenség 
fegyverei elé? Mire való hát a fegyveretek, vagy miért kezdtetek 
harcot magatok jószántából, ha békében vagytok harciasak, de 
háborúban restek? Mit reméltek attól, hogy itt ácsorogtok? Azt 
hiszitek talán, hogy valamelyik isten megvédelmez és kiragad innen 
benneteket? Fegyverrel kell utat törnünk. Nézzétek, hogy merre 
indulok, és rajta, utánam, aki házát, szüleit, asszonyát és 
gyermekeit viszont akarja látni, jöjjön velem. Sem fal, sem sánc 
nem áll előttetek, csak katona a katonával szemben: vitézségetek 
nem kisebb, mint az övék, a végveszély - a legnagyobb, a legfőbb 
fegyver - pedig titeket erősít." Szavait tett követi, ismét felhangzott 
hát a csatakiáltás. Társai a nyomába szegődnek, és előrenyomulnak, 
amerre Postumius Albus  cohorsai állnak velük szemben; 
visszanyomják az ellenséget, míg csak a dictator a már-már 
meghátráló sereg segítségére nem érkezik, és most az egész csata itt 
dől el. Az ellenség sorsa egyetlen ember, Messius hősiességétől függ. 
Mindkét részen sok a sebesülés, sok a halott; a római vezérek vérük 
hullásával maguk is küzdenek: csak Postumius áll ki a sorból, mivel 
egy kő beszakította koponyáját; de sem a dictator, noha 
megsebesült a vállán, sem Fabius, bár lovának szügyét úgyszólván 
keresztüldöfték, sem a consul, kinek fél karját levágták, nem tágít a 
kétséges kimenetelű csatából. 


29. Messius egy csapat bátor ifjúval átvágja magát az ellenséges 
hullahegyeken a volscusok táboráig, melyet még nem foglaltak el. 
Oda húzódik az egész hadsereg. A consul a sáncig üldözi a szanaszét 
menekülőket, majd megtámadja a tábort és az erődítést; ugyanoda 
irányítja csapatait a másik oldalról a dictator is. A támadás 
semmivel sem lanyhább, mint amilyen a csata volt. Azt mondják, a 
consul az egyik hadijelvényt áthajította a sánc mögé, hogy a 
katonák annál hevesebben nyomuljanak utána, és az első áttörést is 
annak visszaszerzése végett hajtották végre. A sáncot áttörve már a 
dictator is a tábor területén vezette a harcot. Ekkor az ellenség itt is, 
ott is letette a fegyvert, és megadta magát. Amikor ezt a tábort is 
elfoglalták, az ellenséget - a senatorokon kívül - áruba bocsátották. 
A zsákmány egy részét, melyet a latinok és a hernicusok 
fölismertek, hogy tőlük rabolták el, visszaadták nekik, a többit a 
dictator elárvereztette; a consulra bízva a tábor fölügyeletét, maga 
diadalmenetben vonult be Rómába, és lemondott dictatori 
megbízatásáról. 

Ennek a dicsőséges dictaturának szomorú emléket állít némely 
történetíró, fölidézvén, hogy A. Postumius fiát, noha győzött, 
lefejeztette, amiért fényes haditettre vágyva, parancs nélkül 
elhagyta őrhelyét. Én nem hiszem el, és az egymástól eltérő 
vélemények miatt ezt meg is tehetem; bizonyítékul szolgál még, 
hogy azt a parancsot Manlius-féle és nem  Postumius-féle 
rendeletnek hívják, mivel a kegyetlenség e jellemző címének a 
szigorú példamutatás első képviselőjétől kell származnia. 
Manliusnak egyébként is az Imperiosus melléknevet adták; 
Postumiust semmiféle szomorú emlékű jelzővel nem különböztették 
meg. 


Cn. Julius consul Apollo templomát tiszttársa távollétében sorshúzás 
megtartása nélkül szentelte föl. Ouinctius ezt rossz néven vette, 
mikor, seregét elbocsátván, Rómába visszatért: szóvá is tette a 
dolgot a senatusban, de hiába. 


A nagy eseményekben gazdag évben történt még valami, ami 
akkoriban látszólag nem érintette Róma állami érdekeit: a 
karthagóiak ugyanis, jövendőbeli esküdt ellenségeink, akiket a 
szicíliai zavargások idején egyik fél segítségül hívott, első ízben 
szállítottak partra hadsereget Szicíliában. 


30. Rómában a néptribunusok igyekeztek hangulatot kelteni, hogy a 
következő évre consuli hatalommal  fölruházott katonai 
tribunusokat válasszanak, de nem értek célt. L. Papirius Crassus és 
L. Julius vette át a consuli hatalmat. Az aeguusok követei eljöttek, 
hogy a senatustól békeszerződést kérjenek, de szerződés helyett 
megadásról tárgyaltak velük, majd nyolc évre szóló fegyverszünetet 
harcoltak ki maguknak; a volscusoknál az Algiduson elszenvedett 
vereségen kívül állandó küzdelem folyt a béke és a háború hívei 
között, ami rendszeresen zavargássá, zendüléssé fajult: ez viszont 
Rómának nyugalmat jelentett mindenfelől. A consulok a testület 
egyik tagjának elszólása folytán megtudták, hogy a tribunusok egy 
igen népszerű javaslatot készítenek elő a  pénzbüntetések 
szabályozásáról, s ily módon maguk megelőzték őket. 

L. Sergius Fidenas (másodszori) és Hostius Lucretius Tricipitinus 
consulsága következik. Tisztségük tartama folyamán semmi 
említésre méltó nem történt. 

Utánuk A. Cornelius Cossus és T. Ouinctius Poenus másodszori 
consulsága következett. Veii csapatok be-betörtek római területre. 
Híre szállt, hogy fidenaei ifjak is részt vesznek ezeken a portyákon; 
megbízták L. Sergiust, O. Serviliust és Mam. Aemiliust, hogy 
járjanak utána a dolognak. Néhány embert Ostiába száműztek, 
mivel nem tudták eléggé megokolni, miért nem tartózkodnak 
Fidenaeben azokon a napokon; még több telepest küldtek oda, s a 
háborúban elesettek földjét nekik juttatták. Sokat szenvedtek ebben 
az esztendőben a szárazságtól, mivel nemcsak hogy az ég csatornái 
dugultak el, hanem a föld belső nedvességéből még az állandó vizű 
folyók ellátására is alig futotta. A vízhiány mindenütt a kiszáradt 
források és folyók partjára csalogatta a szomjúságtól halódó 
barmokat; a többit a szárazkór vitte el. A betegség járványszerűen 
az emberekre is ráragadt: előbb a szántóvetőket támadta meg, 
később a rabszolgákat; majd városszerte elterjedt. A kórság nemcsak 
a testet fertőzte meg, hanem a lelkeket is százfajta, többnyire idegen 
eredetű babona kerítette hatalmába; az áldozati szertartások 
számtalan új módját vezették be a magánosok házaiban a hiszékeny 
lelkűek haszonlesői, míg végül a szégyenletes közállapotokról 
tudomást szereztek az állam előkelői is, hiszen az utcán, a 
szentélyekben egyebet sem láttak, mint idegen, az istenek 
kiengesztelésére alkalmatlan szertartásokat. Meghagyták tehát az 
aediliseknek, gondoskodjanak róla, hogy csakis a római isteneket 


tisztelje a nép, mégpedig az ősi, a hazai szertartások szerint. 


Veii megbüntetését a következő esztendőre, C. Servilius Ahala és L. 
Papirius Mugillanus consuli évére halasztották el. Még akkor is 
vallásos természetű akadálya volt a hadüzenetnek s a hadsereg 
kiküldésének; előbb a fetialis papokat kellett elküldeni Veiibe, hogy 
kártérítést követeljenek. Nemrégiben Nomentumnál és Fidenaenél 
ütköztek meg Veiivel, és ott nem békét, hanem csupán 
fegyverszünetet kötöttek; annak az időpontja már elmúlt, s a 
rómaiak még a határnap lejárta előtt újrakezdték a háborúskodást; a 
fetialis papokat mégis elküldték hozzájuk; a veiibeliek azonban meg 
sem hallgatták, amint ősi szokás szerint esküjüket és kártérítési 
követeléseiket előadták. A vita arról folyt, hogy a nép akaratából 
üzenjenek-e hadat, vagy elegendő-e hozzá senatusi határozat. A 
tribunusok keresztülvitték akaratukat, mondván, hogy meggátolják 
a sorozást, így hát Ouinctius consul a nép elé terjesztette a 
háborúról szóló javaslatot. Valamennyi centuria megszavazta. Még 
más kérdésben is fölülkerekedett a nép, elérte ugyanis, hogy nem 
választottak consulokat a következő esztendőre. 31. Négy consuli 
hatalommal fölruházott katonai tribunust választottak, éspedig T. 
Ouinctius Poenust, a hivatalából lelépő consult, C. Furiust, M. 
Postumiust és A. Cornelius Cossust. Közülük Cossus vezette Róma 
ügyeit, a másik három megtartván a sorozást, Veii ellen vonult, és 
bebizonyította, mennyire haszontalan a hatalom többek kezén 
háború idején. Mivelhogy ki-ki a maga feje után ment, más-más 
úton haladt, jó alkalmat nyújtottak az ellenségnek; a római 
hadsereg bizonytalan állapotában egyik vezér támadást vezényelt, a 
másik ugyanakkor visszavonulást - a veii sereg így a legjobbkor 
indíthatott támadást. A szomszédos tábor befogadta a szétzavart s 
hanyatt-homlok menekülő római csapatokat: nagyobb gyalázatot 
szenvedtek, mint amekkora vereséget. A város, mivel nem szokott 
hozzá a vereséghez, komoran fogadta a hírt; gyűlöletessé váltak a 
tribunusok, dictatort követeltek az emberek: a város csak attól 
remélt fordulatot. A vallásos hit ez elé is akadályt gördített, hiszen 
dictatort csak consul nevezhet ki - az augurok, akiknek tanácsát 
kérték, azonban fölmentést adtak a vallásos szabály alól. A. 
Cornelius kinevezte dictatornak Mam. Aemiliust, az pedig megtette 
őt a lovasság főparancsnokává: íme, annyira szűkében volt az állam 
az igazi férfierénynek, hogy a censorok megbélyegzése mit sem 
számított, és a kormányzásra alkalmas embert egy méltatlanul 


megbélyegzett családból emelték ki. 


A szerencséjüktől megszédült veiiek Etruria-szerte követségeket 
küldtek, és azzal kérkedtek, hogy egyetlen ütközetben három római 
vezért megkergettek. Hivatalos szövetségesekre mégsem tudtak 
szert tenni, mindenfelől csak zsákmányra számító önkénteseket 
csalogattak magukhoz. Egyes-egyedül Fidenae népe határozta el, 
hogy újra fölveszi a harcot; és mintha háborút indítani bűntett 
elkövetése nélkül nem is volna szabad, mint annak idején a követek, 
most az új telepesek vérébe mártva fegyverüket, csatlakoznak 
Veiihez. A két nép vezetői ezután megbeszélik, hogy Veiit vagy 
Fidenaet jelöljékc-e ki a hadműveletek központjául. Fidenae 
alkalmasabbnak tetszett; a veiiek tehát átkelvén a Tiberisen, 
Fidenaebe helyezték át a háború színterét. Rómában iszonyú 
rémület uralkodott. Visszahívták Veii alól az imént elszenvedett 
vereségtől amúgy is megviselt hadsereget, mely tábort üt a Porta 
Collina előtt, majd őrséget állítanak a városfalakon, törvénykezési 
szünetet rendelnek el, bezárnak a Forumon valamennyi vásáros 
bódét, s Róma inkább katonai táborhoz, nem városhoz válik 
hasonlatossá. 


32. A dictator az ekképpen fölbolydult városban utcánként 
kikiáltókat küld szét, gyűlésbe hívja s szidalmakkal árasztja el a 
népet, mondván, hogy a szerencse forgandóságában ily könnyen 
elveszítik lelkük nyugalmát, mégpedig egy jelentéktelen vereség 
miatt, melynek oka nem az ellenség bátorsága, s melyet nem is a 
római sereg gyávasága folytán szenvedtek el, hanem csupán azért, 
mert hadvezéreik nem bírtak egymással megállapodásra jutni; most 
félnek Veiitől, melyet már fél tucatszor megvertek, és Fidenaetől, 
holott azt több alkalommal foglalták el, mint ahányszor 
megostromolták. Sem a rómaiak, sem ellenségeik nem változtak 
meg évszázadok óta; ugyanaz a bátorságuk, a testi erejük, 
ugyanazok a fegyvereik ma is. Ő maga is ugyanaz a dictator, Mam. 
Aemilius, aki annak idején Veiit, Fidenaet és a velük szövetséges 
falissusok hadseregét Nomentumnál szétszórta; és a lovasság 
főparancsnoka is ugyanaz az A. Cornelius lesz majd a csatában, aki 
abban a régebbi háborúban katonai tribunusként két hadsereg 
szeme láttára megölte Lars Tolumniust, Veii királyát, és a tőle 


zsákmányolt fővezéri fegyverzetet Juppiter Feretrius templomába 
vitte ajándékul. Arra emlékezzenek majd, ha csatára kerül a sor, 
hogy az ő oldalukon áll a sok diadal, a vezéri zsákmány, a 
győzelem, ellenségeikén pedig a követek meggyilkolásának bűne, 
mellyel a népek jogát sértették meg, a békés fidenaei telepesek 
lekaszabolása, a fegyverszüneti egyezmény megszegése és hét 
szerencsétlen vereség. Álljanak csak egyszer szemközt a csatatéren, 
bizony meglátják, hogy nem sokáig örülhet gonosz ellenségük a 
római hadsereg gyalázatának, a római nép pedig meg fogja érteni, 
hogy mennyivel érdemesebbek a haza bizalmára, akik őt 
harmadszorra is  dictatornak jelölték, mint akik második 
dictatorságát  beszennyezték, csak azért, — mivel  censori 
királykodásukat megnyirbálta. Majd fogadalmat téve elindult, és 
ezerötszáz lépésnyire Fidenaetől ütötte föl táborát, melyet jobbról a 
hegy, balról a Tiberis folyó övezett. T. Ouinctius Poenus legatusnak 
megparancsolta, hogy szállja meg a hegyeket, vonuljon 
észrevétlenül állásba a gerincen, az ellenség háta mögött. 


Másnap, mikor az etruszkok, inkább az elmúlt napon kialakult 
kedvező helyzet, mint a szerencsés csata miatt fölbátorodva, 
csatasorba álltak, a dictator még halogatta egy kevéssé a dolgot, 
mert hírt várt a felderítőktől, hogy Ouinctius megérkezett-e már a 
fidenaei fellegvárral szomszédos gerincre, hogy aztán előrevigye a 
gyalogságot, és gyorsított menetben megtámadja az ellenséget; a 
lovasság főparancsnokának meghagyja, hogy amíg ő parancsot nem 
ad, ne kezdjen csatát; majd megadja a jelet, ha szükség lesz a 
lovasság segítségére; Ouinctius pedig a hadműveletek alatt 
gondoljon majd a királlyal vívott csatára, a felajánlott fővezéri 
hadizsákmányra, Romulusra és Juppiter Feretriusra. A legiók 
hatalmas lendülettel csapnak össze. A római sereg égő haraggal 
becstelen fidenaeieknek, áruló veiieknek, szerződésszegőknek, véres 
kezű követgyilkosoknak, telepeseik istentelen gyilkosainak, hitszegő 
szövetségeseknek gyalázza őket, és gyűlöletét e szavakhoz illő 
tettekkel elégíti ki. 


33. Az ellenség már az első összecsapásnál megtört, de akkor 
hirtelen kitárultak Fidenae kapui, és kiözönlött egy olyan hadsereg, 
amilyet nem láttak, de amelyről nem is hallottak azelőtt sohasem: 


egy tűzzel fölfegyverzett, hatalmas tömeg, amely égő fáklyákkal 
világított meg maga körül mindent, és szinte megszállott őrjöngéssel 
támadt rá ellenségeire; a szokatlan harcmodor egy kissé 
megdöbbentette a rómaiakat. Ekkor a dictator magához szólítva a 
lovasság parancsnokát lovasaival, továbbá Ouinctiust a hegyekből, 
újból felszítja a harc tüzét: maga a balszárnyra rohan, ahol inkább 
tűzvészhez, mint csatához hasonló a helyzet, s a katonák már-már 
rémülten hátrálnak a lángok elől - ő azonban harsány hangon így 
kiált: , Talán csak nem füstöltetitek ki magatokat méhraj módjára 
állásaitokból, csak nem hátráltok meg a fegyvertelen ellenség előtt? 
Hát nem oltja ki fegyveretek a tüzet? S ha tűzzel, nem pedig 
fegyverrel kell harcolnunk, nem bírja-e ki-ki elragadni azokat a 
fáklyákat, hogy maga támadjon velük? Rajta hát, a római nép 
becsületéért, apáitok s a magatok hősiessége kedvéért, vigyétek rá 
ezt a tűzvészt az ellenség városára, tulajdon lángjaival pusztítsátok 
el Fidenaet, ha már jótéteményeitekkel meg nem békíthetitek. Ezt 
kívánja meg tőletek követeitek s a telepesek kiontott vére, ezt a 
kifosztott határ." A dictator parancsára megindul az egész arcvonal. 
A fáklyákat hol már röptükben kapják el, hol erővel ragadják 
magukhoz: mindkét sereg lánggal fegyverzi föl magát. A lovasság 
parancsnoka is új módon indítja meg a lovas csatát: parancsot ad, 
hogy vegyék le a gyeplőt a lovakról; és maga elsőnek rohan, 
megsarkantyúzva zabolátlan-kantározatlan lovát, a tűz kellős 
közepébe; a többi megvadult ló is szabadon, futva röpíti lovasát az 
ellenség sűrűjébe. A füsttel kevert por eltakarja a fényt lovas és ló 
szeme elől; ami a katonát megrémíti, csöppet sem ijeszti meg a 
lovat: rom és hullahegy mindenütt, amerre csak eljut a lovaskatona. 
Egyszer csak új csatakiáltás harsan föl; és mikor a két hadsereg 
csodálkozva arrafelé fordul, fölkiált a dictator: , Ouinctius, a legatus 
támadja hátba az ellenséget"; aztán elrendeli, hogy viszonozzák a 
csatakiáltást, és még tüzesebben támad. Az etruszkokat most már 
két hadsereg tartja két tűz között: elölről és hátulról. Nincs 
menekvés se vissza a tábor felé, se a hegyekbe, ahonnan most új 
ellenség közeleg, a lovasaikat meg kergetik szanaszéjjel a zabla 
nélkül szabadon vágtató lovak. A veiiek javarészt a Tiberist 
igyekeznek fölbomlott sorokban elérni, a fidenaeiek pedig, már aki 
életben maradt, városukba, Fidenaebe iparkodnak. A rémülten 
menekülők azonban a mészárlás kellős közepébe sodródnak; a 
folyóparton öldösik le őket; másokat a vízbe fojtva, az örvény sodor 
el; még aki úszni tud, azt is lehúzza a fáradtság, a sebesülés és a 


félelem; a rengeteg ember közül csak kevesen érnek partra úszva. A 
sereg másik fele táborhelyén áthaladva eljut a 


városba. A rómaiak egyforma lendülettel üldözik őket, kivált 
Ouinctius, aki csak most ereszkedett le a hegyekből, katonái fÍriss 
erőben vannak, mivel csak a csata végére érkeztek. 


34. Az ellenséggel úgyszólván elvegyülve törtek be a városkapun; 
ellepték a falakat, onnan adván jelt az övéiknek, hogy elfoglalták a 
várost. Mihelyt a dictator a jeladást észrevette - ő ugyanis már 
behatolt az ellenség elhagyott táborába -, a kapuhoz vezeti a 
zsákmányra éhes katonaságot, azt csillogtatván meg előtte, hogy a 
városban még nagyobb zsákmány várja, majd a falakon behatolva a 
fellegvárba vonul, ahol meglátja a menekülők kavargó tömegét. A 
városban nem folyt kisebb öldöklés, mint a csatában, míg végül az 
ellenség leteszi a fegyvert, és puszta életéért könyörögve megadja 
magát a dictatornak. Kifosztják a várost, a tábort. Másnap, 
valamennyi lovaskatonának és centuriónak egy-egy hadifoglyot 
adományoznak sorshúzás útján - aki vitézségével kivált a többi 
közül, annak kettőt -, a többit pedig elárverezik; a dictator 
zsákmánnyal gazdagon megrakodott, győztes hadsereg élén, 
diadalmenetben tért haza Rómába; elrendelte, hogy a lovasság 
parancsnoka mondjon le tisztéről, majd tizenöt nap múlva maga is 
lemondott, s békében adta vissza a hatalmat, melyet háborúban és 
válságos helyzetben bíztak rá. 

Némely régi történetíró elmondja, hogy hajóscsatát is vívtak Veiivel 
- nehéz és éppoly hihetetlen eset, mivel a folyó még manapság sem 
elég széles ilyesmihez, akkoriban pedig, amint az öregektől tudjuk, 
még keskenyebb volt; talán néhány nagyobb csónakot tettek vízre, 
hogy akadályozzák az ellenség átkelését, s ezt, szokás szerint, 
tengeri győzelemmé  nagyították föl, üres címet adva az 
eseménynek. 


35. A következő évben consuli hatalommal fölruházott katonai 


tribunusok léptek hivatalba, A. Sempronius Atratinus, L. Ouinctius 
Cincinnatus, L. Furius Medullinus és L. Horatius Barbatus. Veiivel 
húsz évre szóló fegyverszünetet kötöttek, az aeguusokkal csak 
három évre, noha hosszabb időre kérték; a várost sem 
nyugtalanította belső zavargás. 

Az új esztendő sem külső háborúról, sem belső megmozdulásokról 
nem vált nevezetessé, csupán a legutóbbi háború végén fogadott 
játékokról, melyeket a katonai tribunusok nagy pompával, sok 
szomszédos nép összecsődítésével rendeztek meg. A consuli rangú 
katonai tribunusok: Ap. Claudius Crassus, Sp. Nautius Rutulus, L. 
Sergius Fidenas és Sex. Julius Julus. A látványosságot kivált a 
vendéglátók közös akarattal megnyilvánuló nyájassága miatt 
becsülték nagyra az idegenek. 


A játékok végén a néptribunusok lázító gyűléseket rendeztek, 
szidalmazván a tömeget, hogy bambán csodálja azokat, akiket 
gyűlöl, és örökös szolgaságra kényszeríti önmagát, mivel nemcsak 
hogy a consuli hatalomból merészel ismételten részt kérni magának, 
hanem még a katonai tribunusok választásakor sem gondol magára 
vagy a magafajtára, pedig ez a tisztség patrícius és plebejus előtt 
egyaránt nyitva áll. Ne csodálkozzanak hát, ha a nép érdekeivel 
senki sem törődik: az ember olyasmiért vállal fáradságot, 
veszedelmet, amiért elismerést, kitüntetést remélhet; semmitől sem 
riad vissza, ha iparkodását méltó nagy jutalom kíséri. De vajon 
melyik néptribunus rohan majd vakon a legcsekélyebb haszon 
nélkül az életveszélyes küzdelembe, mikor jól tudja, hogy a 
patríciusok, akik ellen harcol, kegyetlen módon üldözőbe veszik, a 
néptől pedig, amelynek érdekeiért küzd, szemernyi megbecsülést 
sem kap. Ilyesmi hát nem remélhető, de meg sem követelhető. A 
nagy, bátor tettek nagy tisztségekből születnek. Senki sem tekinti 
majd plebejusi mivoltát megvetendőnek, ha nem vetik meg a 
plebset. Végül is próbát kellene tenni egyszer-kétszer, akad-e magas 
tisztségre alkalmas plebejus, vagy égi jelhez hasonló csoda-e, hogy 
van még bátor és derék ember, aki a népből származik. Nagy 
erőfeszítés árán kiharcolták, hogy consuli rangú, mégpedig a nép 
soraiból való katonai tribunusokat választhassanak; békés és 
háborús tettekben kiváló férfiak jelöltették magukat; az első 
években csak  gúnyban, csúfos  bukásban, a patríciusok 
csúfolkodásában volt részük; végül megelégelték, hogy odatartsák 
orcájukat a piszkolódásnak. Nem is érti az ember, miért nem törlik 


el a törvényt, mely olyasmit enged meg, ami sohasem lesz valóság; 
kevesebb az ok a pirulásra, ha jogtalanul bánnak el valakivel, mint 
ha méltatlan volta miatt mellőzik. 


36. Az effajta beszéd, melyet a hallgatóság helyesléssel fogadott, 
némely plebejust arra ösztönzött, hogy a katonai tribunusi tisztségre 
pályázzék, és egyik is, másik is a nép javát szolgáló törvényeket 
ígért, ha majd hivatalba lép: a kincstári földek felosztásának, új 
coloniák létesítésének reményét csillogtatta meg, továbbá a 
nagybirtokosok megadóztatását a katonák zsoldjának fedezetére. A 
katonai tribunusok azonban fölhasználták az alkalmat, s most, 
amikor az emberek javarészt távol vannak Rómától, titkos 
értesítéssel összehívják a senatust egy előre megjelölt időpontra, 
hogy a néptribunusok távollétében határozatot hozzon, mely szerint 
a katonai tribunusok menjenek el, és vizsgálják meg, igaz-e a hír, 
hogy a volscusok a hernicusok földjén fosztogatnak, továbbá 
hívjanak össze népgyűlést a consulok megválasztására. A katonai 
tribunusok elindulnak, városi praefectusnak hátrahagyván Ap. 
Claudiust, a decemvir fiát, egy erős kezű fiatalembert, aki már 
bölcsőjében a nép és a néptribunusok gyűlöletét szívta magába. A 
néptribunusok kész helyzet előtt állva mit sem tehettek sem a 
senatusi határozat távol levő értelmi szerzőivel, sem Appiusszal 
szemben. 

37. C. Sempronius Atratinust és 0. Fabius Vibulanust választották 
meg consuloknak. 

Abban az esztendőben történt valami, idegenben ugyan, mégis 
említésre méltó esemény: az etruszkok városát, Volturnumot, a mai 
Capuát elfoglalták a samnisok, és vezérükről, Capysról, vagy - és ez 
tán közelebb áll az igazsághoz -: a campester (síkságon fekvő") 
szóról nevezték el. Ráadásul úgy foglalták el, hogy a háborútól 
kimerült etruszkok befogadták őket, hadd legyen részük városuk és 
szántóföldjük  kellemességeiben, majd egyik ünnepnapon, a 
lakomázás után álomba merült régi lakosságot az új telepesek 
éjszaka megtámadták és legyilkolták. 


Miközben mindez lefolyt, december tizenharmadikán hivatalba 
léptek a consulok, akiket az imént említettem. A kiküldött 
földerítők jelentették, hogy a volscusok háborúra készülődnek, de a 


latinok és a hernicusok követei is hírt adtak róla, hogy a volscusok 
még sohasem fordítottak ennyi gondot sem a vezérek 
kiválogatására, sem a sorozásra; széltében-hosszában azt beszélték, 
hogy vagy elfelejtik örökre a háborút s a fegyvereket, s magukra 
veszik az igát, vagy nem maradnak el bátorság, türelem és katonai 
erények dolgában azok mögött, akikkel a hatalom birtoklásáért 
harcolnak. Nem légből kapott híreket közöltek; a patríciusok 
azonban nem nyugtalankodtak, és C. Sempronius, akinek sorshúzás 
útján ez a parancsnokság jutott, bízván a szerencse 
állhatatosságában, hogy egy győztes nép vezéreként vonul a 
gyakorta legyőzöttek ellen, oly hanyagul és gondatlanul készült föl, 
hogy a római katonai fegyelem inkább megvolt a volscus, mint a 
római hadseregben. A szerencse pedig, mint máskor is gyakran, a 
vitézség nyomába szegődött. Mindjárt az első összecsapás 
alkalmával, — melyet — Sempronius óvintézkedések nélkül, 
tervszerűtlenül vezetett, sem tartalékokkal meg nem erősítették az 
arcvonalat, sem a lovasságot nem helyezték el támadásra alkalmas 
módon. A harc kimenetelét már maga a csatazaj is jelezte; lelkesen 
és sűrűn hangzott föl az ellenség oldalán: a rómaiak részéről 
szétfolyóan, egyenetlenül, lanyhábban és nem is egy végtében, és ez 
elárulta lelkük félelmét. Pajzsát verve, kardját villogtatva annál 
inkább fölbátorodott az ellenség. A másik oldalon hol erre, hol arra 
fordulnak a sisakok, bizonytalanul ingadozva s a tömeghez 
igazodva; a hadijelvények helyenként állják a harcot, de az első 
sorban küzdők elhagyják őket, másutt visszahúzódnak manipulusaik 
sorai közé. Még nem bizonyos sem a menekülés, sem a győzelem: a 


rómaiak nem annyira harcolnak, inkább fedezéket keresnek; a 
volscus sereg előrenyomul, szorongatja soraikat, de azt látják, hogy 
több római esik el, mint ahány menekül. 


38. Egyszerre csak mindenütt visszavonulnak a rómaiak, hiába 
Sempronius minden szitkozódása, biztatása. Hatalom, méltóság mit 
sem ér, már-már hátat fordítanak az ellenségnek, ha Sex. 
Tempanius, a lovasság  decuriója, a válságos pillanatban 


lélekjelenlétével meg nem menti a helyzetet. Hangosan elkiáltja 
magát, hogy a lovasok, akik szívükön viselik a haza ügyét, 
szálljanak le lovaikról; valamennyi lovaskatona mintha consuli 
parancsot hallana, leszáll. ,Ha - mondja - ez a kerek pajzsú csapat 
föl nem tartóztatja az ellenséget, vége Róma hatalmának. 
Zászlóként kövessétek lándzsám hegyét; mutassátok meg a 
rómaiaknak, volscusoknak egyaránt, hogy sem lovas, sem gyalogos 
harcban nincs párotok." Hangos helyesléssel fogadják buzdítását, ő 
pedig lándzsáját magasra emelve elindul. Mindenfelé erőszakkal 
vágnak utat maguknak; pajzsukat maguk elé szegezve nyomulnak 
előre oda, ahol látják, hogy övéiket leginkább szorongatják. 
Mindenütt, ahová csak lendületük viszi őket, újra föllángol a harc; 
nem kétséges, hogy ha ez a kis csapat mindenüvé eljut, futott volna 
az ellenség hanyatthomlok. 


39. És mikor már mindenütt megszűnt az ellenállás, a volscusok 
hadvezére jelt ad, hogy nyissanak utat a pajzsosok, az ellenség új 
cohorsa előtt, amíg lendületes előrenyomulásuk el nem vágja őket 
társaiktól. Így is történt, s a körülzárt lovasok nem törhettek ki 
abban az irányban, amerről oda értek, mivel az ellenség éppen ott 
tömörült, ahol ők az imént utat vágtak; a consul és a római legiók 
most, hogy sehol sem látták többé az egész hadsereg előbbi védő 
fedezetét, hogy e bátor katonákat az ellenség bekerítvén meg ne 
semmisítse, bármiféle veszélyt magukra vállalnak. A volscusok 
kétfelé hadakoznak, emitt a consult és a legiókat tartóztatják föl, ott 
pedig Tempaniust és lovasait. Amazok pedig, mivel sok hiábavaló 
kísérlet után sem bírtak kitörni övéikhez, egy dombot megszállva, 
kört formáltak, úgy védekeztek, bosszút állva valamennyiük 
sorsáért; a harc csak éjszaka ért véget. A consul sem tágított a 
csatából, s amíg csak lehetett látni, lekötötte az ellenséges erőket. 
Az éjszaka félbeszakította a bizonytalan kimenetelű harcot; az 
eseményeket oly kevéssé ismerték, hogy mindkét tábort meglepte a 
rémület, és sebesültjeiket, valamint fölszerelésük java részét 
hátrahagyva, mint vert sereg, húzódott föl a környező hegyekbe. A 
domb azonban még éjféltájban is körül volt zárva; majd amint a 
bekerítést végző katonák hírül vették, hogy a táboruk kiürült, 
gondolván, hogy megverték övéiket, maguk is futottak, amerre csak 
a sötétben hajtotta őket a rémület. Tempanius cselvetéstől félve, 
pirkadatig együtt tartotta a maga katonáit. Majd otthagyva őket, 


néhányadmagával földerítésre indul; sebesült ellenséges katonáktól 
megtudja, hogy a volscusok kiürítették táborukat, mire nagy 
örömmel hívja övéit, ereszkedjenek le a dombtetőről, és behatol 
velük a római táborba. Ott is pusztulást, ürességet talál mindenütt, 
ugyanazt a szörnyűséget, mint az ellenségnél, és fölismervén a 
tévedést, még mielőtt a volscusok visszatérnek, amennyi sebesültet 
csak módjában áll, magával visz, s nem tudván, merre ment a 


consul, maga a legrövidebb úton elindul Rómába. 


40. A szerencsétlen csatának és a tábor kiürítésének híre már oda is 
eljutott; , a lovasokat siratták mindenekfelett, — nemcsak 
hozzátartozóik, hanem általában mindenki; Fabius consul, amikor 
Rómán úrrá lett a félelem, őröket állított a kapuk elé. Azok a 
távolból, mivel nem tudták, kik lehetnek, bizony félelemmel eltelve 
látták, hogy lovasok közelednek; majd fölismervén őket, félelmük 
nagy boldogságba csapott át, s a várost betöltötte az 
örömujjongások lármája, hogy ép-egészségesen és győztesen 
hazatértek a lovasok; s az imént még gyászba borult házakból, ahol 
övéiket siratták, még mindig remegve kirohannak az utcákra, anyák 
és feleségek - örömükben méltóságukról is megfeledkezve - a sereg 
elé szaladnak, ki-ki a magáéhoz, testestül-lelkestül föloldódva a 
végtelen boldogságban. 


A néptribunusok, akik M. Postumiust és T. Ouinctiust törvénybe 
idézték, mivel Veiinél vereséget szenvedtek, alkalmasnak vélték az 
időt, hogy a Sempronius  consullal szemben  föllángoló 
elégedetlenséget újra fölszítsák. Összehívták tehát a gyűlést, és azt 
harsogták, hogy Veiinél a vezérek elárulták a hazát, majd mivel 
büntetést nem kaptak, a consul a volscus háborúban elárulta a 
hadsereget, elárulta, halálba küldve a bátor lovaskatonaságot, és 
szégyenszemre elhagyva a tábort. Ezután C. Junius, az egyik 
néptribunus elhívatta Tempanius lovasdecuriót, és jelenlétében így 
beszélt: ,Sex. Tempanius, megkérdezem, miként vélekedel C. 
Sempronius consulról, vajon kellő időben bocsátkozott-e harcba, 
megerősítette-e tartalékkal az arcvonalat, jó consul módjára 
teljesítette-e hivatalát? És te, miután a római legiókat megverték, a 
magad elhatározásából szállítottad-e le gyalogharchoz lóról a 
lovasságot és vetted föl újra a harcot; és amikor téged lovasaiddal 


együtt elvágtak seregüktől, a consul maga sietett-e segítségedre 
vagy küldött-e segítő csapatokat; és másnap kaptál-e bárminemű 
segítséget, vagy pedig te és cohorsod a magatok erejéből törtetek-e 
ki a körből táborotokig; ott találtátok-e a consult és hadseregét, 
vagy csak hátrahagyott sebesülteket találtatok-e az üres táborban. 
Mindezeket vitézséged és hűséged nevében, mely egyedüli 
megmentője volt a hazának, el kell itt ma mondanod; végül pedig, 
hol van C. Sempronius, hol vannak a legióink; téged hagytak el, 
vagy te hagytad el a consult és a hadsereget; vagyis győztünk-e, 
vagy minket győztek le?" 


41. Ezekre a kérdésekre Tempanius, úgy mondják, csiszolatlan, de 
katonásan szigorú szavakkal válaszolt, nem hivalkodva a maga 
dicsőségével és nem örvendezve a más baján: Ami C. Sempronius 
katonai képességeit illeti, nem a közkatona dolga, hogy megítélje 
parancsnokát, hanem a római nép kötelessége lett volna, amikor őt 
a választó gyűlésen consulnak megválasztották. Ne várjanak hát tőle 
sem parancsnoki bölcsességet, sem consulhoz méltó tudást, ami 
nagy szellemektől, nagy elméktől is sok meggondolást kíván. Arról 
azonban, amit maga látott, beszámolhat: márpedig azt maga látta, 
még mielőtt csapatától elvágták, hogy a consul az első sorban küzd, 
a római hadijelvények és az ellenséges fegyverek között szüntelenül 
buzdítva katonáit; később, amikor szem elől vesztette övéit, inkább 
a fegyverzajból s a kiabálásból tudta meg, hogy a csata az éj 
beálltáig elhúzódott; azt is látta, hogy a dombig, melyet megszállva 
tartott, a nagyszámú ellenség miatt a consul át nem törhet. Nem 
tudta, hol lehet a hadsereg; úgy vélekedett azonban, mint ahogy 
szorult helyzetben maga is tenné, hogy önmaga és övéi védelmét 
biztosítsa: a consul is biztonságosabb helyet keresett a táborozásra, 
ahol biztonságban tudhatja seregét: a volscusok sem voltak jobb 
helyzetben, mint a rómaiak: a hadiszerencse és az éjszaka 
összevissza bonyolított mindkét oldalon mindent. Majd kérve, hogy 
mivel fáradt, s a sebei is fájnak, ne tartóztassák tovább, 
elbocsátották, dicséretekkel halmozván el hősiessége és szerény 
magatartása miatt. Ezalatt a consul már Ouies (a nyugalom) 
temploma közelében, a Via Labicanán járt. Odaküldtek hát málhás 
szekereket, ökrös fogatokat Rómából, hogy vegyék föl a csatában s 
az éjszakai gyaloglásban megfáradt hadsereget. Nem sok idő múltán 


megérkezett Rómába a consul, és nem annyira magáról igyekezett 
elhárítani a felelősséget, mint inkább Tempanius érdemeinek 
dicséretét hangoztatta mindenütt. A város lakossága földúlva a 
szerencsétlenül végződött harc miatt, és haragra gyúlva a 
hadvezérekkel szemben, M. Postumiust dobta oda vádlottként, aki 
annak idején consuli rangú katonai tribunusként működött Veiinél, 
és tízezer as, azaz ércpénz megfizetésére ítélte; T. Ouinctiust, 
tiszttársát, aki mivel mint consul Postumius Tubertus dictator 
parancsnoksága alatt, továbbá legatusként Fidenaenél, a másik 
dictator, Mam. Aemilius vezetésével szerencsésen hadakozott, e 
napokért a teljes felelősséget már elítélt kollégájára hárította, 
valamennyi tribus fölmentette: állítólag nagy előnyt jelentett 
számára apja, Cincinnatus, a tiszteletre méltó férfi jó emléke, 
továbbá hogy a hajlott korú Capitolinus Ouinctius könyörögve 
kérte, ne engedjék, hogy hátralevő néhány évében ily szomorú hírt 
kelljen vinnie Cincinnatusnak. 


42. Távollétükben, néptribunusoknak tette meg a nép Sex. 
Tempaniust, M. Aselliust, Ti. Antistiust, Ti. Spuriliust, akiket mint 
centuriókat Tempanius ösztönzésére a lovasság is parancsnokaivá 
választott. A senatus, mivel Sempronius miatt a consul nevet 
meggyűlölték, elrendelte, hogy consuli rangú katonai tribunusokat 
válasszanak: meg is választották L. Manlius Capitolinust, 0O. 
Antonius Merendát és L. Lapirius Mugillanust. 

L. Hortensius néptribunus, már az év kezdetén törvénybe idézte C. 
Semproniust, az előző év consulját. Hortensiust négy tiszttársa a nép 
színe előtt kérte, hogy ne zaklassa bűntelen hadvezérüket, akinek 
csupán balszerencséjét vetheti a szemére; Hortensius azonban ezt 
rossz néven vette, tulajdon  állhatatossága  megkísértésének 
tekintette a dolgot, és azt hitte, a vádlott nem a tribunusok 
ürügyként használt kérésében, hanem a segítségadáshoz való 
jogukban bizakodik. Odafordult hát a vádlotthoz, mondván: ,,Hol 
marad ama híres patríciusi szellem, mely bátran támaszkodik s 
rábízza magát ártatlanságára: tribunusi hatalom árnyéka mögött 
búvik meg egy volt consul?" Majd tiszttársaihoz fordult: , Ti pedig 
mit tehettek, ha nem állok el a vádtól? Talán megfosztjátok 
ítélkezési jogától a népet, és megdöntitek a tribunusi hatalmat?" A 
tribunusok erre azt mondták: a római népnek hatalma van 


Sempronius és valamennyiük fölött; ők a római nép bíráskodási 
jogát megszüntetni nem óhajtják, nem is áll módjukban; hanem ha 
hadvezérük ügyében, akit apjukként szeretnek, kéréseiknek nincs 
foganatja, akkor vele együtt ők is gyászruhát öltenek. De már ekkor 
Hortensius is így beszélt: ,A római nép nem látja meg tribunusait 
gyászruhában. C. Semproniust nem tartóztatom tovább, mivel 
parancsnoksága alatt ennyire megszerették katonái." 

A négy tribunus hálája, valamint Hortensius engedékenysége az 
igazságos kérések iránt, plebejusnak, patríciusnak egyaránt kedvére 
való volt. 

Az aeguusok, akik a volscusok kétes értékű győzelmét a magukénak 
tekintették, nem sokáig örvendhettek szerencséjüknek. 


43. A következő esztendőben, Num. Fabius Vibulanus és T. 
Ouinctius Capitolinus, Capitolinus fiának consulsága idején, Fabius 
parancsnoksága alatt - kinek ez a tisztség jutott -, semmi említésre 
méltó dolog nem történt: az aeguusok remegő sorai éppen csak 
megmutatták magukat, és máris csúfos futással szóródtak szét, nem 
nagy dicsőségére a consulnak. Nem is szavaznak meg neki 
diadalmenetet; egyébként, mivel enyhítette a Sempronius-féle 
vereség gyalázatát, hozzájárultak, hogy ovatióval vonuljon be 
Rómába. Ez a háború is könnyebben ért véget, mint amennyire 
féltek tőle, ugyanilyen váratlanul tört ki Rómában a nyugalom 
kellős közepén mindenféle viszály a nép és a senatus között, ami a 
guaestorok számának megkettőzése miatt keletkezett. Ezt a 
javaslatot, hogy a két városi guaestor mellé még kettőt válasszanak, 
s azok háború esetén a consulok munkáját segítsék, a consulok 
terjesztették elő, a senatus pedig a legnagyobb mértékben 
helyeselte; ekkor a néptribunusok harcot indítottak, hogy a 
guaestorok egy részét - addig ugyanis patríciusok voltak - ezentúl a 
népből válasszák. Ezt a törekvést eleinte mind a consulok, mind a 
senatus tagjai erősen ellenezték; utóbb hozzájárultak, hogy miként a 
consuli rangú tribunusok választásakor joga van, a guaestorok 
esetében is válasszon szabadon a nép; de mivel a javaslat nem 
aratott nagy tetszést, a guaestorok számának növelését teljesen el is 
ejtették. A tribunusok azonban ismét fölvetik ezt és még egy 
fölforgató vállalkozásukat, többek között a földosztásról szóló 
törvényjavaslatot is. Ezt a forrongást észlelve a senatus inkább akart 


volna consulokat választatni tribunusok helyett, de a tribunusok 
vetojoga miatt nem hozhatott senatusi határozatot; így aztán a 
kormányzás a consulokról az interrex kezére szállt, ámbár - mivel a 
tribunusok a patríciusok mindennemű összejövetelét megtiltották -, 
ez sem ment végbe harc nélkül. 


A következő esztendő javarészt az új néptribunusok és jó néhány 
interrex között folyó küzdelemben telt el: hol a tribunusok 
akadályozták meg a patríciusokat, hogy összegyűljenek és interrexet 
válasszanak, hol azt hiúsították meg, hogy az interrex senatusi 
határozattal consulválasztó gyűlést hívjon össze; végezetül L. 
Papirius — Mugillanus egyszer a  patríciusokat, másszor a 
néptribunusokat szidalmazva fölemlegette, hogy bár az emberek mit 
sem törődnek vele s elhanyagolják, az istenek gondjaikba és 
kegyelmükbe fogadták az államot, mely annak köszönheti 
megmaradását, hogy Veiivel fegyverszünetet kötött, az aeguusok 
pedig még tétováznak. Ha azonban onnét veszély fenyegetne, azt 
akarnák-e, hogy patrícius tisztviselők híján szétzúzzák az államot? 
Hogy sem hadserege, sem hadat toborzó vezére ne legyen? Talán a 
polgárháborúval akarják elriasztani a külső támadást? Márpedig ha 
ez a kettő egy időre esik, még az istenek segítségével is alig állhat 
helyt a római állam, hogy el ne bukjék. Miért nem egyeznek meg 
egymással középütt, ki-ki engedvén valamelyest jogai teljességéből - 
a patríciusok elviselnék, hogy katonai tribunusok legyenek consulok 
helyett, a néptribunusok pedig nem akadályoznák meg, hogy négy 
guaestort válasszanak, mindegy, hogy plebejust-e vagy patríciust, a 
nép szabadon leadott szavazatával. 


44. Először a tribunusok választása zajlott le. Csupa patríciust 
választottak meg consuli rangú tribunusnak, L.  Ouinctius 
Cincinnatust harmadszorra, L. Furius Medullinust másodszorra, 
továbbá M. Manliust és A. Sempronius Atratinust. Emez elnökölt a 
guaestorok választásán, melyen több plebejus pályázó között 
föllépett A. Antistius, a néptribunus fia, és Sex. Pompilius, a másik 
néptribunus öccse is; hanem ezeknek sem a hivatalos hatalma, sem 
a szavazata nem bizonyult elegendőnek amazok előkelőségével 
szemben, akiknek apját és őseit már consuli rangban látták 
valamikor. Valamennyi néptribunus őrjöngött, de mindenekfölött 


Pompilius és Antistius, akik övéik bukása miatt haragra gerjedve, 
hangoztatták: , Mit jelentsen ez? Sem a maguk jó szolgálatai, sem a 
patríciusok oly sok igazságtalansága, sem a lehetőség, hogy olyan 
jogot élvezhetnek, ami azelőtt elérhetetlen volt számukra - mindez 
nem számít annyit, hogy akár egyetlen plebejust is megtegyenek 
guaestornak, hát még tribunusnak! Hiába kérte a szavazatokat apa a 
fiának, testvér a testvérnek - két szent és sérthetetlen méltóságú, a 
szabadság védelmére megválasztott néptribunus. Csalás volt a 
dologban, annyi bizonyos, és A. Sempronius a választó gyűléseken 
inkább ügyeskedik, mintsem tisztességes munkát végez: annak a 
becstelensége miatt szenvedtek vereséget az övéik." Mivel pedig 
Semproniust . ártatlansága biztosította, s az akkori tisztségében 
amúgy sem támadhatták meg, haragjuk élét C. Semproniusra, 
Atratinus nagybátyjára irányították, és tiszttársuk, M. Canuleius 
segítségével a gyalázatosan végződő volscus háború miatt törvénybe 
idézték. Ugyancsak a tribunusok említést tettek a senatusban a 
földosztásról; mivel ezt a javaslatot C. Sempronius mindig nagy 
hévvel ellenezte, úgy gondolták - s volt is benne igazság -, hogy ha 
most eláll véleményétől, a patríciusok félvállról veszik majd 
bevádoltatását, ha viszont megmarad álláspontjánál az ítélethozatal 
napjáig, a nép haragszik meg rá. Ő azonban szívesebben tette ki 
magát a gyűlöletnek, és inkább a maga, mint az állam ügyének 
akart ártani, s kitartott véleménye mellett, mondván, hogy 
semmiféle adakozásba ne kezdjenek, annak ugyanis csak a három 
tribunus látja hasznát; nem is annyira a népnek akarnak azok földet 
szerezni, inkább az ő személye ellen igyekszenek gyűlöletet kelteni; 
ő azonban bátran néz szembe ezzel a viharral; a senatusnak pedig se 
ő, se senki polgár ne okozzon akkora gondot, hogy az állami élet 
károsodása árán akár egyetlen embert is megkíméljenek. Semmivel 
sem volt alázatosabb hangulatban, amikor elérkezett a nap, és maga 
tartotta meg saját ügyében a védőbeszédet; a patríciusok pedig 
hiába kíséreltek meg mindent, hogy a népet megenyhítsék - 
tizenötezer as megfizetésére ítélték. 


Ugyanabban az esztendőben egy Postumia nevű Vesta-szüzet azzal 
vádoltak meg, hogy elvesztette szüzességét; e bűnben ártatlan volt, 
azonban mivel csinosabban ruházkodott és szabadosabb nyelven 
beszélt, mint ahogy az szűz leányhoz illik, egy kevéssé mégis 
gyanakodtak rá. Ügyét elnapolták, majd fölmentették, de a pontifex 
maximus a papi testület nevében ráparancsolt, hogy hagyjon föl a 


tréfálkozással, és inkább a szent élethez illően, mint csinosságra 
törekedve öltözködjék. 

A campaniaiak ugyanebben az évben elfoglalták Cimaet, mely addig 
a görögök kezén volt. 

A következő évben consuli rangú katonai tribunusok jutottak 
hatalomra: Agrippa Menenius Lanatus, P. Lucretius Tricipitinus és 
Sp. Nautius Rutulus. 


45. Az esztendő, a római nép szerencséjére, inkább egy nagy 
veszedelemről, nem pedig nagy csapásról nevezetes. A rabszolgák 
összeesküdtek, hogy különféle pontokon fölgyújtják Rómát, s 
mialatt a nép a házak segítségére siet, ők fegyveresen megszállják a 
fellegvárat és a Capitoliumot. Juppiter elhárította a bűntettet; 
kettőjük följelentésére elfogták és megbüntették a vétkeseket. A 
bejelentőket tíz-tízezer régi súlyú ércpénzzel jutalmazták, továbbá 
fölszabadították őket. 

Később az aeguusok újra háborúra készülődtek. Labici város lakosai 
- megbízható hírforrások szerint, melyek Rómába is eljutottak - 
egybekötötték haditerveiket a régebbi ellenségekével. Az aeguusok 
már szinte évről évre visszatérő fegyverfogásához hozzászokott a 
város; Labiciba követséget küldtek, mely azonban kétértelmű 
válasszal tért vissza, mondván: háborúra ugyan nem készülnek, de a 
béke sem tart sokáig; megbízzák tehát a tusculumiakat, jól 
figyeljenek, hogy nem támad-e új megmozdulás a város lakosai 
között. 

A következő esztendőben a consuli rangú katonai tribunusokat, L. 
Sergius Fidenast, M. Papirius Mugillanust és C. Serviliust, annak a 
Priscusnak a fiát, kinek dictatorsága alatt Fidenaet elfoglalták, 
hivatalba lépésük kezdetén tusculumi követség kereste föl. A 
követek jelentették, hogy Labici lakosai fegyvert fogtak, és az 
aeguus hadsereggel együtt Tusculum területén pusztítanak, 
táborukat pedig az Algiduson ütötték föl. Ekkor a rómaiak hadat 
üzentek nekik; senatusi határozatot hoztak, hogy két tribunus 
vonuljon hadba; egy pedig Róma ügyeit tartsa kézben. Hanem erre 
kitört a viszály a tribunusok között: mindegyik inkább hadvezérnek 
tekintette magát, s a város igazgatását - mint hálátlan és kevéssé 
dicső feladatot - nem akarta elvállalni. A tiszttársak között 
keletkezett dicstelen viszály láttán a patríciusok csak álmélkodtak, 
0. Servilius azonban így szólt: , Mivel sem ezt a testületet, sem a 


közjót nem becsülitek, majd az atyai méltóság dönti el ezt a 
pörlekedést. Az én fiam kormányozza Rómát, mégpedig anélkül, 
hogy sorsot húznátok. Akik pedig a háborút választják, bárcsak 
megfontoltabban és egyetértésben irányítanák a hadműveleteket, 
mint amennyire vágyódnak utána." 


46. Elhatározták, hogy ezúttal nem az egész népből toboroznak: 
sorshúzással tíz tribust választottak: ezekből toborozták az ifjakat, 
és két tribunus parancsnoksága alatt vonultak hadba. Már Rómában 
megkezdődött a hatalomvágy sarkallta vetélkedés kettőjük között, s 
ez a táborban csak erősbödött: semmiben sem értettek egyet, és ki- 
ki a maga álláspontját védte; csak a maga véleményéhez 
ragaszkodott, s a maga parancsát tekintette érvényesnek. 
Kölcsönösen "megvetették egymást, míg végül  legatusaik 
tiltakozására megegyeztek, hogy másodnaponként váltakozva 
gyakorolják a főparancsnokságot. Ezek a hírek eljutottak Rómába, 
ahol úgy mondják, 0O. Servilius, a magas korú és 
élettapasztalatokban gazdag bölcs a halhatatlan istenekhez 
imádkozott, kérve őket, hogy a tribunusok viszálya nagyobb kárt ne 
okozzon az államnak, mint annak idején Veii alatt. Mivel azonban 
nem volt kétsége felőle, hogy súlyos vereség áll küszöbön, arra 
ösztönözte fiát, hogy toboroztasson hadsereget és fegyverkezzék. 
Nem bizonyult hamis jósnak. L. Sergius vezetésével - aznap ugyanis 
az ő kezében volt a parancsnokság -, az ellenséges tábor közelében, 
alkalmatlan helyen, miután az ellenség félelmet színlelve sáncai 
mögé húzódott vissza, hiú reménnyel támadásba lendültek, de az 
aeguusok váratlan rohammal szétkergették őket, majd a domb 
lejtőjén utolérték és legyilkolták az egymás hegyén-hátán 
menekülőket. A tábort aznap még tartották ugyan, de másnap, 
miután az ellenség javarészt körülzárta, a hátsó főkapun kiosonva 
csúfosan elhagyták. A vezérek, a legatusok, s ami a haderőből a 
zászlók körül megmaradt, Tusculumba igyekeztek; a többiek a 
mezőn szerte kóborolva, az elszenvedett vereség hírét még meg is 
toldva, különféle utakon Róma felé tartottak. Csekélyebb rémületet 
keltett a hír, mivel az esemény megegyezett azzal, amitől az 
emberek amúgy is féltek, továbbá látták a tartalék sereget is, melyet 
a katonai tribunus veszély esetére fölállított. Ugyancsak az ő 
parancsára, az alacsonyabb rangú tisztviselők lecsillapították az 


izgatott hangulatot a városban, a gyorsan kiküldött földerítők 
jelentéseiből pedig megtudták, hogy a vezérek és a hadsereg 
Tusculumban tartózkodnak, az ellenség meg nem mozdul a 
helyéből. És ami a legnagyobb megnyugvást keltette, senatusi 
határozattal dictatornak nevezték ki O. Servilius Priscust, azt a 
férfit, akinek előrelátó bölcsességét az állam sok viharában már 
azelőtt is tapasztalhatták, ennek a háborúnak az idején pedig 
egyedül ő jósolt rosszat a tribunusok viszályából, még a kudarc 
bekövetkezte előtt. A lovasság főparancsnokává kinevezte azt, aki őt 
katonai tribunusként dictatornak jelölte: tulajdon fiát (így írják 
némelyek; mások szerint ugyanis abban az esztendőben Ahala 
Servilius volt a lovasság főparancsnoka); majd az új hadsereggel 
háborúba indult, és magához vévén a Tusculumban tartózkodó 
csapattesteket, az ellenségtől kétezer lépésnyire tábort ütött. 


47. A hadiszerencse kedvezése miatt az aeguusokra is átszállt 
ugyanaz a gőg és hanyagság, ami azelőtt a római hadvezérekben 
volt meg. A dictator mindjárt az ütközet elején, mikor 
lovasrohammal szétzavarta az ellenség arcvonal előtt haladó sorait, 
elrendelte, hogy a legiók nyomban támadjanak, majd mikor egyik 
zászlóvivő tétovázott, megölte. Akkora lendülettel folyt a harc, hogy 
az aeguusok nem állták a támadást; a nyílt csatában legyőzetvén, 
futva menekültek vissza táborukba. A tábor megostromlása 
rövidebb ideig tartott, és kisebb küzdelembe került, mint előtte a 
csata. A tábort megszállták és kifosztották, a dictator szabad 
zsákmányolást engedélyezett a katonáknak; majd amint a táborból 
menekülő ellenség üldözésére küldött lovaskatonák jelentették, 
hogy az ellenséget teljesen szétverték, s az aeguusok javarészt 
Labiciba menekültek, másnap Labici városa ellen vezette a 
hadsereget, bekerítette, létrákon behatolt a falak mögé, és 
kifosztotta a helységet. A dictator győztes seregét visszavezetvén 
Rómába, a megválasztását követő nyolcadik napon lemondott 
tisztségéről; a senatus pedig alkalmas gyorsasággal, még mielőtt a 
néptribunusok — Labici földjének  fölosztásáról szóló lázító 
javaslatukat megtehették volna, elhatározta, hogy telepeseket küld 
Labiciba. Rómából ezerötszáz telepest küldtek ki, akik két-két hold 
földet kaptak. 


Labici megszállása után, Agrippa Menenius Lanatus, C. Servilius 
Structus és P. Lucretius Tricipitinus - másodszorra megválasztott 
katonai tribunusok - és Sp. Rutilius Crassus alatt, majd a következő 
évben A. Sempronius Atratinus, harmadszorra, és M. Papirius 
Mugillanus, továbbá Sp.  Nautius — Rutulus, — másodszorra 
megválasztott consuli rangú katonai tribunusok alatt két esztendeig 
nem háborgatta Rómát külső háború, a földosztásról szóló törvény 
miatt azonban belül viszálykodás folyt. 


48. A nép felbujtóit, Sp. Maeciliust negyedszer, és M. Metiliust 
harmadszor választották meg  néptribunusnak, mindkettőt 
távollétében. A törvényjavaslatot oly módon terjesztették elő, hogy 
az ellenségtől elfoglalt földet fejenként osszák szét, így aztán, ha 
néphatározat születik belőle, az előkelők java részének vagyonát 
köztulajdonba vették volna - alig volt ugyanis terület (hiszen Róma 
maga is ellenséges földön épült), melyet nem fegyverrel szereztek 
meg; amit pedig áruba bocsátottak, vagy amit az állam osztott ki, 
valamennyi plebejus kézen volt; a plebejusok és patríciusok között 
így kegyetlen küzdelemnek kellett bekövetkeznie. A katonai 
tribunusok sem a senatusban, sem az előkelőségek nem hivatalos 
tanácskozásain nem találtak módot a megoldásra, de ekkor Ap. 
Claudius, az unokája annak, aki törvényhozó decemvir volt 
valamikor, a patrícius testület legifjabb tagja, állítólag azt mondta: 
régi, családi megoldást hoz otthonról; nagyapja ugyanis már 
megmutatta egy ízben az Atyáknak, mi a tribunusi hatalom 
megtörésének egyetlen módja: a tiszttársak ellenvetési joga. Az 
újdonsült államférfiakat a magas rangú patríciusok tekintélyével 
nem nehéz véleményük megváltoztatására rábírni, ha inkább az 
idők nyelvén és nem a magas méltóságra emlékeztetve szólnak 
velük. Harcikedvük is csak helyzetükből fakad: ha meglátják, hogy 
társaik kezdeményezésükkel megnyerték maguknak a nép szívét, és 
nekik ott nem hagytak helyet, könnyen alkalmazkodnak majd a 
senatus okfejtéséhez, s ezáltal az egész rend, de mindenekfölött a 
legelőkelőbb patríciusok jóindulatát igyekeznek megszerezni 
maguknak. Valamennyien helyeselnek neki, de kiváltképpen O. 
Servilius Priscus dicséri örvendezve, hogy nem korcsosult el a 
Claudiusok sarjadéka, és megbízza, hogy bírjon rá az ellenvetés 
jogának gyakorlására bárkit, akihez csak  hozzáférkőzhet a 
tribunusok testületéből. A senatusi ülés feloszlik, s a vezető 
senatorok kezdik megkörnyékezni a tribunusokat. Jó tanáccsal, 


figyelmeztetéssel, ígérgetéssel - , milyen szívesen látnák ezt 
magánszemélyként, mily kellemesen érintené az az egész senatust" - 
végül is rábírnak hat tribunust, hogy ellenvetési jogát gyakorolja. 
Másnap, megbeszélés szerint fölvetették a senatusban a bajt, amit 
Maecilius és Metilius rossz példát mutató bőkezű ígérgetése kevert, 
s a vezető senatorok fölszólaltak, hogy a maguk részéről nem 
tudnak okosabbat, nem látnak más módot a segítségre, mint amit a 
tribunusoktól elvárhatnak; a tribunusi hatalomban bizakodva úgy 
menekül hozzájuk az állam, mint valami védtelen magánszemély: 
dicsőség az rájuk s hatalmukra nézve, ha erejüket éppúgy 
alkalmazzák becstelen tiszttársukkal szemben, mint a senatus 
ingerlésére és a rendek közti viszály fölkavarására. Egyetértő 
helyeslés zúgott föl a senatusban, és a tanácsterem valamennyi 
sarkából a tribunusokat szólították. Majd mihelyt a zaj elült, azok, 
akiket a vezető senatorok kegyeikbe fogadva megfelelően 
előkészítettek, kijelentették, ha tiszttársaik előterjesztéséről a 
senatus úgy vélekedik, hogy az káros a köztársaságra, ők készen 
állnak rá, hogy megakadályozzák. Az ellenvetési jogukat gyakorló 
tribunusoknak a senatus köszönetet mondott. A törvényjavaslat 
előkészítői gyűlést hívtak össze, s ott tiszttársaikat a népérdekek 
árulóinak, a consuli cím szolgáinak nevezték, s még egyéb gyalázó 
szavakkal illették, a javaslatot azonban elejtették. 


49. A következő esztendőben P. Cornelius Cossus, C. Valerius 
Potitus, O. Ouinctius Cincinnatus és Num. Fabius Vibulanus consuli 
rangú katonai tribunusok hivatali éve idején két háború is folyt 
volna, ha a veii háborút el nem odázza a babonás félelem, ami 
elfogta a helybeli főembereket, mivel a Tiberis elárasztotta 
földjeiket, és romba döntötte gazdasági épületeiket. Ugyanakkor az 
aeguusokat két esztendővel előbb szenvedett vereségük akadályozta 
meg, hogy a maguk fajtájabeli bolaeieknek segítségére ne siessenek. 
A bolaeiek ugyanis be-betörtek a szomszédos Labici területére, és 
háborúskodni kezdtek az új telepesekkel. Vétküket fölismervén 
valamennyi aeguus segítségében reménykedtek, de miután övéik 
cserbenhagyták őket, említésre sem méltó háborúban egy könnyed 
támadás és egyetlen csata folytán elvesztették városukat és 
területüket. . L. — Decius néptribunus megkísérelte, — hogy 
megszavaztasson egy javaslatot: küldjenek telepeseket Bolaeba, úgy, 


amint Labiciba küldtek;  tiszttársainak  ellenvetései azonban 
megbuktatták a javaslatot. Kijelentették ugyanis, hogy bármely 
néphatározatot csak akkor engednek megszavaztatni, ha azzal a 
senatus egyetért. 


Egy évvel később az aeguusok visszafoglalták Bolaet, és coloniát 
szervezve új erőkkel szilárdították meg a várost. Rómában eközben 
consuli rangú katonai tribunusok léptek hivatalba, Cn. Cornelius 
Cossus, L. Valerius Potitus, 0. Fabius Vibulanus (másodszor) és M. 
Postumius Regillensis. Az aeguusok ellen indítandó háború 
vezetésével az utóbbit bízták meg. Rosszindulatú ember volt, s ez 
nem is a háborúban, mint inkább a győzelem idején mutatkozott 
meg. 

Nagy sietve hadsereget toborzott, Bolae ellen vonult, apró 
csatározásokkal megtörte az aeguusok harci kedvét, végül betört a 
városba. Ettől kezdve aztán nem az ellenséggel, hanem 
polgártársaival harcolt, és bár az ostrom alatt szabad prédát ígért 
katonáinak, mihelyt megszállták a várost, megmásította szavát. Úgy 
vélem, inkább emiatt haragudott meg rá a hadsereg, nem pedig 
azért, hogy a csak nemrégiben kifosztott és újonnan telepített 
városban nem talált a tribunus ígéretével egyező zsákmányt. A 
katonák haragját növelte még, hogy amikor Postumiust a 
néptribunusok okozta zavargások miatt tiszttársai visszahívták 
Rómába, egyik gyűlésen otromba, sőt szinte esztelen megjegyzést 
tett. M. Sextius néptribunus ugyanis azt javasolta, hogy osszanak 
földet, s egyidejűleg küldjenek telepeseket Bolaeba, mondván, hogy 
ő azt tartaná méltányosnak, ha azok kezére jutna a város és a Bolaet 
környező terület, akik fegyverrel megszerezték.  , Márpedig 
megjárhatják a katonáim, ha nem nyughatnak", mondta. Ennek 
hallatára a gyűlés hallgatósága éppúgy megbotránkozott, mint 
később az Atyák. A néptribunus pedig, ez az elszánt férfi, egyben jó 
szónok, mindjárt rájött, hogy ellenfelei közt egy gőgös természetű, 
zabolátlan szájú emberre akadt, s hogy ha tovább ingerli, 
bosszantja, olyan szavakra bírhatja, melyek nemcsak személyét, 
hanem az ügyet, melyet képvisel, sőt az egész patríciusi rendet is 
gyűlöletessé tehetik, a katonai tribunusok testületéből senkit sem 
vont be oly gyakran a vitába, mint Postumiust. Akkor is, ama 
kegyetlen és embertelen kijelentés elhangzása után, így szólt M. 
Sextius: , Halljátok-e, római polgárok, hogyan fenyegeti a katonáit, 
mintha bizony a rabszolgái volnának? És ezt a vadállatot mégis 


méltóbbnak ítélitek ily magas tisztségre, mint azokat, akik várost és 
földet ajándékozva új településre küldenek benneteket, akik 
öregségtek idejére lakhelyről gondoskodnak számotokra, s akik 
érdekeitek védelmében e gőgös és kegyetlen ellenfelekkel 
harcolnak. Most már kezdhettek csodálkozni azon, hogy miért akad 
ügyeteknek oly kevés védelmezője? Mert hiszen mit remélhetnek 
tőletek? — Hivatali méltóságokat talán, melyeket inkább 
ellenségeiteknek, mint a római nép javáért küzdő férfiaknak 
juttattok? Följajdultok, ugye, amikor halljátok, miként beszél ez az 
ember? De sebaj. Ha szavazásra kerül sor, inkább megválasztjátok 
majd őt, aki gyalázattal fenyeget benneteket, mint azokat, akik 
földet, házat, vagyont akarnak számotokra biztosítani." 


50. A katonákhoz is eljutott Postumius szavának a híre, s ez a 
táborban még nagyobb fölháborodást keltett: , Ez a zsákmánytolvaj, 
a csaló, még ez fenyegeti a katonákat?" Azután hogy nyíltan 
zúgolódni kezdtek, P. Sextius, a guaestor úgy vélte, a fölfordulást 
hasonló erőszakossággal kell megfékezni, mint ami kirobbantotta; 
odaküldte hát a lictort egy ordítozó katonához, hogy tartóztassa le; 
igen ám, de erre iszonyú szitkozódás, lárma keletkezett, s már 
repült is egy kő a tömegből, megsebesítette a guaestort, úgyhogy az 
távozni volt kénytelen, az illető pedig nem kímélte a hangját: , A 
guaestor most megkapta azt, amivel a hadvezér fenyegette 
katonáit." A lármára odahívatták Postumiust, de kíméletlen 
kihallgatásaival, kegyetlen büntetéseivel csak még inkább elrontott 
mindent. Végül, már nem tudván határt szabni haragjának, mikor 
csődület támadt, a boldogtalanok kiáltozására, akiket vízbefojtásra 
ítélt, mint az eszeveszett, rohant le a bírói emelvényről a büntetés 
miatt tiltakozó tömeg közé. A lictorok és centuriók mindenfelé 
igyekeztek hátrább szorítani a népet, de oly nagy fölháborodás tört 
ki, hogy a tribunust tulajdon hadseregének katonái halálra 
kövezték. Amint a szörnyű bűntett híre eljutott Rómába, a katonai 
tribunusok senatusi vizsgálatot akartak elrendelni tiszttársuk halála 
ügyében; a néptribunusok azonban megakadályozták a határozatot. 
Ez a vita azonban nem volt független egy másik nézeteltéréstől: a 
patríciusokat ugyanis gond gyötörte, hogy a nép a kihallgatásoktól 
rettegve, haragjában plebejus katonai tribunusokat választ majd; 
mindent megtettek hát, hogy consulválasztásokra kerüljön sor. 


Mivel azonban a néptribunusok nem akartak senatusi határozatot 
hozatni, — beavatkozási jogukkal élve megakadályozták a 
consulválasztó gyűlés megtartását, s a kormányzást interrex vette 
kézbe. 


51. A O. Fabius Vibulanus interrex elnöklete alatt lefolyt gyűléseken 
A. Cornelius Cossust és L. Furius Medullinust választották 
consulokká. Ezek hivatali évének elején senatusi határozat született, 
hogy a tribunusok terjesszék a lehető legsürgősebben a nép elé a 
javaslatot, amely vizsgálatot rendel Postumius meggyilkolása 
ügyében azzal, hogy ott a nép kedvére való ember elnököljön. A 
plebs az egész nép egyetértésével a consulokra bízza ezt a feladatot. 
A consulok nagy mértéktartással és szelíden bonyolították le az 
ügyet, csak keveset ítéltek halálra, s úgy mondják, azok is maguk 
vetettek véget életüknek, azt azonban mégsem érhették el, hogy a 
nép haragra ne gerjedjen, mondván, hogy oly régen hevertetik 
hiábavalóan az ő javukra szolgáló kedvezményeket, de ha vérük 
hullásáról, — főbenjáró büntetésükről esik szó, — nyomban 
megszavazzák és ráadásul mekkora szigorral érvényesítik a 
törvényt. A fölkelés elfojtása után éppen jó alkalom adódott volna, 
hogy a bolaei föld kiosztásával megnyugtassák a kedélyeket; ennek 
megtörténte után csökkent volna a földosztás utáni vágyuk, mely a 
patríciusokat kiűzte volna az állami földek törvénytelen 
birtoklásából; éppen ez a méltatlanság nyomta a szívüket; a 
nemesség ugyanis nemcsak az erőszakkal szerzett állami földek 
megtartásához ragaszkodott makacsul, hanem az ellenségtől 
nemrégiben elfoglalt szabad földet sem akarta volna a nép között 
szétosztani, hogy az majd később ugyancsak a kevesek zsákmányává 
váljék. 

Még ugyanabban az évben Furius consul legiókat vezetett hadba a 
hernicusok földjén portyázó volscusok ellen. Mivel ott már nem 
találtak ellenséget, bevették Ferentinumot, ahová a volscusok nagy 
tömege visszavonult. Kevesebb zsákmányt találtak, mint amit 
reméltek, a volscusok ugyanis, mivel tudták, hogy védekezésre 
vajmi csekély a remény, mindent összeszedtek, és elhagyták a 
várost; másnap a rómaiak egy csaknem kiürített várost foglaltak el. 
A hernicusoknak tehát csak magát Ferentinumot és környékét 
adhatták ajándékba. 


52. Hála a tribunusok mértéktartásának, nyugodalmas esztendő 
következett O. Fabius Ambustus és C. Furius Paculus consulsága 
alatt; néptribunus L. Icilius volt. Mindjárt az év elején - mintha csak 
neve és családja híre kötelezte volna rá - zavargásokat sugalmazott 
a földosztásról szóló törvény előterjesztésével; ekkor azonban 
járvány tört ki, mely fenyegetőbbnek ígérkezett, mint amilyen 
veszedelmessé vált végül is, s az emberek gondolatait a Forumon 
zajló politikai vitákról házi gondjaik, testi jólétük felé terelte; a 
járvány alkalmasint kevesebb kárt okozott, mint hogyha zendülés 
keletkezett volna. 


A városban igen sokan megbetegedtek, de csak kevesen haltak meg, 
a járvány verte évre azonban, M. Papirius Atratinus és C. Nautius 
Rutulus consulsága idején, mivel a földet, amint az ilyenkor 
többnyire megesik, nem művelték meg, rossz termés következett. Az 
éhínség a járványnál is szomorúbban végződött volna, ha 
követséget nem küldenek az Etruszk-tenger melléki s a Tiberis 
partján lakó valamennyi néphez, hogy tőlük búzát vásároljanak, s 
így a gabonaellátást biztosítsák. A samnisok, Capua és Cumae urai 
dölyfösen megtiltják a követeknek, hogy vásároljanak; Szicília 
uralkodója viszont jó szívvel segíti őket; a legnagyobb 
élelmiszerrakomány azonban az etruszkok  szívességéből, a 
Tiberisen érkezett. A betegség miatt oly kihalt volt, a consulok 
tapasztalata szerint, a város, hogy egy-egy senatornál többet sehogy 
sem találtak a küldöttségek számára, kénytelenek voltak hát 
mindegyikhez két-két lovagrendű férfit csatlakoztatni. Abban a két 
esztendőben egyéb sem külső, sem belső baj nem volt, csak a 
járvány és az ínség. De mihelyt ezek a megpróbáltatások véget 
értek, mindaz, ami az állam életét szokás szerint megzavarta - kitört 
a belső viszály és a külső háború. 


53. Manius Aemilius és C. Valerius Potitus consuli éve alatt 
háborúra készülődtek az aeguusok, mégpedig a volscusokkal együtt, 
akik noha nem hivatalos döntés alapján fogtak fegyvert, önkéntes 
zsoldos  katonaságként csatlakoztak hozzájuk. Mihelyt az 
ellenségnek hírét vették - akkorára ugyanis már keresztül-kasul 


bejárta a hír Latiumot meg a hernicusok földjét -, Valerius consul 
toborzást hirdetett, M. Menenius néptribunus, a földosztásról szóló 
törvényjavaslat szerzője, azonban, beavatkozási jogánál fogva 
megakadályozta, hogy bárki is esküt tegyen; de éppen akkor 
jelentik, hogy az ellenség elfoglalta Carventum erődjét. E gyalázat 
hallatára föllángol a patríciusok gyűlölete Meneniusszal szemben, a 
többi tribunusnak pedig, akiket már előbb megkörnyékeztek, hogy 
akadályozzák meg a földosztásról szóló javaslatot, igazságosabb 
okot szolgáltat, hogy tiszttársuk ellen föllépjenek. Az ügy a 
szócsaták miatt sokáig elhúzódott, miközben a consulok az isteneket 
és embereket hívták tanúságul, hogy Menenius bűne az ellenségtől 
elszenvedett valamennyi vereség és gyalázat, s ami még előttük áll, 
mivel akadályozza a toborzást; Menenius viszont azt hangoztatja, 
hogy ha a patríciusok a törvénytelenül bitorolt állami földekről 
lemondanak, ő nem gördít akadályt a toborzás elé; közben a kilenc 
tribunus a testület nevében véget vetvén a  hadakozásnak, 
határozatot nyújt át, miszerint ők támogatnák C. Valerius consult, 
ha megtartja a toborzást, és megbünteti vagy egyéb megtorlással 
sújtja azokat, akik megtagadják a katonai szolgálatot, még akkor is, 
ha tiszttársuk tiltakozott. Ezzel a határozattal fölfegyverkezve a 
consul erővel elővezettetett néhány embert, aki a tribunushoz 
föllebbezett, a többiek pedig félelmükben fölesküdtek. Carventum 
erődjéhez vonulva a hadsereg, ámbár gyűlölte, utálta a consult, 
megérkezésekor nyomban egykettőre szétverte az őrséget, és 
visszafoglalta az erődöt; az őrségből hanyagság folytán elmentek 
néhányan fosztogatni, és ezzel alkalmat nyújtottak a rómaiaknak, 
hogy behatolhassanak. A folytonos fosztogatásból, mivel mindent 
erre a biztonságos helyre hordtak össze, sok zsákmány halmozódott 
föl. A consul parancsára a guaestor mindent elárvereztetett az 
államkincstár javára, mondván, hogy zsákmányból csak az olyan 
hadsereg részesedik, amelyik nem tagadja meg a katonai 
szolgálatot. Ez csak növelte a nép és a katonák haragját a consullal 
szemben. Így azután, mikor senatusi határozat alapján ovatióval 
bevonult Rómába, a katonásan szabad szájú, rögtönzött gúnyversek 
felváltva hol a consult szidalmazták, hol meg  Meneniust 
dicsőítették, s valahányszor csak a tribunust említették, a körülvevő 
tömeg szeretetének megnyilvánulása: a taps és helyeslés szinte 
elnyomta a katonák hangját. Ez a jelenség még nagyobb gondot 
okozott az Atyáknak, mint a katonák csaknem megszokott 
szabadossága a consullal szemben; mivel pedig nem volt kétség 


felőle, hogy ha megpályázza, az egyik katonai tribunusi tisztség 
Meneniusnak jut, consulválasztó gyűlést hirdettek, s onnan őt 
kizárták. 


54. Cn. Cornelius Cossust és L. Furius Medullinust választották meg 
consulnak, az utóbbit másodízben. Soha még ennyire nem bántotta 
a népet, hogy nem választhatott tribunusokat. Bosszúságát ki is 
mutatta a guaestorválasztó gyűlésen, és azzal állt bosszút, hogy első 
ízben plebejus guaestorokat választott, oly módon, hogy a négy 
megválasztandó " közül egyetlen  patríciusnak,  C. Fabius 
Ambustusnak maradt hely, három plebejus, O. Silius, P. Helius és P. 
Papius pedig a leghíresebb családok fiait ütötte ki a nyeregből. Úgy 
tudom, ennek a szabad népi szavazásnak ösztönzői az Iciliusok 
voltak, az ő patríciusgyűlölő családjuknak három tagját választották 
meg abban az esztendőben néptribunusnak. Sok fontos ügyet 
csillogtattak meg a nép mohósága előtt, de azt is kijelentették, hogy 
egyetlen mozdulatot sem tesznek, ha a guaestorválasztáson, melyet 
egyetlen tisztségként hagyott meg a senatus plebejusoknak és 
patríciusoknak vegyesen, nem lesz a népnek bátorsága ahhoz, amit 
már régóta óhajt, és amit törvényesen megszerezhet magának. 
Hatalmas győzelme volt ez hát a népnek, s a guaestori tisztséget 
nem is e méltóság korlátozott lehetőségei szerint ítélték meg, hanem 
úgy látták, hogy a consuli méltósághoz, a diadalmenetekhez is 
nyitva áll az út a maguk erejéből fölvergődött emberek előtt. A 
patríciusok viszont úgy zúgolódtak, mintha nem közösen viselnék a 
hivatali méltóságokat, hanem ők elvesztették volna valamennyit; 
kijelentették, hogy ha így állnak a dolgok, minek gyermeket 
fölnevelni, hiszen elűzik őket őseik helyéről, s azt látják, hogy 
mások kezére száll a méltóságuk, ők pedig Salius-papok vagy 
flamenek maradnak, akik a hivatalos áldozati szertartásokat végzik, 
de a nép fölött sem hatalmuk, sem erejük. A két párt izgatott 
hangulatában, mikor a nép önbizalma megerősödött, s a nép ügyét 
oly nagy nevű vezérek védelmezték, az Atyák, gondolván, hogy ahol 
a nép teheti, hasonló jelenségeknek lesznek tanúi, mint a 
guaestorválasztásokon, inkább hajlottak consulok választására, 
mivel azon meg nem léphettek föl vegyesen a jelöltek; az Iciliusok 
viszont azt mondták, katonai tribunusokat kell választani, és végre 
meg kell adni a népnek a hivatali méltóságokat. 


55. Nem volt azonban semmiféle consuli előterjesztés, amelynek 
megakadályozása folytán kinyilváníthatták volna akaratukat - s 
ekkor csodálatosan jókor érkezett a hír, hogy a volscusok és az 
aeguusok betörtek Latiumba és a hernicusok területére, és ott 
fosztogatnak. Mihelyt a consulok egy senatusi határozat alapján 
megkezdték a toborozást erre a háborúra, a tribunusok élesen 
szembehelyezkedtek vele, azt hajtogatván, hogy ez a szerencse 
ajándéka nekik is, meg a népnek is. Hárman voltak, valamennyi 
igen kemény ember, és a plebejusok között jó családból való. 
Közülük kettő azt a feladatot vállalja magára, hogy állandóan 
szemmel tart egy-egy consult; a harmadik pedig a gyűléseken a 
helyzetnek megfelelően lecsillapítja vagy harcra serkenti a népet. 
Most aztán sem a consulok nem toborozhattak, sem a tribunusok 
nem bonyolíthatták le kedvük szerint a népgyűlést. A szerencse 
már-már a nép ügyének kedvezett, amikor hírnökök jelentették, 
hogy Carventum erődjét, miután az őrségből többen zsákmány után 
jártak, az aeguusok elfoglalták, megölvén az erőd őrizetére 
hátrahagyott néhány embert; volt, akit a várba visszatértekor 
gyilkoltak meg, másokat a mezőn kóborlás közben. Az államnak ez 
a kellemetlensége újabb erőt adott a tribunusok fellépéséhez. Hiába 
környékezték ugyanis őket, hogy ne akadályozzák tovább a háborút, 
semmi nem változtathatott szándékukon, sem az államot fenyegető 
vihar, sem a velük szemben megnyilatkozó gyűlölet; végül elérik, 
hogy senatusi határozatot hoznak katonai tribunusok választásáról, 
hozzáfűzvén mégis, hogy aki abban az évben néptribunus, az nem 
vehető számításba, és senki néptribunus hivatala meg nem 
hosszabbítható a következő esztendőre. Nincs kétség felőle, hogy 
ezzel az Iciliusokra célzott a senatus, hiszen azzal vádolták őket, 
hogy fölforgató tribunusi működésükért jutalmul consuli tisztségre 
pályáznak. Akkor megtartották a toborzást, és valamennyi rend 
egyetértésével . megkezdték a háborús előkészületeket. A 
történetírók különböző adatai miatt nem tudni biztosan, hogy 
mindkét consul elment-e Carventum várához, vagy egyik Rómában 
maradt-e, hogy lebonyolítsa a választásokat. Amiben viszont nem 
térnek el egymástól az írók, az biztosra vehető, vagyis az, hogy 
Carventum erődjétől, miután hiába ostromolták, visszavonultak; 
ugyanaz a sereg azonban visszafoglalta a volscusoktól Verrugót, és 


nagy fosztogatást vitt véghez, nagy zsákmányra tett szert aeguus és 
volscus földön egyaránt. 


56. Rómában a nép győzött ugyan abban, hogy olyan választásokat 
írjanak ki, amilyeneket kíván, a választások eredménye mégis a 
patríciusok győzelmét jelentette: consuli rangú katonai tribunusnak 
ugyanis mindannyiuk reményével szemben három patríciust 
választottak, C. Julius Julust, P. Cornelius Cossust és C. Servilius 
Ahalát. A patríciusok mesterkedtek valamit, úgy mondják, s ezt az 
Iciliusok nyomban a szemükre is lobbantották, a jelöltek tömegébe 
ugyanis méltatlanokat vegyítettek a kiválóakkal, hogy némely 
semmirekellő ember miatt utálkozván, a nép elforduljon a plebejus 
jelöltektől. 

Ezután hírül veszik, hogy a volscusok és az aeguusok talán 
Carventum erődjének megtartásán fölbuzdulva, vagy  Verrugo 
helyőrségének elvesztése miatt támadt haragjukban, teljes erőből 
háborúra készülődnek; a vállalkozás élén Antium áll; követei 
mindkét nép lakosságát fölkeresték, szidalmazván őket gyávaságuk 
miatt, hogy falaik mögött megbújva tűrték, hogy a rómaiak az 
elmúlt évben bejárják és kifosszák földjeiket, és lerohanják Verrugo 
helyőrségét. Most immár nemcsak fegyveres hadseregüket, hanem 
telepeseiket is ideküldik; a rómaiak most már nemcsak az itt talált 
javakat osztják föl maguk között, hanem elfoglalván Ferentinumot, 
odaajándékozzák a hernicusoknak. Haragra gyúlt mindenki, amerre 
csak jártak, s a fiatalság magától özönlött a zászlók alá. Így aztán 
valamennyi nép ifjait Antiumban vonták össze, ott ütöttek tábort, és 
várták az ellenséget. Rómába az eseményeknél rémületesebb hírek 
érkeztek, s a senatus - mint ahogy végveszély idején intézkedni 
szokás - elrendelte, hogy dictatort nevezzenek ki. Ezt, úgy mondják, 
rossz néven vette Julius és Cornelius, és szenvedélyes vita 
keletkezett, melynek során a vezető senatorok hiába panaszolták, 
hogy a katonai tribunusok nem vetik alá magukat a senatus 
hatalmának, végezetül a néptribunusokhoz is föllebbeztek, arra 
hivatkozván, hogy ily fontos ügyben nemegyszer még a consulokra 
is rákényszerítették hatalmukat; a néptribunusok, örvendezve a 
patríciusok viszályának, azt mondták, hogy eszükben sincs segíteni 
azokon, akik nemcsak polgártársaiknak nem tekintik, de még 
emberszámba se veszik őket. Majd ha plebejus és patrícius egyaránt 
elérheti a hivatali méltóságokat, ha részesei lehetnek ők is az állam 
kormányzásának, akkor majd gondjuk lesz rá, hogy dölyfös 


tisztviselők miatt semmibe ne vegyék a senatus határozatait: addig 
pedig felőlük és a tribunusi hatalom felől éljenek csak a patríciusok, 
a törvények és a hivatali méltóságok tiszteletének kötelessége alól 
mentesen, gyakorolják maguk a tribunusi hatalmat is. 


57. Ez az összecsapás igen alkalmatlan időben keletkezett, mivel 
épp egy nagy hadjárat állt küszöbön, s ez mindenkit erősen 
foglalkoztatott; majd hosszan tartó viták után hol Julius, hol 
Cornelius kijelentette, hogy ők alkalmas vezérei lehetnek ennek a 
háborúnak, és méltánytalan, hogy megfosszák őket a tisztségtől, 
melyet a nép bízott rájuk; ekkor Servilius Ahala katonai tribunus is 
megszólalt: Sokáig hallgatott, mondta, nem mintha nem lett volna 
határozott véleménye; ugyan melyik derék polgár tudná 
elválasztani a maga személyes gondját az államétól? Hanem mivel 
azt szerette volna, ha tiszttársai a maguk jószántából meghajlanak a 
senatus tekintélye előtt, és nem tűrik el, hogy a senatus a 
néptribunusokhoz föllebbezzen velük szemben. Még most is, ha a 
körülmények megengedik, szívesen adna időt nekik, hogy szerfölött 
makacs véleményüket visszavonják; mivel azonban a háború 
kényszerűsége nem vár az emberek bölcsebb meggondolásaira, 
előbbre valónak ítéli az állam érdekeit, mint tiszttársai jóindulatát, 
és ha a senatus megmarad elhatározásánál, ő még ma este hajlandó 
dictatort kinevezni; ha valaki ellenvetést tenne a senatus 
határozatával szemben, ő elfogadja annak érvényességét. Mindezért 
nem is érdemtelenül dicséret és hála volt a jutalma mindenki 
részéről, és mikor P. Cornelius, az általa kinevezett dictator őt 
választotta a lovasság — főparancsnokává, ha  tiszttársaival 
összehasonlították, példát szolgáltatott rá, hogy a szerencse és a 
magas tisztség hamarább a nyomába szegődik annak, aki nem 
sürgeti. A háború nem volt említésre méltó, egyetlen, könnyű 
csatában széjjelverték az ellenséget Antiumnál; a győztes hadsereg 
végigpusztította a volscusok földjét. A Fucinus-tó partján ostrommal 
bevettek egy erődöt, s ott háromezer foglyot ejtettek, a többi 
volscus a falak mögé vonulva nem védte területét. A dictator a 
hadműveletek alatt, úgy tetszik, nem mulasztotta el szerencséjét; 
inkább sikeresen, mint diadalmasan tért vissza Rómába, és 
lemondott hivataláról. A katonai tribunusok anélkül, hogy 
consulválasztó gyűlésekről említést tettek volna, gondolom, mivel 


haragudtak a dictator kinevezése miatt, kihirdették, hogy össze kell 
hívni a gyűlést katonai tribunusok választására. A patríciusoknak 
súlyosabb gondot okozott az eset, mivel úgy ítélték meg, hogy a 
maguk közül valók árulták el ügyüket. Amint az elmúlt évben a 
legalávalóbbak bevonásával megutáltatták valamennyi, még a 
legméltóbb plebejus jelöltet is, úgy most, a legelőkelőbb, a 
legnagyobb tekintélyű és népszerű senatorokat jelölték a pályázók 
sorába, hogy minden helyet megszerezzenek, és egyetlen plebejus 
be ne juthasson. Négy férfit választottak meg - valamennyi viselte 
már e tisztséget -: L. Furius Medullinust, C. Valerius Potitust, Num. 
Fabius Vibulanust és C. Servilius Ahalát; az utóbbit - megtartván 
tisztségében - több más erénye, de kiváltképpen páratlan 
mértéktartásával megszerzett népszerűsége miatt választották újra. 


58. Ebben az esztendőben, mivel a veii néppel kötött fegyverszünet 
határideje lejárt, a követek és a fetialis-papok elkezdték 
összeállítani a kártérítési követeléseket. Amikor a határhoz 
érkeztek, szembetalálkoztak a veiibeliek követségével: a követek 
arra kérték őket, hogy mielőtt Veiibe belépnének, hadd keressék ők 
fel a római senatust. Mivel Veiit belső viszályok gyötörték, a senatus 
hozzájárult, hogy most nem követel tőlük kártérítést: ennyire távol 
állt tőle, hogy más baját a maga hasznára fordítsa. A volscusok 
földjén Verrugo helyőrségének elvesztésével vereséget szenvedett 
Róma; ennek is csak az idő volt az oka; a katonák, akiket a 
volscusok ostromoltak, segítséget kértek, s ha sietnek, azt 
megkaphatták volna; mire a segítség odaérkezett, már csak a 
vérengzés után zsákmányolás végett szétszóródott ellenséget 
verhette szét. A késedelemért a felelősség nem is a senatust, inkább 
a tribunusokat illette, akik, mivel jelentették nekik, hogy 
Verrugóban keményen védekeznek, megfeledkeztek arról, hogy az 
emberi erő határait semmiféle hősiesség át nem törheti. A bátor 
katonák életét és halálát azonban mégis megbosszulták. 


A következő esztendőben, amikor P. és Cn. Cornelius Cossus, Cn. 
Fabius Ambustus és L. Valerius Potitus voltak a consuli rangú 
katonai tribunusok, kitört a háború Veiivel a dölyfös válasz miatt, 
melyet a veii senatus a kártérítést követelő római követeknek adott, 

mondván, hogy tűnjenek el sietve a városból és Veii területéről, 


különben megadják nekik, amit Lars Tolumnius adott. Az Atyák 
nem tűrvén el a sértést, meghagyták a katonai tribunusoknak, hogy 
másnap terjesszék a nép elé a hadüzenetről szóló törvényjavaslatot. 
Alighogy a javaslatot kihirdették, zúgolódni kezdett az ifjúság, hogy 
még be sem fejeződött a háború a volscusokkal; csak az imént 
koncoltak föl két helyőrséget, s közben a többit is veszély fenyegeti; 
nem múlik el év nyílt háború nélkül, és most, mintha nem volna 
elég bajuk, új háborúra készülnek egy szomszédos, igen hatalmas 
nép ellen, mely föllázítja ellenük egész Etruriát. Ezeket az önként 
fölhangzó megnyilatkozásokat a néptribunusok is megtoldják 
izgatásaikkal: ,A legnagyobb háborút a patríciusok viselik a 
plebejusok ellen - hajtogatják -, a népet zaklatják a katonai 
szolgálattal, s odadobják az ellenségnek, hogy lemészárolja; távol 
tartják Rómától, elvezénylik, hogy otthon nyugalomban ne 
gondolkozzék szabadságról, coloniákról, állami földekről, és ne 
szőjön terveket a választás szabadságáról." Fel-feltartóztattak 
kiszolgált vén katonákat, fölsorolván szolgálati éveik számát, 
sebesüléseiket és a sebek behegedt nyomait; azt kérdezgetvén, hogy 
van-e még ép hely a testükön, mely új sebek szerzésére alkalmas 
volna? Maradt-e még vérük, amit kionthatnának az államért? Efféle 
megjegyzések hangzottak el beszélgetés közben, meg a gyűléseken 
is, és ezek eltérítették az embereket a háború megindításától; a 
törvényjavaslatot elhalasztották, hiszen gyűlöletes lévén, amúgy is 
elutasították volna. 


59. Így hát határozatot hoztak, hogy a katonai tribunusok vezessék 
a hadsereget a volscusok földjére; Cn. Cornelius maradt Rómában 
egyedül. A három tribunus, miután látta, hogy a volscusok sem 
táborba nem tömörülnek, sem ütközetre nem készülnek, háromfelé 
oszlottak, és elindultak fosztogatni. Valerius Antiumba, Cornelius 
pedig Ecetrába vonult: amerre jártak, földúlták a házakat, földeket, 
hogy távol tartsák a volscusokat; Fabius, mivel az volt fő célja, 
mindenféle fosztogatást mellőzve Anxur ostromához vonult föl. 
Anxur, a mai Tarracinae, a mocsarak felé lejtő hegyoldalon épült. 
Fabius erről az oldalról kezdi meg az ostromot; C. Servilius Ahala 
vezetésével négy cohorsot elküld, hogy szállják meg a város fölött 
emelkedő dombot, s a magasabb fekvésű helyről, ahonnan nincs 
védelem, hatalmas lármával, nagy zajt csapva árasszák el a falakat. 
Ettől az ordítozástól megdöbbenve azok, akik a város alsó részét 
védték Fabiusszal szemben, helyet adtak, hogy a rómaiak létrákkal 


megmászhassák a falakat; az ellenség mindent elözönlött, és sokáig 
kegyetlenül gyilkolt menekülőket és ellenállókat egyaránt. Harcra 
kényszerültek hát a legyőzöttek; s mivel reményük akkor sem volt, 
ha megadják magukat, harcoltak tovább. Ekkor hirtelen elhangzott 
a parancs, hogy akinél nincs fegyver, azt ne bántsák, mire az egész 
sokaság önként letette a fegyvert, és kétezer-ötszáz ember élve esett 
fogságba. Fabius egyéb zsákmányolástól eltiltotta katonáit, míg csak 
meg nem érkeztek tiszttársai, s hangoztatni nem kezdték, hogy 
Anxur elfoglalása az ő seregüknek is műve, mivel a többi volscust 
ettől a helyőrségtől távol tartották. Mihelyt ezek megérkeztek, e 
múltban hosszan virágzó, gazdag várost a három hadsereg teljesen 
kifosztotta; a hadvezéreknek ez a nagylelkűsége első ízben békítette 
össze a népet a patríciusokkal. 

Ehhez járult még az előkelőek tömegnek szóló, legidőszerűbb 
ajándéka; a senatus a nép vagy a tribunusok bármiféle előzetes 
követelése nélkül - elhatározta, hogy a katonaságnak a kincstár 
zsoldot fizet, mivel addig ki-ki a maga költségén katonáskodott. 


60. Azt beszélik, hogy a nép még sohasem fogadott ekkora örömmel 
semmiféle intézkedést. Csődület támadt a Curia előtt, és 
szorongatták a kilépő senatorok kezét, , valóságos atyák"nak 
nevezvén őket, és fogadkoztak, hogy míg csak futja erejükből, senki 
sem kíméli majd testét és vérét bőkezű hazája kedvéért. Már annak 
is igen megörültek, hogy legalább otthoni vagyonkájuk békén 
marad, mialatt ők testüket a hazának szentelik s szolgálatába 
állítják, de ami még megsokszorozta az örömüket, az volt, hogy 
önként ajánlották föl nekik, soha a tribunusok nem szorgalmazták 
vagy ők maguk beszélgetéseikben nem feszegették. Valamennyi 
rend örömében és egyetértésében csak a néptribunusok nem 
osztoztak, azt állítván, hogy nem lesz ez minden patríciusnak olyan 
jó és kiváló a jövőben, mint ahogy gondolják; az intézkedés első 
szemrevételre jobb, mint amennyire majd a használatban beválik. 
Honnan veszik vajon a pénzt, ha a népre nem vetnek ki újabb adót? 
Tehát másnak a zsebére bőkezűek; de még ha a többiek 
beleegyeznek is, eltűrik-e azok, akik már letöltötték szolgálati 
éveiket, hogy mások jobb körülmények között katonáskodjanak, 
mint ők maguk, és ha már éveiket a maguk költségén leszolgálták, a 
mások költségeit majd nem vállalják. Ilyen beszédekkel megingatták 


a nép egy részét; végezetül csakugyan adót vetettek ki, s a 
tribunusok védelmet ígértek annak, aki a katonai zsold céljára 
szolgáló adó fizetését megtagadja. A patríciusok jól induló ügyüket 
makacsul védelmezték; ők fizették be elsőnek az adót; mivel még 
akkor pénzérmét nem ismertek, némelyek kocsin vitték be a súlyos 
ércrudakat a kincstárba, föltűnő módon róván le kötelességüket. 
Amint a senatus tagjai becsülettel megfizették a rájuk kirótt adót, a 
nép vezető emberei, az előkelőek barátai, maguk is fizetni kezdtek. 
Látván, hogy az Atyák megdicsérik, a katonaköteles korú emberek 
pedig derék polgároknak tekintik őket, hirtelen, semmibe véve a 
tribunusok védelmezését, szinte vetélkedve folyt az adózás. 
Megszavazták a hadüzenetet Veii ellen, és a javarészt önkéntesekből 
álló sereget a consuli rangú katonai tribunusok Veii ellen vezették. 


61. Ezek a tribunusok pedig T. Ouinctius Capitolinus, O. Ouinctius 
Cincinnatus, C. Julius Julus másodjára, A. Manlius, L. Furius 
Medullinus harmadjára, és M. Aemilius Mamercus voltak, ők zárták 
körül először Veiit. Ennek az ostromnak az elején az etruszkok 
nagyszámban gyűltek össze Voltumna templománál, de nem tudták 
eldönteni, hogy az egész nép hivatalos háborúban megvédje-e Veiit. 
Az ostrom lanyhábban folyt a következő esztendőben, mivel a 
tribunusok egy részét és a hadsereget a volscusok elleni háborúba 
vezényelték. Abban az évben a következő consuli rangú katonai 
tribunusokat választották meg: C. Valerius Potitust harmadszorra, 
M. Sergius Fidenast, P. Cornelius Maluginensist, Cn. Cornelius 
Cossust, D. Fabius Ambustust és Sp. Nautius Rutulust másodszorra. 
A volscusokkal Ferentinum és Ecetra között csaptak össze; a 
hadiszerencse a rómaiaknak kedvezett. Ezután a tribunusok 
ostromzár alá vették Artenát, a volscusok városát. Majd egy kitörési 
kísérlet után az ellenséget visszaűzték a városba, és a rómaiaknak 
alkalmuk nyílt, hogy megrohanják és megszállják a várost - a 
fellegvár kivételével: a természettől fogva megerősített felső várba 
nagy csomó katona menekült; míg alul, a vár falain belül sokat 
megöltek, sokat élve fogtak el. Majd a fellegvárat ostromolták meg; 
de semmiféle erővel be nem vehették, mivel nagyságának megfelelő 
számú helyőrsége helytállt, és remény sem volt rá, hogy megadja 
magát, mivel az egész állami gabonakészletet még a város eleste 
előtt a várba szállították; szégyenszemre el kellett volna vonulni, ha 
egy rabszolga el nem árulja a várat a rómaiaknak. Ő azonban a 
katonákat egy meredek helyen bebocsátotta, azok foglalták el; 


mihelyt az őrséget lekaszabolták, a többi nép hirtelen rémületében 
megadta magát. Lerombolták mind a fellegvárat, mind Artena 
városát, majd visszahívják a legiókat a volscusok földjéről, és az 
egész római haderőt Veii ellen fordítják. Az áruló, akit 
szabadsággal, továbbá két család vagyonával jutalmaztak meg, a 
Servius Romanus nevet vette föl. 


Van, aki azt állítja, hogy Artena Veii és nem a volscusok földjén állt. 
A tévedés onnan származik, hogy volt egy ilyen nevű város Caere és 
Veii között is, hanem azt a római királyok lerombolták; az Caere 
területéhez tartozott, nem pedig Veiihez; a másik ilyen nevű város a 
volscusok földjén épült, én annak a pusztulását beszéltem el. 


